
Cuvânt înainte 



Cartea de faţă este un omagiu adus memoriei Părintelui 
Cleopa Ilie de la Mănăstirea Sihăstria, judeţul Neamţ, trecut la 
Domnul cu şapte ani în urmă (2 decembrie 1998), după ce a 
vieţuit peste 50 de ani in această mănăstire care serbează anul 
acesta 350 de ani de existenţă (1655 - 2005). 

Volumul cuprinde atât mărturii despre Părintele Cleopa 
Ilie, scrise special pentru acest eveniment, cât şi cuvântări, 
articole sau poezii deja publicate cu diferite ocazii pentru a evo- 
ca şi omagia chipul şi lucrarea duhovnicească ale unui om dă- 
ruit de Dumnezeu Bisericii lui Hristos din poporul român, 
pentru a fi o călăuză sau un reper spiritual în vremuri tulburi. 

Admirat şi iubit de mulţi ierarhi ortodocşi români şi străini, 
de preoţi şi profesori de teologie, de monahi şi monahii, de oame- 
ni politici şi de oameni de cultură, de autorităţi şi de simpli cre- 
dincioşi, Părintele Cleopa Ilie reprezintă una dintre icoanele 
spirituale cele mai luminoase ale Ortodoxiei româneşti, un pă- 
rinte spiritual care îmbina smerenia cu optimismul, dragostea 
de Biserica sobornicească a lui Hristos cu iubirea de Patrie, 
jertfa nevoinţelor personale cu bucuria dăruirii de sine pentru 
alţii, fidelitatea faţă de Tradiţie cu libertatea de a discerne între 
esenţial şi secundar, între literă şi spirit, între valoarea persoa- 
nei umane şi rănile păcatului care o tulbură. 

Din majoritatea contribuţiilor la acest volum de cinstire a 
personalităţii Părintelui Cleopa Ilie străluceşte percepţia co- 

mună a lucrării harului lui Dumnezeu într-un om total dăruit 
Bisericii lui Hristos şi semenilor săi, el cultivând intens darul 
comunicării Evangheliei iubirii lui Hristos prin cuvânt şi pre- 
zenţă duhovnicească, precum şi darul realizării comuniunii 
sfinte între oameni şi Dumnezeu, comuniune devenită spaţiu al 
libertăţii filiale în Biserica Preasfmtei Treimi. 

Pentru că era om aî rugăciunii sfinte şi mărturisitor al drep- 
tei credinţe în orice timp şi în orice loc, Părintele Cleopa Ilie a 
devenit un prieten al sfinţilor şi un înţelept părinte-duhovnic al 
credincioşilor pe calea mântuirii. 

Din acest motiv am dat titlul acestui volum: Părintele 
Cleopa Ilie (1912-1998), prieten aî sfinţilor şi duhovnic al cre- 
dincioşilor. In memoriam. 

Mulţumim tuturor persoanelor care au contribuit într-un fel 
sau altul la realizarea acestui volum-prinos de cinstire a me- 
moriei Părintelui Cleopa Ilie şi rugăm pe Dumnezeu Cel în Tre- 
ime lăudat să facă roditoare în sufletele tuturor ucenicilor, prie- 
tenilor şi cititorilor Părintelui Cleopa rugăciunile sale către 
Dumnezeu şi lumina pe care ne-a lăsat-o prin persoana şi lucra- 
rea sa duhovnicească. 



t DANIEL 
Mitropolitul Moldovei şi Bucovinei 



La praznicul Intrării Maicii Domnului în Biserică, 
21 noiembrie 2005 



Un contemporan de talia Sfinţilor Părinţi* 



t Bartolomeu, Patriarhul Ecumenic 

înalt Prea Sfinţite Daniel, iubit frate şi împreună slujitor întru 
Duhul Sfânt al Smereniei Noastre, harul şi pacea lui Dumnezeu 
să fie cu înalt Prea Sfinţia Voastră. 

Prea Sfântul Duh, vistierul bunătăţilor al Sfintei Biserici Mame, 
a binevoit ca şi în aceste timpuri să ne arate slava Sa prin inter- 
mediul unor persoane sfinte - adevăraţi exponenţi ai tradiţiei şi 
vieţii spirituale ortodoxe. 

Printre aceştia, un loc important îl ocupă şi compatriotul înalt 
Prea Sfinţiei Voastre, Cuviosul Părinte Cleopa Ilie, care este foarte 
cunoscut nu numai printre credincioşii români, ci, într-o măsură 
mai mare sau mai mică, şi printre toţi ceilalţi creştini. 

Smerenia Noastră a avut binecuvântarea de a-1 întâlni perso- 
nal câteva clipe pe Cuviosul Părinte şi de a purta cu el o convorbire 
duhovnicească într-una din vizitele pe care le-am realizat în trecut 
în România şi Ne-am dat seama că avem înaintea noastră un băr- 
bat contemporan de talia părinţilor pustiului de altădată, condus 
şi călăuzit de Duhul Sfânt, şi care transpune in faptă viaţa evan- 
ghelică a desăvârşirii, în măsura posibilităţilor firii umane. 

Judecând după roadele spirituale oferite de acest „arbore al 
vieţii", trebuie să depunem înaintea fericitelor sale picioare mulţu- 
mirile noastre pentru marea sa contribuţie la înnoirea vieţii isihaste 
în cadrul monahismului ortodox românesc, proaspăt renăscut, 



'Text tradus de Pr. Petru Sidoreac. 

după modelul învăţăturii filocalice a marelui stareţ- Cuviosul 
Paisie Velicicovski — care, cu măreţie şi într-un mod hotărâtor, a 
contribuit, la sfârşitul secolului al XVIII-lea, la reînviorarea 
monahismului chinovial patristic în ţările ortodoxe din Nord. 

Ţinând cont de faptul că „monahismul este lumină celor din 
lume", credem nestrămutat că influenţa aşezămintelor monahale 
ridicate an de an lângă cele deja existente în România, ţară iubi- 
toare de Dumnezeu, şi popularea lor cu tineri evlavioşi, mânaţi de 
idealurile unei tradiţii monahale autentice, va determina înţelegerea 
mai adâncă a tezaurului credinţei ortodoxe din partea iubitului 
popor român, remarcat pentru evlavia lui, şi aceasta în mare mă- 
sură se datorează şi personalităţii Cuviosului Părinte Cleopa, de 
care şi înalt Prea Sfinţia Voastră aţi fost călăuzit spiritual şi de 
la care ati moştenit resurse duhovniceşti. 

Astfel, cu multă bucurie, trimitem din partea martiricei Biserici 
Mame a Constantinopolului - vatră a multor mănăstiri - actualul 
mesaj patriarhal, cu ocazia tipăririi volumului omagial dedicat 
fericitului Arhimandrit Cleopa Ilie, la împlinirea a şapte ani de 
la mutarea sa la Domnul. 

Felicitându-Vă din inimă pentru această iniţiativă de folos, iz- 
vorâtă din dragoste faţă de Părinţi, doresc să Vi se împlinească 
urările părinteşti ale vrednicului de pomenire Părinte Cleopa, pe 
care îl rugăm să mijlocească pe lângă Domnul şi pentru Sme- 
renia Noastră şi pentru toţi cei care vor citi această carte. 

Imbrăţişându-Vă, înalt Prea Sfinţia Voastră, cu dragoste 
frăţească, dorim să Vă acopere harul lui Dumnezeu şi mila Sa 
nesfârşită. 



Sufletul Părintelui Cleopa a intrat prin porţile 
împărăteşti ale Bisericii strămoşilor noştri din ceruri* 

t Teoctist, Patriarhul Bisericii Ortodoxe Române 

După vigoarea sa sufletească şi după prezenţa sa vie şi bine- 
făcătoare, atât în sânul sfinţitei obşti a Mănăstirii Sihăstria, cât 
şi în largul nesfârşit al Ortodoxiei, al Creştinătăţii şi chiar al lumii, 
nu ne aşteptam ca Părintele sufletesc al atâtor monahi şi creştini şi 
al nostru al tuturor, să fie chemat în lumina neînserată a Prea 
Sfintei Treimi. 

Lăsând pământului ceea ce i se cuvine lui, spre a fî aşezat între 
părinţii şi fraţii săi de ucenicie şi ascultare din cimitirul mănăs- 
tirii, sufletul Părintelui Cleopa a intrat prin porţile împărăteşti 
ale Bisericii strămoşilor noştri din ceruri, unde va începe cealaltă 
viaţă întru bucuria Domnului nostru Iisus Hristos, alături de 
toţi binecuvântaţii Părintelui Său. 

în ciuda anilor şi a nevoinţelor sale zilnice în asistenţa sufle- 
tească a mulţimilor de credincioşi, monahi, demnitari şi preoţi, 
şi în ciuda sfaturilor de a se mai odihni, Părintele Cleopa îi în- 
tâmpina pe toţi cu prospeţimea gândului şi cu puterea cuvântului. 
Acesta, cuvântul, şi privirea de sub streaşină sprâncenelor îl 
legau de toţi ascultătorii, contopindu-şi personalitatea prin sfaturi, 
compătimiri uşura toare de poveri lăuntrice sau pătrunse de 
biciul cel nevăzut de îndepărtare a păcatului, ca în cele din urmă 
să devină chipul Păstorului purtând pe umeri oaia cea dobândită 
din lăcomia lupului răpitor de suflete* Deşi ceata ascultătorilor ce-i 
răpea zilnic liniştea şi timpul de odihnă era constituită în general 

* Mesaj trimis cu prilejul înmormântării Arhim. Cleopa Ilie (extras din 
revista „Candela Moldovei", anul VII, nr. 11-12, 1998, p. 3. 

din persoane de vârstă fragedă ş£ din cele cu tâmplele cărunte şi deşi 
receptivitatea era de asemenea diferita, potrivit gradului de cultură, 
gândul marelui duhovnic se făcea înţeles cu valoarea lui întreagă 
de către fiecare participant, actualizându-se din zi în zi slăvită şi 
cea mai presus de fire minune a limpezimii şi înţelegerii dumneze- 
ieştilor adevăruri, ca la Cincizecime. 

împletirea gândurilor şi a simţămintelor sale de iubire cu se- 
tea de cunoştinţe şi de vindecări ale mulţimilor de credincioşi şi 
pelerini, care zilnic îl asaltau apoi cu întrebări personale, neobo- 
situl părinte devenea apoi una cu ei. Le desluşea nedumeririle, le 
lămurea întrebările, le împărtăşea durerile şi nu uita să descre- 
ţească frunţile cu întâmplări şi pilde vesele, dar ziditoare de suflet. 
Această zilnică întâlnire cu toţi cei ce poposeau în faţa chiliei sale 
constituia un fel de plinire a existenţei lui de o viaţă întreagă. 
Această experienţă reînnoită din zi în zi a şi constituit izvorul 
limpede şi bogat al predicilor tipărite, cerute şi căutate de preoţi 
şi credincioşi. 

După a noastră puţină cunoaştere şi modestă apreciere a tainei 
vieţii, nevoinţelor, slujirilor ascultătoare, jertfelnice şi totale ale 
acestui autentic monah, grăitor de Dumnezeu şi trăitor statornic 
al frumuseţilor celor cereşti, Părintele nostru Cleopa a înscris, cu 
darul lui Dumnezeu, odată cu numele său şi al monahismului ro- 
mânesc, şi pe cel al Bisericii noastre în Sfânta Cronică a Isihasmului, 
roditor din adâncimea istoriei noastre şi în adâncimea sufletelor 
celor iubitori de frumos, agonisind în inimă vistieria rugăciunii de 
unde în întreaga sa viaţă a zvâcnit Numele lui Iisus. 

Pildă şi chip de nevoinţă tuturor întru desăvârşirea la care sun- 
tem chemaţi în această clipă de vremelnică despărţire, să ne ple- 
căm genunchii sufletului în faţa rămăşiţelor pământeşti ale mult 
preţuitului Părinte Cleopa şi să rugăm pe Prea Sfânta Treime şi pe 
Prea Curata Maică a lui Dumnezeu să ne ajute a sluji Biserica şi 
neamul cu credincioşia şi statornicia Arhimandritului Cleopa. 

Prea Cuvioase Părinte Victorin, iubiţi părinţi şi fraţi ai Sfin- 
tei Mănăstiri Sihăstria, nu vă întristaţi, rogu-vă împreună cu Sfân- 

tul Apostol Pavel. Mulţumiţi lui Dumnezeu că, în calitate de fii 
duhovniceşti ai Părintelui Cleopa, sunteţi şi moştenitori ai bogă- 
ţiilor lui, agonisite de el în acest loc sfânt: iubirea, rugăciunea, 
vieţuirea în comuniune sfântă, în gândire, în ascultare, în răbdare, 
în statornicie şi în unitatea Treimică. Vegheaţi şi păstraţi această 
moştenire, a noastră, a tuturor. Aşa vă veţi bucura în Domnul, că 
sunteţi ucenicii unui mare Avvă, bucurându-ne astfel şi pe noi, 
membrii Sfântului Sinod, şi pe LP.S. Mitropolit Daniel, ucenicul 
iubit şi preţuit de adormitul întru Domnul Părintele şi fratele 
nostru, Arhimandritul Cleopa. 

Cunoscând adevărul că „al Domnului este pământul şi plinirea 
lui", să-1 însoţim acum cu cântarea: Veşnica lui pomenire! 



Părintele Cleopa şi primăvara Ortodoxiei în România* 



t Hristodoulos, Arhiepiscopul Atenei şi al întregii Elade 

„Mânca-te-ar Raiul!" Cum să uităm această expresie atât de 
caracteristica şi de teologică a simplului şi înţeleptului Părinte 
Cleopa acolo, în mănăstirea lui?! 

Figură ascetică, cuvioasă, autentică, întru totul în duhul tra- 
diţiei, a trăit în secolul al XX-lea ca şi cum ar fî provenit din acele 
timpuri străvechi bizantine, ca şi cum ar reînvia Limonariul şi 

Everghetinosul. Şi este adevărat că Părintele Cleopa Ilie era legat 
de acest lanţ duhovnicesc, el însuşi verigă de aur a cuvioşilor 
părinţi, a asceţilor din pustiu, a sfintelor figuri care împodobesc ce- 
rul duhovnicesc al Bisericii noastre Ortodoxe. Vieţuirea lui sfântă, 
asceza neîncetată, postul şi rugăciunile, vorbele cu tâlc adânc, 
multele lui harisme, în frunte cu virtutea dragostei faţă de toţi 
semenii, constituiau un izvor răcoritor cu susur lin care oferea 
apa cea nesecată a vieţii sufletelor obosite şi însetate. Toţi cei care 
îl întâlneau i se spovedeau, îi cereau sfat şi primeau binecuvân- 
tarea lui, simţeau că li se răcoreşte inima şi primesc ajutor duhov- 
nicesc în viaţa lor. Zică ce-or zice! România nu era săracă. îl 
avea pe Părintele. Şi ţara care are duhovnici este bogată spiri- 
tual, deţine o valoare superioară care nu se ofileşte şi nu se dis- 
truge. Şi ce dacă suflau cândva vânturile ateismului şi ale ne- 
credinţei? Arborele credinţei avea rădăcini puternice. Părintele 
Cleopa — rădăcină a vieţii - ţinea tradiţia şi sfinţenia, libertatea şi 
adevărul. Dar> mai ales, a pus început unei noi zile, a actualei primă- 
veri a Ortodoxiei în România - ţară prietenă şi de aceeaşi credinţă. 

De asemenea reînvieri este nevoie şi în timpul nostru. De făclii 
aprinse ale renaşterii filocalice, care L-au iubit profund pe Hristos, 
care şi-au dat viaţa pentru Hristos, care au preferat ca viaţa lor să 
fie o neîncetată aşteptare a Mirelui Celui Viu al sufletului. 

Cu siguranţă, din cer, Părintele Cleopa se roagă pentru noi. 
Noi, cei care l-am cunoscut - şi smerenia mea s-a învrednicit sâ-1 
cunoască acolo, sus, în munţi - şi cei care nu l-au cunoscut, să 
avem binecuvântarea lui! 



* Traducere de Pr. Petru Sidoreac 



Luminător prin cuvânt şi viaţa* 

Părintele Cleopa Ilie de la Mănăstirea Sihăstria 

t Daniel, Mitropolitul Moldovei şi Bucovinei 

Scumpa este înaintea Domnului 
moartea cuvioşilor Lui. (Psalm 115, 6) 

I. S-a mutat în lumina netrecătoare 

Trecerea la viaţa veşnică a Prea Cuviosului Părintelui nos- 
tru Cleopa Ilie (2 decembrie 1998) este pentru Biserica noastră 
o mare pierdere şi o negrăită durere sufletească. Prin moartea 
Părintelui Cleopa, Biserica de pe pământ a pierdut din mijlocul 
ei un monah sfânt, un duhovnic teolog şi un misionar statornic 
de o nepreţuită valoare spirituala şi imensă importanţă. 

într-o vreme în care lumea se secularizează şi se adânceşte 
în confuzie spirituală, ce este mai de preţ decât să întâlneşti un 
creştin sfânt, trăitor al tradiţiei neîntrerupte a Bisericii? 

Părintele Cleopa nu cunoştea doar intelectual scrierile ma- 
rilor părinţi ai pustiei şi ai marilor lavre, ci el însuşi a trăit zi cu 
zi, peste 70 de ani, viaţă de monah după canoanele şi regulile 
părinţilor întemeietori şi organizatori ai vieţii monahale: Sfinţii 
Cuvioşi Antonie, Pahomie, Paisie şi Sava cel Sfinţit a cărui po- 
menire o facem la 5 decembrie, în ziua înmormântării Părin- 
telui Cleopa. In vieţuirea sa sfântă, fidelă tradiţiei Bisericii ne- 
despărţite, Părintele Cleopa era pentru noi ca un contemporan 
şi prieten al sfinţilor din toate veacurile. De aceea, el împărtă- 
şea în jurul său, în conştiinţe şi în inimi, o siguranţă şi o pace pe 
care o dă numai comuniunea sfinţilor. 

Părintele Cleopa spunea adesea: „Noi suntem aici o mănăs- 
tire tradiţională, după regulile părinţilor de odinioară", şi nu 



' Extras din Dăruire şi dăinuire, Ed. Trinitas, Iaşi, 2005, pp. 126-142. 

înceta să dea exemple de mari nevoitori din mănăstirile româ- 
neşti care au trăit în timpul nostru ca şi părinţii sfinţi de odi- 
nioară, arătând că tradiţia adevărată nu aparţine doar tre- 
cutului, ci este mărturie că acelaşi Duh Sfânt de altădată lu- 
crează şi astăzi în Biserica lui Hristos. 

Părintele Cleopa nu a pus niciodată părerea sa personală 
mai presus de învăţăturile Sfinţilor Părinţi şi nu a micşorat en- 
tuziasmul nevoinţei sale sub pretextul că astăzi ar fi imposibil 
de împlinit sfintele canoane. 

Dar este drept, el n-a cerut nimănui niciodată să împlineas- 
că ceea ce el însuşi n-a practicat personal. Sever cu sine însuşi şi 
mai îngăduitor cu alţii, el a arătat că tradiţia devine vie printr-o 
creştere duhovnicească sau printr-un spor treptat în nevoinţă, 
în pocăinţă şi în sfinţenie. 

Părintele Cleopa a rămas totdeauna fidel deplin tradiţiei 
monahale, dar tradiţia nu era pentru el nici constrângere şi nici 
crispare, ci rânduiala vieţuirii în plinătatea prezenţei Duhului 
Sfânt, Care trezeşte în om râvnă necontenită şi dor nemărginit 
după sfinţenie. Tradiţia a fost pentru el comuniune sfinţită de-a 
lungul veacurilor şi el era în această comuniune liberă şi fermă. 

Ca duhovnic, Părintele Cleopa era un învăţător şi un teolog 
sfătuitor, iar învăţătura lui era învăţătura sfinţilor. Tot ce în- 
văţa avea temei în Sfintele Scripturi şi în Sfinţii Părinţi, nu era 
o opinie arbitrară, ci comuniunea de gândire ortodoxă universa- 
lă, profund teologică şi profund umană. De aceea l-au ales pe el 
ca duhovnic ierarhi şi monahi, demnitari de stat şi oameni de 
rând, profesori universitari şi ţărani simpli. El îi iubea şi îi sfă- 
tuia pe toţi părinteşte. De aceea, în mod irezistibil, fiecare se 
bucura să-i fie fiu duhovnicesc. El iubea toată făptura, oameni 
şi munţi, păsări şi fiori, câmpuri şi stele. Vedea totul ca pe o 
Sfântă Liturghie cosmică. 

El avea darul de a spune lucruri adânci într-un limbaj sim- 
plu şi pe înţelesul tuturor. înţelepciunea lui venea, deodată, din 
multa citire a cărţilor sfinte, dar şi din multă rugăciune şi 
multă nevoinţă. Sfatul lui duhovnicesc, argumentat cu cărţile 
sfinte, dădea siguranţă şi certitudine de adevăr intelectualului 
şi teologului şi crea bucurie şi admiraţie în sufletul omului 
simplu. Zecile de mii de fii şi fiice duhovniceşti care au venit la 
chilia lui au simţit că el era aproape de orice om. De acum 

înainte, Părintele Cleopa duhovnicul nu mai poate fî găsit la 
chilia sa, dar el rămâne tainic prezent cu sfatul său luminos şi 
binefăcător în conştiinţele şi inimile celor care l-au avut părinte 
duhovnicesc; rămâne prezent în sfaturile sale scrise în cărţi şi 
scrisori sau înregistrate pe casetă. Dar, pe de altă parte, şi fiii 
lui duhovniceşti vor rămâne pururea prezenţi şi purtaţi în rugă- 
ciunile sale care vor continua şi în ceruri, fiindcă un duhovnic 
adevărat ajută nu numai cu sfatul pe fiii săi duhovniceşti, ci şi 
cu multele sale rugăciuni pentru mântuirea lor. 

Misionar statornic în chilie, Părintele Cleopa a arătat într-un 
fel minunat cum cineva poate să aducă lumea la Dumnezeu, să 
schimbe vieţi, să vindece răni, să hrănească suflete, nu cutreie- 
rând lumea, nu bătând din uşă în uşă, ci deschizând cu dragoste 
părintească uşa chiliei sale şi ajutând pe fiecare păcătos să-şi 
deschidă propriul său suflet pentru a se întâlni cu iubirea lui 
Dumnezeu pentru toţi oamenii. 

Părintele Cleopa a fost un mare misionar prin cuvântul vor- 
bit în predică, prin cuvântul scris, dar şi prin felul său de a vie- 
ţui şi felul său de a se purta cu oamenii. Părintele Cleopa a fost, 
deodată, un om al tradiţiei şi al timpului prezent, ştiind să dis- 
tingă între esenţial şi secundar, între valoarea nemărginită a 
fiecărui suflet omenesc şi limitele şi neputinţele firii omeneşti 
căzute în păcat. El a fost mereu misionar tocmai pentru că a 
ştiut, în orice împrejurare, să urască păcatul, dar să iubească 
pe păcătos; să trezească în flecare om dorinţa de a-şi înnoi viaţa 
şi bucuria de a crede în Dumnezeu. 

Părintele Cleopa a fost mare misionar pentru că a îmbinat 
severitatea nevoinţei personale cu bucuria vieţii în comuniune 
frăţească, a cunoscut lupta cu ispitele şi pacea pe care o dobân- 
deşte sufletul prin iertare şi izbăvire de păcate. 

Părintele Cleopa a arătat în felul său de a trăi că viaţa creş- 
tină este Cruce şi înviere, strădanie şi bucurie, suspin şi spe- 
ranţă. De aceea, în mănăstirea sa, deşi izolată în munţi, el n-a 
creat niciodată, nimănui, sentimentul izolării. Misiunea cea 
mai mare pe care Părinte Cleopa a împlinit-o aici era aceea de a 
primi în mănăstire oameni încărcaţi de grijile şi problemele din 
lume şi de a-i trimite apoi acasă, în lume, oameni purtători ai 
bucuriei iertării şi ai dorului de viaţă nouă şi sfântă. Prin felul 
cum primea pe credincioşi, cum se ruga pentru ei şi cum îi 



22 PRIETEN AL SFINŢILOR ŞI DUHOVNIC AL CREDINCIOŞILOR 

sfătuia, Părintele Cleopa a făcut din fiecare fiu duhovnicesc, 
monah sau mirean, un misionar ortodox fără zgomot, fără am- 
biţii de a cuceri lumea aceasta, ci un lucrător mai harnic pentru 
mântuire. 

într-o vreme în care România este asaltată de „misionari" 
veniţi din afara ţarii, folosind mai mult mijloace materiale şi ex- 
terioare, misionarul nostru, Părintele Cleopa, ne arată că nu- 
mai într-atât suntem misionari în lume, pe cât ne lepădăm de 
duhul lumesc şi ne umplem de Duh Sfânt. 

Trupul Părintelui Cleopa s-a mutat de la chilie în cimitir, 
dar duhul lui de rugăciune uneşte pământul cu cerul şi adună 
laolaltă pe toţi cei care l-au cunoscut şi l-au iubit. Chilia sa va fi 
de acum înainte un muzeu pentru pelerini, o icoană a unui loc 
de rugăciune, care ne îndeamnă să ducem cu noi în lume da- 
rurile duhovniceşti, pe care le-am primit de la Biserică prin ru- 
găciunile sfinţilor. 

Rugăm pe Bunul Dumnezeu să numere sufletul lui împre- 
ună cu drepţii şi sfinţii cuvioşi, să asculte şi acolo, în ceruri, ru- 
găciunile Părintelui nostru duhovnic pentru Biserica şi poporul 
nostru, pentru noi toţi. 

II. Lumina chipului său rodeşte în Biserică 

Viaţa Părintelui Cleopa a fost un dar de la Dumnezeu 
pentru poporul român. De multe ori nu ne dăm seama cât de 
mare este darul prezenţei unei persoane prin care lucrează 
Dumnezeu, decât atunci când nu mai este printre noi- Şi trebuie 
să spunem că darul pe care Dumnezeu 1-a dat, nu numai 
Bisericii noastre, ci Ortodoxiei întregi, prin Părintele Cleopa, a 
fost recunoscut ca atare şi în timpul vieţii părintelui şi acum, 
după moarte. Recent, am văzut reviste din străinătate, din 
America şi din Europa Occidentală, care deja au scris despre 
vestea trecerii la viaţa veşnică a Părintelui Cleopa. In toate 
portretele spirituale care s-au făcut pentru dânsul se subliniază 
acest adevăr, şi anume că Părintele Cleopa a fost un om eu 
multe daruri de la Dumnezeu pe care el însă le-a făcut rodi- 
toare. Fiecare om are daruri de la Dumnezeu, dar nu toţi 
oamenii le fac roditoare. In mod deosebit, am observat într-o re- 
vistă din America faptul că s-a arătat prin câte greutăţi a trecut 
părintele în vremurile de încercare şi că, de fapt, a fost un dar 

de la Dumnezeu tocmai în timpul comunismului. Când credinţa 
era tăgăduită, când în şcoli se învăţa că nu este Dumnezeu, Pă- 
rintele Cleopa, ca şi alţi duhovnici, preoţi şi slujitori ai Bisericii, 
mărturisea că pe Dumnezeu II cunoaştem nu numai ca un 
adevăr intelectual, ci şi ca un adevăr simţit, trăit. Părintele Cle- 
opa a fost un dar al lui Dumnezeu într-o vreme tulbure, când în 
Biserică deja se simţea, imediat după război, un fel de secta- 
rism. Există nu numai secte în afara Bisericii, există adesea şi 
tendinţe sectare în Biserică, iar Părintele Cleopa, cu multă înţe- 
lepciune, cu multă râvnă duhovnicească şi cu mult curaj, a 
corectat abateri sectare din viaţa Bisericii. De aceea, el a fost 
chemat de către Patriarhul Iustinian să pună rânduială în une- 
le mănăstiri. Şi ce însemnează rânduială aceasta? însemnează 
Sfânta Tradiţie. Dar Părintele Cleopa nu a avut despre Tradiţie 
o înţelegere crispată sau împietrită, ci a avut despre Tradiţie o 
înţelegere vie, ca prezenţă a Duhului Sfânt în ea, a harului care, 
deodată cu fidelitatea faţă de ceea ce a fost în trecut, descoperă 
căi de mântuire pentru fiecare om şi pentru fiecare veac. 

De aceea, Părintele Cleopa făcea dovada deodată a unui mo- 
nah legat de Tradiţie şi, în acelaşi timp, a unui om foarte liber. 
El nu era un om crispat şi acest lucru l-au remarcat majo- 
ritatea străinilor, care au văzut în el un binevestitor al Evan- 
gheliei, în mijlocul greutăţilor, Părintele Cleopa aducea spe- 
ranţa, aducea lumină şi avea forţa aceasta spirituală, nu numai 
pentru că a adunat-o din cărţi, ci din simţirea prezenţei lui 
Hristos în viaţa sa. Desigur, s-au scris multe cărţi, iar în timpul 
din urmă aproape în fiecare săptămână apar 2-3 cărţi teologice 
noi, fie scrise de români, fie traduse din autori străini. Dar nu 
este suficient să avem multe cărţi; este foarte necesar să vedem 
întrupat, întruchipat în om, concret, ceea ce se spune frumos în 
cărţi. De aceea, Părintele Cleopa este un dar de la Dumnezeu, 
pentru că a trăit aşa cum a vorbit şi a vorbit aşa cum a trăit. 
Acum noi suntem chemaţi să cunoaştem lucrarea lui Dumnezeu 
prin el, mai tainică, dar tot reală, şi anume această lucrare a 
darului lui Dumnezeu, care lucrează în continuare fiind revăr- 
sat în sufletele credincioşilor, ucenici, penitenţi şi închinători la 
Mănăstirea Sihăstria. 

De aceea, cel dintâi lucru pe care trebuie să-1 facem pentru a 
cinsti memoria Părintelui Cleopa este să ne gândim fiecare dintre 

noi ce am primit de la el duhovniceşte şi să facem roditor ceea ce 
am primit. Fiecare dintre oameni este în mare măsură ceea ce a 
primit de la alţii. De la părinţii după trup a primit datele ge- 
netice, ceea ce face ca persoana respectivă să semene cu 
părinţii. De la părinţii şi dascălii duhovniceşti fiecare dintre noi 
am primit influenţe şi cunoştinţe; cele care au fost lumină ne vor 
lumina viaţa. Iar noi, la rândul nostru, transmitem în jurul 
nostru binele sau răul, nu numai prin ceea ce învăţăm, ci şi prin 
felul nostru de a fi. Când ne gândim ce am primit de la Părin- 
tele Cleopa, ne aducem aminte totdeauna că am primit multă 
lumină care venea din lumina lui Hristos, iar el era vasul ales 
prin care se revărsa această lumină. Deci, ori de câte ori ne 
aducem aminte de Părintele Cleopa, trebuie să ne gândim ce 
am reţinut în fiinţa noastră din cuvintele lui, din faptele lui şi 
din felul lui de a trăi. Dacă facem roditoare în viaţa noastră, 
după putinţă, lumina pe care am primit-o, atunci suntem lu- 
crători împreună cu el şi devenim şi noi daruri ale lui Dumne- 
zeu pentru Biserica noastră, pentru întreaga Ortodoxie. 

In al doilea rând, cunoaşterea tainică a darurilor Părintelui 
Cleopa, după moartea sa, se vede atunci când simţim rugăciu- 
nea sa pentru noi. Nici un ucenic nu rămâne acum lipsit de ru- 
găciunile sale. Deci, dacă el avea în chilie pomelnice cu nume de 
ierarhi şi simpli credincioşi, şi după moarte se va ruga pentru 
noi. De aceea, trebuie să rezistăm ispitei care poate veni să ne 
spună că Părintele Cleopa nu mai este la Sihăstria şi, ca atare, 
să nu mai mergem acolo. Acum, trebuie mai mult să venim aici, 
la mormântul lui, şi să ne rugăm, pentru că acum, sufletul său 
fiind dezbrăcat de cortul trecător al trupului, se roagă mai in- 
tens pentru ucenici şi pentru întreaga Biserică. De unde ştim 
noi acest lucru? Ştim, din Tradiţia Bisericii, că sfinţii, după 
moarte, se roagă mai intens pentru cei pe care i-au cunoscut şi 
pentru cei care le cer ajutorul. De altfel, aşa s-a dezvoltat cultul 
sfinţilor. Nu doar dintr-un gest de cinstire a unor persoane, ci 
datorită bucuriei de a simţi ajutorul celor care se roagă în con- 
tinuare pentru noi. [...] 

In preajma mormintelor sfinţilor, ale cuvioşilor, ale marti- 
rilor, ale purtătorilor de Dumnezeu se află multă binecuvân- 
tare. De aceea, ori de câte ori venim la Sihăstria, după ce ne-am 
închinat în Biserică şi am revăzut chilia părintelui, care este ca 

o icoană de rugăciune şi pe care am declarat-o muzeu, e bine să 
mergem şi la mormântul lui, să ne rugăm pentru odihna lui şi 
să cerem: „Părinte Cleopa, roagă -te şi în ceruri pentru noi, aşa 
cum te-ai rugat pe pământ". Iar când simţim această bucurie a 
comuniunii, atunci simţim că sfinţii noştri nu sunt morţi, ci sunt 
mai vii decât înainte, în lucrarea Duhului Sfânt. Atunci simţim 
darul sfinţilor duhovnici, al oamenilor tari ai rugăciunii care, de 
dincolo de moarte, ne arată că iubirea lor împletită cu rugăciu- 
nea este mai tare decât moartea. 

III. Să nu stingem lumina primită de la el! 

S-a împlinit un an de la trecerea la viaţa veşnică a Părinte- 
lui nostru Arhimandritul Cleopa, mare duhovnic al poporului 
român şi al Ortodoxiei întregi. 

Acum, la un an de la moartea sa, simţim şi mai mult cât de 
mare este golul pe care 1-a lăsat aici, la Sihăstria, şi în Biserica 
noastră, prin faptul că nu-1 mai vedem faţă către faţa, nu mai 
vedem faţa lui cea blajină, plină de har şi de lumină de la 
Dumnezeu adunate prin rugăciune, prin cititul multor cărţi şi 
prin multele nevoinţe. Nu mai vedem faţa şi nu mai auzim vocea 
lui, o voce caldă şi fermă în acelaşi timp, o voce de părinte, o 
voce de vestitor al Evangheliei şi o voce de apărător al dreptei 
credinţe. Nu mai vedem faţa şi mâna lui care ne binecuvânta în 
chilie, la biserică sau împrejurul mănăstirii. [...] 

Se simte această lipsă a Părintelui în orice parte a ţării. 
Dar, în acelaşi timp, ne rămâne ca singură mare mângâiere pre- 
zenţa sa nevăzută, duhovnicească, prin rugăciune. Deşi nu mai 
este în chilie, totuşi este prezent, prin rugăciune şi prin tot ceea 
ce a lăsat ca semne vizibile: cărţi, icoane, haine, metanii, 
chipurile şi numele celor pe care, în mod deosebit, i-a pomenit în 
rugăciune. [...] 

Credincioşii obişnuiţi să-1 întâlnească pe Părintele Cleopa 
înainte de moarte simt oarecum că-1 întâlnesc atunci când vizi- 
tează chilia sa ca pelerini şi când merg să cinstească mormântul 
lui. 

De asemenea, golul acesta al lipsei sale fizice printre noi 
este oarecum umplut prin prezenţa cărţilor pe care le-a scris şi 
care acum se citesc cu mai multă evlavie, tocmai datorită absen- 

ţei sale fizice dintre noi. Golul acesta este oarecum suplinit prin 
cartea pe care Părintele Ioanichie Bălan a scris-o, Viaţa şi 
nevoinţele Părintelui Cieopa (Editura Trinitas, Iaşi, 1999 şi 
2002), care s-a tipărit în mii de exemplare şi care încă se cere în 
fiecare parte a ţării. Prin aceste lucruri, desigur, simţim o 
mângâiere, simţim că Părintele Cieopa este totuşi printre noi. 
El mai este prezent în sufletele noastre şi prin sfaturile pe care 
ni le-a dat şi prin chipul luminos al vieţuirii sale ca monah, ca 
preot şi ca un credincios fidel Ortodoxiei în vremuri de încer- 
care, nu numai în vremuri de bine. In această zi de pomenire, la 
un an de la trecerea sa la viaţa veşnică, rugăm pe Bunul 
Dumnezeu, pentru mijlocirile Părintelui nostru Arhimandritul 
Cieopa, să ne dăruiască preoţi buni; iar pe care-i avem, 
Dumnezeu să-i întărească în credinţă, în dragoste faţă de 
popor, faţă de lucrurile sfinte şi mântuitoare ale Ortodoxiei. 
Rugăm pe Bunul Dumnezeu să ne învrednicească să fim 
păstori de suflete cu aceeaşi dragoste faţă de El şi faţă de 
Biserică, pe care a avut-o Părintele Cieopa. Duhul lui rugător şi 
părintesc este atât de necesar azi în Biserică şi în lumea 
întreagă. [...] 

Rugăm pe Bunul Dumnezeu să dăruiască monahilor şi mo- 
nahiilor din ţara noastră şi din toată lumea ortodoxă acelaşi 
duh de dragoste faţă de mănăstire, de viaţa sfântă şi binecuvân- 
tată a îngerescului chip. [...] 

Părintele Cieopa rămâne pentru noi un model luminos şi un 
rugător ca să nu rătăcim, să ascultăm de Biserică, de Sfinţii ei, 
de tradiţia ei sfântă, de păstorii Bisericii, de părinţii duhovni- 
ceşti din mănăstiri şi din sate, ca să păstrăm dreapta credinţă 
ca fiind singura lumină de înviere a sufletului nostru. 

Desigur, toţi credincioşii din această Eparhie, din toată ţara, 
au nevoie de ajutorul lui Dumnezeu, care ne vine adesea prin 
rugăciunile Sfinţilor pentru a păstra credinţa şi bucuria de a fi 
ortodocşi, într-o vreme în care sunt multe încercări. Sărăcia 
este virtute numai atunci când este liber acceptată. Când este 
impusă, ea poate aduce o mulţime de păcate mai ales când 
suntem un popor sărac într-o ţară bogată! Trebuie să ne rugăm 
lui Dumnezeu să învrednicească pe fiecare să aibă ce este 
necesar şi să dea şi altora aşa cum ne spune Sf. Apostol Pavel: 
lucrând cu mâinile sale lucrul cel bun, ca să aibă să dea şi celui 

ce are nevoie (cf. Efeseni 4, 28). Un popor harnic devine un 
popor darnic într-o ţară bogată. Ne rugăm lui Dumnezeu să ne 
ajute ca să trecem prin această încercare. Deşi ne confruntăm 
cu sărăcia materială, să nu pierdem bogăţia din suflet, care este 
credinţa ortodoxă, credinţa sfinţilor, credinţa care a rodit multe 
mănăstiri, multe parohii, mulţi preoţi slujitori ai poporului. 
Credinţa dreaptă a voievozilor, a pustnicilor noştri — aceasta 
este bogăţia pe care o avem în inima noastră şi pe care o luăm, 
ca pe o comoară de lumină, cu noi în Ceruri. 

Să nu vindem bogăţia sufletului nostru pentru o mână de 
bani sau de lucruri materiale. Este trist când auzim că unii cre- 
dincioşi ortodocşi, de aici din Moldova, când merg la Istanbul de- 
vin musulmani. Aici, în Moldova, voievozii şi strămoşii noştri au 
apărat cu preţul vieţii lor credinţa ortodoxă, iar acum noi o pier- 
dem foarte repede într-o ţară învecinată pentru lucruri deşarte, 
părăsind credinţa în Hristos sau trecând la secte, în ţară sau în 
străinătate. 

Părintele Cleopa, din mormânt şi din ceruri, ne îndeamnă şi 
ne cheamă să păstrăm această comoară de bogăţie care este 
credinţa ortodoxă în Hristos, credinţa apostolilor, a ierarhilor 
mărturisitori, a mucenicilor, credinţa cuvioşilor, credinţa sfinţi- 
lor ortodocşi din toate timpurile. 

Aşadar, trebuie să transmitem generaţiei tinere bogăţia cre- 
dinţei şi mărturia aceasta că Dumnezeu este cu noi şi ne iubeşte 
chiar şi în încercări. Dumnezeu nu ne trimite încercări mai mari 
decât putem să le ducem, dar ca să le ducem avem nevoie şi de 
rugăciunile altora, nu numai de propriile noastre rugăciuni. 

Noi rugăm pe Bunul Dumnezeu ca, pentru rugăciunile şi 
nevoinţele multe ale Părintelui Cleopa, să ne dăruiască tăria 
de a fi următorii lui, de a fi buni ucenici şi părinţi duhovniceşti, 
buni creştini, aşa cum ne-a învăţat el. 

IV. Mărturii despre Părintele Cleopa - 

(interviu realizat de Pr. Petru Sidoreac în anul 1999) 

Înalt Prea Sfinţia Voastră, s-a afirmat despre Părintele Cleopa 
că este unul din cei mai mari duhovnici ai noştri din acest secol. 
Din ceea ce ştiţi despre Părintele Cleopa direct sau din mărtu- 
riile altora, confirmaţi această caracterizare? 

- Mai întâi trebuie să spunem că Părintele Cleopa a fost 
într-adevăr un mare duhovnic şi acest lucru este un dar. în 
Biserica Ortodoxă toţi Sfinţii Părinţi, care au fost luminători, 
sunt mari. Nu avem o ierarhizare. Nu putem spune, de pildă, 
care dintre Sfinţii Părinţi este mai mare. Fiecare are o mărime 
a harului care lucrează în el. De aceea, putem spune fără să 
greşim că Părintele Cleopa a fost un mare duhovnic. Dacă i-am 
cunoaşte pe toţi duhovnicii noştri, dar nu i-am iubi pe toţi, 
atunci am putea să facem unele ierarhizări. Insă ceea ce trebuie 
să reţinem este faptul că Părintele Cleopa rămâne un mare 
duhovnic şi un mare dar al lui Dumnezeu pentru Biserica 
noastră Ortodoxă Română şi pentru toată Ortodoxia. Atunci 
când s-a aflat de moartea lui, în decembrie 1998, toţi ortodocşii 
participanţi la întrunirea internaţională de la Harrare, în 
Africa, au hotărât să facă un parastas pentru Părintele Cleopa 
pentru că era preţuit şi iubit de întreaga Ortodoxie, nu numai 
de către Ortodoxia românească. 

Care sunt trăsăturile esenţiale ale personalităţii Părintelui 
Cleopa? 

- Este greu de spus. A avut atâtea daruri şi atâtea virtuţi 
încât aş putea spune că toate trăsăturile sale se înmănunchea- 
ză în ceea ce numim sfinţenie. Părintele a fost un om sfânt şi 
această sfinţenie a venit din prezenţa Duhului Sfânt în persoa- 
na sa. Pentru un duhovnic, prezenţa Duhului Sfânt în persoana 
sa este esenţială. Darurile Duhului Sfânt care au fost cultivate 
de Părintele Cleopa şi aduse la rodire au fost, în primul rând, o 
credinţă puternică în Dumnezeu pe Care L-a simţit lucrător în 
viaţa sa şi în viaţa oamenilor. Părintele Cleopa nu avea o cre- 
dinţă de tip intelectual, şi anume o convingere că Dumnezeu 
există undeva, ci avea credinţă în relaţia cu Dumnezeu, ca o 
certitudine că El este prezent ca Dumnezeu Mântuitor în viaţa 
oamenilor, în lume, în întreg universul. Credinţa aceasta puter- 
nică, a Sfinţilor Apostoli, a Sfinţilor Părinţi, a marilor trăitori ai 
monahismului, a rodit o înţelepciune, un simţ al măsurii,, un 
discernământ surprinzător. In al doilea rând, Părintele Cleopa, 
deşi nu a făcut studii în mod formal, ci s-a format ca un auto- 
didact, a avut o maturitate de gândire teologică şi o maturitate 
de discernământ spiritual cum rar se întâlnesc. El ştia să evite 

extremele şi, în acelaşi timp, să dea speranţă. Nu înfricoşa, ci 
îmbărbăta. A treia mare caracteristică era puterea lui de a co- 
munica în mod simplu, pe înţelesul tuturor, adevărurile teologi- 
ei şi spiritualităţii ortodoxe. Era un teolog popular, chiar spu- 
nea: „Eu fac o teologie pentru babe, pentru moşi, pentru oameni 
de la ţară". Este un mare dar ca să putem comunica lucruri 
adânci, realităţi duhovniceşti de mare fineţe şi experienţă a sfin- 
ţeniei de mare prospeţime şi multă lumină, în cuvinte pe înţele- 
sul oamenilor. 

De unde venea această putere a cuvântului? 

— Cred că această putere venea din înţelepciunea acumulată 
din citit şi din observarea celor din jur său. Venea din faptul că 
a spovedit zeci de mii de oameni, le-a ascultat bucuriile şi 
frământările, povestindu-le istorii trăite din vieţile sfinţilor, 
precum şi din faptul că el însuşi s-a format în popor, adică de la 
început a fost obişnuit cu graiul oamenilor simpli. Aş mai 
adăuga ceva foarte important, aş zice determinant, şi anume că 
Părintele Cleopa iubea foarte mult pe credincioşii care veneau 
la el, spunând adesea: „Mi-e milă de ei că vin de la distanţă 
mare. Mă aşteaptă ore întregi şi mă doare sufletul, deşi sunt 
obosit şi am patru operaţii şi multe alte neputinţe - spunea 
dânsul - totuşi când văd atât de mulţi credincioşi, atât de 
dornici să asculte cuvântul lui Dumnezeu, mă întăresc". 

Deci, unul din secretele acestei comunicări este faptul că 
simţea iubirea credincioşilor pentru el, răspunzându-le cu iubi- 
rea lui părintească, duhovnicească. Nu totdeauna găsim uşor 
duhovnici sau teologi care să poată să spună lucruri adânci în cu- 
vinte simple, în cuvinte pe înţelesul poporului. Aş zice că în privin- 
ţa aceasta Părintele Cleopa a rămas fidel spiritului Evangheliei. 
Mântuitorul Iisus Hristos nu a folosit cuvinte complicate şi ter- 
meni pe care i-ar fi înţeles numai o elită de oameni. Se spune că 
atât ştie cineva cât poate comunica şi altora pe înţelesul lor. Oa- 
menii care se ascund în spatele unor expresii complicate, de 
fapt, sunt complexaţi. Rostul vorbirii autentice este de a transmi- 
te, de a zidi duhovniceşte, de a promova comuniunea, nu de a 
intimida şi nici de a impresiona. Părintele Cleopa vorbea ca să 
atragă lumea la Hristos, vorbea din dragoste pentru Hristos şi 
scopul vorbirii lui era ca lumea să-L iubească mai mult pe 

Hristos. Sf. Apostol Ioan, în Epistola 1 Sobornicească , spune că 
noi propovăduim „Cuvântul vieţii" (1, 1) ca „să aveţi părtăşie cu 
noi" (1, 3) - comuniune cu noi. Comuniunea noastră este cu 
Tatăl şi cu Fiul, în Duhul Sfânt. Rostul vorbirii este comuniu- 
nea duhovnicească, nu impresionarea, nu intimidarea şi nu cău- 
tarea de sine, ci căutarea prezenţei lui Hristos în om şi căutarea 
lui Hristos de către om. 

Aţi amintit de faptul că Părintele Cleopa a spovedit zeci de 
mii de oameni. Ca duhovnic, cum ar putea fi caracterizat: aspru 
sau îngăduitor? 

Părintele Cleopa nu a fost nici aspru, nici îngăduitor, ci a 
fost duhovnicul potrivit pentru fiecare persoană şi pentru 
fiecare caz în parte. Ceea ce este de admirat la el este tocmai 
faptul că nu era stereotip, nu-i trata pe oameni în acelaşi mod, 
în înţelesul că ţinea seama de vârsta, de cultura, de sensibilita- 
tea, de progresul duhovnicesc al fiecărei persoane. De aceea, aş 
spune că a fost uneori aspru, şi uneori blând, după starea 
duhovnicească a penitenţilor. în această privinţă el avea o ati- 
tudine apostolică. Sf. Ap. Pavel spune că păstorul trebuie să şi 
certe, să îndemne, dar toate acestea să fie făcute cu multă răb- 
dare şi cu multă dragoste, pentru a edifica spiritual comuniunea 
divino-umană în Biserică. 

Deci părintele nu a fost niciodată aspru în înţelesul de seve- 
ritate inutilă, ci uneori, când era mai aspru, asprimea lui avea 
un scop precis şi anume aceea de a responsabiliza, de a trezi, de 
a ridica pe om. In acelaşi mod aş putea spune că era — pe 
neaşteptate - foarte îngăduitor când vedea că omul merge spre 
deznădejde, sau, în ciuda unor neputinţe, are dorinţa totuşi de a 
se schimba. El avea o libertate caracteristică sfinţilor. Sfinţii 
sunt liberi în interior, aşa cum spune Sf. Ap. Pavel: „unde este 
Duhul Domnului, acolo este libertatea" (II Corinteni 3, 17) pen- 
tru că ei sunt fideli Adevărului. Numai omul care este foarte 
exigent cu sine însuşi şi foarte fidel faţă de Hristos şi Evan- 
ghelie, poate să aibă libertate în aplicarea sfintelor canoane 
fără a avea teamă că a încălcat duhul canoanelor sau duhul 
Evangheliei. 

Deci noi avem aici de-a face cu o libertate pe care o dă Du- 
hul Sfânt oamenilor care sunt profund înrădăcinaţi în tradiţia 

Bisericii noastre. Părintele, pentru că era profund înrădăcinat 
în comuniunea cu Sfinţii Ortodoxiei, cu Sfinţii Apostoli şi cu 
Sfinţii Părinţi, cu marii duhovnici, cu marii trăitori, ştia să se 
mişte în această spiritualitate a libertăţii şi a fidelităţii; de aceea, 
avea o mare libertate în aplicarea canoanelor şi, în acelaşi timp, 
ţinea mult la sfintele canoane, la pedagogia lor pastorală. 

Vorbip'-ne ceva, vă rugam, despre conştiinţa misionară a Pă- 
rintelui Cîeopa. 

Părintele Cleopa a avut o conştiinţa misionară profundă, 
pentru că el întotdeauna îndemna pe credincioşi să iubească 
Biserica, să iubească pe păstori, pe preoţi, pe ierarhi, să asculte 
de aceştia. El nu înţelegea opera sa misionară ca o lucrare 
particulară, individualistă, ci ca o lucrare în interiorul Bisericii. 
Iar ceea ce mă uimea era modul său de a fi ascultător faţă de 
superiori. Nu făcea nimic până ce nu întreba, nu ieşea din mă- 
năstire până nu ne cerea nouă aprobarea. Or, dânsul, ca pă- 
rinte duhovnicesc cu vârsta înaintată şi cu experienţă, putea să 
facă adesea abstracţie, să nu ţină seama de stareţ sau de 
ierarhul său. El însuşi cerea binecuvântarea stareţului, care i-a 
fost ucenic. Ne cerea binecuvântare şi nouă, ca şi chiriarh, pen- 
tru orice lucrare pe care o făcea în afara mănăstirii. Dacă era 
invitat de studenţi să vorbească sau era invitat la o întrunire în 
altă parte, cerea binecuvântare. Prin aceasta arăta că dorea ca 
toată lucrarea lui să fie lucrare misionară în Biserică şi pentru 
Biserică. Din punct de vedere al pastoraţiei, aş putea spune că 
era un mare păstor de suflete fără să se deplaseze prea mult din 
chilie, prin modul cum primea pe credincioşi, pe preoţi, pe stu- 
denţi, pe oamenii învăţaţi, oameni de cultură, scriitori, teologi 
străini, preoţi şi pastori de alte confesiuni, oameni de Stat care 
l-au vizitat la Sihăstria, prim-miniştri sau miniştri, patriarhi 
din alte ţări, de pildă pe Patriarhul Ecumenic. Arn asistat de 
mai multe ori la astfel de momente şi am văzut că Sfinţia Sa era 
misionar într-un mod convingător şi în acelaşi timp profund 
uman. Dar în toate se orienta după înţelepciunea care vine din 
Sfintele Scripturi şi din Scrierile Sfinţilor Părinţi ai Bisericii. 

Ce loc au ocupat Sf. Scriptură şi Sfinţii Părinţi în scrierile 
Părintelui Cleopa? 

Fără îndoială, aici putem spune că Părintele Cleopa este un 
model de a gândi, nu numai folosind citate din Scriptură, ci şi a 
gândi în duhul Scripturii, şi nu numai prin a folosi citate din Sfinţii 
Părinţi, ci avea acelaşi duh de gândire ca şi Sfinţii Părinţi. Citind 
mult Sfânta Scriptură şi operele Sfinţilor Părinţi, el a devenit, 
într-un fel, asemenea Apostolilor şi Sfinţilor Părinţi în înţelesul 
că nu avea opinie particulară care să difere de cea eclesială. 
Dacă citiţi cărţile Sfinţiei Sale, nu se găsesc în ele opinii parti- 
culare, ci aproape orice afirmaţie a lui este bazată fie pe Sfânta 
Scriptură, fie pe Sfinţii Părinţi, ceea ce însemnează că el gân- 
dea în comuniune cu sfinţii. De aceea, a rămas un îndrumător 
spiritual sigur şi mare. 

Părintele Cleopa are o teologie şi o spiritualitate sigură, nu 
originală. Sunt unii oameni care caută cu orice preţ să fie 
originali, ceea ce spun ei să nu mai fi spus nimeni niciodată; 
ceea ce este, desigur, o mare ispită. Cu cât este mai profund în- 
rădăcinat cineva în gândirea Sfinţilor Apostoli şi în gândirea 
Sfinţilor Părinţi, cu atât este mai de folos Bisericii. Lumea are 
nevoie mai ales astăzi de teologi, de preoţi, de ierarhi, de duhov- 
nici siguri, nu însinguraţi în credinţa şi în învăţătura lor. Există 
foarte multe secte, există foarte multe curente de gândire, 
există foarte multe ispite în anumite dialoguri cu ştiinţa, cu cul- 
tura, dialoguri care, în principiu, sunt bune, dar aceste întâlniri 
cu alte forme de gândire pot să ducă şi la rătăcire, dacă nu 
suntem înrădăcinaţi în tradiţia sfinţilor. Or, din acest punct de 
vedere. Părintele Cleopa este un duhovnic sigur, el nu se bazea- 
ză atât de mult pe experienţa personală, individuală, ci pe expe- 
rienţa sfinţilor. El nu are opinii ale lui originale, ci are o lumină 
sigură, adică învăţătura, mai bine zis, credinţa Bisericii. 

Prin urmare recomandăm cărţile lui, ca pe un îndreptar, ca 
pe o lumină, ca pe o cale sigură pentru mântuire, fiindcă Părin- 
tele Cleopa nu a făcut teologie pentru teologie, ci teologie pentru 
mântuire. Eî avea conştiinţa că de felul cum învăţăm pe oameni 
credinţa, depinde mântuirea sau pierzania lor. De aceea, aş zice, 
că asemenea Părintelui Stăniloae, prietenul său, Părintele 
Cleopa rămâne un părinte duhovnicesc pentru veacul nostru şi 
pentru veacul următor, în primul rând prin claritatea învăţătu- 

rii sale şi, în al doilea rând, prin stabilitatea, prin siguranţa, 
prin temeinicia acestei învăţături. Mai ales credincioşii de 
astăzi, dar chiar şi noi, teologii, este bine să citim şi să recitim 
opera sa, pentru că este o teologie a sfinţeniei şi a mântuirii, 
bazată pe experienţa Sfinţilor Apostoli şi a Sfinţilor Părinţi ai 
Bisericii. 

Dacă ieşim din tradiţia sănătoasă a Bisericii ne rătăcim, iar 
tradiţia nu înseamnă neapărat repetiţie, ci înseamnă fidelitate 
reînnoită. Există multe pericole astăzi de a ne rătăci pentru că 
nu suntem bine ancoraţi în Sfânta Tradiţie. Deci, din acest 
punct de vedere, Părintele Cleopa rămâne pentru noi un Părin- 
te duhovnicesc, care lucrează şi după moarte asupra credincio- 
şilor prin scrierile sale şi prin rugăciunile sale. 

Dacă mergem la mormântul lui, simţim oarecum prezenţa 
lui rugătoare şi aşa se explică faptul că o mulţime de oameni 
care vin acum la Sihăstria merg la chilia lui şi la mormântul lui 
şi primesc în suflet o pace, o bucurie, pentru că simt că Părin- 
tele nu este un mort, ci este un viu cu sufletul său, şi aşa cum a 
primit el cu multă dragoste pe cei care veneau la chilia lui sau 
veneau la biserica Mănăstirii Sihăstria, tot aşa îi primeşte cu 
puterea rugăciunii sale, în ceruri, pe cei care urmează credinţa 
ortodoxă, care iubesc Biserica, care caută mântuirea în mod 
sincer. 

înalt Prea Sfinţia Voastră, acum când se împlineşte un an 
de la plecarea la Domnul a părintelui Cleopa, vă rog să ne 
împărtăşiţi, ca o concluzie la cele spuse anterior, câteva cuvinte 
referitoare la Părintele Cleopa şi la datoria morală pe care o au 
cei care l-au cunoscut de a da mărturie despre el. 

Da, credem că, la un an de la trecerea sa la Domnul, putem 
afirma că Părintele Cleopa este oarecum prezent printre noi, 
tocmai prin lumina pe care a lăsat-o în urma sa, prin scrieri, dar 
şi prin rugăciune. Cartea Părintelui Ioanichie Bălan despre 
Viaţa şi nevoinţele Părintelui Cleopa se vinde foarte mult, se 
cere foarte mult, am publicat-o în mai multe rânduri, datorită 
solicitării care există. Intenţionăm, de asemenea, să alcătuim 
un volum de evaluare a teologiei şi operei sale misionare adu- 

când mărturia unor personalităţi din străinătate şi din ţară, şi 
făcând în acelaşi timp o evaluare din punct de vedere spiritual 
şi misionar, pentru că nu este suficient să ne aducem aminte de 
dânsul cu evlavie, ci este nevoie ca lucrarea lui să fie continuată 
în viaţa noastră, ascultând de ceea ce ne-a spus dânsul şi in- 
spirându-ne din exemplul, din mărturia vieţii lui, pentru ca uce- 
nicii părintelui - mă refer aici nu numai la ierarhi sau teologi, 
ci la toţi credincioşii - să poată fi şi ei lumini în lumea aceasta şi 
în acelaşi timp să aibă bucuria mântuirii, bucuria aceasta de a 
intra în Rai despre care vorbea dânsul „Mânca-v-ar Raiul" - 
adică să ne întâlnim cu toţii în Rai! Considerăm că Părintele 
Cleopa rămâne pentru noi un îndemn permanent să căutăm 
Raiul, să căutăm împărăţia lui Dumnezeu, care se dobândeşte 
nu doar după moarte, ci lucrând încă din lumea aceasta pentru 
ea. Viaţa veşnică nu este viaţa de după moarte, ci viaţa trăită 
împreună cu Dumnezeu, viaţa în Dumnezeu şi ea începe din lu- 
mea aceasta, începe cu Botezul în prezenţa şi în numele Sfintei 
Treimi. De aceea, Părintele rămâne un teolog al mântuirii, un 
teolog al bucuriei Raiului, un teolog al bucuriei creştine, chiar în 
mijlocul încercărilor. Nu trebuie să uităm că, cea mai mare par- 
te din viaţa sa, Părintele a trăit-o în comunism, într-o vreme de 
mare încercare pentru Biserică, iar opera sa misionară din tim- 
pul anilor grei de comunism rămâne un model de lucrare misio- 
nară şi în acelaşi timp un izvor de speranţă. Oricâte greutăţi am 
avea, oricâte dificultăţi am întâmpina, nu trebuie să cădem în 
deznădejde, şi iată dificultăţile prin care trecem astăzi nu sunt 
atât de mari încât să nu le putem birui, le putem birui dacă avem 
credinţa Părintelui Cleopa, dragostea sa pentru Biserică, dra- 
gostea sa pentru tot ceea ce este viaţă sfântă, dragostea sa pen- 
tru popor, pentru toţi oamenii şi pentru creaţia lui Dumnezeu. 
Nu trebuie să uităm că Părintele se bucura de orice floare pe 
care o vedea, de orice pasăre pe care o auzea cântând, de orice 
fiinţă din lumea aceasta, pentru că vedea iubirea lui Dum- 
nezeu în tot ceea ce există. Acesta ar fi mesajul Părintelui: „să 
simţim prezenta lui Dumnezeu în viaţa noastră şi în lume şi să-L 
preamărim pe Dumnezeu lucrând potrivit voii Sale, pentru 
mântuirea noastră şi pentru slava Lui". 



Părintele Cleopa, un vrednic continuator 
al tradiţiei monastice paisiene din Moldova* 



t Antonie Plămădeală, Mitropolitul Ardealului 



Am aflat cu profundă durere vestea trecerii la cele veşnice, la 
început de lună decembrie, a mult iubitului nostru părinte du- 
hovnicesc, sfătuitor şi dascăl sufletesc, Arhimandrit Cleopa Ilie. 

Duhovnic renumit, dascăl de conştiinţă al miilor de pelerini 
de pe tot cuprinsul ţării, ascet desăvârşit şi rugător tainic, Părin- 
tele Cleopa a trecut dincolo, în zările veşniciei, cu pecetea credinţei 
în învierea cea de obşte, cu nădejdea bunătăţilor celor viitoare şi 
având conştiinţa că şi-a încheiat călătoria şi lupta cea bună şi că 
şi-a făcut datoria pe deplin. 

Părintele Cleopa a fost, pe parcursul întregii sale vieţi, un 
vrednic continuator al tradiţiei monastice paisiene din Moldova, 
vorbind fără de răgaz credincioşilor, scriind şi luptând pentru 
apărarea dreptei credinţe, îndrumând rnii de conştiinţe, împărtă- 
şind tuturor curaj, mângâieri şi speranţe şi încercând să impună 
o linie morală în viaţa de toate zilele pentru cei care-1 cercetau. 

Părintele Cleopa a fost un rănit permanent de durerile, de su- 
ferinţele, de bolile oamenilor şi de prea multele lor păcate, dar, 
în acelaşi timp, a fost mereu senin, plin de bunăvoinţă, îngăduitor, 
milostiv şi iertător. 

Toţi cei ce au trecut prin chilia lui au ieşit cu hotărârea de a fî 
mai buni şi mai drepţi, mai apropiaţi de Dumnezeu şi de semeni. 

A fost un om de o mare şi autentică smerenie şi cu toate că 
se bucura de o popularitate deosebită, aceasta nu i-a atins cu ni- 
mic modestia şi smerenia, pentru că el nu vedea popularitatea, ci 
vedea doar oameni cu dureri sufleteşti şi trupeşti care veneau la 
el să se vindece. 



Mesaj trimis de Mitropolitul Antonie al Ardealului, la înmormântarea 
Arhim. Cleopa Ilie. Extras din revista „Candela Moldovei", anul VII, nr. 11-12, 
1998, p. 6. 

La Părintele Cleopa totul a fost natural, nimic n-a fost arti- 
ficial sau improvizat şi acesta a fost motivul pentru care a fost 
iubit şi apreciat de toţi cei care l-au cunoscut şi, în primul rând, 
de credincioşii care vedeau în el un adevărat izvor de înţelepciune, 
de sfinţenie şi de har. 

Acum, la trecerea lui dincolo, în împărăţia cerurilor, îi aducem 
smerit omagiul nostru de ucenic şi rugăciunea fierbinte către 
Părintele Luminilor de a-î aşeza sufletul în ceata bineplăcuţilor şi 
aleşilor Săi, iar pilda şi râvna vieţii sale să ne fie tuturor un 
imbold întru slujirea lui Dumnezeu şi a semenilor. 

In veci pomenirea lui! 



Cu dor şi iubire despre Părintele Cleopa 



t Antonie Plămădeală, Mitropolitul Ardealului 



Părintele Cleopa a fost un mare duhovnic, a iubit pe toată lu- 
mea şi a fost într-adevăr un om sfânt. Dar să spun mai întâi 
despre mine ceva. 

în vara anului 1948, în împrejurări fortuite (eram dat în urmă- 
rire pentru implicarea în acţiuni anticomuniste), am reuşit să pro- 
movez examenul de licenţă la Institutul Teologic Universitar din 
Cluj şi nu la Bucureşti, unde frecventasem primii trei ani de studii. 

La nici două luni după această încununare a studiilor, mai 
precis în 6 august 1948, am fost hirotonit diacon de către episcopul 
Andrei Mageru al Aradului, iar la praznicul înălţării Sfintei Cruci 
am fost călugărit la Mănăstirea Prislop (pe atunci mănăstire de 
călugări), primind numele de Antonie, cu care, iată, mă voi înfă- 
ţişa şi la judecată. 

Schimbarea statutului meu de laic cu cel de monah şi diacon, 
ca şi schimbarea numelui, nu m-au scutit totuşi de prigoana 
politică. La sfârşitul aceluiaşi an am fost condamnat, în contumacie, 
de către Tribunalul Militar din Bucureşti, la 7 ani de temniţă grea 
şi la 5 ani de degradare civică - pentru „uneltire împotriva sigu- 
ranţei statului". De frică pentru neaşteptata întorsătură a lucru- 
rilor, episcopul Andrei a căutat să anuleze ceea ce a făcut, dar, 
după ce i s-a explicat cum stau lucrurile, ierarhul arădean n-a mai 
recurs la altă sancţiune în afară de excluderea din mănăstire şi 
aşa se face că iarna anului 1950 am petrecut-o ascuns în Bucureşti, 
iar când a fost periculos să mai rămân şi acolo, am plecat la 
Schitul Crasna — Gorj, de unde iarăşi am plecat la Mănăstirea 
Slatina, judeţul Suceava. Astfel l-am întâlnit pentru prima dată 
pe Părintele Ilie Cleopa, care era stareţ acolo. 

Am precizat toate întâmplările şi obstacolele peste care a tre- 
buit să trec tocmai pentru a arăta ce a putut însemna pentru 
mine, monahul de 24 de ani (monah doar de câteva luni), întâlnirea 
cu un om, care peste ani se va număra între marii duhovnici ai 
României. De atunci îl păstrez cu multă evlavie în suflet pe Pă- 
rintele Cleopa. Mi-a întins braţele sale părinteşti, m-a mângâiat şi 
m-a încurajat Mi-a spus că sunt binevenit şi mi-a pus la inimă 
câteva sfaturi potrivite pentru un monah şi anume că rugăciunea 
rostită ca un suspin, citirea Psaltirii, a Ceaslovului, partici- 
parea la rugăciunile de dimineaţă, de seară şi la Sfânta Liturghie, 
citirea Regulilor Sfântului Vasile cel Mare, a Cuvintelor Sfân- 
tului Teodor Studitul, a Sfintei Scripturi şi a acatistelor sunt 
rânduieli cu care trebuie să-mi împodobesc sufletul şi să-mi în- 
tăresc voinţa, pe lângă diferite alte ascultări care mi se vor încre- 
dinţa. Vedeam în tot ce mi-a spus părintele o largă înţelepciune, 
un câmp deschis libertăţii şi folosirii din toate, un semn al iu- 
birii şi compasiunii. Prigonit şi hăituit de alţii, aveam nevoie de în- 
ţelegere şi încurajare. Părintele Cleopa mi le-a oferit pe amândouă. 

Când mă gândesc acum, la vârsta la care am ajuns, îmi zic 
în sinea mea că Dumnezeu a rânduit aşa, ca să întâlnesc în ti- 
nereţea mea, adică în vremea când oricine are nevoie de îndru- 
mare şi încurajare, oameni şi părinţi duhovniceşti cum au fost 
Arsenie Boca, de la Mănăstirea Brâncoveanu de la Sâmbăta, Pă- 
rintele Cleopa de la Mănăstirea Slatina, Părintele Daniil Tudor, 
care mi-a fost şi naş de călugărie la Mănăstirea Prislop, Părintele 
Paisie Olani, care mi-a fost duhovnic la Mănăstirea Slatina, Pa- 
triarhul Justinian Marina şi nu mai puţin Părintele Dumitru Stă- 
niloae, care mi-a fost îndrumător la doctorat. Cu fiecare în parte 
am avut strânse legături duhovniceşti şi m-am bucurat de aten- 
ţia, preţuirea şi încurajarea lor. Toţi au fost oameni aleşi, per- 
sonalităţi clericale. Nu voi vorbi însă acum despre toţi, ci mă voi 
limita la unul dintre ei, şi anume la cel chemat la Domnul acum 
şapte ani şi care a fost Părintele Cleopa. 

Nu este pentru prima dată când scriu sau mi-1 readuc în me- 
morie pe acest dascăl de cuget şi simţire creştinească şi româ- 
nească. Prin 1983, am publicat, aici, la Sibiu, o carte, despre 
care, cu smerenie spun, că s-a bucurat de o bună primire, mai ales 

în rândurile cinului monahal şi ale celor care, trăind în lume, 
sunt interesaţi de propria lor mântuire. Cartea se intitulează; 
Tradiţie şî libertate în spiritualitatea ortodoxă. în această carte, 
numele Părintelui Cleopa este pomenit de mine de nenumărate 
ori. Vorbind acolo despre principiile după care se călăuzeşte 
monahismul ortodox, nu-1 puteam omite pe Părintele Cleopa, 
care a fost un om al principiilor sau preceptelor creştine trans- 
puse în viaţa de zi cu zi. 

întâi de toate arătam câtă importanţă acorda părintele co- 
muniunii cu predecesorul, care fusese stareţul de dinaintea lui 
şi de la care a primit îndrumări şi, desigur, i-a urmat pilda vie- 
ţii, i-a repetat obiceiurile, înţelepciunea şi discernământul. Astfel 
s-a constituit în mănăstirile noastre o tradiţie duhovnicească a 
locului, care nu este altceva decât o perpetuă actualizare a tra- 
diţiei duhovniceşti de totdeauna, şi de pretutindeni din lumea 
ortodoxă. Acest lucru l-am reţinut de la Părintele Cleopa, că 
trebuie să te integrezi în rânduiala de viaţă a comunităţii pentru 
că, aşa cum scrie la Pateric, „de va petrece cineva într-un loc şi 
de nu va face asemenea locului, însuşi locul îl goneşte pre dânsul, 
căci nu face fapta locului". 

Un alt lucru pe care îl evidenţiam în cartea mea era cel în le- 
gătură cu felul cum înţelegea Părintele Cleopa ascultarea, despre 
care se spune că, în cazul călugărilor, este necondiţionată. 
Părintele Cleopa spunea că este totuşi condiţionată: se face în 
numele lui Dumnezeu şi pentru un scop al lui Dumnezeu, care 
este mântuirea celui care se supune. în acest fel, ascultarea nu 
poate deveni robie sau servilism. 

Cât priveşte raportarea noastră la alţii, Părintele Cleopa, deşi 
era călugăr, stăruia mereu asupra sentimentului comuniunii, al 
copărtăşiei cu alţii şi, mai ales, cu cei mai uitaţi dintre oameni. 
El spunea adesea că omul credincios nu poate fi decât „om pentru 
alţii", pentru cei care sunt mai mult decât el în cinste, în res- 
ponsabilităţi, în nevoinţe, dar şi pentru cei mai umili şi mai ne- 
însemnaţi dintre oameni. Pe primii nu trebuie să-i invidiezi şi 
să-i grăieşti de rău. Iar pe cei din urmă să nu-i dispreţuieşti şi 
să nu-i oropseşti în vreun fel, ci să le fii apropiat şi milostiv. 
Nimeni nu-şi este suficient lui însuşi, spunea Părintele Cleopa. 

Nimeni nu se realizează singur. Ne realizăm prin altul, cu altul, 
prin alţii, cu alţii. Dar pe cât primim, tot pe atât trebuie să şi 
dăm. Nu numai alţii ne sunt îndatoraţi, ci şi noi suntem datori 
altora. 

Dar, până la urmă , cum mi-1 amintesc eu pe Awa Cleopa. Mi-1 
amintesc aşa cum a fost el în viaţa lui de toate zilele: în post şi 
rugăciune, în nevoinţe şi ascultări. In ultima parte a vieţii şi 
slujirii sale mi-1 amintesc vorbind fără răgaz celor ce-i cereau 
cuvinte de folos, scriind cugetări şi îndemnuri ziditoare pentru 
alţii, luptând pentru dreapta credinţă, fără de care nu este mân- 
tuire, împărţind curaj, mângâieri şi speranţe şi căutând, cu 
mult zel, să impună o linie morală în viaţa cea de toate zilele a 
celor ce veneau să-1 cerceteze. Pentru toate acestea, folosea toate 
mijloacele, dar mai ales spovedania, cu dezlegarea de păcate, şi 
împărtăşania celor vrednici. A promovat o spiritualitate bine în- 
cadrată în contextul realităţilor timpului. A îmbinat acţiunea cu 
rugăciunea, fără să le confrunte, ci dimpotrivă, căutându-le con- 
vergenţe şi făcându-le complementare. A fost un model de înţe- 
legere şi preluare a tradiţiei de viaţă creştină, a păstrării ei în puri- 
tatea de la început, dar şi a contemporanizării sau înnoirii ei, 
spre a o face aptă să răspundă creştinului contemporan. 

Testamentul pe care ni 1-a lăsat Awa Cleopa este cuprins în 
îndemnul paulin, pe care el îl repeta adesea: „Orice aţi face cu cu- 
vântul sau cu lucrul, toate să le faceţi în numele Domnului Iisus" 
(Coloseni3, 17). 

Ava Cleopa era cu adevărat un om cu viaţă sfântă - omul lui 
Dumnezeu. Mi-aduc aminte de dânsul cu emoţie şi cu dragoste. 
Era un om drept, dar îi privea pe toţi oamenii cu aceeaşi dragoste 
cu care îşi aducea aminte de mama lui, de fraţii lui, care erau tot 
călugări la Mănăstirea Sihăstria, iar mama lui era la Schitul Agapia 
Veche. 

îmi aduc aminte cum povestea odată de unul dintre fraţii 
lui, care şi-a spus înainte data plecării sale la Domnul şi chiar 
aşa a şi fost. Avea un respect deosebit faţă de fratele său. 

Se poate spune că Awa Cleopa este cel mai reprezentativ 
om din secolul trecut şi aş zice că este omul care i-a reprezentat 
pe toţi înaintea lui Dumnezeu. Când mă duc la Sihăstria acum, 

întâi trag la casa lui şi apoi urc la locul unde se odihneşte pentru 
vecie. Mi-a fost părinte spiritual şi mi-a rămas şi acum şi pentru 
veşnicie acelaşi om apropiat, 

Eu consider că viaţa mea ar fî rămas searbădă, dacă nu ar fi 
intrat în ea chipul Awei Cleopa, de care nu m-ara despărţit nicio- 
dată şi parcă şi acum îl văd şi-i aud cuvintele. Am fost la Sihăstria 
după moartea sa şi parcă îl vedeam viu, vorbind credincioşilor şi 
mult mă bucuram. Pentru că Părintele Cleopa intrase în obiceiul 
mănăstirii şi parcă era mereu viu acolo, răspunzându-mi. 

Era un om care nu-ţi ghicea numai gândul, dar parcă te 
punea în faţa lui Dumnezeu. De aceea, eu cred că nu e departe 
ziua canonizării lui, căruia se cuvine să ne închinăm şi să ne 
rugăm ca la un Awâ al călugărilor, aşa cum a fost şi cum a rămas 
întotdeauna. 

II rugăm pe milostivul Dumnezeu să ni-1 facă pururea bine- 
voitor în ceata sfinţilor Săi. 



Comuniunea cu predecesorul* 



ţ Antonie Plămădeală, Mitropolitul Ardealului 



Spuneam mai înainte că în Ortodoxie tradiţia înlocuieşte Re- 
gula şi asigură ordinea. Printre monahi se poate auzi adesea 
acest termen de referinţă, care în fapt suplineşte Regula: „Ajşa am 
apucat de la Părinţi". Adică de la cine? De la monahii de dinainte. 
In acelaşi fel stareţii se referă adesea, atât în modul cum îndru- 
mă obştea, cât şi în convorbirile particulare, la stareţul prece- 
dent. Sfântul Simeon Noul Teolog se referă adesea la stareţul 
său, Simion Studitul, tot aşa cum el însuşi este autoritate pen- 
tru ucenicul şi succesorul său, Arsenie. Există astfel serii de di- 
adohi, de moştenitori, care se sprijină, fiecare, pe predecesorul său, 
constituindu-se astfel un fel de succesiune duhovniceasca 1 mai pu- 
ternică decât orice Regulă. La acestea se referă Calist şi Ignatie 
Xantopoulos când recomandă „ascultarea de rânduielile Părinţi- 
lor" 2 . Tot aşa face şi Sfântul Grigorie Sinaitul 3 . Irinee Hausherr 
identifică o „ordine a tradiţiei" la Filoxene de Mabboug (t 523), ară- 
tând pericolul în care se află cei ce nu respectă tradiţia 4 . 

La Mănăstirea Slatina, pe când era stareţ Părintele Cleopa, 
îl auzeam adesea zicând: „Aşa zicea Bătrânul, Dumnezeu să-1 
ierte". Mi-I aduc aminte, de pildă, zicând; „Stareţul meu, bătrâ- 
nul Ioanichie, Dumnezeu să-1 ierte, care era din Zărneştii Tran- 
silvaniei, postea tot Postul Mare, trăind numai cu Sfânta îm- 
părtăşanie şi cu prescurile de la Proscomidie". Tot aşa astăzi, 
Părintele Victorin, stareţul de la Sihăstria, îşi motivează multe 



"Extrase din Tradiţie şi libertate în spiritualitatea ortodoxă, 1995. 
1 1. Hausherr, Direction spiritueUe ..., p. 129. 

*Filocalia y VIII, p. 178. 

4 Hesychasme et priere, în col. „Orienţalia Christiana Analecta", nr. 176, 
Roma, 1966, pp. 20 şi 23. 

din deciziile sale cu valoare de Regulă, pe precedentele din 
timpul stăreţiei Părintelui Cleopa sau ale Părintelui Caliopie, 
Dumnezeu să-1 ierte, ucenic al Părintelui Cleopa, trecut la odih- 
nă cu mult înainte de vreme. 

Acest „Dumnezeu să-1 ierte" este forma obişnuită în care sunt 
amintiţi morţii, aşa cum evreii nu pomeneau niciodată numele lui 
Iahve fără să adauge: „Binecuvântat fie numele Lui". 

E vorba, precum e lesne de observat, de comuniunea cu prede- 
cesorul, cu părintele duhovnicesc de la care a primit îndrumări, 
căruia i-a urmat viaţa, căruia îi repetă obiceiurile, înţelepciunea 
şi discernământul. Părintele său duhovnicesc, fostul stareţ, e 
exemplul, e Regula ce trebuie continuată. Această comuniune cu 
predecesorul \\ dă stareţului sensul şi garanţia autenticităţii. 

In cazul acesta, chiar dacă e vorba de o tradiţie veche de se- 
cole, coborând de la predecesor, ea s-a tot acomodat, s-a actua- 
lizat, a devenit mereu a trecutului imediat şi poate fi preluată 
fără teama inactualităţii, a desuetudinii, a anacronismului, a 
incompatibilităţii stărilor de spirit, de cultură şi de civilizaţie şi 
a mentalităţilor. Tot ce se ia de la predecesorul imediat e un tre- 
cut, o tradiţie filtrată, îmbogăţită, asimilată cu discernământ. 
Numai aşa tradiţia nu devine obstacol şi conservatorism rigid, 
anacronic, ceea ce nu se poate spune despre o Regulă din secolul 
VI sau din Evul Mediu. A o aplica în litera ei - şi altfel nici nu se 
poate, dacă e vorba s-o aplici - înseamnă să întorci roata vieţii 
de azi la nivelul secolului VI sau al Evului Mediu. N-ar merge. 
De aceea s-a şi stricat roata în Occident la un moment dat. 
Acum, se pare, că s-a mai reparat, pentru o vreme, dar cu preţul 
nu al întoarcerii oamenilor în urmă, ci al ajustării Regulilor, 
ceea ce începe să devină o formă de tradiţie în sensul răsări- 
tean, de care am vorbit mai sus. 



*** 



Stareţul meu de la Mănăstirea Slatina, Cleopa, ne poves- 
tea adesea, în plimbările pe care le făcea cu noi pe munte, 
cum a fost el primit în mănăstire de către stareţul Ioanichie 
de la Mănăstirea Sihăstria. 

Tânăr adolescent, abia trecut de vârsta majoratului, s-a pre- 
zentat la Sihăstria, dar, în loc de stareţ, a fost primit de econom, 

un călugăr aspru, cu un păr bogat, roşu, ca de leu tânăr şi vigu- 
ros, care i-a spus doar atât: 

- Ai venit să rămâi la noi? 

- Da, Prea Cuvioase, i-a răspuns Părintele Cleopa, pe atunci 
Constantin. 

- Bine ? să mă duc să -l întreb pe stareţ. Stai aici. 

- Spune-i Prea Cuviosului că mai am doi fraţi aici, călugări, 
1-a mai informat Cleopa. 

După ce 1-a întrebat cum îl cheamă, economul a plecat. S-a 
întors repede cu un băţ în mână. Lângă poartă era un trunchi 
de copac uscat, uitat acolo de multă vreme. Economul 1-a luat 
de braţ, 1-a dus lângă trunchiul de copac, i-a dat băţul şi i-a zis 
doar atât: 

- Bate trunchiul ăsta! Bate-1! 

Şi a început să-1 bată, ţinând încă pe umăr traista în care îşi 
purta averea: câteva cărţi şi ceva schimburi de corp. Economul i-a 
întors spatele şi a plecat la treburile lui. 

Treceau pe lângă el călugări, fraţi, vizitatori. Nimeni nu-1 
vedea. A sunat clopotul de masă, apoi de cină, dar de dânsul 
nu şi-a mai amintit nimeni. Seara târziu a venit economul, 1-a 
luat de braţ şi 1-a dus la arhondaric, la casa oaspeţilor, într-o 
cameră cu pat de scândură, fără saltea, acoperit doar cu un 
ţol de cânepă şi având la unul din capete o pernă de paie. L-a 
introdus în cameră fără cuvânt, a închis uşa după el şi a plecat. 
N-a apucat să adoarmă bine, că a auzit toaca şi apoi îndată clo- 
potele. S-a deschis uşa şi din prag economul i-a făcut semn să-1 
urmeze. Era ora 11 şi începea Miezonoptica şi Utrenia. L-a dus în 
biserică şi l-a aşezat într-un colţ, în pronaos, lângă tindă. 

Era noapte, în biserică lumina era pe vremea aceea dată 
numai de câteva lumânări, aşa că nimeni nu I-a remarcat. Pe 
la ora 1 după miezul nopţii slujba s-a terminat şi, după ce toţi 
călugării au părăsit biserica, economul rămas la urmă, i-a fă- 
cut semn din nou să-1 urmeze şi, tot fără cuvânt, l-a dus din 
nou în camera de la arhondaric. Dimineaţa, foarte de diminea- 
ţă, în cântec de păsărele şi într-o lumină de zi de geneză, în- 
gemănată cu întunericul ce se dădea învins încetul cu încetul, 
dar ireversibil, l-a dus din nou la poartă, i-a dat din nou băţul 
în mână şi i-a zis ca şi în ajun: 

- Bate-1! 

L-a bătut toată ziua, până seara, nemâncat, ignorat de toată 
lumea. Toţi îşi vedeau de treabă, intrând şi ieşind, grăbiţi la 
ascultări. Noaptea s-a repetat istoria nopţii dintâi. Tot aşa s-a 
repetat şi ziua a treia până la apusul soarelui. Când ziua şi-a 
stins felinarul, coborându-1 dincolo de Piciorul Crucii, muntele 
dinspre apus care începea chiar din grădina mănăstirii, eco- 
nomul a venit tot atât de taciturn, dar cu o veselie uşor obser- 
vabilă în ochii lui mari şi curaţi ca de pasăre sălbatică: 

- Vino, te cheamă Bătrânul. Lasă băţul aici! 
„Bătrânul" era stareţul Ioanichie căruia i se zicea aşa de pe 

când avea doar patruzeci de ani. întors de la Muntele Athos, 
găsise mănăstirea pustiită de un incendiu şi începuse singur 
şi restaurarea vieţii monahale, şi a zidurilor. Aşa ajunsese să 
primească în timp până la o sută de fraţi care acum erau în 
cea rnai mare parte călugări, toţi ucenicii lui. El să fi avut la 
vremea aceea în jur de şaizeci de ani. 

Bătrânul îl aştepta în odăiţa sa de la stăreţie, o cameră mo- 
destă, cu laiţă de lemn, acoperită cu un covoraş, cu o masă, do- 
uă scaune şi cu un analog pe care îşi ţinea epitrahilul şi Molit- 
felnicul. 

- Stai în genunchi. Te voi spovedi. Să-mi spui tot ce ai fă- 
cut şi ce ai de gând. Da' copacul de la poartă ce-a zis? 

- N-a zis nimic, Prea Cuvioase. 

- Aşa să fii şi tu. Da' n-a zis că-1 doare capul? N-a zis că-i e 
foame? 

- N-a zis nimic, Prea Cuvioase. 

- Bine. Aşa să fii şi tu. A urmat apoi o scurtă spovedanie şi 
citirea dezlegării. 

Ajuns la acest moment, Părintele Cleopa povestea: „De po- 
vestea cu băţul n-am ştiut dinainte, că bătrânul nu-şi repeta «is- 
pitirile», dar ştiam de mult, îmi spusese cineva, că momentul de 
după spovedanie e momentul cheie. Dacă Bătrânul îţi cerea ac- 
tele, însemna că ai trecut proba, dacă nu, a doua zi economul îţi 
arăta drumul pe care ai venit. 

- Dă-mi actele, a poruncit Bătrânul blând. Zici că eşti frate 
cu alde Ilie? Nu-i bine să fiţi de la început împreună. De mâine 
dimineaţă te duci la oi, la stână pe Piciorul Crucii, să-1 ajuţi pe 
Antonie Olaru. El e baciul. Să-1 asculţi. Şi sâmbătă seara să vii 
la spovedanie. Acum du-te! 



46 PRIETEN AL SFINŢILOR ŞI DUHOVNIC AL CREDINCIOŞILOR 

Afara aştepta economul. 

- Ei, ţi-a cerut actele? Ştiau toţi de acte! 

- Mi le-a cerut. 

- Bine, atunci să mergem să mâncăm. 

Am mers la trapeză, povestea Părintele Cleopa, am mâncat 
împreună, pentru că economul postise şi el întru aşteptarea 
lămuririi cu privire la vocaţia mea şi, conducându-mă acum la o 
altă chilie, în rând cu fraţii, la despărţire m-a întrebat: 

- Şi ce-a mai zis Bătrânul? 

- A zis că mâine să plec la Piciorul Crucii, la stână. 

- Aşa a zis? s-a mirat economul, dar apoi şi-a luat seama şi 
a adăugat: Dacă aşa a zis, aşa să faci". 

Şi din seara aceea, în afară de o altă seară peste şapte ani, 
când a fost trimis la slujbă de noapte şi botezat Cleopa, pe tâ- 
nărul Constantin - Cleopa nu l-au mai văzut decât cei care 
mai treceau din când în când pe la stână şi se nimerea ca oile 
să nu fie prin pădure. Prin mănăstire nu 1-a mai văzut nimeni 
ani şi ani, aproape cincisprezece. A fost uitat acolo, la oi! 

în Mănăstirea Slatina venise cam la bătrâneţe să se călugă- 
rească un fost funcţionar de bancă din Bucureşti. I s-a dat 
numele de Serapion şi era foarte râvnitor. A trecut de 90 de ani, 
trăind în bună rânduială şi modestie. Adusese cu el o ladă de 
lucruri personale, fine, scumpe, cămăşi, lucruri de corp, flanele. 
Când a intrat în mănăstire le-a oferit stareţului Cleopa. Acesta 
le-a refuzat: „N-am ce face cu ele, şi nici la fraţi nu le-aş da. Sunt 
lucruri boiereşti, cu care ei nu sunt deprinşi. Şi, vorba Patericu- 
lui, sunt prea «subţiri». Păstrează-le! w . 

După vreun an, părintele Serapion a venit în vremea slujbei 
la biserică, foarte tulburat, alergând în altar direct la Părintele 
Cleopa: 

- Mi-au golit lada! 

- Cine? 

- Probabil ţiganii. Sunt mulţi prin curte. 

- Nu-i învinui, părinte, dacă nu ştii exact. Linişte.şte-te. Stai 
la slujbă şi după aceea vedem noi. Descoperim hoţul. 

Pentru Serapion asta echivala cu o profeţie. S-a liniştit, iar 
după slujbă a mers la Părintele Cleopa împreună cu încă vreo 

doi călugări, insistând să-i dea voie să facă cercetări. Liniştit, 
Părintele Cleopa i-a amintit: 

- Nu ai venit Prea Cuvioşia ta acum un an să mi le dai mie? 
-Am venit. Dar acum nu le-am dat. Mi le- au furat. 

- E tot una. Dacă le luam, nu erau ale mele? 

- Erau. 

- Şi aveam eu dreptul să fac ce vreau cu ele? 

- Aveaţi. * 

- Şi atunci de ce te tulburi? Ai pierdut ce n-ai avut. Adică 
nimic. Eşti tot atât de bogat şi de sărac ca şi înainte, precum 
ai vrut şi cum se cade monahului. Şi cămăşuţele şi izmănuţele 
acelea prea scurte, ca la oraş, erau şi cam subţiri, cam de mă- 
tase. Nu prea erau călugăreşti. 

- Nu erau. De aceea am vrut să le dau. 

- Şi atunci de ce te tulburi acum? Du-te la chilie. Lada ţi-au 
lăsat-o. Pune în ea nişte cărţi sau lemne de foc pentru iarnă. 

Şi părintele Serapion a plecat cu o frumoasă lecţie despre 
sărăcie şi despre făgăduinţă. După plecarea lui, Părintele Cleo- 
pa le-a spus celorlalţi: 

- Erau ale mele. El le ţinea închise de un an de zile, fără fo- 
los. Le-am dat azi dimineaţă ţiganilor că erau goi, săracii. Le-am 
spus să-1 pomenească pe unul Serapion, că el e donatorul. Pe urmă 
a aflat şi Serapion şi întreaga mănăstire. Nu s-a supărat nimeni. 

*** 

In biserică, în afară de slujbele obişnuite, la unele mănăs- 
tiri, cum e Sihăstria, se citeşte tot timpul Psaltirea. Când unii 
lucrează sau dorm, rugăciunea nu încetează. Cititorii de psalmi 
se schimbă din două în două ore. 

Slujba de noapte e socotită cea mai ascetică. Odată un frate 
1-a întrebat pe Părintele Cleopa, stareţul Slatinei: 

- Părinte, adormim în timpul slujbei de noapte în biserică 
(de la 11.30-1.30), n-ar fi mai bine să dormim în chiliile noastre, 
de vreme ce tot nu ne rugăm în vremea aceea? 

- A fi obosit şi a te lupta cu somnul - a răspuns Părintele 
Cleopa - pentru monah este tot rugăciune şi mai mult decât 
rugăciune este jertfă. Eu te sfătuiesc să vii la biserică- Dormi 
acolo, dacă îţi este cu neputinţă să rezişti, şi apoi trezeşte-te şi 

roagă-te să-ţi ierte Dumnezeu slăbiciunea. Dumnezeu va ţine 
seamă de eforturile şi de buna ta intenţie. 

în spiritualitatea ortodoxă rugăciunile liturgice au un loc 
aparte, foarte important. E rugăciune în comun, în biserică, 
pentru toţi oamenii. „Datoria noastră este să ne rugăm pentru 
cei care nu au timp să se roage, pentru cei care nu au credinţă, 
pentru cei care nu au nădejde. Dacă ne-am ruga numai pentru 
noi înşine, nu ne-am îndeplini misiunea şi vom fi pedepsiţi pen- 
tru egoismul nostru". 

Acesta este primul sfat pe care îl dădea stareţul Cleopa noi- 
lor intraţi în viaţa monahală. El însuşi, când slujea Sfânta Li- 
turghie, rostea o rugăciune moştenită de la bătrânul său stareţ 
Ioanichie, care nu se află în tipicul bisericesc: „Să ne rugăm şi 
pentru săracii pentru care nimeni nu se roagă", iar la parastase 
zicea: „Pomeneşte, Doamne, şi pe cei săraci adormiţi în Domnul 
şi care nu au pe nimeni care să-i pomenească". 

*** 

Stareţul Cleopa de la Slatina îşi ţinea chilia permanent des- 
chisă şi exemplul său era urmat de toţi ceilalţi. Nu se încuiau 
chiliile nici noaptea, nici la plecările în călătorie, niciodată. 

Părintele Cleopa avea în chilie un pat de scânduri pe care 
doar un singur obiect ţinea loc de saltea, de cearceaf, de pla- 
pumă şi de pernă: un cojoc miţos cu care venise de la oi, când 
fusese ales stareţ la Sihăstria, Mai avea o masă de scândură 
de brad, un scaun şi o icoană neagră, cu Maica Domnului, pro- 
babil ajunsă la noi de prin Etiopia. Atât. Acolo dormea, medi- 
ta, primea musafirii pe care îi aşeza pe patul său, primea cre- 
dincioşii la spovedanie sau pentru convorbiri. 

*** 

Părintele Cleopa, după vizitele unor musafiri cu care mânca 
obişnuit, se pedepsea cu câteva zile de post, dar asta n-o ştia 
nimeni. 

Se întâmplă uneori că, în timp, fostul ucenic ajunge şi el 
duhovnic, ba chiar mai mare decât cel la care a ucenicit, încât 
acela îi devine la rândul lui ucenic. Hausherr povesteşte un 
asemenea episod din viaţa Sfântului Pahomie, dar o asemenea 

situaţie exista şi la Slatina, de pildă, în anii cincizeci, între 
stareţul Cleopa şi părintele Paisie. Nu prea se ştia bine care era 
duhovnicul şi care era ucenicul. De fapt se mărturiseau unul la 
altul. 

Aşa făcea şi Părintele Cleopa la Slatina; călca toate Regulile 
când veneau musafirii. Pe urmă îşi recupera „dezlegarea" în fe- 
lul său, dar pentru moment adapta Regula la situaţie. 

Părintele Cleopa a încercat şi el, împreună cu părintele Ar- 
senie, o retragere „la pustie". Au stat fie împreună, fie izolaţi, 
vreo doi ani, după care s-au întors în obşte, socotindu-se mai în 
siguranţă duhovniceşte. Cel din urmă e şi el duhovnic Ia o mă- 
năstire de maici. 

### 

„La noi, scrie undeva Părintele Cleopa, fost stareţ la Slatina, 
în Moldova, ca şi în alte părţi ale ţării noastre, unii dintre mo- 
nahi se străduiesc cu mijloacele lor să facă sfânta rugăciune ne- 
încetată, a inimii, dar nu cu ţeluri înalte ca predecesorii noştri, 
marii asceţi şi isihaşti, care prin ea ajungeau la extaz şi la mi- 
nuni. Pentru monahii noştri, rugăciunea este îndeplinirea pra- 
vilei care le-a fost dată ca sfat din partea Bisericii, când li s-au 
dat metaniile, cu ocazia tunderii în monahism, când li s-a spus 
că sunt obligaţi să se roage în tot timpul şi în tot locul şi să re- 
pete fără încetare rugăciunea: «Doamne, Iisuse Hristoase, Fiul 
lui Dumnezeu, miluieşte-mă pe mine, păcătosul!». Cel care ros- 
teşte această rugăciune, împiedică duhul şi inima sa să cadă 
sub influenţa încercărilor, tentaţiilor din domeniul gândirii". 

Mărturia Părintelui Cleopa este preţioasă prin ceea ce spu- 
ne, dar de asemenea şi prin ceea ce sugerează. El spune că ru- 
găciunea este învăţată ca o pravilă, ca o regulă, deci ca o dato- 
rie. Fiind „datorie", nimeni nu se poate prevala de rugăciune, şi 
a construi pe ea teorii şi a crede că e cineva pentru că e rugător. 
Părintele Cleopa reaminteşte că rugăciunea este în primul rând 
un ajutor pentru paza minţii şi a trupului, păstrându-le într-o 
stare curată. 

După generaţia părintelui Ioanichie, ultima care a preluat în 
Moldova ştafeta are în frunte pe Părintele Cleopa, înconjurat în 

ultimii 40 de ani de duhovnici mari ca părinţii Paisie, Gherasim, 
Ioil, Emilian, Dani ii, Petroniu, Chirii şi mulţi alţii, dintre care cei 
mai mulţi trecuţi la Domnul. 

Părintele Cleopa însuşi este prin structură un contemplativ 
şi, în ceea ce-1 priveşte pe el însuşi, ar putea trăi retras în depli- 
nă singurătate toată viaţa, dar prescrie altora viaţa de obşte în 
ascultare, cu practicarea ascezei şi a poruncilor, care este, după 
părerea sa, calea cea mai sigură spre mântuire, fără curse şi fă- 
ră hăţişuri. în Sihăstria el e eremit în obşte, cum e şi Părintele 
Paisie în Sihla. Nu face din măsura lui măsura celorlalţi şi se 
împarte între sine, obşte şi credincioşi. 

Deschiderea spre lume o consideră absolut necesară, pentru a 
fi de folos. Canonul lui personal, sarcina pe care şi-a luat-o este 
aceasta: „să fie cât mai de folos şi cât mai multora". Vorbeşte 
fără răgaz, scrie, luptă pentru dreapta credinţă, Îndrumă, îm- 
parte curaj, mângâieri şi speranţe şi încearcă să impună o li- 
nie morală în viaţa de toate zilele a celor ce vin să-1 cerceteze, 
folosind toate mijloacele, dar mai ales spovedania cu dezlega- 
rea de păcate şi împărtăşania celor vrednici. 

Promovează o spiritualitate bine încadrată în epocă, în 
mentalităţile şi îndatoririle prezente, realist şi practic. îmbi- 
nă acţiunea cu rugăciunea fără să le confrunte, ci dimpotrivă, 
căutându-le convergenţe şi făcându-le complementare. în obş- 
te încurajează un stareţ activ, bun gospodar, îndeamnă la as- 
cultare şi muncă, având grijă să le echilibreze pe toate cu păs- 
trarea rânduielilor de rugăciune în comun, pe care pune ac- 
centul principal. Pravila de chilie o tratează cu fiecare în par- 
te la spovedanie. E un model de înţelegere a preluării tradiţiei, 
a păstrării ei în puritatea de la început, dar şi a contempora- 
nizării ei spre a o face aptă sâ se adreseze şi creştinului con- 
temporan. 

*** 

în nişte Convorbiri duhovniceşti cu Părintele Cleopa i se 
pun interlocutorului multe întrebări despre rugăciune. Răspun- 
surile sunt cele ale tradiţiei duhovniceşti din toate mănăstirile 
noastre şi dintotdeauna: fiecare s-o facă după puterea lui şi du- 
pă măsura sporirii lui duhovniceşti. Regăsim în răspunsurile 
Părintelui Cleopa şi motivarea recomandării rugăciunii isihaste 

celor care, din cauza muncii la care i-a chemat ascultarea, nu 
pot citi cele şapte Laude şi nici nu pot lua parte la ele, la biserică. 
Desigur tot aşa va fi fost şi în vremea lui Paisie. Din răspun- 
surile Părintelui Cleopa se vede că orice se face de către cel 
intrat în rânduiala vieţii de obşte, e bine venit şi suficient: o ru- 
găciune scurtă, ca un suspin adânc, citirea Psaltirii, a Ceaslovu- 
lui, a rugăciunilor de dimineaţă, de seară, la mese, a Simbolului 
Credinţei, lecturi biblice, acatiste, mergerea la Utrenie şi la 
Sfânta Liturghie, citirea Regulilor Sfântului Vasile cel Mare, a 
Cuvântului Sfântului Teodor Studitul, toate sunt ia fel de bune. 
Şi, la urma urmei, ascultarea însăşi, în sine, făcută cu dragoste 
este liturghie, şi rugăciune, şi mucenicie! Vedem în acestea o 
largă înţelepciune, un câmp deschis libertăţii şi folosirii din 
toate. 

Aceasta e ceea ce a rămas din tradiţia paisianâ în opiniile şi 
în practica celui mai a utentic continuator al tradiţiei paisiene, 
chiar pe teritoriul vieţii şi activităţii lui Paisie, căci Sihăstria a 
fost mereu dependentă de Neamţ. I s-a zis „Sihăstria Neam- 
ţului". Dar să-i dăm cuvântul chiar Părintelui Cleopa: 

La întrebarea: Care rugăciune este mai puternică, cea ora- 
lă, psalmul, acatistul, Tatăl nostru sau rugăciunea lui lisus?, 
Părintele Cleopa răspunde: 

- Rugăciunea cea rnai puternică este rugăciunea cea scur- 
tă, care se face din adâncul inimii, cu suspine şi lacrimi, după 
mărturia Sfintei Scripturi care zice: Din adâncuri ani strigat 
către Tine, Doamne, Doamne, auzi glasul meu (Ps. 129, 1). Cu 
această rugăciune smerită s-a rugat tâlharul pe cruce (Luca 
XXIII, 42), femeia cananeiancă (Matei 15, 22), apostolii, în vre- 
mea furtunii pe marea Galileii (Matei 8, 25), orbii din Ierihon 
(Matei 20, 30-33), leprosul (Marcu 1, 40-41) etc. 

Deci cea mai puternică rugăciune este rugăciunea cea 
scurtă. cu suspinul inimii, după mărturia ce zice: Strigat-am din 
suspinarea inimii mele... (Ps. 37, 8). Este bună şi rugăciunea 
cea lungă, citirea Psaltirii, a Ceaslovului etc, dar aceasta se po- 
triveşte mai ales celor sporiţi în cele duhovniceşti, iar nu celor 
începători. 

Călugărilor din mănăstiri, care au ascultări grele, le reco- 
mand mai ales, paza minţii şi rugăciunea lui lisus, căci acestea 
au legătură între ele ca trupul cu sufletul. Apoi le recomand 

mergerea regulată la biserică, mai ales la Utrenie şi Sfânta 
Liturghie. Celor ce nu pot veni la biserică, din cauza ascultări- 
lor, le rânduiesc să facă ascultare cu dragoste şi să citească cele 
şapte Laude. Iar de nu pot să le citească, să aibă cât mai des po- 
menirea lui Iisusîn mintea loris.n.), să facă ascultare cu dra- 
goste şi fără cârtire, să nu le rămână rugăciunile de dimineaţă 
şi de seară, să citească la Psaltire după putere, să citească din 
învăţăturile Sfinţilor Părinţi şi mai ales Regulile mari ale vieţii 
monahale de Sfântul Vasile cel Mare, precum şi Cuvintele Sfân- 
tului Teodor Studitul. Aceşti Părinţi ne învaţă că „cine face as- 
cultare de dragoste şi fără cârtire in mănăstire, liturghie şi mu- 
cenicie săvârşeşte şi întocmai ca mucenicii se vor încununa" 5 . 

La întrebările directe referitoare la rugăciunea isihastă, răs- 
punsurile arată că aceasta se recomandă printre altele, alături 
de Ceaslov şi de slujbele Bisericii. 

Iată şi mai departe cum se desfăşoară dialogul: 
întrebare: - Care sunt treptele rugăciunii şi cum poate cine- 
va să sporească In rugăciunea cea duhovnicească? 

- La aceasta răspundem că fiecare creştin şi monah poate să 
ajungă pe cele mai înalte trepte ale rugăciunii, dacă se va sili în 
toată vremea a se ruga, căci dascălul cel mai mare care învaţă 
şi ajută pe om să sporească în rugăciune este însăşi osteneala 
rugăciunii. Acest adevăr îl arată Sfântul Macarie cel Mare care 
zice: „Vrei să dobândeşti rugăciunea? Osteneşte-te în rugăciune, 
că Dumnezeu, văzând cu câtă osteneală o cauţi, îţi va dărui-o 
fa" (Sbornicul, voi. I). 

întrebare: - Ce este rugăciunea minţii şi ce este rugăciunea 
inimii? 

- Rugăciunea minp'i este rugăciunea cugetării, când mintea 
s-a deprins să se reculeagă în ceasurile rugăciunii, pe care o 
rosteşte în întregimea ei, fără de risipire. In vremea acestei ru- 
găciuni mintea se topeşte, se uneşte laolaltă cu slova scrisă şi o 
rosteşte ca şi cum ar fi cugetat-o ea însăşi. 

Rugăciunea inimii este rugăciunea simţirii, prin care inima 
se încălzeşte şi, ceea ce în rugăciunea minţii era gând, aici ajun- 
ge simţire. Cine a ajuns la simţire, acela se roagă fără cuvinte, 
fiindcă Dumnezeu este un Dumnezeu al inimii. De aceea, abia 



5 Sf. Teodor Studitul, Cuv. VIII. 

de aici începe hotarul sporirii în rugăciune. Pe această treaptă 
citirea poate să înceteze, precum şi stăruinţa gândului, dar să 
se păstreze petrecerea în această simţire. Aşadar, din cele însem- 
nate până aici, trebuie să ţinem minte că „înţelegerea şi simţirea 
sunt puterile rugăciunii", după Sfântul Teofan Zăvorâtul. 

întrebare: - Prin ce se deosebesc aceste două rugăciuni, una 
de alta şi care este semnul că a dobândit cineva rugăciunea cea 
curată a inimii? 

— Deosebirea rugăciunii minţii de a inimii constă în aceea, 
că cel ce se roagă cu mintea, petrece în cap, iar cel ce se roagă cu 
inima, petrece în inimă, adică se pogoară cu mintea în inimă. 
Căci numai atunci când mintea se va uni cu inima, ne putem 
aştepta la o sporire în aducerea aminte de Dumnezeu şi la simţi- 
rea lui Dumnezeu, după acelaşi Sfânt Teofan Zăvorâtul 6 . 

Ce-ar trebui sâ remarcam din acest dialog? Desigur conţi- 
nutul, în primul rând. Şi ce vedem? - Mai întâi că Părintele 
Cleopa recomandă după Psaltire şi Ceaslov, şi rugăciunea min- 
£'/şi apoi canonul călugăresc de metanii. Ei îşi ia răspunsul din 
viaţă, din tradiţia mănăstirii în care trăieşte şi în care, cum 
spuneam, amintirea lui Paisie e vie. Dar e vie aşa, nu radicală 
cum reiese din scrierile sale. 

Influenţa pe care Paisie Velicicovski a exercitat-o la noi, cu 
specificul său, a fost mai puţină decât cea exercitată în Rusia 
veacului al XlX-lea. Acolo, îndemnul la dedicarea exclusivă 
rugăciunii a prins mult mai mult, mai ales în jurul Mănăstirii 
Optina, care a şi produs Sbornicul, citat adesea de Părintele 
Cleopa, şi care e o colecţie de texte referitoare la practica şi teo- 
ria isihastă. Tot curentul paisian 1-a produs şi pe Teofan Zăvo- 
râtul, adică închisul într-o chilie în care a trăit toată viaţa, fără 
contacte cu lumea, în izolare absolută. 

E interesant că Părintele Cleopa îşi susţine părerile tocmai 
pe aceste produse paisiene, care au accentuat unilateral rugă- 
ciunea, dar numai în ceea ce priveşte teologia rugăciunii isihas- 
te, ignorând modul practic în care a fost ea aplicată în Rusia. 
Adică exact aşa cum călugării moldoveni au ignorat în practică 
accentul unilateral pus de Paisie pe rugăciune, şi în timpul 



6 Ierom. Ioanichie Bălan, Convorbiri duhovniceşti cu Părintele Cleopa, 
note personale în ms. pp. 26-27. 

vieţii acestuia, şi după aceea, până azi. Părintele Cleopa nu se 
face zăvorâtei nici n-a recomandat nimănui să se facă! 

Pe linia cuminţeniei româneşti, pe care a mers şi Stareţul 
Gheorghe şi Sfântul Calinic de la Cernica» Părintele Cleopa nu 
lasă deoparte legătura dintre rugăciune şi faptele bune. Fără 
fapte bune rugăciunea nu poate fi nici completă, nici eficace. 
Rugăciunea fără fapte nu dezvoltă omul întreg şi nu-1 împlineşte. 

La întrebarea: Este şi o altă rugăciune către Dumnezeu care 
se îndeplineşte prin lucrarea faptelor bune?. Părintele Cleopa 
răspunde: 

- Da, este. Acest lucru ni-1 arată Sfântul Pavel când zice: 
Orice săvârşiţi cu cuvântul sau cu lucrul, pe toate intru numele 
Domnului Iisus Hristos să le faceţi (Coloseni 3, 17). Deci, cine 
face orice lucru bun spre slava lui Dumnezeu sau vorbeşte cele 
spre folosul altora pentru Dumnezeu şi spre slava Lui, unul ca 
acela are rugăciune prin fapte. De aceea şi Sfântul Teodor Stu- 
ditul, sfătuind pe ucenicii săi, le spunea că „cel ce face fapte 
bune şi ascultare cu smerenie şi fără de cârtire, liturghie şi pre- 
oţie săvârşeşte" 7 . 

Şi iată prin ce cuvinte frumoase defineşte Părintele Cleopa 
slujirea ca îndatorire fundamentală a monahismului: la între- 
barea cum trebuie sa se comporte monahul cu oamenii, cu lu- 
mea, răspunde: 

- Să fii la arătare cu pogorământ şi cu dragoste, iar în as- 
cuns să ai lucrare duhovnicească. Aceasta este taina vieţii noas- 
tre! Sau cum spune la Pateric. „Folosul fratelui este roadă ta". 
Ajutând, miluind, mângâind şi iubind pe aproapele, te mântu- 
ieşti pe tine. Pravila (rugăciunea) mea este să te hrănesc pe 
tine, să te adăp pe tine, să te odihnesc şi să te folosesc pe tine. 
Că mai înaltă este dragostea întru rânduiala sa decât rugăciu- 
nea. Că rugăciunea este numai una, din faptele bune, iar dra- 
gostea este legătura desăvârşirii. Dragostea pe toate faptele bu- 
ne le cuprinde" 8 . 

Să nu creadă cineva că îndrumarea: Să iii la arătare cu po- 
gorământ şi cu dragoste, iar în ascuns să ai lucrare duhovni- 



7 Cuvântul 4, Despre dragostea în Hristos şi despre sârguinţa Ia cântările şi 
slujbele bisericeşti, ed. 1940, pp. 59-65. 

8 Convorbiri..., p. 185. 

ceaşcă, ascunde vreun îndemn la duplicitate şi e o taină pe care 
o ştiu numai călugării. E mai simplu decât pare. îndemnul e să 
nu se caute niciodată pretexte de ordin spiritual, spre a se refu- 
za slujirea aproapelui. Să fii gata spre slujire din toată inima, 
cu toată dragostea, cu toată dăruirea. Să te lipseşti de masa ta, 
dând-0 altora, sau s-o amâni pentru a sluji pe alţii la masă, dar 
nimeni să nu ştie de asta. Să nu te duci la biserică atunci când 
ai de slujit un călător obosit şi flămând sau un oaspete, dar să 
nu te lauzi sau să te plângi din cauza aceasta. Să-ţi faci rugăciu- 
nea în taină şi slujirea s-o consideri rugăciune. Să iii întot- 
deauna liber pentru altul. Să însoţeşti rugăciunea cu fapta. Şi 
invers. 



Părintele Cleopa - un „Gură de Aur" 
al monahismului românesc 



t Serafim, Mitropolitul Mitropoliei Ortodoxe Române 
a Germaniei, Europei Centrale şi de Nord 

Pe Părintele Cleopa l-am cunoscut în anul 1968 cu prilejul pri- 
mului pelerinaj pe care-1 făceam împreună cu nepoata Părintelui 
Stăniloae, Maica Rafaela (pe atunci profesoară de fizică la Braşov), 
la mănăstirile din Moldova. De atunci am rămas într-o strânsă le- 
gătură cu sfinţia sa până la trecerea lui la Domnul (t 1998), fie 
prin vizite regulate la mănăstire, fie prin scrisoare. 

Părintele Cleopa a intrat în conştiinţa credincioşilor Bisericii 
noastre ca un mare nevoitor şi duhovnic şi, în acelaşi timp, ca un 
călugăr misionar cu un dar deosebit al cuvântului. Credincioşii 
îl căutau în primul rând pentru rugăciune şi povăţuire în necazu- 
rile lor, dar şi pentru a-1 asculta vorbind ca nimeni altul de tai- 
nele lui Dumnezeu şi ale vieţii duhovniceşti. In general, închină- 
torii Mănăstirii Sihăstria treceau mai întâi pe la biserică, unde 
participau la sfintele slujbe, după care urcau la chilia Părintelui 
Cleopa pentru a lăsa un pomelnic şi pentru a-1 asculta vorbindu-le 
de pe prispa din faţa chiliei. Când Părintele îşi începea cuvântul, 
deodată „amfiteatrul" din faţa chiliei sale se umplea de credincioşi 
care îl ascultau cu evlavia caracteristică întâlnirii cu „omul lui Dum- 
nezeu". Părintele vorbea şi la biserică, în cadrul slujbelor (eu mi-1 
amintesc predicând mai ales la Privegheri), ca şi la trapeză, pentru 
monahi, dar cel mai adesea în faţa chiliei sale sau în alte locuri 
sub cerul liber. Au fost însă şi perioade când Securitatea îi inter- 
zicea să mai vorbească, ceea ce însemna un adevărat „canon" pen- 
tru mulţimile de credincioşi care se perindau pe la Sihăstria. 

Predicile Părintelui - multe înregistrate şi publicate mai 
târziu - ca şi lungile sale cuvinte de învăţătură din afara bise- 
ricii, impresionau prin duhul pe care-1 transmiteau, ca şi prin tonul 

grav al rostirii, semne ale unei convingeri lăuntrice nestrămutate. 
De asemenea - prin calitatea lor pedagogică. Părintele Cleopa a 
fost un pedagog desăvârşit, ştiind să vorbească deodată şi celor 
simpli şi celor învăţaţi, fără ca cineva să piardă firul înţelegerii, 
datorită dezvoltărilor teologice înalte, sau să se plictisească pentru 
că aude istorioare simple ori întâmplări pe care cei care mergeau 
mai des la mănăstire le puteau auzi de mai multe ori. 

Eu, care mergeam la Sihăstria o dată, de două ori pe an, l-am 
auzit povestind în mai multe rânduri despre pustnicii care s-au 
nevoit în pădurile din preajma Sihăstriei. Dar, deşi se repeta, îl 
ascultam cu acelaşi interes ca şi cum l-aş fi auzit pentru prima 
dată. Şi aceasta pentru că, vorbind, Părintele transmitea ascul- 
tătorului un dar deosebit. în fond, ceea ce conta era tocmai acest dar. 

Părintele Cleopa a fost, de asemenea, înzestrat de Dumnezeu cu 
o memorie uimitoare. Cred că în toata istoria monahismului ro- 
mânesc nu mai întâlnim un caz asemănător. Autodidact, el cu- 
noştea pe de rost întreaga Psaltire şi alte nenumărate texte din 
Sfânta Scriptură şi din Sfinţii Părinţi, ca şi toată pravila de 
rugăciune a monahului. Ascultându-1, aveai impresia că te afli în fa- 
ţa unui izvor viu, nesecat, capabil să potolească setea lumii întregi. 
Cu el s-au împlinit cu adevărat cuvintele Mântuitorului: „Cel ce 
crede în Mine, râuri de apă vie vor izvorî din el " (cf. Ioan 7, 38). 

Se ştie că cei ce sunt înzestraţi de Dumnezeu cu daruri intelec- 
tuale deosebite sunt ispitiţi mai ales de duhul mândriei şi al slavei 
deşarte. în acest sens, Sfântul Apostol Pavel zice: „Cunoştinţa 
însă semeţeşte, iar iubirea zideşti? (I Corinteni 8, 1). Pentru a sta 
împotriva acestui duh. Părintele se blama pe sine în faţa tuturor, 
spunând: „sunt un putregai", „un bătrân care nu valorează 
nimic". 

Părintele Cleopa era un om robust prin natura sa şi un ascet 
desăvârşit. El a învăţat de mic, de la părinţii săi, oameni deo- 
sebit de evlavioşi, să se roage mult, să postească, să asculte şi 
să se smerească. A venit deci la mănăstire cu un fond sufletesc 
sănătos pe care 1-a cultivat toată viaţa printr-o disciplină foarte 
riguroasă, de care puţini sunt capabili, pentru că puţini o ac- 
ceptă. Pravila lui de chilie dura patru ore pe zi, postea după rân- 
duiala cea mai aspră şi se culca pe pat de lemn fără saltea. Prin 
asprimea vieţii personale, Părintele Cleopa urma cu fidelitate 
tradiţia ascetică a monahismului ortodox, după care este imposibil 

să stăpâneşti pornirile pătimaşe ale trupului fără o înfrânare se- 
veră de la mâncare şi băutură, ca şi prin alte practici ascetice, 
după cum este imposibil să opreşti mintea din „vagabondajul" ei 
fără o asceză corespunzătoare a minţii, adică fără paza minţii şi 
fără rugăciunea neîncetată. Trupul şi mintea se disciplinează şi 
se spiritualizează numai prin asceză. Căci numai pe măsura 
efortului ascetic inima se deschide spre lucrarea Duhului Sfânt. 
In acest sens, vieţile sfinţilor, cu deosebire ale monahilor, su- 
bliniază mai ales faptele eroice de asceză, pentru mulţi astăzi de 
neînţeles, prin care aceştia au ajuns la sfinţenie, adică la 
covârşirea trupului de către duh. Dar pe cât era de sever cu sine 
însuşi, pe atât era de îngăduitor cu credincioşii care se spove- 
deau la dânsul. In caz de păcate grave însă, intervenea cu toată 
autoritatea canoanelor tocmai pentru a-i ajuta să se vindece. De 
fapt, Părintele însuşi spovedea mai puţin; el îi trimitea în general, 
pe cei ce apelau la dânsul, la Părintele Paisie (Olaru), duhovnicul 
sfinţiei sale, chiar şi când acesta a petrecut o vreme la Sihla. 

Părintele Cleopa şi Părintele Paisie se completau de altfel ui- 
mitor; unul excela prin darul cuvântului, celălalt prin darul iubirii 
compătimitoare faţă de neputinţele şi necazurile oamenilor, care-1 
făceau să fie ca un soldat de veghe, mereu cu epitrahilul la gât în 
stare de rugăciune şi gata de spovedanie şi de dezlegări, după ne- 
voile fiecăruia. 

Care ar fi moştenirea pe care ne-o lasă Părintele Cleopa? Pe 
lângă comoara de înţelepciune pe care o găsim în cărţile scrise de 
el, viaţa sa însăşi de călugăr îmbunătăţit trebuie să constituie o 
permanentă sursă de inspiraţie pentru monahismul românesc. 
Cine 1-a cunoscut personal nu va uita niciodată întâlnirea cu el, 
nici chipul lui strălucind de lumină sau vocea sa blândă când 
mângâia pe închinători, dar aspră când era vorba de păcat ori de 
erezie. Cuvântul lui „cu putere multă" pătrundea până la despăr- 
ţftura sufletului şi duhului (Evrei 4, 12), pentru că era prelun- 
girea persoanei sale plină de har. La Părintele Cleopa n-a existat 
vreo nepotrivire (divorţ sau schizofrenie) între cuvântul său şi 
viaţa sa: cuvântul exprima viaţa, iar viaţa întărea cuvântul. Şi 
aceasta pentru că el nu admitea nici un compromis cu păcatul. 

Părintele Cleopa este modelul desăvârşit de monah misionar 
tocmai prin ascetismul şi predica sfinţiei sale, care trebuie să 

caracterizeze în fond orice monah, preot, episcop şi chiar cre- 
dincios al Bisericii. 

Vrednicul de pomenire, Arhimandritul Iustin Popovici (t 1978), 
pe care Părintele Cleopa 1-a vizitat in Serbia şi despre care l-am 
auzit vorbind cu veneraţie, spunea: „Ortodoxia va genera întot- 
deauna renaşterea ascetică. Ea nu recunoaşte nimic altceva. 
Asceţii sunt singurii misionari ai Ortodoxiei. Nevoinţa este sin- 
gura ei şcoală misionară. Ortodoxia înseamnă efort ascetic şi 
viaţă şi doar prin acestea două misiunea ei este transmisă mai 
departe şi împlinită. Trăirea nevoinţei ar trebui să fie misiunea 
lăuntrică a Bisericii noastre printre oameni. Parohia trebuie să de- 
vină un focar de nevoinţa. Dar acest lucru poate fi împlinit doar 
de către un preot ascet. Există o cerinţă absolut necesară: ca 
toţi episcopii, preoţii şi monahii noştri să devină ei înşişi asceţi". 

Viaţa Părintelui Cleopa nu este cu nimic mai prejos de viaţa 
sfinţilor pe care-i avem deja în calendarul nostru. Datoria noastră, 
a ucenicilor sfinţiei sale, este de a-1 face cunoscut în cercuri cât mai 
largi de credincioşi, răspândindu-i scrierile şi de a-1 venera prin pe- 
lerinaje la mormântul său, pregătind astfel ziua canonizării sale. 

Prea Cuvioase Părinte Cleopa, nu înceta să te rogi pentru 
noi, fiii tăi, şi pentru toată lumea! 



Părintele Cleopa a trecut la Domnul* 



t Serafim, Mitropolitul Mitropoliei Ortodoxe Române a 
Germaniei, Europei Centrale şi de Nord 

In dimineaţa zilei de 2 decembrie 1998, Dumnezeu a chemat 
la Sine, în cel de-al 86-lea an al vieţii, pe Părintele Arhimandrit 
Cleopa Ilie de la Mănăstirea Sihăstria (judeţul Neamţ) pentru a 
primi răsplata vieţii sale închinate în întregime şi fără nici o re- 
zervă lui Hristos şi Bisericii, cu care el s-a identificat şi pe care a 
slujit-o mai ales cu predica şi cuvântul de învăţătură scris. Pă- 
rintele Cleopa a fost şi rămâne un „Gură de Aur" pentru toţi ro- 
mânii. Predicile şi cuvintele sale de învăţătură au atras la M-rea Si- 
hăstria nenumăraţi pelerini din întreaga ţară, care au putut 
să contemple, în chipul curat şi luminat al Părintelui, pacea şi 
fericirea raiului şi, totodată, să se hrănească cu învăţătura 
cea mai curată a Bisericii. Chiar teologi mari, ca Părintele 
Stăniloae (t 1993), Părintele Galeriu şi mulţi alţii îl ascultau pe 
Părintele Cleopa cu interes sau îi cereau sfatul duhovnicesc, căci 
Părintele a fost un cunoscător şi un trăitor fără egal al Sfinţilor 
Părinţi ai Bisericii. 

Prin sfinţenia vieţii sale, câştigată prin multe nevoinţe, prin 
rugăciune şi post, prin privegheri de toată noaptea şi ascultare 
întru smerenie, Părintele Cleopa a devenit, împreună cu alţi 
mari trăitori în Hristos, ca Părintele Paisie (t 1990), Părintele 
Arsenie Boca (t 1989), Părintele Arsenie (Techirghiol), Părin- 
tele Sofian (Bucureşti), Părintele Iachint de la Putna (t 1998), 
Părintele Teofil (Sâmbăta) şi alţii, însă şi conştiinţa Bisericii 
noastre. Credincioşii adevăraţi nu s-au smintit niciodată de 
neputinţele preotului sau chiar ale ierarhului lor, pentru că s-au 



'Extras din revista „Chemarea credinţei", anul VIII, nr. 71-72, 1999, ia- 
nuarie-februarie, p. 12. 

raportat în primul rând la modelul de sfinţenie oferit de aceşti 
mari Părinţi ai Ortodoxiei româneşti. 

Prin forţa duhovnicească a exemplului său, Părintele Cle- 
opa a reprezentat coloana vertebrală a Bisericii noastre în tim- 
purile cele mai dure ale existenţei sale. Timp de aproape 10 ani 
a trăit singur în pustia cea mai adâncă a munţilor Neamţului, 
într-o nevoinţă asemenea îngerilor, identificându-se şi rugându-se 
pentru toţi cei prigoniţi ca şi el, pentru credinţă, pentru adevăr, 
dreptate şi libertate. La chemarea Patriarhului Justinian (1948- 
1977), Părintele Cleopa a ieşit din pustie pentru a se pune în 
slujba călugărilor şi a mirenilor, pe care i-a îndrumat duhovni- 
ceşte până la sfârşitul vieţii sale. Dar nimeni nu 1-a auzit vreo- 
dată plângându-se de prigoana la care a fost supus în tot timpul 
dictaturii comuniste, care 1-a urmărit neîncetat pentru imensa 
popularitate pe care a avut-o. El a ştiut, mai bine decât oricine, 
că prigoana şi suferinţa sunt îngăduite de Dumnezeu pentru pă- 
catele oamenilor, dar nu spre pierderea, ci spre câştigarea lor. 
Astfel, cu înţelepciunea şarpelui şi cu nevinovăţia porumbelului, 
după porunca Mântuitorului, Părintele Cleopa a reuşit, cu da- 
rul lui Dumnezeu, să predice mereu mulţimilor care-1 asaltau zi 
şi noapte şi să scrie cărţi întregi de folos duhovnicesc, prin care 
s-au zidit şi se vor zidi încă generaţii întregi. 

Părintele Cleopa a fost, de asemenea, un mare duhovnic, la 
care s-au spovedit patriarhi, mitropoliţi, episeopi, preoţi şi nenu- 
măraţi credincioşi. 

Ca unul care i-am fost nevrednic fiu duhovnicesc, câutându-1 
şi ascultându-1 adeseori în cei 30 de ani de când Dumnezeu mi 1-a 
dat ca să-mi fie povăţuitor, aduc, împreună cu nenumăraţii săi 
fii duhovniceşti, această mărturie despre sfinţenia vieţii sale şi 
aştept, întru nădejde, ziua în care Biserica îl va număra împre- 
ună cu sfinţii. 



Monahismul* 



t Serafim, Mitropolitul Mitropoliei Ortodoxe Române a 
Germaniei, Europei Centrale şi de Nord 

Părintele loanichie Moroi 

Stareţul de la Mănăstirea Sihăstria din Moldova a fost cel 
hărăzit de Dumnezeu să aducă un suflu nou în monahismul 
românesc după încercările prin care trecuse în perioada secu- 
larizării bunurilor mănăstireşti (1864). Cea mai mare parte dintre 
egumenii şi duhovnicii, care au fecundat şi încă mai fecundează 
viaţa monastică română, provin din „şcoala" de la Sihăstria. 

Stareţul loanichie a strălucit printr-o viaţă de asceză şi de 
rugăciune, prin smerenia şi jertfirea sa faţă de ceilalţi, prin da- 
rul lucrurilor şi al tămăduirii. 

După ce şi-a însuşit o bogată experienţă spirituală la Sfân- 
tul Munte (1890-1900) şi la Mănăstirea Neamţ (1900-1909), 
părintele loanichie a fost numit egumen al Sihăstriei, un schit 
în ruine, aproape părăsit, pe care 1-a ridicat din temelii şi 1-a 
transformat într-o înfloritoare mănăstire cenobitică. Timp de 
douăzeci de ani a fost singurul preot din mănăstire, celebrând 
toate slujbele şi Sfânta Liturghie. „înainte de toate, ne îndruma 
prin exemplul vieţii sale, prin răbdarea sa, prin smerenia şi dis- 
ponibilitatea sufletească, îşi aminteşte Părintele Cleopa, unul 
dintre ucenicii săi. Insista să ne rugăm fără încetare: în timp ce 
mergem, în timp ce mâncăm şi în timp ce muncim. Ne spunea: 
«Părinţilor şi fraţilor, fiţi pătrunşi de frica lui Dumnezeu; feriţi-vă 
mintea şi inima de orice ispită prin rugăciunea lui Iisus şi nu 
faceţi nimic fără să cereţi sfatul şi să vă supuneţi»". 



"Extras din lucrarea Isihasmul, tradiţie şi cultură românească, de Mitro- 
politul Serafim, Ed. Anastasia, 1994, pp. 196-199. 

Marele merit al stareţului Ioanichie a fost că a ştiut să for- 
meze duhovniceşte numeroşi ucenici care» după moartea sa, i-au 
continuat „tradiţia", în special la Sihăstria, dar şi în alte mănăs- 
tiri moldoveneşti. 

După război, apariţia primelor volume ale Filocaliei (1947- 
1948) şi reformele privind viaţa monastică, promulgate de 
Sfântul Sinod al Bisericii Ortodoxe Române în 1950, au marcat o 
cotitură pozitivă în monahismul românesc. în marile mănăstiri 
au fost create seminarii (cu durata de studii de cinci ani) sau şcoli 
tehnice, iar numărul călugărilor a crescut în mod considerabil, în 
timp ce spiritul filocalic domnea pretutindeni. 

Iată cum prezintă această renaştere monahală Olivier Cle- 
ment în cartea sa, Biserica Ortodoxă: 

„Cea mai interesantă experienţă de renaştere monahală s-a 
desfăşurat în România contemporană: am putea spune că, prin 
reformele dintre anii 1950-1953, Patriarhul Justinian a organi- 
zat un monahism contemplativ într-o ţară de misiune; înră- 
dăcinaţi în tradiţia «tăcerii duhovniceşti» a «rugăciunii neînce- 
tate», călugării trebuie să-şi îndeplinească îndatoririle sociale, 
munca intelectuală şi manuală, trebuie să participe la acea trans- 
formare a naturii exaltată de comunism, dându-i însă caracte- 
rul unei «lucrări mistice de transfigurare a naturii şi de îndum- 
nezeire». Sufletele se înalţă prin rugăciune: călugării, spune Pa- 
triarhul, «trebuie să se roage pentru cei care nu ştiu, nu vor sau 
nu pot să se roage şi, în special, pentru cei care nu s-au rugat 
niciodată» (art. 52)". 

După generaţia stareţului Ioanichie, ştafeta a fost preluată 
de ucenicii săi, avându-1 în frunte pe Părintele Cleopa de la Mă- 
năstirea Sihăstria, înconjurat de câţiva mari duhovnici ca Pai- 
sie, Gherasim, Ioil, Emilian, Daniel, Petroniu, Chirii şi atâţia 
alţii, dintre care mulţi au trecut deja la Domnul. 

Părintele Paisie 

Iată câteva fragmente dintr-un portret memorabil făcut 
unuia dintre aceştia - Părintelui Paisie - pe când se mai afla în- 
că în viaţă. 

„N-am putea spune cu precizie care este darul anume al Pă- 
rintelui Paisie. Nu face minuni. Nu ţine predici; nimeni nu 1-a 

auzit predicând în biserică. Nu e nici un bun cântăreţ; nu are 
talent de preot oficiant; are o voce subţire, deşi limpede şi plă- 
cută. E mai mult bolnav decât sănătos. La şaizeci de ani părea 
că are optzeci; acum când are optzeci, pare a avea şaizeci. Nu 
este nici teolog, nu are nici o diplomă şi nici o licenţă în nici o 
disciplină... 

Şi totuşi are ceva care te captivează. Are har. Are darul de a 
te atrage, de a-ţi inspira încredere şi de a găsi întotdeauna cele 
mai nimerite răspunsuri la cele mai dificile probleme sau între- 
bări. Are căldură şi iubire pentru oameni. Uşa lui este deschisă 
tuturor. Şi dacă cineva îi aduce ceva în dar, el îl va oferi urmă- 
torului vizitator. Tot timpul oftează după isihie şi singurătate, 
dar nimeni nu 1-a auzit plângându-se din cauza zgomotului atâ- 
tor turişti. Doctoria vieţii sale este să fie «un om pentru ceilalţi». 

Are, totuşi, un dar anume, care ar putea explica, cel puţin 
parţial, «secretul» său spiritual (deşi cuvântul secret nu se potri- 
veşte în cazul său, dimpotrivă). Cei care-1 părăsesc pleacă cu 
convingerea că păcatele lor sunt iertate. Şi-a asumat în locul lor 
responsabilitatea păcatului în faţa lui Dumnezeu, într-un anu- 
me fel, el este cel care rămâne dator în faţa Domnului în locul 
lor. Un călugăr spunea; «Părintele Paisie duce păcatul tuturor 
oamenilor». Aşa se explică permanenta sa stare de penitent. 
Mulţi preoţi din mănăstire şi alţii care i-au stat în apropiere au 
ajuns să resimtă aceeaşi responsabilitate şi ezită să spovedeas- 
că, crezându-se prea slabi pentru a duce păcatele altora şi a le 
răscumpăra prin viaţa lor. 

Este un om de o mare şi autentică smerenie, pe care populari- 
tatea sa nu 1-a afectat cu nimic, pentru că nu-i acordă atenţie. 
Dimpotrivă, primeşte durerea celor care vin în speranţa de a fî 
vindecaţi. Tot ceea ce le oferă vine de la Dumnezeu. Dumnezeu 
este Cel care iartă şi sugerează soluţiile. Dar el nu vorbeşte des- 
pre această certitudine. Lucru care, de altfel, nici nu e necesar, 
pentru că este vizibil şi se simte". 

Părintele Cleopa 

Părintele Cleopa poate fi considerat părintele monahismu- 
lui românesc din ultimii patruzeci de ani. 

„Prin structura sa, constată Mitropolitul Antonie al Ardea- 
lului, unul din vechii săi ucenici - Părintele Cleopa este un con- 
templativ (a trăit mai mulţi ani în pustnicie), dar prescrie altora 
viaţa de obşte în ascultare, cu practicarea ascezei şi a porun- 
cilor, care este, după părerea sa, calea cea mai sigură spre mân- 
tuire, fâră curse şi fără hăţişuri. 

In Sihăstria el e eremit în obşte, cum e şi Părintele Paisie în 
Sihla. Nu face din măsura lui măsura celorlalţi şi se împarte 
între sine, obşte şi credincioşi. Deschiderea spre lume o consi- 
deră absolut necesară, pentru a fi de folos. Canonul lui per- 
sonal, sarcina pe care şi-a luat-o este aceasta: să fie cât mai de 
folos şi cât mai multora. Vorbeşte fără răgaz, scrie, luptă pentru 
dreapta credinţa, îndrumează, împarte mari mângâieri şi spe- 
ranţe şi încearcă să traseze o linie morală în viaţa de toate zilele 
a celor ce vin să-1 cerceteze, folosind toate mijloacele, dar mai 
alesspovedania" . 

în ceea ce priveşte rugăciunea, călugării din România ur- 
mează regula tradiţională a Ortodoxiei, axată în special pe sluj- 
bele liturgice. Rugăciunea lui Iisus, datorie constantă a călugă- 
rilor, este practicată în taină; ea este recomandată de către du- 
hovnici chiar şi mirenilor. „La noi, scrie undeva Părintele Cle- 
opa, unii dintre monahi se străduiesc să facă neîncetat sfânta 
rugăciune a inimii, dar nu cu ţeluri înalte ca predecesorii noştri, 
marii asceţi şi isihaşti, care prin ea ajungeau la extaz şi la mi- 
nuni. Pentru monahii noştri rugăciunea (lui Iisus) este îndepli- 
nirea pravilei ce le-a fost dată cu ocazia tunderii în monahism... 
Cel care rosteşte această rugăciune, împiedică duhul şi inima sa să 
cadă sub influenţa încercărilor, tentaţiilor din domeniul gândirii". 



Părintele Cleopa, cel mai mare 
duhovnic al secolului nostru* 

t Bartolomeu, Arhiepiscopul Vadului, Feleacului şi Clujului 

Fericit este cel pe care l-ai ales şi l-ai primit; 
iocui-va în curţile Tale (Psalm 64, 4) 

Stihul acesta l-am avut în minte alaltăieri dimineaţă când, 
printr-un telefon, aflam ca Părintele Cleopa a fost mutat la Domnul. 
Şi tot atunci am ştiut că voi veni la Sihăstria astăzi. 

în toamna anului trecut am fost aici şi, ca de obicei, am urcat la 
chilia de sus a Părintelui Cleopa, am stat de vorbă şi, la sfârşit, 
ne-am îmbrăţişat ca de obicei, dar mi-a spus: „De acum ne vedem 
la poarta Raiului; până atunci să vii la înmormântarea mea şi 
să-mi cânţi «Veşnica pomenire»". Veşnica lui pomenire! 

Iubiţi credincioşi, 

Nu spun nimic nou afirmând că Părintele Cleopa a fost cel 
mai mare duhovnic al secolului nostru. El se va menţine în aminti- 
rea noastră prin toată viaţa lui, prin toată ruga lui, prin toate 
scrierile lui care ne rămân. A fost un mare duhovnic nu pentru că a 
ştiut să asculte sau pentru că a ştiut să vorbească, ci pentru că a 
ştiut să îndrume şi să stăpânească duhovniceşte. El a realizat 
marea performanţă a duhovnicului de a nu fi doar un confesor, 
ci de a fi prieten şi călăuzitor. Părintele Cleopa ne-a dăruit tuturor, 
de-a lungul deceniilor, nu numai iertare de păcate sau mustrare, 
ne-a dăruit speranţă. El ne-a fost tuturor, celor ce am trecut pe la 
scaunul său, prin chilia lui, izvor de speranţă pentru miile, zecile 
şi sutele de mii de credincioşi din toată ţara care i-au ascultat 
cuvintele. Părintele Cleopa a fost un viteaz al duhovniciei noastre 

* Cuvânt rostit de I.P.S. Bartolomeu, Arhiepiscopul Clujului, la înmormânta- 
rea Arhim. Cleopa Dle. Extras din revista „Candela Moldovei", anul VII, nr. 11- 12, 
1998, p. 7. 

româneşti. A făcut din Sihăstria un Athos al poporului român, 
iar raza lui a strălucit din hotar până -n hotar şi dincolo de hotare. 
El a fost acela care a înflăcărat credinţa poporului de-a lungul 
deceniilor de dictatură. Aflaţi de la mine acest adevăr: dictato- 
rul ţinea în palmă un mic aparat de represiune, Părintele Cleopa 
ţinea în palmă poporul român întreg, prin toată credinţa şi 
evlavia lui. Prin aceasta a fost un dătător de speranţe şi un întă- 
ritor de suflete. Astfel, ca om, Părintele Cleopa era înţeleptul cu 
minte de bătrân şi cu sufletul de copil. Plângea ca un copil, se su- 
păra ca un copil, râdea ca un copil şi se bucura ca un copil. Rar 
pe lume ne este dat să vedem un asemenea om, curat la suflet şi 
fără vicleşug. 

Părinte Cleopa, 

In seara aceasta, Moş Nicolae le aduce daruri copiilor cuminţi. 
In seara aceasta, Moş Nicolae îi va face un dar copilului Cleopa. 
II va aştepta la poarta împărăţiei cerurilor, i-o va deschide alături 
de Sfântul Petru şi-1 va înfăţişa lui Dumnezeu. Şi va spune: „Doamne, 
iată pe copilul Cleopa, pe acesta Tu, prin Prea Sfânta Ta Maică, 
l-ai ales de la vârsta de un an să Te slujească şi să Te mărturi- 
sească. Primeşte-1 pentru că Tu l-ai ales, Tu l-ai chemat la Tine 
şi, de acum, în curţile Tale fa-i sălaş". Amin. 



Părintele Cleopa vorbea în graiul Patericului 
şi al Vieţilor sfinţilor* 

t Bartolomeu, Arhiepiscopul Vadului, Feleacului şi Clujului 

Părintele Cleopa este unul dintre foarte puţinii călugări cu o 
experienţă duhovnicească totală. 

Când l-am cunoscut eu, acum vreo treizeci de ani, într-un 
popas pe care-1 făcusem la Sihăstria, blajinul awă m-a petrecut 
o bună bucată de vreme pe drumul de pământ de pe Valea Secu- 
lui, de-a lungul apei, povestindu-mi o seamă de întâmplări din 
viaţa sa şi a obştii. II ascultam şi-mi aduceam aminte de cazul 
unui medic care, trebuind să stea câţiva ani la închisoare, pen- 
tru o oarecare vină, s-a apucat să înveţe acolo englezeşte după 
singura carte la îndemână, o Biblie. Redevenind liber, s-a pre- 
zentat în faţa unei comisii pentru o calificare în limba engleză, 
despre care credea că-i va folosi în profesie. Membrii comisiei au 
rămas înmărmuriţi: insul ştia perfect englezeşte, dar vorbea 
limba lui Shakespeare! 

Povestind rar» dulce şi sfătos, Părintele Cleopa părea rămas 
în urmă cu vreo două sute de ani. El vorbea ca în vechile tipări- 
turi de la Neamţ, în graiul Patericului, al Pidalionului şi al Vie- 
ţilor Sfinţilor, aidoma lui Chesarie şi Damaschin, iar întâmplă- 
rile zilei căpătau o aură de vechime şi legendă, vecină cu litera- 
tura. Aveam să pricep, ceva mai târziu, că-şi petrecuse tinereţea 
păzind oile mănăstirii, în cea mai smerită ascultare de aspi- 
rant la călugărie, şi că-şi preţuia vremea citind cu nesaţ, zi şi 
noapte, nu numai Sfânta Scriptură, ci şi orice carte de slovă 
veche pe care o putea gâsi în biblioteca chinoviei sau o putea 
cumpăra de la vreun gospodar din Vânători, în schimbul oii de 



"Prefaţă la Călăuză în credinţa ortodoxă, de Arhim. Cleopa Ilie, Ed. 

Episcopiei Romanului, 2000, pp. 8-10. 

scăzământ, scăpată de la lup. Precumpăneau scrierile Sfinţilor 
Părinţi ai Răsăritului, cu tot adâncul lor de înţelepciune şi con- 
templaţie. Format în singurătatea unei asemenea academii, pri- 
eten cu turma şi cu Dumnezeu, novicele devenea de fapt, fără s-o 
ştie, omul unei singure cărţi, cel mai puternic posesor al unui 
intelect nealterat de erudiţie, fişiere şi aparate critice. Când a 
coborât la lume, printre vlădici şi universitari, Părintele Cleopa 
vădea într-însul tot atâta teologie cât într-o diplomă cu sigilii. 

Tot de la stână într-o bună zi 1-a luat soborul mănăstirii, ca 
să-1 aducă devale şi să-1 aşeze stareţ în locul celui bătrân. Alesul 
a cerut atâta îngăduinţă cât să isprăvească o oaie de tuns şi să -şi 
schimbe opincile cu o pereche de bocanci. A stăreţit cu mare is- 
cusinţă, ani în şir, la o vreme când Sihăstria trecuse printr-o 
pulbere de sărăcie şi flăcări. Şi-a făcut ucenici buni şi i-a rân- 
duit, după vrednicie şi trebuinţe, să ducă mai departe treburile 
obştii, până în ziua de azi, când chinovia cunoaşte o înflorire 
gospodărească la măsura duhovniciilor de pisc. 

Părintele Cleopa are vocaţia marilor însingurări şi, poate, cu 
Sfinţia Sa se încheie multiseculara tradiţie a pustniciilor mol- 
dovene. Poartă în spate ani buni de retragere la pustie şi cu- 
noaşte pe viu ce înseamnă să trăieşti în peşteră, să te hrăneşti 
cu bureţi şi poame uscate, să te călăuzeşti iarna după urmele 
fiarelor şi să birui asprimea gerului cu dogoarea rugăciunii celei 
f%ră de oprire. Aceasta însă nu 1-a împiedicat să asculte de mai- 
marii săi, ierarhi ai Bisericii, care l-au îndatorat să iasă la 
câmp deschis şi să propovăduiască printre cei ce se poticnesc în 
credinţă- Vorbeşte bogat şi cercetează Scripturile cu o memorie 
limpede şi pururea fragedă. 

De atunci a mai citit încă multe cărţi, pe slovă veche şi no- 
uă, studii, manuale şi tratate de teologie, cunoaşte problemele 
creştinului contemporan, graiul său s-a potrivit limbajului cu- 
rent, dar nu prin sărăcire, ci prin adaos. Propovăduirea la nive- 
lul credincioşilor mireni, ca şi călătoria la Locurile Sfinte, în 
Grecia şi Muntele Athos, i-au sporit experienţa pastorală şi s-ar 
părea că nu există o întrebare de credinţă la care să nu poată 
răspunde. Cheia însă nu e doar în cunoaştere, ca la cei mai 
mulţi dintre teologi, ci mai ales în trăire, 

Cuvântul Părintelui Cleopa are autoritatea focului lăuntric. La 
chilia sa au venit lideri ai Mişcării Ecumenice, căutând limpeziri; 

părerile sale circulă în medii teologice europene. Inima însă i-a 
rămas în matca Bisericii străbune. Altfel, orn ca toţi oamenii. 

Iată că Părintele Cleopa ne dăruieşte încă o carte. Am citit-o 
şi am scris această predoslovie cu încredinţarea că autorul se af- 
lă la acea vârstă duhovnicească la care laudele nu-1 mai pot tul- 
bura. Am scris-o pentru cititorii acestui catehism ortodox, ca să 
ştie că fiece cuvânt din fiece pagină a fost nu numai gândit, ci şi 
trăit, că, după spusa Apostolului, putem avea mulţi învăţători, 
dar nu mulţi părinţi. Fie ca prezenţa ei în mâinile preoţilor şi 
credincioşilor noştri să aibă preţul izvorului şi bucuria roadelor. 









Părintele Cleopa de la Sfânta Mănăstire Sihăstria 



t Gherasim, Episcopul Râmnicului 

Viaţa duhovnicească din patria noastră, românească, a fost 
şi este seva care nutreşte credinţa dreaptă, vie şi lucrătoare. Ea 
începe în familie şi, mai ales, de la mamă. Insă cel care o desă- 
vârşeşte este duhovnicul de la biserică, de la mănăstire, 

Vremurile frământate prin care a trecut tara noastră a adus 
zăticnire trăirii duhovniceşti şi duhovnici „neduhovniceşti", ur- 
mărind prin duhovnicie interese străine dreptei credinţe. 

în această împuţinare duhovnicească pentru noi, preoţii şi 
bunii credincioşi, Părintele Cleopa era ca un pom, în mijlocul ţării, 
a trăirii vieţii celei dinlăuntru. El a fost un dar dumnezeiesc, nu 
numai pentru noi românii, ci pentru toţi care-1 cercetau. 

Toţi credincioşii veneau la Părintele Cleopa ca la un izvor cu 
apă limpede; el a fost şi rămâne ca un îndreptar duhovnicesc. 

L-am cunoscut pe Părintele Cleopa şi în timp de pace, la Mă- 
năstirea Sihăstria, şi în timp de prigoană, în Palatul Patriarhal, 
unde a fost adăpostit o vreme de, vrednicul de pomenire, Patriar- 
hul Justindan Marina. Era un monah cu chip şi trăire vrednice de 
urmat, un model duhovnicesc unic. Numele lui era pe buzele tutu- 
ror monahilor şi credincioşilor. Era ca o stea călăuzitoare pe drum 
duhovnicesc. Toţi care-1 cercetau, indiferent de pregătirea duhov- 
nicească sau culturală, plecau cu o adâncă preţuire şi stimă faţă 
de felul cum înţelegea şi trăia viaţa în Hristos Domnul. 

Plecarea Părintelui Cleopa cu trupul dintre noi, din această 
vale a plângerii, a lăsat un mare gol. II simţim şi mai mult pe 
măsură ce trece timpul, am rămas orfani. 

Rugăm pe Bunul Dumnezeu şi pe Părintele Cleopa să umple 
cât mai curând acest gol. 



Părintele Arhimandrit Cleopa Die, 
o experienţă duhovnicească totală 



t Eftimie, Episcopul Romanului 

Despre ţinutul Botoşanilor se vorbeşte în mod contradictoriu. 
Unii îl ironizează pentru subdezvoltarea lui materială, iar oamenii 
de aleasă formare spiritual-culturală îl apreciază ca pe pămân- 
tul cel plin de mană cerească. Genialul Eminescu, luceafărul poeziei 
române, marele compozitor George Enescu, ilustrul istoric Nicolae 
Iorga, pictorul Ştefan Luchian, toate aceste genii creatoare în 
domenii diferite ne vorbesc de la sine de harul atât de lucrător 
asupra unor oameni, care, contrar condiţiilor materiale, parcă au 
dorit să pună în evidenţa independenţa inteligentei de cele ale 
materiei. 

Apoi, şi sub aspect bisericesc, în acest colt de tară s-au mani- 
festat şi slujitori smeriţi ai bisericilor noastre. Amintim mai 
întâi pe acel preot Dumitru Furtună, teolog, folclorist, mare 
apărător al lui Ion Creangă, corespondent cu toţi cei care s-au 
ocupat de viaţa lui Creangă, profesor de religie, director de Se- 
minar, cu o viaţă trăită în simplitate, chiar în sărăcie. Să nu uităm 
că tot pe aceste meleaguri s-a născut, la 23 iulie 1913, şi cel ce va 
deveni „Sfântul Ioan cel Nou de la Neamţ", în satul Crăiniceni, 
comuna Horodiştea-Dorohoi, ale cărui sfinte moaşte sunt păstrate 
acum în Mănăstirea „Sfântul Gheorghe Hozevitul". Şi tot din acest 
pă-mânt binecuvântat de Dumnezeu întru rodire sfântă s-a născut şi 
cel de al cincilea patriarh al Bisericii noastre Ortodoxe Române, Prea 
Fericitul Părinte Patriarh Teoctist, precum şi un arhiepiscop, în 
persoana înalt Prea Sfinţitului Adrian Hriţcu. 

Dar, printre personalităţile care au făcut mai cunoscut ţi- 
nutul Botoşanilor se numără şi acest monah Cleopa Ilie, ajuns pe 
piscurile cele mai înalte ale vieţuirii în Hristos, în duhul ascultării, a 

curăţiei şi al sărăciei, al rugăciunii înaripate de dorul sfinţeniei, al 
postirilor desăvârşite, al retragerilor prin munţi, departe de vrăj- 
maşii Crucii. 

Multe se pot vorbi despre această personalitate de excepţie a 
Bisericii noastre, dar vom stărui mai mult pe partea spirituală şi 
vom lăsa în umbră datele pur biologice. 

Vom încerca să stabilim acele punţi spirituale, acei „stâlpi 
de foc" după care s-a orientat Părintele Cleopa în viaţă, spre a 
ajunge în zona duhovnicească a desăvârşirii monahale. Şi 
începem să pornim pe calea sa spirituală încă din casa părinţilor 
săi, Alexandru şi Ana Ilie, care au dat naştere la zece copii. Tatăl 
venea în noua familie cu bărbăţia, cu spiritul de om hotărât, dârz, 
stăpân pe sine, ca cel care descindea din oierii din Siliştea Sibiului. 
In schimb, mama Ana, femeie simplă, curată la suflet, cu frica lui 
Dumnezeu în adâncul sufletului său, şi ea neştiutoare de carte 
ca şi soţul ei, dar amândoi luminaţi prin Taina Botezului, păstră- 
tori de datini, îmbinau bunătatea, toleranţa, mângâierea faţă de 
cei zece copii, cu severitatea şi respectarea unui cod mai mult 
consimţit decât impus. 

Casa era „o mică bisericuţă" cu multe icoane, în faţa cărora 
toţi ai casei se închinau în taină. Se postea cu stricteţe, copiii nu 
aşteptau să fie îndemnaţi la cerinţele casei, deoarece toţi îşi aveau 
bine stabilit locul de răspundere în ritmicitatea gospodăriei. Duhov- 
nicia din casă a dus la duhovnicia trăită în mănăstire. Din cei zece 
copii ai mamei Ana, cinci, din care patru fraţi şi o soră, au luat 
drumul mănăstirilor. Şi peste toate, chiar mama, după anul 
1943, când rămâne văduvă, se duce la Mănăstirea Agapia Veche, 
în anul 1947 devinind monahia Agafia. Mai trâziu moare ca 
schimonahie, în 1968, la vârsta de 92 de ani. 

Şi, fiindcă comuna Suliţa, locul de naştere al fraţilor Ilie, nu 
era prea departe de schitul Cozancea, sub înrâurirea preotului 
din sat, venerabilul Gheorghe Chiriac, şi a ieroschimonahului 
Varlaam Vantu, unchiul Părintelui Cleopa, din schitul Cozancea, 
fraţii Ilie, de mici copii, au fost atraşi de frumuseţea locului acestui 
schit şi de frumuseţea slujbelor de acolo, unde se bucurau de 
atenţia deosebită a Părintelui Paisie Olaru, care peste ani va 
deveni un apropiat al Părintelui Cleopa. Acesta îl va atrage, la 

timpul său, pe marele duhovnic spre mănăstirile nemţene Sihăs- 
tria şi Sihla, printr-o conlucrare nedespărţită decât de moarte. 

Pe tot cuprinsul vieţii lor, Părinţii Cleopa şi Paisie s-au aflat în- 
tru lucrare sfântă, de comuniune, de bună sfatuire, de încurajare, 
de împreună rugăciune fierbinte, iar ispitele n-au fost nici puţine şi 
nici uşoare. Se zice, şi aşa şi este, că Dumnezeu lucrează prin 
oamenii Săi, bineplăcuţi Lui pentru marea lor dorire de cele 
sfinte. 

La Sihăstria, până astăzi se simte o trăire deosebită, fapt care 
a adus mănăstirii un respect aparte printre numeroşii credincioşi 
din toată ţara, care vin aici ca la un loc al sfinţeniei şi al împlini- 
rilor, al iertării de păcate, de curăţiei şi izbăvire din necazuri. 

Ajuns la Sihăstria, Părintele Cleopa este trimis în munţii din 
jurul Sihăstriei să pască oile mănăstirii. Aici a trăit din plin mis- 
terul nopţilor liniştite scăldate în lumina lină a stelelor şi a celor 
cu lună plină, a făcut din traiul de la stână un fel de „Academie 
duhovnicească" prin lecturi adâncite din cărţile împrumutate din 
vechea şi valoroasa bibliotecă a Mănăstirii Neamţ. Scrieri din 
Sfinţii Părinţi, Proloage, Vieţi de Sfinţi, Pidalionul, cărţile de 
cult şi, mai ales, Psaltirea, toate acestea şi încă multe altele au 
făcut din acest monah de şcoală primară un autodidact, un teolog 
versat, nimic nefiindu-i străin. Oricând şi oriunde, pe nepregă- 
tite, putea să dea răspunsuri bogate şi variate la toate problemele 
dificile, fiind înzestrat, asemeni conjudeţeanului său, Nicolae 
Iorga, cu o memorie fenomenală. 

A vorbit o viaţă întreagă în Sihăstria, în biserici de mănăs- 
tiri, în catedrale» în biserici de mir, în faţa marilor ierarhi din (ară 
şi străinătate, fără emoţii, sigur pe sine, cu dăruire şi convingere şi 
cu pilde trăite de el în marea lui încercare. 

Cu timp şi fără timp, pe aleea care ducea spre chilia lui, a vor- 
bit bunilor credincioşi, a vorbit şi celor ce gândeau altfel viaţa 
duhovnicească a Ortodoxiei, în faţa ezitanţilor, a celor indiferenţi 
sau chiar de-a dreptul atei. A fost un misionar desăvârşit, iar unde 
problemele erau mai dificile, acolo trebuia să se facă apel la bună- 
voinţa Părintelui Cleopa pentru a zădărnici sectarismul. 

Pentru ca să se revigoreze viaţa monahală, patriarhul Justinian 
1-a solicitat să accepte numirea de stareţ la Mănăstirea Neamţ, dar 

el, din smerenie, a refuzat, însă n-a putut să-1 refuze pe patriarh a 
doua oară, când a cerut ca, în fruntea unor monahi din Sihăs- 
tria, să se ducă la Mănăstirea Slatina cu acelaşi scop, de a reînvia 
duhul vierii monahale, atât pentru Slatina, dar şi pentru alte mă- 
năstiri mari ca Putna, Moldoviţa şi Raşca. S-a supus, dar cu aceeaşi 
rezervă. Şi rezultatul nu putea să fie decât cel dorit. 

A introdus şi aici acelaşi sistem de vieţuire, cu bună rânduială, 
fapt pentru care tineri teologi, bine scoliei, ca protos. Petroniu 
Tănase, ierodiac. Antonie Plămădeală (mai târziu Mitropolit al 
Ardealului), arhim. Dosoftei Morariu, ieroschimonahul Daniil 
Tudor (poet, scriitor, angajat în mişcarea „Rugul Aprins" de la 
Mănăstirea Antim), ierom. Arsenie Papacioc, întreţineau o atmos- 
feră de trăire îmbinată cu o deosebită cultură teologică. Pentru 
zelul duhovnicesc de la Slatina a trebuit să plătească, împreună 
cu părintele Arsenie Papacioc, cu încă o retragere în Munţii 
Stânişoarei, pentru a scăpa de persecutori. 

Iscusinţa sa de duhovnic, trăirea curată, cunoştinţele bogate, 
autoritatea sa morală, i-au adus stima şi consideraţia ierarhilor 
noştri sinodali. Unii l-au consultat în anumite probleme de expe- 
rienţă duhovnicească, alţii, pur şi simplu şi l-au ales drept duhovnic, 
aşa cum a făcut şi smerenia mea. 

Adeseori mă opream la Sihăstria şi-1 căutam pe Părintele Cleopa 
atât pentru înţelepciunea sa, dar şi pentru a-mi împărtăşi episoa- 
de din viaţa lui de monah încercat. Nu uit cum Părintele Cleopa 
îmi povestea cu lux de amănunte istoricul fostului schit al Sihăstriei 
şi perioadele grele pe care le-a trăit în mod direct după cel de al 
Doilea Război Mondial, când un tâlhar, Baltă cu numele, care era 
ascuns în codrii Sihăstriei, înarmat, a sosit în plină noapte în mă- 
năstire, cu ameninţări asupra bătrânului Ioanichie Moroi, egume- 
nul, să-i dea toţi banii mănăstirii. Bietul stareţ era ascuns în pod, 
în valul de lână al oilor, dar după căutări insistente stareţul a fost 
găsit şi bătut atât de rău încât a rămas fără un ochi şi de aici i s-a 
tras moartea printr-o infecţie greu de tămăduit în condiţiile acelor 
vremi. 

După acest moment atât de tragic din viaţa mănăstirii, chiar 
Ioanichie, în suferinţă fiind, a lăsat cuvânt să fie adus „băietul de 
la oi în locul meu". Astfel, duhul sfinţitor la schitul Sihăstria a 

sporit prin râvna noului stareţ Cleopa, care a pornit fără ezitare la 
refacerea şi administrativă şi spirituală a vieţii monahale de 
aici. 

întotdeauna am fost puternic impresionat de personalitatea sa 
şi, drept urmare, l-am ajutat, pe cât rni-a fost în putere, la pu- 
blicarea mai multor volume din opera sa. 

L-am respectat pe Părintele Cleopa mai ales pentru suferin- 
ţele sale greu de imaginat, pe care le-a simţit asupra lui în cele 
trei retrageri în păduri, trăind cu rădăcini, cu bureţi, cu fructe de 
pădure, în ger şi ameninţări, pe toate suportându-le pentru sine, 
pentru popor şi din iubire faţă de Dumnezeu. 

Cu adevărat, Părintele Cleopa, după atâtea suferinţe, acum 
se află întru bucuria învierii şi se roagă pentru noi. 

Lui, celui care a alcătuit atâtea acatiste, nădăjduim să 
ajungem acele sfinte zile, când să-i citim propriul acatist. 



Duhovnicul Moldovei* 



ţ Calinic, Episcopul Argeşului şi Muscelului 

Luna trecută, mai precis pe 12 aprilie (anul 2002 n.n.), pe când 
ne găseam în Postul Mare, s-au împlinit 90 de ani de la naşterea 
Părintelui Cleopa, trecut la cele veşnice în decembrie 1998. 

Părintele Cleopa este o figură emblematică atât pentru mo- 
nahismul nostru contemporan, cât şi pentru instituţia duhovni- 
ciei (pentru că este o instituţie)! Putem vorbi chiar de o genera- 
ţie de mari duhovnici, care îi numără în rândurile ei pe Părin- 
tele Paisie Olaru, Părintele Arsenie Papacioc, Părintele Teofil 
Părăian; o generaţie de nevoitori ortodocşi care a zidit şi cate- 
hizat în condiţii grele, adesea de prigoană, dar care a păstrat 
aproape de Hristos şi de Biserică pe credincioşi. Faptul că lă- 
caşurile noastre de rugăciune sunt pline astăzi, mai mult ca 
oricând, îl datorăm în bună măsură lor, marilor şi cunoscuţilor 
noştri duhovnici, dar şi altor zeci, sute şi mii de preoţi şi iero- 
monahi. Etalonul lor a fost Părintele Cleopa Ilie care, într-un 
anume mod, rezumă bogata viaţă creştină din Moldova. A fost, 
cred eu, duhovnicul Moldovei. Adevăr învederat şi de cei zece 
mii de oameni care au venit la Sihăstria să-1 plângă ca pe un 
adevărat părinte şi să-1 petreacă pe ultimul drum. 

Părintele Cleopa a fost popular pentru credincioşii din toată 
ţara, însă a foat astfel, în înţelesul autentic al cuvântului, pen- 
tru că popularitatea sa era dublată de o reală autoritate care 
decurgea din puterea conducătoare a preotului. Puterea aceas- 
ta, parte din întreita învestitură a preotului (pe lângă aceea 
sfînţitoare, repectiv învăţătorească), înseamnă cu totul altceva 
decât înţelegem noi prin „putere". Este forţa harică menită să-1 
formeze duhovniceşte pe creştin şi să-1 conducă, să-1 îndrepte 
spre mântuire. Cât despre popularitatea Părintelui Cleopa, 



'Extras din „Argeşul ortodox", anul II, nr. 67, 2003, pp. 1-3. 

copleşitoare, ea era expresia iubirii. Să nu uităm urarea pe care 
o adresa cel mai des fiilor săi sufleteşti: „Mânca-v-ar raiul!" Este 
expresia care îl carecterizează, care-1 „rezumă" cel mai bine, în- 
trucât condensează năzuinţa principală a oricărui creştin. 

Părintele Cleopa ştia să-i asculte pe cei care veneau la el să-şi 
descarce desaga de suferinţe, dureri, neşanse sau eşecuri. Nu 
avea şabloane, ci leacuri cu care izbutea să uşureze poverile su- 
fleteşti şi, adesea, chiar să le vindece. Biografia sa este asemă- 
nătoare cu a credincioşilor care soseau de departe şi aşteptau 
răbdători şi cuviincioşi pe prispa bojdeucii de la Sihăstria. 

Părintele Cleopa provenea dintr-o familie din care cinci fraţi 
luaseră drumul mănăstirii, acelaşi lucru făcându-1 şi mama lor 
spre sfârşitul vieţii. Detaliul acesta sugerează mult când este să 
ne explicăm bogăţia vieţii duhovniceşti din România. Şi tot 
biografia Părintelui Cleopa ne arată că nu este o antinomie 
între instituţia stâreţiei şi cea a duhovniciei. S-a răspândit la 
noi părerea că stareţul este mai degrabă un chivernisitor, un 
gospodar priceput, spre deosebire de duhovnicul căruia i se cer 
numai sfaturi de zidire sufletească. Părintele Cleopa a fost sta- 
reţ la 30 de ani, temporar, însă între anii 1949-1953 a condus - 
în perioada cea mai cumplită a stalinismului - Mănăstirea Sla- 
tina, ctitorie a lui Alexandru Lăpuşneanu. Asprimea istoriei 1-a 
constrâns să ia drumul pribegiei şi, după cum mărturisea, a 
avut mai mult noroc decât Părintele Arsenie Papacioc, care a 
stat mulţi ani în închisoare. In deceniul VI al secolului trecut, 
Părintele Cleopa s-a ascuns în munţi, iar la un moment dat a lo- 
cuit într-un bordei acoperit cu cetină de brad, unde un pădurar 
îi aducea puţină hrană. Rezistenţa sa nu a fost politică, ci mai 
mult decât politică — pentru că era spirituală. Şi tot o formă de 
rezistenţă spirituală au practicat şi oamenii care, după 1964 
(anul în care Părintele Cleopa a putut să se stabilească defini- 
tiv în Mănăstirea Sihăstria) îl solicitau duhovniceşte şi pe care 
îi zidea în duhul Bisericii şi al vieţii creştine. 

Am greşi mult, dacă am vedea în acest prieten al miilor, 
poate zecilor şi sutelor de mii de închinători, doar un bătrân 
blând şi cald, pentru că Părintele Cleopa era un teolog versat, 
însă nu unul de catedră sau de cabinet, ci un apologet de vastă 
competenţă şi practică. A fost necruţător cu abaterile de la dreap- 
ta credinţă şi de la autentica viaţă creştină. Aici nu încăpeau 

pogorăminte. Cine îi citeşte cartea intitulată Despre credinţa 
ortodoxă (1981, reeditată în 1985) se va convinge de capacitatea 
sa de a polemiza şi de a spulbera, cu temei scripturistic, ino- 
vaţiile sectante. Blândul părinte sihăstrean mânuia cu mare 
îndemânare sabia Duhului. Acelaşi lucru reiese şi dintr-o re- 
centă culegere de pagini consacrată combaterii „viselor şi 
vedeniilor", pentru că Părintele Cleopa era un practician al 
dogmaticii. Şi chiar dacă asemănarea între medic şi duhovnic, 
reală şi expresivă, a fost prea des folosită, l-aş compara pe Pă- 
rintele Cleopa cu acei medici de front care au salvat vieţi sau au 
redat unora integritatea trupească în condiţiile aproape 
imposibile ale spitalelor de campanie. Nu întâmplător, cea mai 
frumoasă parte a „operei" Părintelui Cleopa o constituie 
predicile rostite ad-hoc, cuvintele de învăţătură şi de folos, înre- 
gistrate sau transcrise... îndrăznesc să spun că numai acestea îi 
comunică duhul şi eul, făcând din el un Nae Ionescu al oamenilor 
simpli, anonimi, dar însetaţi de echilibrul lăuntric şi pace 
sufletească... 

Amintindu-ne de acest duhovnic-etalon, care a fost Părinte- 
le Cleopa, se cuvine să ne amintim de instituţia duhovniciei şi 
de covârşitoarea ei importanţă în Biserica noastră Ortodoxă. 
Nici un mijloc electronic, oricât de rafinat, nu va putea să înlo- 
cuiască întâlnirea faţă către faţă dintre oameni, între persoane 
şi, cu atât mai puţin, întâlnirea între duhovnic şi penitent. 
Aceasta este adevărata formă de comuniune dată omului de 
Dumnezeu şi ilustrată cu strălucire de Părintele Cleopa! 



Ca Moise în Sinaiul Moldovei* 



t Calinic, Episcopul Argeşului şi Muscelului 

Satul unde m-am născut este cuprins ca un safir între diaman- 
tele monahale înşirate pe firul de aur al razei de lumină din Ţara 
Muşatinilor. Copil fiind, din casa părintească, pe cărările mun- 
ţilor, ajungeam la Sihla. Peste numai o jumătate de oră eram la 
Sihăstria cea frumoasă, cu duh de rugăciune, mireasmă de pre- 
scură proaspătă şi luminiţe clipind din candelele orânduite de si- 
hastrii luminaţi de Duhul Sfânt. 

La Sihăstria mă trimetea mama mereu cu pomelnic şi daruri. 
Auzeam de Părintele Cleopa, nume rostit cu sfială de cei ce jug de 
ascultare şi-au luat de bună voie. 

Fiind elev la Seminarul din vatra ca o pâine caldă a Mănăstirii 
Neamţ, între noi se pomeneau nume de ostenitori. Am auzit din nou 
despre Părintele Cleopa rostit cu pioşenie de Părintele Ioanichie 
Bălan, care venea adesea să-şi vadă pe fratele Vasile, colegul nostru 
cel zburdalnic. 

Prin anii '60 ai secolului trecut, venind din Transilvania, unde 
eram preot, ca să-mi văd părinţii, nu uitam un drum: cel al Si- 
hăstriei, pentru a vedea şi auzi pe Părintele Cleopa, de ale cărui 
sfaturi se împărtăşeau din ce în ce mai mulţi români. 

Doream să-1 aud ce spune» doream să-1 văd, mai ales, cum arată 
acest om al cărui nume era rostit şi răspândit peste tot. L-am văzut 
înconjurat de un grup de călugări şi creştini de toate vârstele. Am 
stat puţin mai la o parte şi l-am ascultat câteva ore vorbind ne- 
întrerupt cu o voce înaltă şi hotărâtă. 

Dintr-o dată s-a ridicat de pe banca de lemn şi, binecuvântând 
mulţimea ascultătorilor, a spus că pleacă la Piciorul Crucii ca 
să-şi facă rugăciunile. 



' Extras din „Argeşul ortodox", săptămânal teologic şi bisericesc al Episcopiei 
Argeşului şi Muscelului, anul IV, nr. 216, 2005, p. 1. 

Doar un singur monah îl urma la oarecare distanţă. Fără să 
întreb şi să cer binecuvântare, am pornit după dânşii, spre 
Piciorul Crucii. Nu ştiam ce înseamnă Piciorul Crucii şi doream cu 
orice preţ să nu scap această ocazie. Nici unul din ei nu se uita 
înapoi. Când să ajungem la locul de rugăciune, face o oprire să 
asculte cum cântau păsările. Se bucura cu voce tare, adresându-le 
cuvinte pe care nu le auzeam, fiind prea departe. 

La o mică distanţă văd o casă mititică. Am sporit pasul şi i-am 
ajuns din urmă, dându-le bineţe şi cerându-mi iertare că am 
îndrăznit să merg la Piciorul Crucii. I-am auzit glasul Părintelui 
Cleopa: 

- Te-am văzut când stăteai pe margine ascultând. De unde 
eşti, frate? Vino mai aproape. 

- De la Cracăul Negru, m-am grăbit să-i spun. 

- A, da, frumos sat. Cunosc mulţi oameni de acolo: pe Ursu, pe 
Bilbor, pe Răclaru, pe Haralambie Argatu. .. O, dar ce preot aveţi 
acolo! Straşnic om este Preotul Savin! Iubeşte tare mult mănăstirile! 
Dar cum te numeşti? mă întrebă după ce i-am spus că sunt preot în 
Ardeal. 

- Tocmai că aţi pomenit şi pe tata şi mă bucur din toată inima 
spunându-i numele întreg. S-a bucurat şi m-a invitat în căsuţa cea 
micuţă cu tavanele joase. M-a întrebat ce este prin Transil- 
vania, cum merge pastoraţia şi ce face episcopul Teofil al Clujului. 

- Da, da, evlavios episcop, a continuat părintele. 

In timp ce vorbeam, ochii iscodeau căsuţa de sihastru. Era 
mai mult goală. Dintr-o dată zăresc un sicriu fără capac. Fără 
să vreau mi-a venit a plânge. I-am auzit vorba gravă: 

- Asta-i căsuţa cu care plecăm la drum, nu mai plânge. L-am 
pus aici ca să nu uit! 

Se lăsa spre seară. Mi-a spus să mă întorc la mănăstire. Mi-a 
făcut o dezlegare, cerându-mi să-1 pomenesc în rugăciuni. 

Am rămas uimit de simplitatea podoabelor monahale, de bu- 
nătatea care se revărsa ca zorile şi de vorba lui anume, de parcă 
erau doi Cleopa. 

* 

Când vremile s-au asprit şi pustiirea dărâma totul în cale, pri- 
gonirile secerau de zor lanul monahal şi pe cel clerical-mirean. 

Sihastrul Sihăstriei a înţeles, atunci, mai mult ca oricând, 
psal-mul care zice: La munţi, suflete al meu! 

Şi aşa, condamnatu-s-a pe sine, pentru o vreme, în munţii 
Neamţului, în sihăstria Sihlei, păzind aprinsă lumina credinţei în 
şoapte de rugăciune. Iar, după o altă vreme, a coborât din nou 
în mijlocul poporului cel iubitor de Dumnezeu, care caută 
izbăvirea. 

Părintele Cieopa a rămas cu noi! Din când în când, ca şi 
profeţii, se desprinde parcă din paginile Bibliei şi ne mai trage câte o 
mustrare. Iar, mai la urmă, ne încurajează glăsuind, din adânc de 
inimă: Mânca -v- ar Baiul! 






Lumina smereniei 



t Casian, Episcopul Dunării de Jos 

Cuvântul mărturie, aşezat în cartea recunoştinţei şi transmis, 
prin Biserică, celor ce-1 cinstesc permanent pe Părintele Cleopa, 
prelungeşte darul şi întăreşte credinţa în lucrarea lui Dumnezeu în 
lume, prin aleşii Săi. 

Părintele Cleopa este alesul lui Dumnezeu din poporul nostru, 
cu menirea de apostol al pocăinţei sincere şi al misiunii curate, 
izvorâte din preaplinul tradiţiei monastice în tot ceea ce înseamnă 
autenticitate, fidelitate şi discernământ, aşa cum ne-au învăţat, 
cum au trăit şi cum au mărturisit Sfinţii Părinţi. 

Viaţa sa, din fragedă copilărie şi până la plecarea In veşnicie, 
este o pildă vie şi actuală a ţăranului român înfrăţit cu glia şi 
hrănit din „frumuseţile naturale ale colţişorului de rai", precum şi 
din „mierea" duhovniceştilor predanii monastice, ale sihăstriilor 
noastre. 

Cultura sa comprimă miraculos darul nativ al memoriei şi in- 
teligenţei cu setea continuă de lectură, atât duhovnicească, cât şi 
laică, unind darul povestitor al marelui Creangă cu adânca teo- 
logie şi elocinţa, de pildă, ale Sfântului Ioan Gură de Aur. Dar, 
de fapt, Sfânta Scriptură şi toţi Sfinţii Părinţi se regăsesc în ex- 
primarea orală sau în scrisul duhovnicescului părinte. Este greu 
a se face un portret celui ce se ascunde în lumina smereniei cu con- 
vingerea că totul este dar de la Cel de Sus, iar el este doar „hârb 
de lut legat cu sârmă", „moş putregai", „nemonah" şi cel din urmă, 
evident, la „uşa raiului". 

Poate una sau alta dintre permanenţele Părintelui Cleopa în 
viaţa de zi cu zi a celor ce l-am cunoscut, iubit şi ascultat - în cel mai 
monastic înţeles - ar putea să se constituie într-o mărturie necesară 
continuării slujirii sale, în Biserică, cu scopul de a fi cât mai de 
folos. Cu siguranţă, astfel de semne reale ale rodirii vieţii sale 

exemplare în propriile noastre vieţi explică şi această iniţiativă 
de colectare a fragmentelor de recunoştinţă aşezate ca într-o „icoană" 
din care să admirăm chipul său îmbunătăţit care, credem, este 
aproape de „uşa" milostivirii lui Dumnezeu la care a bătut toată 
vremea prin ostenelile sale pământeşti. Ca şi tuturor bineplăcuţilor 
Săi, Domnul îi deschide, dinlăuntru să-L roage pe Dumnezeu 
pentru noi, toţi ucenicii, fiii săi duhovniceşti, pentru cinul mo- 
nahal, dar nu în ultimul rând pentru poporul pe care 1-a iubit şi 1-a 
hrănit permanent cu învăţăturile duhovniceşti. 

Sunt, deci, nenumărate documentele evlaviei, sfinţeniei şi mai 
cu seamă smereniei părintelui, dar mai semnificative sunt trăsă- 
turile definitorii ale vieţii sale: echilibrul, discernământul şi firescul 
bineplăcut Domnului în Biserica Sa, pentru folosul real al credin- 
cioşilor. 

Aşadar, în această modestă contribuţie, solicitată pentru vo- 
lumul în cauză, dedicat Părintelui Cleopa la şapte ani de la mutarea 
de la noi spre Domnul, nu vom insista asupra măreţiei, culturii, uni- 
cităţii sau teologiei cu care a fost înzestrat, ci ne vom opri doar 
asupra a două aspecte ce ne par mereu actuale, în lucrarea biseri- 
cească, misionară, din zilele noastre. 

Mai întâi ne referim la discernământul de care a dat dovadă 
Părintele Cleopa în contextul misiunii sale şi în toate ascultările. 
Se ştie că această virtute rară în lucrarea duhovnicească este toc- 
mai cea care ar trebui sâ nu lipsească din exerciţiul nimănui, 
indiferent ce loc are în viaţa bisericească şi mirenească. 

în perimetrul experienţei duhovniceşti, ea este însăşi temelia 
normalităţii şi capătul virtuţilor, reazemul „adevărului lucrurilor" 
şi răspunsul cel bun la toate ispitele, încercările, primejdiile şi 
necazurile. Luând aminte la încercările Părintelui Cleopa de la 
intrarea, ca frate, în obştea Mănăstirii Sihăstria şi până la cele, 
parţial mărturisite, din pustie, din pribegie, când era urmărit, 
la îndeplinirea multelor misiuni extrem de grele, mai ales prin 
privaţiunile din timpul comunismului, observăm locul şi rolul 
dreptei socotinţe, pe care a preluat-o din neîntrecuta experienţă a 
Sfinţilor Părinţi, cât şi a elitei monahale, pe care Dumnezeu a 
hărăzit-o poporului nostru, de-a lungul veacurilor. 

Deşi era informat de la sursele cereşti şi duhovniceşti consacrate, 
în orice împrejurare, Părintele Cleopa verifica răspunsul, sfatul ori 
recomandarea în cauză cu cei ce-i erau în preajmă, superiori în 

mănăstire şi, întotdeauna, cu părintele spiritual, din fruntea 
eparhiei din care făcea parte. Nu de puţine ori, ci de regulă, pro- 
ba răspunsul şi cu opinia faţă de acesta a celor mai mici şi, astfel, 
totul devenea atitudine cumpănită, înrădăcinată în învăţătura 
şi în practica Bisericii, şi dezvoltată în viaţa comunităţii. 

Niciodată nu s-a exprimat în numele său şi niciodată nu a 
transmis vreo învăţătură sau vreun sfat, ca de la sine pentru 
alţii, ci a preferat întotdeauna părerii personale „buchetul" de măr- 
turii comunitare legat cu „firul" de cicoare al smereniei autentice! 
Prin această atitudine s-a impus ca duhovnic autentic şi trăitor, 
smerit şi echilibrat, iubit, respectat şi urmat de atâţia ucenici şi 
credincioşi. 

Astfel, Părintele Cleopa, fiul discernământului, devine un awă 
autentic, care prelungeşte în timpul nostru mireasma sfinţeniei şi 
duhul misionar al părinţilor pustiei, actualizând şi paginile nemu- 
ritoare ale Patericului şi Filocaliei, oferindu-ne o veritabilă contri- 
buţie a slujirii mereu dinamice şi mereu ziditoare. Discernământul 
din vieţuirea Părintelui Cleopa se desprinde uşor şi din cuprin- 
derea smerită a tuturor creştinilor, monahi, preoţi ori credincioşi, 
în aceleaşi mărturii ale iubirii sale părinteşti. Biserica, în diver- 
sitatea şi în bogăţia expresivităţii fiecărui mădular al ei, a fost 
de fapt scopul şi treapta după treaptă a urcuşului său duhovnicesc 
prin sfintele nevoinţe până la odihna din cimitir şi de acolo către 
locaşurile cereşti, „unde nu este durere, nici întristare, nici suspin, 
ci viaţă fără de sfârşit". Slujba înmormântării sale a fost o astfel 
de mărturie a topirii gheţii de pe acoperişuri, în decembrie, prin 
căldura soarelui văzut, vestitor al dogorii Soarelui celui nevăzut! 

O a doua mărturie, ce ne stă la inimă, în legătură cu perma- 
nenţa Părintelui Cleopa în viaţa noastră bisericească, este chiar 
atitudinea sa ca monah autentic, păstrător cu sfinţenie a făgăduin- 
ţelor date la intrarea în cin şi până la sfârşitul vieţii sale pământeşti. 

Aşa cum am mai subliniat, Părintele Cleopa nu a avut nevoie 
de nici un fel de originalitate în manifestările sale ca monah ori 
stareţ atât de ascultat, iubit şi urmat de la vlădică până la opincă! 
Dacă ar fi răspuns măcar o dată unei astfel de ispitiri, ce nu oco- 
leşte pe nimeni în viaţă, n-ar mai fi rămas Părintele Cleopa. Ar fi 
fost doar Cleopa monahul, învăţatul, duhovnicul, stareţul. N-ar fi 
rămas Părintele! Dar el este cu adevărat Părintele, căci n-a f&cut 
osebire de slujire între fiii săi duhovniceşti şi n-a interpretat 



86 PRIETEN AL SFINŢILOR ŞI DUHOVNIC AL CREDINCIOŞILOR 

nicicând comuniunea şi frăţietatea după opiniile şi convingerile 
sale! 

De când l-am căutat ca elevi de Seminar ori studenţi la Teologie 
şi până la răspunderile mai grele, în Biserică, nu ne-a cerut ne- 
apărat să-i urmăm vreo dispoziţie, fie ea cât de necesară, ca 
venind de la sine, din lunga sa experienţă, care, să recunoaştem, 
era şi rămâne exemplară. Ne-a cerut însă întotdeauna să urmăm 
„calea împărătească" a Bisericii. Totdeauna şi în toate împrejurările 
după rânduială, după Tradiţie! Nu şi-a impus nici reţete duhov- 
niceşti şi nu s-a substituit niciodată altuia, cu atât mai mult su- 
periorului, pe care 1-a respectat, venind din voia lui Dumnezeu şi nu 
ca de la oameni. De aceea, este astăzi şi rămâne mereu Părin- 
tele Cleopa! De la un Părinte autentic se primeşte permanent au- 
tenticitatea învăţăturii, vieţuirii şi discernământului, pentru orice 
împrejurare în viaţă. Câtă nevoie este astăzi să nu uităm, să nu 
minimalizăm şi să nu pierdem acest reper duhovnicesc unic, viaţa 
exemplară a Părintelui Cleopa, integral şi organic oferită nouă 
tuturor, spre a o urma şi nu doar spre a o recomanda altora, în scris 
sau verbal. 

Doar astfel vom respira şi noi mult folositoarea normalitate în 
toate mănăstirile şi în toate comunităţile noastre bisericeşti şi nu 
numai. 



Părintele Cleopa* 



t Casian, Episcopul Dunării de Jos 

Vă mulţumesc, înalt Prea Sfinţite Părinte Mitropolit Daniel 
şi frate întru Hristos, că ne-aţi oferit unele din rarele bucurii şi 
aţi împlinit una din dorinţele sufletului de a nu lipsi de la un 
astfel de sfânt şi dumnezeiesc moment, care este fără îndoială şi 
pentru pomenirea mutării de la viaţa pământeană către viaţa 
veşnică a duhovnicescului nostru Părinte Cleopa. Dar această zi 
este ziua pe care Părintele Cleopa ne-o dăruieşte nouă. Deşi 
avem părerea că am venit să ne rugăm pentru dânsul, şi este 
adevărat lucrul acesta, în realitate am venit ca să primim rugă- 
ciunea pe care el o face în ceruri şi suntem siguri că este ascul- 
tată pentru noi, cei de aici. M-am gândit adesea, cum oare - în 
această mănăstire nevoievodală, neînzestrată cu multe danii, 
ca toate celelalte vetre voievodale - a fost cu putinţă ca în vre- 
murile cele mai grele de încercare a credinţei, de probare 4 aces- 
teia în acest popor, să dăruiască Dumnezeu în locul voievozilor 
ctitori de biserici şi de mănăstiri, în locul ajutătorilor Bisericii, 
în timpul dărâmătorilor de biserici, realmente al bisericilor de 
ziduri, dar şi dărâmătorilor de biserici din sufletele oamenilor, 
cum a rânduit Dumnezeu, ca în locul acesta să fie un „voievod al 
smereniei", un „voievod al rugăciunii". £1 a preluat toată moşte- 
nirea sacră a sufletului românesc şi a închis-o în comoara sufle- 
tului său, şi a înmulţit-o ca şi pe talantul pe care 1-a primit de la 
Dumnezeu, ca nimeni altul din ţara aceasta şi, poate, din lumea 
ortodoxă în ultimii 50 de ani. 

De aceea, un smerit schit pe care 1-a găsit când a venit aici, 
sărac din toate punctele de vedere, mic între mănăstirile Moldo- 
vei, devine în vreme ateistă -comunistă şi de persecuţie Lavra 



' Cuvânt rostit la parastasul de un an al Părintelui Cleopa (extras din 
,Candela Moldovei", anul VIII, decembrie 1999, nr. 12, p. 17). 

incontestabilă a întregii Românii. Aş spune o lavră aghioritică 
de unde au plecat cei mai buni părinţi care au întărit duhul ru- 
gător monastic chiar în Sfântul Munte al Athosului, în multe 
mănăstiri din Occident, şi chiar în America. 

Duhul acesta este cel care a făcut din Schitul Sihăstria mare 
lavră isihastă. Corespunde întru totul numele locului acesta de 
Sihăstria cu semnificaţia duhovnicească a sa. Părintele Cleopa 
a luat, de la stareţul său, părintele Ioanichie Moroi, lumină din 
lumină ca, de altfel, de la toţi înaintaşii săi pe care-i pomenea, 
de care îşi aducea aminte şi cu care în rugăciune vorbea zilnic. 

De aceea, cred că Părintele Cleopa a avut cea mai mare cali- 
tate. A avut calitatea de a fi gol de el însuşi, a fost un părinte al 
chenozei totale. S-a smerit pe sine numindu-se „un hârb legat cu 
sârmă", dar nu o spunea ca pe o metaforă, chiar aşa se conside- 
ra, pentru că s-a golit de cea mai mare ispită: neascultarea. 

Prin prezenţa aici a preoţilor şi a credincioşilor, îl simţim 
printre noi pe Părintele Cleopa. Putem considera că cea mai 
mare virtute a Părintelui Cleopa a fost capacitatea de a fi ascul- 
tător. Mi-aduc aminte de fraza unică a duhovnicescului nostru 
Părinte: „Liturghie de ai săvârşi fără ştirea episcopului tău, 
slujeşti dracilor, palate de-ai face pentru toţi săracii fără ascul- 
tare de episcopul tău, dracilor faci casă, cuvântări de-ai ţine mai 
frumoase decât ale Sfântului Ioan Gură de Aur farâ binecuvân- 
tarea mai-marilor tăi, dracilor le vorbeşti". Iată, într-o lume ne- 
ascultătoare, autosuficientă şi egoistă, trebuie să recunoaştem 
câ s-a înmulţit mai mult ca oricând neascultarea de Dumnezeu, 
în faţa neascultării de Dumnezeu avem astăzi aici modelul Pă- 
rintelui Cleopa, pentru care au venit astăzi atâtea autocarele. De 
aceea, după cum se vede, nu s-a întrerupt pelerinajul la Sihăs- 
tria, căci Părintele Cleopa se identifică în continuare cu mănăs- 
tirea. Pentru aceasta şi noi am venit, ca arhierei, să ne plecăm 
genunchii la mormântul Părintelui nostru duhovnicesc. [...] 

In felul acesta ascultând noi de mai-marii noştri, care ne-au 
învăţat cuvântul lui Dumnezeu, privind cum şi-au închinat via- 
ţa, asemeni Părintelui Cleopa, urmându-le credinţa, cu siguran- 
ţă ne vor asculta şi pe noi credincioşii pe care Dumnezeu ni i-a 
dat în păstorire. Sunt foarte preocupat de tinerii monahi, de mi- 
ne însumi de a fi capabil înainte de orice faptă de a scrie un cu- 
vânt, de a scrie o carte, chiar aici în această mănăstire să facem 

ceea ce făcea Părintele Cleopa, să începem orice cu binecuvân- 
tare şi cu ascultare de Dumnezeu. Părintele este icoană, model 
pentru monahism. Căci dacă în mănăstire fiecare va face ceea 
ce vrea, fâră a se sfătui cu ierarhul, cu stareţul şi cu cei rânduiţi 
de Dumnezeu, înseamnă că acea mănăstire nu mai este o mă- 
năstire, ci este o gospodărie agricolă-colectivă în plină perioadă 
de trecere spre capitalism şi spre îmbogăţire. 

Vai de noi, dacă vom sărăci duhovniceşte nefiind ascultători, 
aşa cum a fost Părintele Cleopa. Dumneavoastră, iubiţi credin- 
cioşi, care l-aţi ascultat, aţi observat că el nu vorbea niciodată 
despre sine. Părintele Cleopa a vorbit întotdeauna din bogăţia 
Ortodoxiei Sfinţilor Părinţi, a înaintaşilor săi, şi de aceea învă- 
ţătura sa este atât de trainică. El va rămâne în Biserica noastră 
ca cel mai mare părinte duhovnicesc, tocmai pentru că a fost 
ascultător de Dumnezeu şi fără binecuvântarea Mitropolitului 
nu a făcut un pas. 

Să ne dea Dumnezeu călugări şi preoţi ascultători în toate 
eparhiile, căci, dacă nu suntem ascultători de Dumnezeu, toată 
lucrarea noastră se va nărui. 

Ajută-ne, Prea Cuvioase Părinte Cleopa, din cerul ascultă- 
tor al rugăciunilor, pe noi care am venit astăzi aici ca să ascul- 
tăm încă o dată de modul în care Sfinţia Voastră, Părinte Cle- 
opa, ne-aţi învăţat să fim ascultători de Dumnezeu pe noi arhi- 
ereii, stareţii, slujitorii de la altare şi credincioşii din parohie. 
Dumnezeu, cu rugăciunile Sfântului Ioan Damaschin, ale Sfân- 
tului Sava şi ale Sfântului Nicolae, să ne umple sufletul, să ne 
golească de tot ceea ce este rău în noi, să ne umple de darul 
ascultării de Dumnezeu pe care 1-a avut Părintele Cleopa. Veş- 
nică pomenirea. Amin! 



O misiune binecuvântată 



t Tlmotei, Episcopul Aradului, lenopolei şi Hălmagiului 

în şirul personalităţilor bisericeşti ale ţârii noastre, chipul 
Părintelui Arhimandrit Cleopa Ilie se profilează cu strălucire du- 
hovnicească aparte. Păstrat cu evlavie, îl recunoaştem după trăsă- 
turile pe care doar o iconografie subtilă le poate reda la valoarea 
reală. Adesea se remarcă în îmbrăcămintea monahală obişnuitul 
cojoc ce îşi regăseşte rostul simbolic de la Sfântul Proroc Ilie Tes- 
viteanul, ca zestre spirituală de la dascăl la ucenic, cu atât mai mult 
cu cât se asociază numelui de familie. Câteodată, toiagul înso- 
ţitor parcă vrea să dea măsura adevărată staturii sale duhovni- 
ceşti ce-ar putea, potrivit şi numelui din botez, să adauge însuşirea 
de măreţie a Sfântului împărat Constantin, cel întocmai cu Apos- 
tolii. Poate şi numai aceste elemente, ale unei posibile erminii, 
rămân întipărite în conştiinţa multora dintre credincioşii din la- 
tura de apus a pământului românesc. 

Drept aceea, deşi nu aşezat lângă icoane, acest chip luminos se 
află la loc de cinste în sfinte lăcaşuri, instituţii publice sau case 
creştine. Dintre cei care l-au primit acum mai bine de jumătate 
de veac, unii au urmat calea spre raiul ce le-a fost arătat, alţii au 
rămas să o pregătească în lume şi pentru cei ce reprezintă vii- 
torul. Laolaltă, toţi mărturisesc că Părintele Cleopa a fost acelaşi 
mare duhovnic pentru întreaga suflare românească, dinlăuntrul şi 
din afara hotarelor ţării, ţinuturile de la margine, ca Banatul şi 
Crişana, dând o pilduire despre aceasta. Eparhia Aradului s-a aşe- 
zat în fruntea reprezentării, cu modestia cuvenită şi cu osebire 
prin Mănăstirea „Sfântului Simeon Stâlpnicul" de lângă vechea 
cetate sau cartierul Gai. Aceasta şi-a reluat întocmai istoria în 
perioada următoare celei de a doua conflagraţii mondiale, când 
lumea se rezidea pe temelii noi, la care şi Biserica trebuia să con- 
tribuie. Aşezământul dăinuia din veacul al XVIII-lea, servind de-a 

lungul vremii şi ca reşedinţa episcopală. Ca multe alte sfinte 
lăcaşuri, nu şi-a putut păstra starea iniţială, dar se dovedea 
lucrătoare cu râvnă statornică pentru împlinirea voii lui Dumnezeu. 
In anul 1955 s-a reînjghebat o obşte de monahii care avea nevoie de 
o asistenţă deosebită în acest sens (Arhiva Episcopiei Aradului 
nr. 1777/1955 cf. Actul Sf. Sinod nr. 2897/1955). 

Stareţa, monahia Patricia Codau, încercată conducătoare de 
obşti şi seminarii monahale, într-o corespondenţă cu Episcopia 
Aradului, arată că acela asupra căruia ne-am oprit „a promis tot 
sprijinul în t-emeinicirea tradiţiei mănăstireşti ortodoxe, promi- 
siune ce şi-a ţinut încă la Mănăstirea Ţigăneşti, unde a stat mai 
bine de o lună, îndrumând soborul şi spovedind fiecare vieţuitoare. 
Dintre monahii încercaţi, Prea Cuvioşia Sa socotesc că-i cel mai po- 
trivit pentru a da obştei noastre îndemn călugăresc ortodox, buna 
orientare şi creştere duhovnicească, va putea împrospăta duhul 
călugăresc în mănăstirile noastre şi eventual să redea sprijinul ne- 
cesar dezvoltării lor..." (Arhiva Episcopiei Aradului nr. 453/1956). 

Socotind îndreptăţită propunerea, Episcopul de pioasă amin- 
tire Dr. Andrei Magieru se adresează înalt Prea Sfinţitului Se- 
bastian Rusan, Mitropolitul Moldovei de atunci, ca unui originar 
din aceeaşi latură de ţară şi cu atenţie faţă de amintita mănăstire, 
astfel: „Rugăm să binevoiţi a îngădui Prea Cuviosului Arhiman- 
drit Ilie Cleopa din Sfânta Mănăstire Sihăstria să cerceteze şi 
să petreacă două luni, martie-aprilie anul curent, în această mă- 
năstire, spre a mărturisi şi a da îndrumări vieţuitoarelor dintr-însa... 
cum îl cunoaştem pe Prea Cuviosul Arhimandrit Cleopa, ca pe un 
om duhovnicesc încercat şi priceput, nădăjduim că vizita Prea 
Cuvi osiei Sale ar folosi mănăstirii şi ar înnoda firul legăturilor 
duhovniceşti între Moldova lui Paisie şi Ardealul văduvit de mă- 
năstiri prin silnicia unionistă din veacul al XVIII-lea şi cele urmă- 
toare" (Arhiva Episcopiei Aradului nr, 4-53/1956 - 10 februarie). 

Mitropolitul mult preţuit a cugetat după providenţa divină, îm- 
plinind cererea prin trimiterea celui solicitat în scopul mântuitor 
propus, pentru răstimpul Postului Mare (Arhiva Episcopiei Ara- 
dului nr. 1047/ 1956 — 10 martie). S-a plinit astfel o misiune bine- 
cuvântată, pentru vremea de atunci şi locul de aici, prin toată 
buna rânduială pe care Părintele Cleopa a aşezat-o pentru tot- 
deauna, biruind şi perioadele de restrişte. A rânduit, astfel, şi din- 
tre ucenicii săi, duhovnici care să îngrijească pe mai departe de 

viaţa mănăstirii. De altfel, în acelaşi timp, pe o arie mai întinsă, au 
descins cu binecuvântare chiriarhală şi alţi călugări aparţinând 
mănăstirilor moldoveneşti, spre a sprijini încercatul monahism din 
latura de apus a pământului strămoşesc. 

în cadrul menţionat, adică la Gai, trebuiesc adăugate numele 
ieromonahilor duhovnici Clement Croitoru şi Clement Popovici 
(Arhiva Episcopiei Aradului nr. 3963/1957). De asemenea şi al 
surorilor Ilie - Anica, Viorica şi Sofîca, ucenice ale preotului Mihail 
Hertug, din Liteni - Suceava, el însuşi ucenic al Părintelui 
Cleopa (Arhiva Episcopiei Aradului nr. 2887/1956). Contribuţia 
tuturor la refacerea aşezămintelor monahale a fost deosebită, iar 
prezenţa arhimandritului Cleopa Ilie a reprezentat un stimulent 
general deosebit. După încheierea misiunii în Eparhia Aradului, 
vrednicul slujitor se întorcea la chiriarhul său cu următoarele rân- 
duri de apreciere din partea episcopului Andrei: „S-a prezentat 
pentru a da îndrumare duhovnicească vieţii din mănăstirea nou 
înfiinţată «Sfântul Simeon Stâlpnicul» din Arad - Gai. A mai 
cercetat şi Mănăstirea Hodoş-Bodrog unde, de asemenea, a dat 
îndrumări duhovniceşti vieţuitorilor... noi suntem pe deplin 
mulţumiţi de roadele muncii desfăşurate de Prea Cuvioşia Sa în 
Episcopia Aradului, cât a petrecut în Mănăstirea menţionată" 
(Arhiva Episcopiei Aradului nr. 1900/1956). Legăturile s-au 
menţinut în continuare, în bună parte cei apropiaţi sufleteşte 
părintelui câştigând îndrăzneală către acesta spre a-1 vizita 
adeseori şi a-i cere cuvânt de folos. Solii aduceau cuvânt şi 
binecuvântare pentru cei care i-au încredinţat să le poarte 
păsurile. Intr-un astfel de cadru şi cel ce scrie aceste rânduri a pri- 
mit, în manuscris sau tipărite, direct de la cel ce e recunoscut de 
acum ca autor al multor cărţi de zidire, pe cele mai însemnate, 
cu îndatoritoarea dorinţă de a nu fi uitat în sfin-tele rugăciuni. 
Intr-una din ele sublinia următoarele: „Acestea şi încă multe 
altele sunt semnele celor ce, cu darul lui Dumnezeu, au ajuns în 
viaţa aceasta la desăvârşire, atât cât este cu putinţă firii omeneşti" 
(Arhimandrit Cleopa Ilie, Urcuş spre înviere, Iaşi, 1992, p. 392). 
Le-am socotit călăuză spre înţelegerea altor lucrări ale sale, 
roade ale experienţei sau îmbunătăţirii continue. Cea mai semnifi- 
cativă descriere a misiunii Părintelui Cleopa la Mănăstirea Gai de 
la Arad, rezultă dintr-o împrejurare simplă, pe care unul dintre 
biografii cei mai apropiaţi o prezintă aşa: „Aici (Părintele Cleopa 

n.n.) a pus rânduială duhovnicească întocmai ca la Sihăstria. 
Dar când a tras clopotul de Utrenie, credincioşii, nefiind deprinşi 
cu slujba de miezul nopţii, au chemat pompierii să stingă focul, 
crezând că s-a aprins mănăstirea. Părintele i-a chemat în bise- 
rică şi le-a ţinut o predică mişcătoare de suflet. Printre cuvintele 
spuse de el au fost şi acestea: «Focul care s-a aprins aici la Mă- 
năstirea Gai să nu se mai stingă până la sfârşitul lumii!»" (Ar- 
him. Ioanichie Bălan, Viaţa şi nevoinţele arhimandritului Cieopa 
Hîe, Iaşi, 1999, p. 107). între altele a lăsat ca mărturie a trecerii pe 
aici şi ca îndemn spre psalmodiere continuă un Octoih de la 1816, 
păstrat acum în Colecţia muzeală a mănăstirii, purtând însemnarea: 
„Cu blagoslovenii, Sfintei Mănăstiri «Sf. Simeon Stâlpnicul», Arad, 
spre neschimbare. Arhimandrit Cieopa Ilie, 1957, din Sfânta 
Mănăstire Sihăstria — Tg. Neamţ". Cartea s-a constituit, aşa 
cum se constată, într-un îndrumar de adevărată conduită şi 
trăire monastică. 

Asigurarea întregului ataşament faţă de tot ceea ce reprezintă 
Părintele Cieopa i-a fost prezentată din partea Eparhiei arădene 
de către însuşi Chiriarhul, odată cu măritul sobor de la târno- 
sirea noii biserici de la Sihăstria. Ca răspuns părintesc, obişnuita 
binecuvântare: „La rai" rămâne îndemn şi chezăşie spre împli- 
nire. Iar numele, la fel ca acela al ucenicului de pe drumul de la 
Ernaus, pecetluieşte sfânta lucrare de urcuş spre cer. 



Părintele Cleopa, aşa cum l-am cunoscut 



t loan, Episcopul Oradei, Bihorului şi Sălajului 

Din tinereţe mi-a plăcut să cercetez personalităţi deosebite, sâ-i 
ascult şi să învăţ din pildele vieţii lor. 

O astfel de personalitate a fost Părintele Cleopa de la Sihăstria. 
Prima întâlnire cu Prea Cuvioşia Sa am avut-o intr-o vară, pe când 
ce eram paroh la Parohia Ohaba, în grădina mănăstirii, el fiind 
înconjurat de credincioşi cărora le vorbea. De atunci, deseori am 
cercetat Mănăstirea Sihăstria şi pe Părintele Cleopa. 

Două calităţi am remarcat la dânsul în discuţiile avute: evlavia 
autentic creştin ortodoxă şi apoi o memorie uimitoare. în privinţa 
evlaviei, era nu doar un cunoscător al Sfintei Scripturi ci şi un 
tălmăcitor autentic al textelor sfinte. 

In privinţa memoriei, ascultându-1, m-au uimit reproducerile 
unor texte din Scriptură şi Sfinţii Părinţi. Se spunea despre dânsul 
că, citind o pagină din Sfinţii Părinţi, putea reproduce din memorie 
întregul text. 

Mi-am zis atunci, în sinea mea, că dacă acest om ar fi urmat 
studii superioare, se putea asemăna cu marele istoric Nicolae 
Iorga. 

Când a fost ales stareţ, se povesteşte că păştea oile mănăstirii. 
Mulţi s-au îndoit că ar fi putut face faţă stăreţiei, dar după ce a 
fost ales, a rămas în admiraţia obştii ca „ciobanul care păştea 
oile". N-a păscut numai oile, ci în liniştea păşunii era preocupat 
cu sârguinţă de citirea Filocaliei pe care o purta cu sine mereu. 

N-a fost scutit nici de urmărirea fostului regim, trăind o bună 
parte ascuns în pădurile Sihăstriei, în grele suferinţe, pe care le-a 
înfruntat cu bărbăţie datorită credinţei vii pe care o avea. 

Când, mai târziu, a fost dus la Patriarhie de către Patriar- 
hul Justinian Marina şi prezentat unei delegaţii străine, i-a uimit 

pe aceştia prin reproducerea din memorie a zecilor de psalmi din 
Psaltirea lui David. 

Fire categorică, hotărâtă şi energică a fost, pe drept cuvânt, 
numit de un înalt ierarh de-al nostru (Mitropolitul Antonie al 
Ardealului): „un duhovnic al dreptăţii", în comparaţie cu Paisie 
Olaru, numit „duhovnic al iubirii". 

Părintele Cleopa a rămas în memoria credincioşilor noştri ca un 
mare duhovnic apărător al dreptei credinţe. 

La mormântul său se fac până în ziua de azi pelerinaje. Ar fi 
bine să ne învrednicim şi noi, cei de aici, de astfel de duhovnici 
apărători de credinţă, cu evlavie autentic ortodoxă. 

Dumnezeu să -l odihnească cu drepţii Săi. 



Amintiri despre Părintele Cleopa 



t Ciprian Câmpineanul, Episcop-vicar Patriarhal 

A scrie sau a vorbi curn se cuvine despre oamenii mari ai Bi- 
sericii şi neamului nostru pare de multe ori cu anevoie de împlinit, 
oricât de talentat ar fi cineva în arta condeiului şi oricât de meşte- 
şugite ar fi cuvintele plăsmuite de mintea umană. Cu atât mai mult, 
când este vorba de o personalitate duhovnicească de talia Părintelui 
Cleopa Ilie, duhovnicul prin excelenţă al românilor din Ţara Mol- 
dovei - şi nu numai — al cărui cuvânt de suflet ziditor s-a întrupat 
în mii şi mii de credincioşi, din ţară sau de dincolo de fruntariile ei. 

Gândul de a-i face un „portret în cuvinte" Părintelui Cleopa - 
după dorinţa celor ce vor să-i închine un volum comemorativ, cu 
prilejul împlinirii a şapte ani de la mutarea sa în lăcaşurile cele 
cereşti — mărturisesc că mi-a trezit de multe ori un sentiment de 
neputinţă; aceasta de teama că nu deţin suficiente „culori" Sâu nu 
sunt destul de priceput în „a le îmbina", astfel încât „portretul" 
respectiv să fie cât mai clar şi strălucitor. Arnintindu-mi însă de 
clipele de bucurie şi înălţare duhovnicească pe care le-am trăit în 
preajma sa, „biruit-au gândul" să aştern şi eu, cu modestie, câteva 
rânduri, pe care le închin, cu evlavie şi recunoştinţă, celui ce a fost şi 
va rămâne de-a pururi pentru noi, românii, blândul Părinte Cleopa. 

Cine, din câţi l-au ascultat, nu-şi aduce aminte de urarea sa, 
cu uşor iz popular: „mânca-v-ar raiul!", cu care îşi înfrumuseţa, 
din loc în loc, predica sau cuvântul de învăţătură? Sunt pe deplin 
încredinţat că toţi cei ce-1 vedeau şi auzeau se întorceau spre casele 
lor mult mai întăriţi sufleteşte, încărcaţi cu putere de sus, pentru 
că glasul blând al Părintelui Cleopa, uneori de o austeritate co- 
pleşitoare - atunci când voia să accentueze gravitatea unor fapte şi 
mai ales a consecinţelor acestora pentru viaţa duhovnicească a 
creştinului - era perceput ca o „trâmbiţă a Duhului Sfânt", în trans- 
miterea mesajului divin. 

Credincios poruncilor Mântuitorului nostru Iisus Hristos; „cu- 
vântul vostru să fie: ceea ce este da, da; şi ceea ce este nu, nu" 
(Matei 5, 37) sau „pentru orice cuvânt deşert pe care îl vor rosti, 
oamenii vor da socoteală în ziua judecăţii" (Matei 12, 36), Părintele 
Cleopa nu rostea niciodată cuvinte de prisos. Aşa cum Fiul şi Cu- 
vântul lui Dumnezeu, născut mai înainte de veci din iubirea Ta- 
tălui, S-a întrupat, la plinirea vremii, pentru mântuirea neamului 
omenesc, tot astfel, cuvântul rostit de prea cuvioşia sa, născân- 
du-se din sentimentul iubirii faţă de oameni, avea darul să se 
întrupeze de îndată în sufletul omului, în sentimente de iubire fată 
de Dumnezeu şi semeni, de respect şi preţuire a creaţiei lui Dum- 
nezeu, în general. Astfel pleca creştinul întru ale sale, slăvind şi 
mulţumind lui Dumnezeu, Care, pentru rugăciunile alesului Său 
între slujitori, Părintele Cleopa, îşi revărsa cu milostivire darurile 
Sale cele bogate peste fiii Săi. 

Personal, l-am cunoscut pe Părintele Cleopa în vara anului 1985, 
când, împreună cu doi colegi de Seminar, am făcut primul meu 
pelerinaj la frumoasele mănăstiri ale Moldovei, între care Sihăstria 
ocupa un loc aparte, datorită prezenţei binecuvântate a vesti- 
tului nostru duhovnic. întâlnirea cu prea cuvioşia sa, în faţa chiliei 
de pe colina ce ducea spre prisaca mănăstirii, a avut un impact extra- 
ordinar asupra noastră; citisem Convorbirile duhovniceşti edi- 
tate de părintele Ioanichie Bălan, în care am descoperit luminoase 
chipuri de monahi şi monahii cu viaţă îmbunătăţită, dar acum a- 
veam în faţă un bătrân, un gheronda (yepcov) coborât parcă din 
paginile de pateric, îmbrăcămintea monahală simplă şi chipul său 
ascetic, blândeţea şi smerenia îmbinate cu sobrietatea, aidoma 
sfinţilor din icoanele vechi bizantine, la care se adăugau gesturile 
mâinii în semn de binecuvântare sau de dojana părintească, ce în- 
soţeau cuvântul său pătrunzător, toate laolaltă trezeau în sufletele 
celor ce-1 ascultau sentimente de admiraţie şi evlavie, întărin- 
du-le voinţa spre metanoia şi îndreptare. 

Cea de-a doua întâlnire s-a petrecut în vara lui 1987, când, 
după tradiţie, absolvenţii de Seminar îşi încheiau cei cinci ani de 
studii teologice cu un frumos pelerinaj la vetrele de sihăstrie româ- 
nească, iar unul din obiective era, desigur, împărtăşirea de cuvântul 
Părintelui Cleopa, îndeosebi cu privire la semnificaţia sfintei Taine 
a preoţiei. Şi de această dată, sfaturile sale ne-au pătruns la inimă 
căci, deşi cunoşteam cu toţii tratatul Despre preoţie al Sfântului 

Ioan Gură de Aur, conştientizând sublimul acestei sfinte Taine, 
definită de Sfântul Grigorie de Nazianz ca „artă a artelor şi ştiinţă 
a ştiinţelor", totuşi, o interpretare şi explicare a cuvintelor pa- 
tristice de către un mare duhovnic contemporan, ilustrate cu exem- 
ple plastice din viaţa de zi cu zi, era mai mult decât binevenită 
pentru cei ce se pregăteau să devină slujitori ai Arhiereului 
Hristos, la sfântul altar. 

Dar cele mai frumoase şi consistente momente le-am trăit ală- 
turi de Părintele Cleopa, împreună cu pelerini din Grecia, aproape 
în fiecare an după 1994, pe vremea studiilor de doctorat la Uni- 
versitatea din Tesalonic. Faima sa de bun cunoscător al sufle- 
tului omenesc depăşise de mult graniţele ţării, încât tot mai mulţi 
credincioşi greci doreau să-1 cunoască faţă către faţă şi să se îm- 
părtăşească de binecuvântarea sa. Părintele Cleopa, la rândul său, 
se arăta deosebit de bucuros să întâlnească pelerini din Biserica 
Ortodoxă soră a Greciei, pe care o caracteriza ca fiind „esenţa Orto- 
doxiei", gândindu-se, desigur, atât la primele comunităţi creştine 
întemeiate de Sfanţul Apostol Pavel pe pământul grecesc (la Atena, 
Tesalonic, Corint, Philipi, Veria, Rodos), cât, mai ales, la „grădina 
Maicii Domnului" - Sfântul Munte Athos, adevărată oază 
spirituală, în care s-au nevoit şi se nevoiesc încă nenumăraţi mo- 
nahi din toate ţările ortodoxe, mulţi dintre ei strălucind, prin 
sfinţenia vieţii lor, pe bolta Bisericii lui Hristos. Referindu-se la 
sfinţi precum Sf. Grigorie Palarna, Sf. Nifon, Patriarhul Constan- 
tinopolului, Sf. Nicodim de la Tismana sau Sf. Paisie Velicicovski 
de la Neamţ, Părintele Cleopa îşi depăna apoi amintirile primei 
sale vizite în Grecia, evocând personalităţile marilor duhovnici 
contemporani din ţara respectivă, precum Paisie de la Kutlumuş, 
Porfirie, Filothei Zervakos, Epifanie Theodoropoulos şi alţii. Astfel 
de povestiri umezeau ochii, încălzeau inimile şi întăreau legăturile 
cele nevăzute ale comuniunii de credinţă şi iubire în Hristos, între 
fraţii creştini români şi greci aflaţi în faţa chiliei sale. 

Cel mai mult însă ne-a impresionat felul în care prea cuvioşia 
sa transmitea o învăţătură fundamentală pentru creştinul care 
tinde spre împărăţia lui Dumnezeu: aceea de a trăi drept, de a 
călători pe drumul vieţii, fără abatere, având ca pavăză, asemenea 
unor ziduri, de-a dreapta şi de-a stânga sa, frica de Dumnezeu şi Mea 
de moarte. A cugeta la acestea cu responsabilitate reprezenta pentru 
Părintele Cleopa cea mai înaltă filosofie a vieţii. Şi, într-adevăr, 

dacă omul, reflectând la semnificaţia şi conţinutul celor două 
sintagme, ar avea, în tot ceea ce făptuieşte, mintea aţintită spre 
Dumnezeu şi gândul la moarte, cu certitudine ar evita săvârşirea 
păcatului şi s-ar împărtăşi permanent de binecuvântarea şi pur- 
tarea de grijă a lui Dumnezeu. Şi astfel, după cuvântul Sfântului 
Apostol Pavel, „uitând cele ce sunt în urma (sa) şi tinzând către 
cele dinainte", creştinul „aleargă la ţintă, la răsplata chemării de sus, 
a lui Dumnezeu" (Filipeni 3, 14), adică la întâlnirea cu Hristos, în 
împărăţia Sa. 

Această istorioară era repetată de Părintele Cleopa aproape 
obsesiv, mai ales în ultimii ani ai vieţii sale, dar nu întâmplător; 
pentru că dorea sâ-i conştientizeze pe toţi creştinii de importanţa 
trăirii vieţii în Hristos, că sensul vieţuirii trecătoare pe pământ 
este acela de a ne pregăti un „colţişor de rai" în împărăţia lui Dum- 
nezeu, după expresia foarte plastică a unui alt mare duhovnic ro- 
mân, părintele Paisie Olaru, de la aceeaşi mănăstire. 

Cu astfel de învăţăminte şi experienţe duhovniceşti de neuitat 
au rămas mii de credincioşi care l-au iubit, l-au preţuit şi-i păs- 
trează cu recunoştinţă vie amintirea. Dovada ataşamentului lor 
faţă de gheronda Cleopa aveam să o constat şi mai târziu, în 
anul 1998, la sărbătoarea Sfântului Ierarh Nicolae, când ne-am 
pomenit, la Bazilica „San Nicola" din Bari - Italia (pe atunci aflân- 
du-mă la studii post-doctorale, slujeam ca diacon la paraclisul or- 
todox de la subsolul bazilicii, chiar lângă cripta ce adăposteşte 
moaştele sfântului), cu o mulţime impresionantă de români veniţi 
din toate localităţile din sudul Italiei, pe unde se aflau la lucru, 
ca să facem slujbă de pomenire celui ce a povăţuit şi întărit sufle- 
teşte, timp de o jumătate de veac, sute de monahi şi mii de cre- 
dincioşi din toate colţurile ţării; vestea adormirii în Domnul a 
Părintelui Cleopa străbătuse ca fulgerul peste mări şi ţări, adunând 
sute şi mii de credincioşi la rugăciune. 

Acum, la ceas de sfântă pomenire, când se împlinesc şapte ani 
de la trecerea sa în lumea drepţilor, cu toţii avem datoria să ne 
amintim cu pioşenie cuvintele şi îndemnurile sale, dar mai ales 
să le împlinim. Este un bun prilej de meditaţie pentru toţi cei ce l-au 
cunoscut: ierarhi, stareţi şi duhovnici, preoţi, monahi şi credincioşi, 
de a conştientiza realităţile cumplite ale vieţii contemporane domi- 
nată de slăbirea credinţei, lipsa iubirii şi îndepărtarea de Dumnezeu, 
care produc atâta suferinţă sufletului uman, distrugând comuniunea 

şi făcând tot mai dificilă comunicarea între oameni. Gândind la 
lucrarea duhovnicească a Părintelui Cleopa, ne dăm seama şi mai 
mult de câtă nevoie are poporul nostru de astfel de îndrumători 
pentru viaţa spirituală a credincioşilor şi cât este de necesară for- 
marea de buni duhovnici în toate mănăstirile din ţară, valorificând 
comorile cele de mult preţ lăsate nouă ca moştenire de Părintele 
Cleopa, precum şi experienţa duhovnicească a celor câţiva „bă- 
trâni" contemporani cu care ne-a binecuvântat Dumnezeu şi care 
reprezintă adevărate faruri şi călăuze spre Hristos. 

Păstrând, aşadar, o pioasă şi vie amintire blândului nostru Pă- 
rinte Cleopa, cu toţii să înălţăm astăzi un gând de mulţumire către 
Preamilo stivui Dumnezeu pentru acest vlăstar odrăslit de neamul 
nostru românesc, rugându-L totodată să ne lumineze şi nouă 
minţile şi calea în urcuşul duhovnicesc spre înviere. 



Pomenirea dreptului cu laude... 



t Visarion Răşinăreanul, Episcop-vicar al Arhiepiscopiei Sibiului 

Au trecut şapte ani de la strămutarea la cele veşnice, la înce- 
put de lună decembrie, a celui ce a fost „patriarhul spiritualităţii 
monahale româneşti", Părintele Arhimandrit Ilie Cleopa. 

Au trecut şapte ani de la plecarea lui la ceruri şi, cu cât 
timpul trece ireversibil, cu atât chipul şi amintirea Părintelui 
Cleopa devin tot mai strălucitoare şi mai apropiate tuturor celor 
care l-au cunoscut. 

Părintele Cleopa a fost un model şi un etalon al vieţii monahale 
în special, şi al vieţii bisericeşti, în general, din ţara noastră. Nu- 
mele său a fost cunoscut şi iubit de mii de pelerini din ţară şi de 
peste graniţele ei, care-1 căutau să-i ceară rugăciune, sfat şi ajutor. 
El a fost cu adevărat un etalon al trăirii duhovniceşti, atât pentru 
monahi, cât şi pentru mirenii dornici de desăvârşire şi care veneau 
la el ca la un om al rugăciunii, al dreptăţii şi al sfinţeniei. 

Şi, într-adevăr, Părintele Cleopa a fost un om al rugăciunii 
neîncetate, al rugăciunii inimii şi a minţii, un om care prin rugă- 
ciune - înţeleasă ca şi convorbire a omului cu Dumnezeu - a căutat 
pacea sufletească pentru el şi pentru fiii săi duhovniceşti. De la 
chilia lui nimeni nu s-a întors nemângâiat în încercările vieţii sau 
fără să primească o rază de speranţă în tumultul învolburat al 
existenţei omeneşti. De la ierarhi la simpli credincioşi, toţi cei care 
l-au cercetat şi l-au căutat pentru sfat şi pentru spovedanie, toţi şi-au 
găsit liniştea şi pacea sufletească. El a devenit un simbol al ade- 
văratului trăitor al vieţii călugăreşti, care a vieţuit nu numai 
pentru sine, ci mai ales pentru alţii. Câte lacrimi n-au fost şterse, 
câte probleme ale vieţii n-au fost rezolvate, câte suferinţe n-au 
fost dezlegate în singurătatea chiliei din codrii Neamţului a Pă- 
rintelui Cleopa? Câte suflete nu s-au spovedit şi nu s-au purificat 

sub epitrahilul lui, întorcându-se de acolo schimbate şi dornice să 
înceapă o viata nouă în Hristos? 

Numele părintelui a fost şi este pomenit cu veneraţie şi de 
către creştinii ortodocşi din celelalte ţări ortodoxe, precum Grecia, 
Serbia, Bulgaria şi Franţa. Cărţile sale au devenit emblematice 
pentru credincioşi, fiind căutate şi citite cu nesaţ, şi au fost tra- 
duse repede şi în alte limbi. De dincolo de mormânt, chipul Părin- 
telui Cleopa ne apare astăzi aureolat de nimbul sfinţeniei şi ne 
vorbeşte tuturor despre datoria pe care o avem ca şi creştini şi 
slujitori ai Domnului şi ai semenilor noştri. 

Mormântul său din cimitirul Mănăstirii Sihăstria a devenit 
de atunci, de la mutarea sa la Domnul, un loc de pelerinaj, de me- 
ditaţie şi de rugăciune. 

Fie ca acum, la ceas de comemorare a lui, să-i închinăm un gând 
pios şi să rostim o rugăciune smerită pentru odihna veşnică a sufle- 
tului său întru bucuria Domnului Celui înviat. 






Primii paşi în viaţa monahală 
alături de Părintele Cleopa 






t loachim Băcăuanul, Arhiereu-vicaral Episcopiei Romanului 

Despre Părintele Cleopa s-au spus multe şi se vor mai spune, 
încât nu ştiu dacă se va epuiza curând izvorul amintirilor ieşite 
din memoria celor care au avut imensa şansă de a fi contem- 
porani cu acest mare cuvios al ultimelor decenii din mileniul al II-lea. 
A fost un părinte iluminat de Duhul Sfânt, care s-a adăpat la Iz- 
vorul din care curge „apa vieţii" şi a devenit pentru mulţi el însuşi 
„izvorul de apă săltă toare spre viaţa cea veşnică" (cf. Ioan 4, 14). 

Mersul terestru, al „marelui awă", cum îl numesc unii, a fost 
asemănător cu al multor călugări sfinţi, intraţi de mult în sina- 
xarul Bisericii noastre. Nu ştim dacă Părintele Cleopa avea con- 
ştiinţa sfinţeniei vieţii sale (sfanţul nu conştientizează dimensiunea 
propriei sfinţenii), dar, pentru că el, cu atâta naturaleţe şi sme- 
renie, se considera „un putregai legat cu sârmă", înseamnă că 
era plin de Duh Sfanţ, om filocalic şi smerit. Lucrarea lui tainică cu 
Dumnezeu nu o ştia nimeni. 

îmi amintesc, cu bucurie, de anii petrecuţi în preajma acestui 
om minunat, trimis de Dumnezeu într-un timp anume pentru acest 
popor binecuvântat şi „consumator de sacru". Abia împlinisem 
15 ani când, la hramul Mănăstirii Sihăstria, din 8 septembrie 1969, 
intram ca frate în obştea acestei mănăstiri. Părintele Cleopa toc- 
mai se întorsese din pustie, unde a trăit câţiva ani buni, retras 
pentru a se împărtăşi din experienţa isihastă, dar şi pentru a se 
ascunde de „ighernonii" regimului totalitar al epocii comuniste 
care-1 urmăreau. Părintele cuvânta pelerinilor adunaţi la hram. 
După înţelegerea mea de atunci, mi se părea că un sfânt vorbea 
despre tainele lui Dumnezeu şi despre drumul pe care trebuie să-1 

urmeze creştinul spre împărăţia cerurilor. Cuvintele lui erau pline 
de sens şi dătătoare de speranţă. Cum să nu te ataşezi sufleteşte 
de un asemenea om? Acea întâlnire cu Părintele Cleopa a consti- 
tuit premiza vieţii mele călugăreşti. Mulţumesc lui Dumnezeu 
pururea că, din primele zile în obştea Mănăstirii Sihăstria, am 
avut şansa să aleg, dintre părinţii îmbunătăţiţi de atunci, pe cei 
care să-mi ghideze primii paşi şovăielnici în viaţa călugărească. 
Şi l-am ales pe părintele Paisie Olaru ca duhovnic, pe părintele 
Petroniu Tănase ca profesor şi pe Părintele Cleopa ca povăţuitor 
şi dascăl spiritual. Părintele stareţ de atunci, Protosinghelul Ca- 
liopie Apetrei, m-a introdus şi pe mine în ceata câtorva tineri, pe 
care-i ferea de ochii iscoditori ai celor care aplicau cu străşnicie 
Decretul 410 - de tristă amintire pentru călugări - şi ne-a dat la 
şcoala duhovnicească a Părintelui Cleopa. 

îmi amintesc cu plăcere de predicile sale duminicale, de sfatu- 
rile duhovniceşti ţinute în fiecare vineri dimineaţa, după ce se 
citeau în biserică molitvele de spovedanie. De asemenea, îmi amin- 
tesc de glumele duhovniceşti ce ni le spunea în trapeză, la cina de 
duminică seara, înainte de începerea Postului Mare, căci, spunea 
el, „nu trebuie să intrăm în post trişti, cu feţele posomorâte!". 

In anul 1970 a venit un ordin „de sus", prin care se impunea 
Părintelui să nu ţină predici mai lungi de un sfert de oră. Cu 
umorul său binecunoscut a replicat: „Păi, eu într-un sfert de oră 
abia fac introducerea predicii, când să mai spun şi conţinutul ei!". 
Şi ca să nu supere pe „cei de sus", vorbea în biserică mai puţin, însă 
continua la trapeză sau de pe cerdacul chiliei sale; uneori în mij- 
locul naturii. 

îmi aduc aminte cu nostalgie şi de acele ieşiri prin poienile şi 
locurile izolate ale munţilor din jur. In anumite duminici de vară, 
după Sfânta Liturghie, plecam împreună cu părintele prin codrii 
seculari, care înconjurau ca o cetate bazinul Sihăstriei, pe care 
îi cunoştea ca pe propria-i fiinţă. Hălăduiam prin locuri frecven- 
tate doar de fiarele sălbatice. Acolo ne învăţa despre legătura o- 
mului cu „zidirea lui Dumnezeu" şi ne povestea îndelung despre 
„descoperirea lui Dumnezeu din făpturi şi din firea lucrurilor". Ne 
întorceam, uneori, noaptea târziu, când începea Utrenia de la miezul 

nopţii. în serile înstelate primeam o adevărată lecţie de astrono- 
mie. Era un bun cunoscător al cerului văzut şi nevă zut. 

Totdeauna simţeam cum se crea o stare de har în preajma 
acestui om deosebit. 

De la el am înţeles că valoarea în faţa lui Dumnezeu nu se 
măsoară după funcţia pe care o avem în ordinea umană, ci după 
intensitatea dragostei şi sfinţenia vieţii. 



Părintele Cleopa, farul luminos al 
monahismului românesc al secolului XX 

t Corneliu Bârlădeanul, Arhiereu-vicar al Episcopiei Huşilor 

Istoria Bisericii Mântuitorului, una şi nedespărţită, este plină 
de exemple ce o caracterizează şi o definesc ca un timp al harului 
dumnezeiesc ce o însufleţeşte, dându-i putere de a mărturisi şi 
vesti taina iubirii Mântuitorului Hristos pentru lumea Sa, pentru 
care a venit, întrupându-Se spre a o mântui şi îndumnezei. Fiecare 
etapă a istoriei Bisericii este amintită şi comemorată prin cei care 
au sfinţit-o prin viaţa şi mărturia lor, ca fiind o cale spre jertfă şi 
biruinţă prin înviere. Aproape toate secolele creştine mărturisesc 
despre prezenţa iubitoare tăcută, discretă, tainică şi jertfîtoare 
a Mântuitorului, dar şi de biruinţa învierii şi a luminii izvorâte 
din puterea Celui ce a biruit, căci El este Domnul Domnilor şi 
împăratul împăraţilor (cf. Apocalipsa 19, 16). 

Această prezenţă iubitoare a lui Dumnezeu către noi s-a făcut 
sesizată uşor prin persoana Părintelui Cleopa, un martir al iubirii 
lui Dumnezeu faţă de oameni, un misionar şi un rugător puternic 
într-un secol marcat de dictaturi, suferinţe, crize şi dezorientări 
spirituale profunde. 

El este trimis de Dumnezeu spre a cerceta poporul său, într-un 
timp în care rănile provocate de un război cumplit încă erau sân- 
gerânde şi într-o perioadă în care toată societatea românească 
avea să fie pusă la grea încercare prin dictatura ce a umilit-o, 
descurajat-o şi degradat-o. Deşi situaţia societăţii se afla în declin, 
acest far luminos, Arhimandritul Cleopa, a venit cu statura sa 
plină de credinţă, asemeni profeţilor Vechiului Legământ, încu- 
rajând şi consolând, zidind şi sădind, asemeni prorocului Ieremia, 
în acest timp care, datorită prezenţei sfinţeniei uşor sesizată de 
cei care-1 ascultau sau întâlneau, a fost binecuvântat cu mari şi 
depline împliniri duhovniceşti. 

Stăpânind arta cuvântului, fascina şi încuraja, dar şi con- 
damna cu blândeţe nedreptatea, fărădelegea, păcatul ce distruge 
legătura sfântă dintre Dumnezeu şi creaţia Sa. 

Prima dată , Părintele Cleopa şi-a dat seama de urgenţa organi- 
zării unui monahism consecvent idealurilor sfinţilor lui întemeie- 
tori, trăitori ai pustiului şi Orientului creştin. De numele său se 
leagă organizarea vieţii monahale după aceste principii în mă- 
năstirile Sihăstria şi Slatina. 

Cu vocaţie pentru viaţa de monah, el a putut convinge în tim- 
puri de dictatură extremă, antiumană, de rolul importnt al mă- 
năstirilor istorice, persecutorii spiritualităţii şi credinţei în Mân- 
tuitorul cel mort şi înviat. 

Credinţa şi puterea pe care o primea de la Dumnezeu l-au 
salvat de la grele încercări, l-au făcut să fie un sprijin şi un deplin 
binefăcător multor creştini derutaţi, asaltaţi şi încercaţi de timpu- 
rile pe care le trăim. 

Pentru prima dată l-am întâlnit când eram în primul an la Se- 
minarul de la Mănăstirea Neamţ. La toţi cei prezenţi — în 1983, la 
sărbătoarea Sfinţilor Trei Ierarhi - ne-a vorbit vreme de trei ore, 
fascinându-ne şi avertizându-ne de frumuseţea, dar şi dificultatea 
misiunii slujirii sfintei Preoţii. Vorbea unor tineri ca şi cum era 
unul dintre noi, se identifica totdeauna cu ascultătorii săi, îi cu- 
noştea de cele mai multe ori, fără ca ei să înceapă să-i spună 
bucuriile sau necazurile lor. 

Cuvântul lui ne "încuraja şi ne oferea puterea împletită cu do- 
rinţa de a deveni preoţi. 

în ciuda dificultăţilor, a ideologiei anticreştine, el niciodată nu 
descuraja, fiindcă era un trimis al cerului şi ştia că prin glasul lui, 
prin îndemnul lui, avea bucuria de a birui pe cei ce erau împotrivă. 

Părintele Cleopa era unul dintre stareţii de odinioară care cu- 
cerea şi fermeca prin chipul său ascetic, obosit de multe încercări, 
peste care lumina frumuseţea nepieritoare a harului Sfanţului Duh. 

Ascultându-1 în acele clipe, ne uimea prin memoria fidelă şi 
selectivă» cu ajutorul căreia cita din operele Sfinţilor Părinţi ai Bi- 
sericii. Exemplele pe care le menţiona aveau caracter didactic şi 
aveau un rol moralizator şi încurajator. 

Prezenţa bătrânului stareţ era una ce fermeca şi încuraja. Gla- 
sul lui ne dădea curaj, făcând să nesocotim viitoarele dificultăţi ce 

ne aşteptau. Nu-i de mirare că numeroase suflete deprimate şi 
obosite alergau spre el, cu speranţa mângâierii şi încurajării. 

El cunoştea tristeţea şi neîmplinirea interioară a fiecăruia ce 
venea spre el. Cuvântul său inspirat mângâia şi încuraja deplin. 

Ca vechii stareţi de odinioară, aşa era Părintele Cleopa, omul 
rugăciunii despre care vorbea cu neîncetată putere şi convingere, 
din care avea izvorul răbdării şi al puterii pe care o dăruia celor 
ce-1 căutau. 

Cunoscător al psihologiei umane, al treptelor căderii şi depăr- 
tării de Dumnezeu, cuvântul său uneori avea răsunetul unor 
profeţii ameninţătoare ce urmau a avertiza pe cei ce-1 ascultau, 
dorindu-le întoarcerea deplină spre starea firească a virtuţii, 
dorindu-le o parte cât de mică din paradisul pierdut destinat 
tuturor. 

Interesant era dialogul cu credincioşii: aceştia îşi spuneau 
necazurile şi neîmplinirile lor, iar Părintele Cleopa ştia că şi 
după plecarea sa dintre cei de pe pământ, dincolo, în ţara veşniciei, 
va mijloci pentru ei, cei mulţi şi plini de încercări. 

In ciuda unei politici oficiale care neglija Biserica, conside- 
rând-o perimată, marginalizând-o, părintele nu înceta a vorbi 
despre efemeritatea vieţii pământeşti, despre adevărata liber- 
tate a omului, câştigată prin eliberare de păcat cu ajutorul lui 
Dumnezeu, chemat spre viaţă şi nepieritoare lumină. 

După eliberarea socio-politică din anii 1990, Părintele Cleopa 
a rămas acelaşi propovăduitor al pocăinţei şi al învierii. Tuturor 
le vorbea ca un părinte ce purta în străfundul inimii sale dorinţa 
de a se mântui şi elibera de stricăciune, păcat şi moarte. 

Teologia lui era practic luminată de experienţa rugăciunii şi 
a trăirii interioare a luminii care putea fi sesizată de oricine pe 
chipul său purtător de lumină şi de nepieritoare bucurie. 

Ce putea fî mai uşor de dorit decât de a-1 întâlni pe Părintele 
Cleopa! De aceea, mulţimi nesfârşite erau mereu pe calea încon- 
jurată de pădurile munţilor nemţeni spre chilia lui, al cărui drum 
era străjuit de brazii Mănăstirii Sihăstria, de care îşi legase cea mai 
mare parte a tinereţii lui. Acolo el descoperise taina iubirii lui Dum- 
nezeu prin viaţa de sfinţenie, ascultare şi tăcere în liniştea pădu- 
rilor, al căror foşnet era întrerupt de şoaptele rugăciunilor sihastrilor 
cu viaţă sfântă, prezenţi în număr mare în timpul când Părintele 
Cleopa păşea pe această cale, cu dorinţa sinceră de mântuire. 

Tot acolo şi-a dedicat întreaga putere în renovarea, formarea 
şi păstrarea vieţii monahale după regulile Sfinţilor Vasile cel Mare 
şi Antonie, pe care îi cita, dându-le ca exemple vii de urmat pentru 
toţi monahii. 

Părintele Cleopa nu era un extremist, nici un exclusivist, el 
cunoştea că viaţa pe pământ este o pregătire pentru veşnicie, 
care începe aici prin eliberarea de păcat şi culminează cu în- 
tâlnirea cu Mântuitorul în împărăţia Sa. 

Din acest motiv înţelegea şi ajuta pe monahii simpli, pe cei cu 
familie, pe copii, pe preoţi şi arhierei. 

însă el era şi un misionar care combătea ereziile şi falsele în- 
văţături. 

Oriunde se deplasa, nu înceta a învăţa despre calea ce duce la 
viaţă, care este strâmtă şi plină de încercări. Aceste întâmplări 
pe care le trăia din plin constituiau subiectul multor amintiri pe 
care le povestea celor ce-1 ascultau spre a-i încuraja şi a-i sprijini 
pe toţi cei ce căutau la el, cu încredere, mângâiere şi ajutor. 

Amintirea Părintelui Cleopa rămâne asemeni părinţilor 
sfinţi din pustie la care alergau generaţii, spre mângâiere şi 
binecuvântare. 

El nu încetează a trăi în mijlocul celor pe care i-a format, în- 
credinţându-i în slujirea Bisericii, asupra cărora şi-a lăsat amprenta 
de vindecător şi mângâietor de suflete. 



Prea Cuviosul şi de Dumnezeu purtătorul 
Părintele nostru Cleopa 



Arhim. Macarie Ciolan, Stareţul Mănăstirii Cernica 
şi Exarh al mănăstirilor din Arhiepiscopia Bucureştilor 

L-arn cunoscut pe Părintele Arhimandrit Cleopa în anul 1967. 
Mă îndreptam cu autobuzul de la Roman către Târgu Neamţ 
într-un pelerinaj cu mai mulţi credincioşi pe care nu-i cunoşteam 
şi care se urcau într-o cursă ce mergea pe „Valea Muntelui" la Poiana 
Teiului. Ajunşi în satul Leghin trebuia să coborâm ca să pătrundem 
pe valea cea frumoasă a Secului, iar mai sus pe Valea Sihăstriei, la 
deal. Niciodată nu am pus piciorul pe acele locuri binecuvântate şi 
niciodată nu m-am gândit că voi iubi până la jertfă acest loc atât 
de binecuvântat care mă va fascina într-atât încât să îmbrac, la 
timpul cuvenit, în Mănăstirea Sihăstria rasa» iar la Mănăstirea 
Secu să -mi tund părul capului în semn de smerenie pentru castita- 
te, sărăcie şi ascultare. Primăvara cu frumuseţile ei îşi făcuse 
apariţia. Trecuse deja sărbătoarea învierii Domnului şi era într-o 
sâmbătă seara când l-am văzut pentru prima dată pe Părintele 
Cleopa. Am călătorit împreună cu acei credincioşi fără autobuz pe 
jos câteva ceasuri bune. Ajunşi în Sihăstria, un părinte 1-a anunţat 
pe Părintele Stareţ Caliopie Apetrei că au venit nişte credincioşi 
de la Roman. „Să mergeţi cu ei la masă şi să-i aduceţi la priveghe- 
re", a spus părintele stareţ. Clopotele dădeau de ştire că părinţii se 
pregăteau să înceapă sfânta slujbă. Slujea Părintele Cleopa cu 
doi diaconi: Părintele Antonie şi Părintele Macarie. Era Duminica a 
treia după Paşti, a Sfintelor Mironosiţe. Biserica veche era plină de 
credincioşi, cei câţiva părinţi, cam cinci-zece la număr, stăteau 
afară pe lângă biserică şi ascultau sfânta slujbă. După terminarea 
slujbei aproape toţi credincioşii l-au urmat pe Părintele Cleopa 
până la chilie. Părintele şi-a pus epitrahilul pe grumaz şi a înce- 
put; „Iubiţii mei, dragii mei fraţi şi surori în Domnul, iaca Bunul 

Dumnezeu care a înviat pe Fiul Său Iisus Hristos ne iubeşte şi pe 
noi care cu voia Lui ne-am adunat aici ca să-I urinăm Lui şi vă 
iubeşte la fel de mult şi pe voi care alergaţi după noi ca să vă 
folosiţi duhovniceşte. Dar vă rog să mă iertaţi, de la mine, un 
cioban» nu aveţi ce învăţa, doar dacă ascultaţi ce am să vă spun". A 
urmat apoi o predică până pe la miezul nopţii, o predică despre 
milă şi milostivire, care ne-a mişcat profund sufleteşte şi care ne-a 
făcut să venim la Sihăstria aproape de două ori pe lună să-1 
ascultăm şi să punem la suflet vorbele sale pline de Duh Sfânt. 

Era foarte smerit, se defăima înaintea credincioşilor zicând: 
„n-am făcut nimica bun pe pământ, sunt un cioban, un putregai, 
un hârb legat cu sârmă, o mână de ţărână aruncată într-un adânc 
de mormânt, dar dacă aţi venit până aici, mânca-v-ar raiul, iaca 
am să vă spun ce trebuie să faceţi". 

Ne spovedea după îndreptarul de spovedanie al Sfinţilor Pă- 
rinţi şi ne dădea sfaturi fără să aştepte să i le cerem, deoarece el 
cunoştea nevoia fiecăruia. Era ca un doctor iscusit care ne tă- 
măduia ori de câte ori eram bolnavi. 

Adeseori ne povăţuia zicând: „Drăguţă, să te sileşti să fii mai 
atent că de nu, se bucură dracul cela care te îndeamnă să te lene- 
veşti, să nu te spovedeşti, să cleveteşti, să ţii minte răul, să nu pos- 
teşti, să nu-ţi faci canonul, să nu dai ascultare duhovnicului şi 
să lipseşti de la Biserică". 

In primăvara anului 1969 m-am hotărât să intru în rândul fra- 
ţilor ascultători din mănăstire. Era o problemă grea pentru mine 
ca să fiu primit în rândul fraţilor din mănăstire pentru că săptă- 
mânal venea cineva de la securitate care urmărea tot ce se petrecea 
şi la Secu, şi la Sihăstria, şi la Sihla, în toate mănăstirile din Judeţul 
Neamţ. în acel timp era stareţ la Sihăstria Părintele Longhin 
Pop, dânsul m-a primit şi mi-a dat ascultare la biserică să citesc şi 
să învăţ şi să cânt la strană ca apoi în toamnă să merg la exame- 
nul de admitere la Seminarul de la Mănăstirea Neamţ. 

După ce se terminau sfintele slujbe mai ajutam pe la trapeză şi 
apoi dădeam fuga la Părintele Cleopa că multe lucruri frumoase 
ne mai învăţa. Se uita la noi şi ne zicea: „Măi, fraţii mei, mânca-v-ar 
raiul, voi sunteţi la început de drum, să fiţi smeriţi şi ascultători, 
veniţi la spovedit, să nu lipsiţi de la slujbă, să nu vă certaţi, să vă 
rugaţi mai mult, că, dacă o să vă obişnuiţi aşa cum vă învăţ, veţi 
creşte cum cresc pomii drepţi şi cu roade bogate. Iaca ce trebuie să 

mai faceţi; când aveţi puţin timp liber mai citiţi colea din Sfinţii 
Părinţi, din Vieţile Sfinţilor, ca să vă întăriţi în credinţă, faceţi me- 
tanii, ziceţi: «Doamne, Iisuse Hristoase, Fiul lui Dumnezeu, milu- 
ieşte-mâ pe mine, păcătosul», citiţi din Sfânta Scriptură, din Faptele 
Apostolilor ca să vă umpleţi timpul, că de nu vă dă cel rău de 
lucru". 

Câteodată nu aveam astâmpăr şi mai mergeam la un frate care 
stătea lângă Părintele Cleopa şi care înrăma icoane, îmi plăceau 
foarte mult icoanele pe care le înrăma, se numea Ioanichie Mutrescu, 
era şofer şi ucenicul Părintelui Cleopa. Aveam ocazia de multe ori 
după miezul nopţii, când treceam prin faţa ferestrei de la chilia Pă- 
rintelui Cleopa, noaptea târziu, să zăresc la lumina candelei cum 
Părintele Cleopa se închina şi făcea metanii şi rămânea multă vreme 
nemişcat asemeni unei stane de piatră. Am văzut lucrul acesta de 
nenumărate ori. Mă mărturiseam lui în chilia sa care era deosebit 
de săracă; avea câteva iconiţe, o candelă şi o vedere mare cu Ieru- 
salimul şi alta cu Sfântul Munte Athos, o laviţă pe care avea un ţol 
şi pe care ţinea cărţile, un scaun cu spătar pe care avea cojocul, un 
dulap mic, primitiv, ca un fel de iconostas, o măsuţă cu sertar în care 
punea pomelnicele şi un covor de cânepă, de pat nici vorbă. Numai 
când pleca la „Piciorul Crucii" încuia chilia. 

Era foarte curat la trup şi la suflet; te pătrundea cu privirea, 
iar la mărturisit avea obişnuinţa să te întrebe şi să-i răspunzi faţa 
către faţă. Când se întâmpla să-i mărturiseşti ceva naiv zâmbea şi 
zicea: „Iaca dracu ce-o făcut, vezi? Să ai grijă, dormi mai puţin, 
închină-te mai mult, niciodată să nu te saturi când mergi la ma- 
să", în discuţii cu părinţi era foarte atent, era deosebit faţă de toţi» 
istorisea cu drag despre părinţii îmbunătăţiţi din mănăstire şi din 
alte mănăstiri, pe care i-a cunoscut şi se ruga să-1 învrednicească 
Dumnezeu şi pe dânsul ca să meargă pe urmele lor. în fiecare an, 
după slujba Sfintei învieri, dimineaţa, pe la orele şapte, mergea cu 
mai mulţi din părinţii şi fraţii Sihăstriei în cimitir şi făcea ectenie, 
îi pomenea pe toţi cei răposaţi şi cânta „Hristos a înviat", apoi 
ciocnea câte un ou roşu şi zicea „Dumnezeu să-i ierte" şi „ca mâine 
vom fi şi noi ca ei, săracii sunt în împărăţia Luminii. Ce frumos şi 
negrăit este raiul". Era respectat de toţi pentru că era un adevărat 
Avvă. Rar l-am văzut supărat sau zâmbind fără rost. Avea mult 
timp, ştia să-şi facă timp pentru sine şi pentru cei din jur, iubea pe toţi 

cu aceeaşi dragoste. Când auzea că cineva dintre părinţi este bolnav, 
mergea repede ca să -l cerceteze, îi citea rugăciuni şi îl întărea 
duhovniceşte. 

A avut şi mari ispite. I se interzicea de securişti să predice. De 
multe ori l-am văzut plângând la predici, era foarte sensibil, pre- 
dica foarte frumos, documentat, pe înţelesul tuturor. 

într-o vreme, când eram în anul V la seminar (1974), venea 
foarte multă lume Ia el, nu numai din ţară, ci şi din afară, făcea mi- 
siune ortodoxă. Vara mai venea Părintele Profesor Stăniloae, Pă- 
rintele Profesor Galeriu, înalt Prea Sfinţitul Bartolomeu Anania, pe 
atunci Arhimandritul Bartolomeu, înalt Prea Sfinţitul Daniel, pe 
atunci doctorandul Dan Ilie Ciobotea, stareţi din Grecia, teologi din 
Belgia, din Germania, din Franţa şi din toată lumea. Avea locul său 
pe care i-1 oferise Dumnezeu cel Căruia îi slujea atât de mult prin 
mulţimile care îl căutau mereu. Era permanent disponibil. Nu exista 
la dânsul „mai aşteptaţi puţin" sau „n-am timp", ci mereu zicea: 
„îndată, cu ajutorul Bunului Dumnezeu". Cred că sunt în asenti- 
mentul tuturor să mărturisesc că era cel mai renumit duhovnic pe 
care 1-a cunoscut lumea din vremea noastră şi un mare teolog auto- 
didact, pentru că lucrările sale stau mărturie. Cunoştea aproape 
toate operele Sfinţilor Părinţi. Adeseori reda pe de rost pasaje din 
Filocalie. 

Postea şi se ruga mult, dădea şi milostenie. Tot ce primea de la 
credincioşi punea deoparte şi spunea fraţilor: „acestea sunt pentru 
fraţii mei săraci, sunt ale săracilor, să nu cumva să le ia cineva"; 
când vedea săracii zicea: „a venit Domnul la noi, să-I arătăm milă". 

Despre rugăciune spunea: „atunci să ştii tu, frate, că te-ai rugat, 
când inima ta s-a încălzit în timpul rugăciunii, altcum mai trebuie 
să stărui în rugăciune şi în celelalte fapte bune". 

Nu făcea nimic cu grabă, ci cu multă atenţie şi zăbavă. Toate le 
făcea cu blagoslovenie, lua blagoslovenie de la părintele stareţ, iar 
dacă părintele stareţ era plecat cu treburi, lua blagoslovenie de la 
Părintele Duhovnic Varsanufie. 

Spovedea toată obştea vineri, după acatist, şi de multe ori nu 
reuşea să termine vineri noaptea şi mai spovedea şi sâmbătă până 
pe la prânz. Avea totdeauna o gândire pe termen lung, într-o ma- 
nieră patristică şi umană până la extremă. Se necăjea când auzea 
că fraţii nu ascultă şi unii părăsesc mănăstirea şi le spunea: „aici 

este locul unde ne pregătim pentru rai, frate dragă, în afara mănăs- 
tirii este iadul; fugi, fugi de iad P. 

Când era vreme frumoasă în zi de duminică, cu binecuvântarea 
Părintelui Stareţ Victorin, după ce stătea la masa de obşte, călăto- 
ream la Piciorul Crucii, unde era stâna mănăstirii, şi ne istorisea 
foarte multe lucruri din vieţile Sfinţilor Părinţi, din Dogmatica 
Sfântului Ioan Damaschin şi din Hexaemeronul Sfântului Vasile 
cel Mare. împreună cu Părintele Bartolomeu - pictorul, cu Pă- 
rintele Ambrozie, cu Părintele Antonie, cu Părintele Ilarion, cu 
fraţii Sandu Vasile, Ilie Giosanu, Dumitru Panait, cu Părintele 
Gherasim Bulearcă, cu Părintele Victorin Coteţ şi Dami&n, şi cu alţi 
părinţi şi fraţi, ascultam ceasuri în şir adevărate conferinţe teologice 
ale Părintelui Cleopa. Când i se făcea sete, ne ruga să-i aducem 
apă rece de la izvor în care puneam miere de albine. 

Avea şi darul de a face versuri pe care le trimitea unui credin- 
cios, Corduneanu din Pipirig, ce în tinereţe a cântat mult mireneşte 
pe la nunţi, botezuri şi alte petreceri, căruia îi zicea după spove- 
danie: „ca să te ierte Dumne2eu, frate, să cânţi după aceste versuri, 
altfel e vai şi amar". 

Postea mult, se ruga mereu, avea rugăciunea inimii, pentru că 
şi atunci când vorbea credincioşilor, mânuţa lui cea stângă mişca 
necontenit noduleţele de la metania sa, iar dreapta, cu degetul 
arătător, arăta mereu către cer. 

Din cauza dealului pe care îl urca şi-1 cobora mereu în timpul 
iernii, când era gheţuş, şi-a fracturat mâna. Mare răbdare avea şi 
în suferinţe, o pilduitoare răbdare pe care o nutrea din experienţa 
proprie pe care o împrumutase de la marii duhovnici dinainte: Părin- 
tele îoanichie Moroi, Părintele Paisie, duhovnicul Prea Cuvioşiei 
Sale, Părintele Maxim Bâtâcă, Părintele Ioil Gheorghiu, Părintele 
Veniamin, Părintele Damaschin şi mulţi alţii. 

Când slujea Sfânta Liturghie, se cutremura sufleteşte, şi la epi- 
cleză avea râuri de lacrimi şi era luminat la faţă. 

Se ruga adesea de toţi pe care ne spovedea, zicându-ne: „Să nu 
mă uitaţi în sfintele voastre rugăciuni, că şi eu mă rog pentru voi 
cu nevrednicie". Pe cărţile ce ni le oferea de blagoslovenie semna cu 
litere mari: CLEOPA NEMONAHUL. 

Când eram stareţ la Mănăstirea Secu (1986-1990), lua to- 
iagul şi traista în care punea cărţi şi de toate cele şi împreună cu 
ucenicul, Părintele Gherasim, venea adesea şi mă întărea 



PĂRINTELE CLEOPA ILIEU912-199S) 115 

duhovniceşte. în acele vremuri problemele erau numeroase şi 
multe din ele le rezol-vam cu ajutorul Bunului Dumnezeu, a Maicii 
Domnului, a Sfântului Ioan Botezătorul şi prin rugăciunile şi 
sfaturile minunate ale Părintelui Cleopa. Toată fiinţa sa era 
străbătută de o trăire într-o manieră filocalică. 

încă din anul 1967 s-a creat între Părintele Cleopa şi mine o le- 
gătură sufletească deosebită care dăinuie mereu, pentru că a fost 
duhovnicul meu, şi la smeritele mele rugăciuni niciodată nu-1 trec 
cu vederea. Mă silesc mereu să pun în practică sfaturile preţioase 
pe care mi le-a dăruit. Când timpul îmi permite, mai merg la mor- 
mântul sfinţiei sale şi la chilia unde a adunat atâta noian de lumină 
prin rugăciune şi unde lacrimile şi ostenelile sale l-au ajutat să treacă 
pragul veşniciei întru bucurie nesfârşită, iar chilia atât de curată şi 
luminoasă, plină de mireasma sfinţeniei, pare să-1 aştepte în orice 
moment să se întoarcă aducându-ne binecuvântare pentru bucurie 
sfântă. 

Sufletul bun şi plin de virtuţi şi de noian de fapte bune, încărcat 
de atâta lucrare şi jertfă sfântă, se odihneşte alături de marii 
părinţi ai Bisericii neamului nostru, în sânul lui Avraam. A fost 
asemeni unei albine aducătoare de nectar şi miere duhovnicească 
pentru toţi deopotrivă. Ca om al rugăciunii permanente şi cunos- 
cător al unor taine dumnezeieşti prin participarea activă la viaţa 
bisericii şi a semenilor, Părintele Cleopa rămâne în conştiinţa tu- 
turor un purtător de Dumnezeu, un misionar de o înaltă ţinută filo- 
calică, un Părinte scump şi drag nouă, tuturor, cu o viaţă plină de 
smerenie, de toată sfinţenia şi bunătatea, care ne întăreşte de sus cu 
răbdare şi ne dă putere ca să ajungem şi noi măcar o umbră a lui. 



Părintele Arhimandrit Cleopa Ilie 



Arhim. Clement Haralam, Exarh administrativ 
al mănăstirilor din Arhiepiscopia iaşilor 

Pe Părintele Cleopa l-am întâlnit pentru prima dată în vara 
anului 1970, la Mănăstirea Sihăstria. Ştiam că este din comuna 
Suliţa, judeţul Botoşani, localitate vecină cu comuna Lunca şi 
satul meu de origine, Zlătunoaia, 

în anii 1970-1975, cât am fost elev la Seminarul Teologic de 
la Mănăstirea Neamţ, am făcut multe vacanţe la Mănăstirea 
Sihăstria, unde am avut ca duhovnic la început, pe Părintele 
Cleopa, apoi la recomandarea Sfinţiei sale, pe Părintele Paisie 
Olaru,. originar din com. Lunca, localitatea Stroieşti, jud. 
Botoşani. In această situaţie am avut prilejul să vorbesc de mai 
multe ori cu Părintele Cleopa, atât în prezenţa unor credincioşi, 
cât şi în particular. 

Părintele Cleopa avea obiceiul să întrebe pe unii credincioşi 
care-1 vizitau anumite lucruri din viaţa particulară, de aceea m-a 
întrebat şi pe mine de unde sunt şi s-a bucurat că a venit un 
seminarist de pe plaiurile sale natale, din apropierea Mănăs- 
tirii Cozancea, locul unde a început vieţuirea monahală, ca uce- 
nic al părintelui Paisie. îl cunoştea foarte bine pe unchiul meu, 
Arhim. Climent, care de 50 de ani vieţuieşte la Mănăstirea Curtea 
de Argeş. Când i-am spus al cui sunt, şi-a amintit cu multă 
bucurie de străbunicul meu, Costache Donos, pădurar în pădu- 
rea Cozancea, din vecinătatea mănăstirii cu acelaşi nume. Şi-a 
amintit de copiii familiei Donos: Hareta, bunica mea, Varvara, 
care patrula prin pădure umblând pe cal cu puşca în spate, Pro- 
fira, care s-a căsătorit în satul Părintelui Paisie, şi Elena, căsă- 
torită în Ionăşeni; apoi Gheorghe, Dumitru şi Teodor, cel mai 

mic şi care cerea să i se dea miere de albine din stupul de la 
streaşină casei. De asemenea, Părintele spunea cu multă satis- 
facţie că a fost strungar la stâna pădurarului Donos, până când 
s-a hotărât să meargă la mănăstire ca ucenic al Părintelui 
Paisie. Aceasta s-a petrecut înainte de armată, căci după ce şi-a 
îndeplinit stagiul militar, deşi Părintele Paisie îl dorea ca uce- 
nic în viaţa monahală, totuşi Părintele Cleopa se gândea mai 
mult la fraţii săi, care erau deja monahi la schitul Sihăstria. 

Cum a fost primit la Sihăstria şi care i-au fost preocupările 
Părintelui Cleopa ca frate şi monah cunoaştem. însă, ajungând 
stareţ, Părintele Cleopa 1-a chemat pe Părintele Paisie la 
Sihăstria pentru a fi duhovnic pentru obşte, căci îl ştia cât este 
de smerit şi ascultător. Bunica mea îl ţinea şi ea în amintire pe 
Părintele Paisie din vremea când vieţuia în Schitul Cozancea, 
ca pe un călugăr foarte smerit, care nu ridica privirea din 
pământ şi nu privea în faţa omului. Acelaşi lucru îl spunea şi 
un frate al bunicii. Dumitru, care a făcut armata cu Părintele 
Paisie. 

în timpul stăreţiei Părintelui Cleopa, Schitul Sihăstria a 
fost ridicat la rang de mănăstire. Părinţii din obşte îi purtau 
acelaşi respect chiar şi după ce nu a mai fost stareţ şi aveau 
multă evlavie la el. Prin anii '70, Părintele Cleopa slujea de 
săptămână la Sf. Altar sau ca protos în unele duminici şi sărbă- 
tori. Nu cânta frumos, dar când predica nimeni nu se mişca, toa- 
tă lumea asculta cu viu interes predica ce captiva pe ascultă- 
tori, pentru că era argumentată cu texte din Sfânta. Scriptură 
şi din Sfinţii Părinţi, dând şi multe sfaturi practice. La aceasta îl 
ajuta în primul rând memoria foarte bună', care îi dădea posibi- 
litatea să reţină foarte multe citate din Sf. Scriptură şi din 
Sfinţii Părinţi, apoi vocea, care era străbătătoare şi nuanţată şi, 
de asemenea, felul cum îşi alegea subiectul predicii şi cum îl 
trata pe înţelesul tuturor, prin cuvinte simple şi convingătoare. 

Atunci au apărut la Sihăstria primele aparate de înregis- 
trat cu casete audio, iar Părintele Nicodim, electricianul mă- 
năstirii, care a făcut şi primele instalaţii electrice în biserică şi 
prin mănăstire, a făcut şi primele înregistrări cu cântările şi 
predicile de la marile sărbători. în acea perioadă stareţ al 
mănăstirii era Protos. Caliopie Apetrei, despre care se spunea că 
era nepotul lui Ion Creangă - scriitorul din Humuleştii Neamţului. 



118 PRIETEN AL SFINŢILOR ŞI DUHOVNIC AL CREDINCIOŞILOR 

In mănăstire vieţuiau aproximativ 70 de monahi, iar mănăs- 
tirea avea şi rol social, azil pentru monahii bătrâni. Mai trăia 
încă sora Pelaghia, care făcea colivele, soţia pictorului Protcenco, 
şi o soră, Tinca, care toată ziua spăla şi călca rufe. Mănăstirea 
era îngrijită, bine administrată de părintele econom, Ierodia- 
conul Victorin, care slujea în fiecare sâmbătă seara la privegh- 
ere şi dumininca la Sf. Liturghie. Eclesiarh mare era Părintele 
Macarie, care avea grijă atât de biserici şi cimitir, cât şi de sluj- 
bele zilnice, la care citirile şi cântările erau executate cu toată 
responsabilitatea şi corectitudinea. Erau mulţi cântăreţi la 
strană, între care excela Părintele Petroniu, care îngrijea şi 
straturile de flori. Cărţile de la strană erau foarte bine legate de 
Părintele Pimen şi îngrijite. In timpul slujbelor nimeni nu vor- 
bea şi fiecare stătea la locul său. După ce începea Sf. Liturghie, 
nimeni nu se mai închina pe la sfintele icoane. Părintele Varto- 
lomeu întreţinea liniştea atât la biserică, cât şi la trapeză, unde, 
pe lângă hrana materială, cuvintele din Vieţile Sfinţilor şi 
scrierile Sfinţilor Părinţi constituiau hrana duhovnicească. în 
liniştita, dar mereu activa stupină, Părintele Marcu se îndelet- 
nicea cu îngrijirea albinelor, pregătind pentru fraţi câte o mică 
întărire dulce pentru vremea postului. La tâmplărie, Părintele 
Ieronim - preotul, pe lângă micile reparaţii, făcea şi lucrări din 
lemn de mare fineţe. Părintele Ioanichie, fiind casier, avea grijă 
de pungă. Atât cosaşii de pe dealul Tăciunele sau de la Piciorul 
Crucii, cât şi Părintele Arsenie de la bucătărie sau Părintele 
Ambrozie de la chelărie, ştiau precis ce au de făcut şi-şi îndep- 
lineau cu multă conştinciozitate „ascultarea", deoarece lucrau pen- 
tru mănăstire, pentru fraţi, pentru Dumnezeu, pentru mântuire. 

în această atmosferă, Părintele Cleopa era stâlpul duhovni- 
cesc şi, împreună cu duhovnicii Paisie, Varsanufie, Ioil şi alţii, 
menţinea ordinea în sufletele părinţilor şi fraţilor prin spove- 
danie săptămânală şi cuvinte de învăţătură din Sf. Scriptură, 
de la Sfinţii Părinţi şi ale părinţilor de odinioară, cum ar fi Pă- 
rintele Vichentie Mălău, pe care-1 evoca mereu prin cunoscuta-i 
„răbdare, răbdare", sau bătrânul Ioanichie Moroi, fostul său 
stareţ, care şi-a pus în gând să postească 40 de zile pentru a afla 
dacă schimbarea calendarului este un lucru bun sau nu. După 
trei săptămâni, spunea Părintele Cleopa că Bătrânul a primit 

un semn că asta nu-i treaba lui şi el să facă ascultare de Sfântul 
Sinod. 

în sărbători, după Sf. Liturghie, mai ales în zilele frumoase 
de toamnă, Părintele Cleopa, însoţit de câţiva părinţi şi fraţi, 
făcea mici excursii prin pădure sau locuri cunoscute, pe la 
bordeiele sale de nevoinţă sau ale altor nevoitori fugiţi din calea 
prigonitorilor. Cu acest prilej vorbea celor ce-1 însoţeau despre 
nevoitorii din acele locuri, despre unele fapte minunate ale lor, 
dar şi despre oameni urmăriţi de Lege, cum erau haiducii Baltă 
sau Coroi. 

După ce Părintele Paisie s-a mutat pentru o vreme la Sihla, 
Părintele Cleopa, care era ceva mai tânăr, îl vizita, cu care oca- 
zie se spovedeau unul la altul. Spovedania lor dura aproximativ 
o jumătate de zi, deoarece era o discuţie prelungită în care-şi 
arătau nu numai păcatele, ci şi unele scăpări din cunoaşterea 
sau aplicarea Canoanelor. Nimeni nu-i deranja, pentru că toţi 
ştiau la ce a venit Părintele Cleopa de la Sihăstria. Şi-a ales un 
duhovnic pe măsură, dar fără a fi mai prejos de el. De aceea, 
când simţea că este nevoie, se smerea numindu-se „moş 
putregai" sau „un hârb legat cu sârmă", lăudându-i pe ceilalţi 
împreună vieţuitori şi nevoitori din Mănăstirea Sihăstria, ca 
fiind mai buni decât el: „mai deştept decât mine este Petroniu, 
mai postitor decât mine este Chirii, mai smerit decât mine este 
Paisie, mai folositor pentru obşte este Caliopie, mai lepădat de 
avere este Valerian, mai iubitor de singurătate este Calinic, mai 
nevoitor decât mine este Veniamin" 1 . 

La lăsatul secului, când venea toată obştea la masă, venea 
şi Părintele Cleopa pentru a ţine cuvânt de învăţătură, arătând 
atât nevoinţele care se cer a fi îndeplinite de nevoitorii monahi 
în timpul postului, dar şi foloasele postului. Cu această ocazie 
spunea şi câteva apoftegme şi anecdote cu conţinut duhovnicesc 
spre destinderea fraţilor, pentru a intra bucuroşi în post şi cu 
curaj în vederea „luptelor" ce-i aşteptau. 

Părintele Cleopa se obişnuise din tinereţe cu pravila de 
chilie şi de aceea nu-şi lăsa niciodată această rânduială, dovadă 



'Episodul acesta este publicat de I.P.S. Antonie, Mitropolitul Ardealului, în 
Tradiţie şi libertate în spiritualitatea Ortodoxa, 1983 şi 1995, p. 185. 

că înainte de a trece din viaţa aceasta a cerut ucenicului său de 
chilie, deşi era seara, să-i citească rugăciunea de dimineaţă 
pentru ziua următoare, Marea Zi, Ziua cea neînserată care avea 
să urmeze. Cu o seară înainte de trecerea sa din viaţa aceasta, 
însoţit de Părintele Nicandru, secretarul mănăstirii, l-am vizitat 
la chilie. Era în aşteptare. De fapt nu se mira niciodată dacă îl 
vizita cineva, dar se bucura de vederea oaspeţilor şi, amintindu-şi 
câte ceva din viaţa vizitatorilor, deschidea vorba şi se întreţinea 
în discuţii ca şi cum i-ar fi cunoscut numai pe ei. 

Am fost de faţă şi la momentul despărţirii, pentru că, de câte 
ori mă vedea, îmi amintea: „să te rogi şi pentru mine că eu te 
am în pomelnicul personal, iar când oi muri, să vii să-mi cânţi 
veşnica pomenire, căci tare doresc să mă duc la fraţii mei". 

Am scris aceste puţine rânduri cu smerenie, pentru Părin- 
tele Cleopa, cel iubit de toţi cei care l-au cunoscut, dar mai ales 
cunoscut şi iubit de sfinţi, de Maica Domnului şi de însuşi Mân- 
tuitorul Hristos. 






Arhimandritul Cleopa Ilie, misionarul, 
stareţul şi duhovnicul de la Sihăstria 



Arhim. Tirnotei Aioanei, 
Exarh cultural al mănăstirilor din Arhiepiscopia laşilor 

Există în istoria ţărilor, a marilor cetăţi, a ţinuturilor şi chiar 
a mănăstirilor, oameni care au schimbat cursul evenimentelor. 
Oameni datorită cărora o ţară sau o cetate a devenit mult mai 
cunoscută şi mai apreciată în lume. 

Nu greşim dacă afirmăm că Părintele Cleopa a schimbat is- 
toria Mănăstirii Sihăstria. Dintr-un schit necunoscut, ascuns în 
Munţii Neamţului, Sihăstria a devenit o mănăstire mare, apre- 
ciată şi respectată în toată lumea ortodoxă. 

Despre Părintele Cleopa s-a scris mult şi se va mai scrie încă. 
încerc şi eu să aştern pe hârtie câteva cuvinte despre acer.t vestit 
călugăr sihăstrean. 

înainte de toate, Părintele Cleopa a fost continuatorul curen- 
tului isihast în Moldova şi în Biserica Ortodoxă Română. După 
Sfântul Calinic Cernicanul, mai mulţi călugări iubitori de rugă- 
ciuni şi linişte s-au nevoit în mănăstirile noastre. Deşi acoperiţi 
de vălul smereniei, numele şi faptele lor au ajuns până la noi. 

în Moldova veacului XX, monahi ca Ioanichie Moroi, Iov Burlacu, 
Ghedeon Verenciuc, Ioan arhiereul» Gherasim Cârjă, loan Iacob, 
Daniil Tudor, Antim Găină, Ioil Gheorghiu, Vasian Iosub, Paisie 
Olaru, Casian-Onufrie Frunză şi alţii,, au continuat tradiţia 
isihastă şi au adunat în suflete lumină din Lumina cea neînserată. 

Unora dintre aceştia li s-a recunoscut deja sfinţenia. Altora le 
va veni rândul în curând. în timpul vieţii lor, aceştia n-au vorbit 
niciodată despre virtuţile lor, despre darurile pe care le-au primit 
de îa Dumnezeu. 

Părintele Paisie Olaru, strălucitul călugăr al veacului XX, rugat 
fiind odată să vorbească despre rugăciunea inimii, afirma: „Ce-i 

aceea rugăciunea inimii, n-am auzit niciodată de ea! ". Dar el trăia 
realmente în bucuria şi taina acestei rugăciuni. Aşa au trăit ei, 
într-o autentică smerenie. Se fereau de ochii oamenilor, ştiind că 
slava lumii acesteia trece mai repede decât un vis înşelător. 

Părintele Cleopa, spuneam, a schimbat istoria Sihăstriei. în- 
fiinţat în urmă cu 350 de ani de către şapte călugări din obştea de 
la Neamţ, schitul Sihăstria Neamţului, numit apoi Sihăstria Se- 
cului, a fost, şi la propriu şi la figurat, un loc aproape de Cer. în 
primul rând pentru trăirea profundă a călugărilor, pentru împli- 
nirea poruncilor vieţii aspre, sihăstreşti. Dar şi geografic vorbind, 
Poiana luiAtanasie şi celelalte locuri dimprejur erau mai aproape 
de Cer. în acest loc cu tradiţie isihastă a venit şi fratele Costache 
Ilie. Originar din ţinutul Botoşanilor, ţinut care a dat Bisericii 
noastre atâtea nume mari, cum ar fi Sf. Ioan Iacob, Paisie Olaru, 
Pangratie Drăguţu, Ghedeon Verenciuc, Dionisie de la Colciu etc., 
şi-a îndreptat paşii mai întâi la Cozancea şi apoi la Sihăstria. 
Aici, egumenul Ioanichie Moroi, om aspru şi neîntrecut rugător, 1-a 
primit şi 1-a trimis la „Academia" de la Piciorul Crucii, la stână. 
Acolo, Părintele Cleopa a descoperit universul teologiei, a citit 
mult şi s-a pregătit pentru a fi păstor de suflete. Ioanichie Moroi 
a dorit să-i urmeze în egumenie şi, împotriva voinţei obştii, care 
nu-1 dorea, monahul Cleopa a devenit egumenul Sihăstriei. Hiro- 
tonit în Lavra de la Neamţ, condusă atunci de un arhiereu, Pă- 
rintele Cleopa „a apucat plugul de coarne" şi nu s-a mai uitat 
înapoi. Obştea şi-a mărit numărul, faima schitului a ajuns la 
urechile Patriarhului Nicodim, care, bine sfătuit de Arhiman- 
dritul Teofil Pândele, i-a dat rang de mănăstire. 

Următorul Patriarh, Justinian, auzind şi el de lucrarea misio- 
nară a stareţului Sihăstriei, a vrut să-i dea stâreţia Neamţului, 
dar, până la urmă, Arhimandritul Cleopa a venit cu o ceată de 
monahi la Slatina, ctitorie a lui Lăpuşneanu din apropierea Fălti- 
cenilor. A fost, poate, cea mai rodnică perioadă de lucrare a Părin- 
telui Cleopa. Slatina a devenit o Lavră cu monahi vestiţi, cu ne- 
întrecuţi cântăreţi, călugări şcoliţi şi duhovnici mari, care au 
schimbat faţa întregului ţinut. Venit din valea strâmtă a părâului 
Secu, pe albia căruia se ajungea cu dificultate, Părintele Cleopa şi 
sinodia sa s-au făcut cunoscuţi lumii la Slatina. 

Privegheri după rânduială, Sfânta Liturghie săvârşită zil- 
nic, predici, rugăciuni, spovedanii, şcoală monahală, găzduirea 

şi ajutorarea pelerinilor — toate acestea au făcut din Slatina o 
mănăstire cum nu mai era alta în Moldova. 

A început apoi furtuna. încercări grele s-au abătut asupra 
mănăstirilor şi a slujitorilor lor. Furia comunistă s-a izbit mai întâi 
de cei mai înverşunaţi duşmani, călugării. Alungaţi din mănăstiri, 
dezbrăcaţi şi fără adăpost, unii dintre ei arestaţi, călugării au pri- 
begit pe drumurile vieţii acesteia. Unii dintre ei au murit departe, 
în lume. Alţii s-au pierdut în marea învolburată a acestei exis- 
tenţe pământeşti. 

Părintele Cleopa, arestat la început, a apucat apoi calea mun- 
ţilor. Acolo s-a rugat mult, a scris şi a fost aproape de Dumnezeu. 
Spunea uneori că acolo a primit semne pe care noi, oamenii de 
rând, nu le înţelegem. 

A revenit apoi la Sihăstria, la iubirea sa dintâi, unde a dorit 
să-şi termine zilele vieţii pământeşti. 

Prin anii 1977-1978 l-am întâlnit prima dată. Vocea lui, ca a 
tunetului, se auzea din faţa chiliei unde vorbea oamenilor. Zeci 
şi sute de credincioşi urcau cărarea care ducea la chilia din deal. 
îl avea vecin şi ucenic, într-un fel, pe părintele Varsanufie Lipan, 
duhovnic iscusit şi aspru. 

Dimineaţa, după isprăvirea citirilor din canoanele călugăreşti, 
părintele ieşea în cerdac şi vorbea cu oamenii. La fel şi după Ve- 
cernie, până noaptea târziu uneori. Vinerea spovedea dimineaţa. 
Veneau călugări mulţi şi uneori câţiva mireni. în vremea aceea, 
părintele Paisie Olaru era şi el în putere şi mulţi călugări se 
spovedeau la Prea Cuvioşia Sa. 

îmi amintesc că la Sihăstria mai erau duhovnici căutaţi; Ca- 
linic Lupu era unul dintre ei. Din aproape toate satele Bucovinei 
veneau credincioşi la uşa sfinţiei sale. Era apoi părintele Veniamin 
Barbacariu, un călugăr sfânt, iubitor de linişte. Nu se prea vorbeşte 
despre el. Şi apoi Valerian, Damaschin arhimandritul, Ioil, Nazarie, 
Ambrozie şi alţii împreună cu ei. 

Părintele Cleopa era vestit pentru predicile lui, pentru agoni- 
seala duhovnicească. 

Preoţii îl căutau pentru sfat. Unii pentru spovedanie. Şi ar- 
hiereii îngenuncheau sub epitrahilul lui şi-i cereau lămuriri. îmi 
amintesc, sunt mulţi ani de atunci, că Mitropolitul Moldovei şi Su- 
cevei, Teoctist, 1-a invitat la Mănăstirea Neamţ. Hramul de la Mă- 
năstirea Neamţ, ca şi la cele de la Suceava şi Iaşi, aduna mulţimi de 

credincioşi. Acelaşi mitropolit 1-a invitat la sfinţirea de la Sasca 
lângă Fălticeni. Biserică nouă, frumoasă. Şi acolo puhoi de lume 
în plin regim comunist. La vremea cuvenită, Awa Cleopa a cu 
vântat. Nu se auzea nici o vorbă, nici un murmur. A vorbit atunci 
despre dragostea de mamă. Mama noastră şi iubirea ei, dar mai 
ales despre Biserică - mama noastră a tuturor. Biserica ce-i 
aşteaptă pe cei care au plecat de la sânul ei. Aşteaptă întoarcerea 
lor. Satul Sasca este aproape de Slatina, locul în care Părintele 
Cleopa stăreţise cu dăruire. Oamenii din ţinutul Fălticenilor îl 
ştiau, iar părintele, la rându-i, îi ştia pe unii dintre ei. 

Intr-unul din pelerinajele făcute la Sihăstria, Părintele Cleopa 
m-a întrebat de unde sunt. Aveam să aflu că ştia bine satul Rădă- 
şeni cu oamenii lui, ctitori de locaşuri sfinte. 

In vremea stăreţiei sale, Mănăstirea Sihăstria a trecut prin 
încercarea focului. A ars în întregime paraclisul de iarnă şi un corp 
de chilii călugăreşti. In anii '40, un grup mare de rădăşeneni au 
stat în refugiu la Sihăstria. In marginea schitului îşi făcuseră colibe 
şi au făgăduit că, dacă vor găsi în bună stare gospodăriile de 
acasă, vor ajuta Sihăstria să refacă paraclisul şi chiliile arse. Ceea 
ce s-a şi întâmplat. 

Credincioşi făgăduinţei făcute, au înălţat un nou paraclis, 
închinat Sfinţilor Ioachim şi Ana, pictat mai târziu de vestitul 
iconar Irineu Protcenco. în pisania de deasupra uşii de intrare în 
paraclis stă scris: „acest paraclis s-a zidit prin bunăvoinţa cre- 
dincioşilor din comuna Rădăşeni Jud. Suceava". Mulţi ani agapa 
din ziua Sfinţilor Părinţi Ioachim şi Ana, considerată până 
aproape de noi al doilea hram, era pregătită de rădăşeneni. 
Amintindu-şi mereu de momentul acela greu prin care trecuse 
mănăstirea în vremea stăreţiei sale, părintele pomenea de satul 
Rădăşeni şi de unii credincioşi: Costache şi Măria Soflca, Andron 
Gheorghe şi Mariţa, Toader şi Vasile Şoldănescu etc. 

îşi mai aducea aminte părintele de slujbele pe care le-a săvâr- 
şit la Rădăşeni, la hramul Sfinţilor Apostoli Petru şi Pavel, de 
parastasele şi înmormântările la care a participat. Pomenea de 
părinţii Haralambie, Modest şi Emanuel. îmi mai aduc aminte 
de ceea ce mi-a spus odată: „N-am văzut nicăieri atâţia colaci ca la 
Rădăşeni. Mesele pentru pomeniri erau mai lungi ca biserica, iar 
colacul pentru ctitori era mai mare ca roata căruţei". Ştia bine de 
aceste tradiţii, pentru că mulţi rădăşeneni l-au ajutat în vremuri 

grele. într-adevăr, la Rădăşeni sunt o tingire (tavă) şi un cuptor 
mare, unde se coace colacul pentru zilele speciale. 

Tot datorită Părintelui Cleopa, în Biserica „Sfinţii Apostoli" 
din Rădăşeni se păstrează un valoros epitaf, pictat de Irineu 
Protcenco. La îndemnul Părintelui Cleopa, icoanele mari, pictate 
de Protcenco la schitul Icoana Nouă, au fost donate de credincioşi 
din Rădăşeni, cum se poate citi din însemnările făcute de pictor 
pe icoanele respective. 

In pomelnicele rădăşănenilor, duse la biserică la zilele de săr- 
bătoare şi în duminici, apar adeseori numele Părintelui Cleopa şi 
ale Părintelui Paisie, cunoscuţi prin numeroasele vizite făcute 
în satul aflat între „livezi nesfârşite". 

Intr-una din cărţile Ne vorbeşte Părintele Cleopa se amin- 
teşte, într-o predică ţinută cu ani în urmă, de ajutorul pe care 
locuitorii acestui sat l-au dat mănăstirii în vremuri de încercare. 
Toate acestea au valoare de document. Ele vor trebui amintite 
într-o viitoare monografie a comunei Rădăşeni. 

Părintele Cleopa a făcut multă misiune şi în vremea stăreţiei 
sale la Sihăstria, dar nu numai. Cuvântul lui Dumnezeu răsuna 
cu putere sub bolţile bisericilor mănăstireşti, ca şi ale celor parohiale. 

Părintele Cleopa a împlinit cuvintele Mântuitorului „Mergeţi 
în toată lumea şi propovăduiţi Evanghelia la toată zidirea". El a 
fost, poate, cel mai înfocat apărător al credinţei Bisericii noastre în 
a doua jumătate a veacului XX. „Măiestria corăbierului se vede în 
vreme de furtună şi nu pe timp senin", spunea Sfântul Ioan Gură de 
Aur, Arhiepiscopul Constantinopolului. A fost un corăbier iscusit, 
care a condus cu înţelepciune corabia şi numai în vreme de 
furtuni şi vijelii. în zbuciumata-i viaţă a prins prea puţină vre- 
me senină . 

Am avut bucuria să-i calc de multe ori pragul chiliei. Am şi 
îngenuncheat de multe ori sub epitrahilul său. I-am cunoscut pe 
unii dintre ucenicii săi: Adrian Dubleş, Antirn, Macarie Enache, 
Arsenie Butnaru (pentru scurt timp), David şi Grichentie Găl- 
bează, Cleopa Condoroş şi alţii. Am fost unul dintre cei prezenţi 
(martor) la călugăria din 6 august 1987. Părintele 1-a luat atunci 
sub mantia sa pe mitropolitul de mai târziu al Moldovei şi 
Bucovinei, Daniel. L-am văzut în preajma Patriarhului Ecumenic, 
a Patriarhului României, Teoctist, a Patriarhului Partenie al 

Alexandriei, a lui Pavle al Serbiei, Hrisostom al Ciprului, Ioan al 
Careliei şi a toată Finlanda, a unor ierarhi şi clerici de seamă. 

L-am văzut lăcrimând, îndurerat de vremelnica despărţire de 
prietenul şi duhovnicul său, Părintele Ieroschimonah Paisie Olani. 
L-arn văzut înconjurat de florile aduse de noi la împlinirea vârstei 
patriarhale de 80 de ani. L-am văzut bucurându-se ca un copil şi 
deschizându-şi sufletul faţă de noi, cei fără virtuţi şi experienţă. 
L-am văzut aplecându-se pentru a săruta mâna unor clerici mai 
tineri. L-am vizitat la patul de spital în Iaşi, unde a fost internat de 
mai multe ori. Am fost, deşi eram nevrednic, de faţă la câteva măr- 
turisiri tulburătoare şi la momente de mare înălţare duhovnicească. 

I-am fost alături la 5 decembrie 1998 la petrecerea sa pe dru- 
mul către împărăţia cerurilor. Printre atâtea amintiri şi lacrimi, 
i-am cântat prohodul cu ceilalţi părinţi de la Catedrala mitropolitană. 

Părintele Cleopa a fost unul dintre marii slujitori ai Bisericii 
Mântuitorului Hristos. Cunoscut, apreciat, iubit şi respectat, Arhi- 
mandritul Cleopa Ilie a schimbat istoria unei mănăstiri şi şi-a 
înscris numele în şirul monahilor români care l-au dăruit lui 
Hristos viaţa lor. 



Awa Cleopa, ultimele zile printre pământeni* 



Arhim. Timotei Aioanei, 
Exarh cultural al mănăstirilor din Arhiepiscopia laşilor 

Adeseori Awa Cleopa ne spunea» în ultima vreme, că se 
apropie ceasul despărţirii de trup şi dorea să ne întâlnim cu toţii 
în Rai. Şi Părintele Paisie Olaru, venerabilul duhovnic (t octom- 
brie 1990), folosea mereu aceeaşi sintagmă: „un colţişor de Rai le 
rânduieşte lor". 

în ciuda vârstei înaintate a Părintelui Cleopa, în ciuda fap- 
tului că el însuşi mărturisea că este „un putregai", noi toţi ne 
bucuram să-1 ştim rugător în chilia de pe dealul Sihăstriei. Dar 
iată că Dumnezeu a hotărât altfel. L-a chemat la Sine, în zorii 
zilei de 2 decembrie, după ce cu 69 de ani înainte, tot într-o zi de 
decembrie, păşise pe poarta mănăstirii. Cu câteva ceasuri 
înainte de plecarea dintre noi, deşi era doar ora 20.00, părintele 
citise rugăciunile dimineţii şi Acatistul Mântuitorului, parcă 
ştiind că dimineaţa următoare o va petrece în împărăţia lui 
Dumnezeu. 

2 Decembrie 1998, ora 2,15, dis-de-dimineaţă - Părintele 
Cleopa începe călătoria în veşnicie. Pentru noi aceasta este o 
dată de care va trebui să ne aducem aminte cu pioşenie. 

In primele ceasuri de după miezul nopţii trupul părintelui 
este pregătit după rânduiala cuvenită şi este dus în biserica 
mănăstirii unde va fi privegheat permanent de preoţi şi monahi 
şi de nenumăraţi credincioşi veniţi din toate colţurile ţării. 

în Catedrala mitropolitană din Iaşi, miercuri, 2 decembrie, 
I.P.S. Mitropolit Daniel a săvârşit Sfânta Liturghie, făcând la 
vremea cuvenită pomenirea Părintelui nostru Cleopa ~ Arhi- 
mandritul, în aceeaşi zi, mai multe posturi de radio, ca şi Postul 
naţional de Televiziune, anunţau vestea tristă care a făcut de- 



' Extras din revista „Candela Moldovei", anul VII, nr. 11-12, 1998, pp. 12-13. 

grabă înconjurul ţării. De asemenea, aproape toate ziarele au 
scris în zilele acelea despre marele Părinte al Bisericii româneşti. 
Radio TRINITAS al Mitropoliei Moldovei şi Bucovinei a difuzat 
în aceeaşi zi mai multe comunicate şi o emisiune specială, de o 
oră şi jumătate, închinată marelui awă adormit în Domnul. La 
Mănăstirea Sihăstria mulţi monahi au citit în permanenţă la 
Psaltire, iar un număr însemnat de clerici monahi şi de mir au 
săvârşit trisaghioane până în ziua înmormântării. Vestea a tre- 
cut şi dincolo de hotarele ţării, unde Părintele Cleopa avea uce- 
nici sau cunoscuţi. In ajunul înmormântării, pe reţeaua Inter- 
net existau 38 de mesaje din străinătate legate de acest trist 
eveniment. 

Vineri, 4 decembrie, la Sihăstria au venit ierarhi, clerici, 
monahi, monahii, un număr mare de credincioşi. Seara, P.S. 
Episcop-vîcar Gherasim Putneanul a săvârşit slujba Privegherii 
în paraclisul „Sf. Ioachim şi Ana", ctitorit în vremea stăreţiei 
Arhim. Cleopa Ilie. In aceeaşi zi, aproape de miezul nopţii, I.P.S. 
Mitropolit Daniel al Moldovei şi Bucovinei a săvârşit un Tri- 
saghion şi s-a rugat lângă sicriul cu trupul neînsufleţit al 
Părintelui său duhovnicesc. 

Sâmbătă, 5 decembrie, la ora 8,30 s-a săvârşit Sfânta Litur- 
ghie de către un sobor de ierarhi compus din I. P. S. Daniel, Mi- 
tropolitul Moldovei şi Bucovinei, I.P.S. Bartolomeu, Arhiepis- 
copul Clujului, P.S. Casian, Episcopul Dunării de Jos, P.S. Vi- 
sarion Răşinăreanul, Episcop-vicar al Arhiepiscopiei Sibiului, 
delegat al I.P.S. Mitropolit Antonie al Ardealului, şi P.S. Ghe- 
rasim Putneanul, Episcop-vicar al Arhiepiscopiei Sucevei şi Ră- 
dăuţilor. La Sfânta Liturghie a asistat şi P.S. Ioan, Episcopul 
Oradei. 

După terminarea Sfintei Liturghii, în curtea Mănăstirii Si- 
hăstria a fost oficiată slujba Prohodului, avându-1 în frunte pe 
I.P.S. Mitropolit Daniel, alături pe I.P.S. Arhiepiscop Bartolo- 
meu al Clujului, P.S. Ioachim al Huşilor, P.S. Casian al Dunării 
de Jos, P.S. Ioan al Oradei, P.S. Calinic Botoşăneanul, Episcop- 
vicar al Arhiepiscopiei Iaşilor, P.S. Visarion Răşinăreanul, Epis- 
cop-vicar al Arhiepiscopiei Sibiului, P.S. Gherasim Putneanul, 
Episcop-vicar al Arhiepiscopiei Sucevei şi Rădăuţilor, alături de 
un impresionant sobor de stareţi, preoţi şi diaconi, cei mai mulţi 
veniţi de departe. în afară de soborul de slujitori, în curtea 

mănăstirii s-au aflat foarte mulţi preoţi, ieromonahi, monahi şi 
monahii, al căror număr nu s-a putut stabili exact. Curtea mă- 
năstirii, cerdacurile, drumul spre cimitir şi locurile dimprejur 
erau pline de credincioşi. Ca un semn al milostivirii lui Dum- 
nezeu, în ziua aceea a strălucit soarele şi au curs streşinile, deşi 
cu o zi mai înainte se înregistraseră temperaturi de — 18°C 

Drumul spre Mănăstirea Sihăstria a fost ocupat pe o dis- 
tanţă de 2 km de autobuze şi autoturisme, care i-au adus pe cei 
veniţi la înmormântare. 

La ora 11.00 s-au dat citire mesajelor transmise de către 
P.F. Patriarh Teoctist al României (citit de către I.P.S. Mitro- 
polit Daniel) şi de I.P.S. Mitropolit Antonie al Ardealului (citit 
de P.S. Episcop-vicar Visarion Răşinăreanul). Slujba s-a derulat 
în citiri din canonul înmormântării călugărilor şi în armonioase 
cântări de îngropăciune. Corul monahal „Psaltirion", de la Cen- 
trul eparhial Iaşi, şi soborul de slujitori au dat răspunsurile. La 
vremea cuvenită au rostit cuvântări: I.P.S. Bartolomeu al Clu- 
jului, P.S. Casian al Dunării de Jos, s-a citit un mesaj din 
partea Secretariatului de Stat pentru Culte, de către un re- 
prezentant al Secretarului de Stat, Prof. Dr. Gheorghe Anghe- 
lescu, P. Cuv. Arhim. Victorin Oanele, Stareţul Mănăstirii 
Sihăstria, şi I.P.S. Mitropolit Daniel al Moldovei şi Bucovinei. 

După terminarea slujbei s-a făcut înconjurul bisericii cen- 
trale şi s-a mers în procesiune până la cimitirul mănăstirii. în 
sunetul clopotelor, al duioaselor cântări, al buciumelor (trâmbi- 
ţelor) venite din Bucovina, Părintele Cleopa a fost purtat pe 
umeri de către clerici până Ia locul pregătit pentru îngropăciu- 
ne. Mulţi oameni aveau lacrimi în ochi. Toţi doreau să se atingă 
pentru ultima oară de mâna care împărţise atâtea binecuvân- 
tări. Oamenii se urcaseră pe cerdace, pe ferestrele clopotniţei, 
prin copaci. Sute de aparate de fotografiat şi câteva zeci de ca- 
mere video luau ultimele imagini. Aproape de cimitir a venit şi 
Părintele profesor Constantin Galeriu să -şi ia rămas bun de la 
marele duhovnic. 

Printre brazii cimitirului razele de soare îşi făceau loc să lu- 
mineze mormântul proaspăt săpat. Cântarea "Hristos a înviat" 
a răsunat din pieptul a mai multor mii de oameni. 

Buciumele sunau şi ele cu jale. 

Toţi cei de fată trăiau durerea despărţirii vremelnice de un 
om cuvios, de un mare învăţător, de un duhovnic, de un „dătă- 
tor de speranţă". 

Aşa s-a încheiat, la 5 decembrie 1998, orele 14,00, înmor- 
mântarea celui mai cunoscut duhovnic român al secolului XX. 
El merge în împărăţia lui Dumnezeu să primească răsplată 
pentru rnulta-i şi îndelungata osteneală. Pe pământ se încheie 
un capitol vast al isihasmului şi al monahismului de la sfârşitu- 
lui mileniului II, un capitol de aur din istoria Mănăstirii 
Sihăstria şi a Bisericii noastre. 

îl aşezăm pe Părintele Cleopa alături de Sf. Paisie de la 
Neamţ, de Vasile de la Poiana Mărului, de stareţul Gheorghe de 
la Cernica, de Sfântul Ioan de la Neamţ, de Cuviosul Onufrie de 
la Vorona, de evlaviosul şi smeritul Paisie Olaru de la Sihăstria 
şi de mulţi alţii, ale căror nume au urcat deja spre calendar. 

Părintele nostru Cleopa s-a mutat într-o altă lume. O lume 
pe care o dorea nespus. Ne vom aduce aminte mereu de Sfinţia 
Sa, de duhul său misionar, de râvna şi neadormita sa priveghe- 
re, de iubirea şi de cuvântul de suflet, de rugăciunea făcută pen- 
tru noi toţi şi de speranţa pe care ne-a dat-o mereu. 

Aduceţi-vă aminte şi de noi, acolo, în împărăţia lui Dumne- 
zeu» Prea Cuvioase Părinte Cleopa! 



Viaţa şi nevoinţa 
marelui duhovnic şi arhimandrit Cleopa Ilie* 

Arhim. Victorin Oanele, stareţul M-rii Sihăstria 

Astăzi petrecem pe ultimul drum, pe drumul veşniciei, pe 
unul dintre cei mai mari Părinţi, stareţi şi duhovnici ai mona- 
hismului românesc din acest secol - pe Arhimandritul Cleopa 
Ilie. Toţi suntem întristaţi pentru plecarea Prea Cuvioşiei Sale 
la Dumnezeu şi toţi îl plângem, pentru că pe mulţi dintre noi - 
de la ierarhi până la credincioşii de rând - ne-a crescut, ne-a 
spovedit, ne-a îmbărbătat şi ne-a sfătuit duhovni ceste. 

De aceea, astăzi toţi suntem întristaţi pentru plecarea Prea 
Cuvioşiei Sale la cele veşnice, întru lumina lui Hristos cea neîn- 
serată, înalt Prea Sfinţiţii Ierarhi îl regretă, pentru că le-a fost 
duhovnic şi vestit apărător al Ortodoxiei; călugării şi maicile îl 
plâng, pentru că i-a crescut sufleteşte şi i-a mărturisit de păca- 
te; sihastrii din munţi se roagă pentru el şi îl regretă, căci el le-a 
fost sfetnic de taină şi înaintemergător în nevoinţa pustniceas- 
că; iar evlavioşii preoţi şi credincioşi de peste tot îl plâng, pentru 
că le-a fost tată sufletesc, povăţuitor, mângâietor şi un mare în- 
drumător pe calea mântuirii. 

Insă trebuie să mărturisim că Părintele Cleopa de mulţi ani 
dorea să meargă la cele veşnice! Numai rugăciunile şi lacrimile 
ucenicilor săi - călugări şi credincioşi - l-au mai ţinut în viaţă, 
printre noi, până acum. Sfinţia Sa niciodată nu ne vorbea cu 
groază despre moarte, niciodată nu se temea de ceasul cel mai 
de pe urmă, căci era pregătit de mulţi ani pentru viaţa cea 
veşnică. 

Cu adevărat, Părintele Cleopa, părintele nostru al tuturor, 
voia să plece la Hristos. El dorea să vadă raiul cât mai curând. 



Cuvânt rostit cu prilejul înmormântării Arhim. Cleopa Die (extras din 
revista „Candela Moldovei", anul VII, nr. 11-12, 1998, p. 3. 

El nu se temea niciodată de moarte, despre care ne vorbea atât 
de mult, căci purta în sufletul său lumina învierii. De aceea, 
mereu ne spunea tuturor: „Aşa cum vă văd pe toţi aici, aşa 
vreau să vă văd în Rai! Aşa, părinţilor şi fraţilor! Aduceţi -vă me- 
reu aminte de ceasul morţii şi în veac nu veţi greşi!". 

Iată şi câteva cuvinte despre viaţa Părintelui Cleopa: 

S-a născut în anul 1912 in comuna Suliţa, din judeţul Boto- 
şani, într-o familie aleasă de Dumnezeu şi binecuvântată cu ze- 
ce copii. Părinţii săi, Alexandru şi Ana Ilie, erau buni creştini şi 
trăiau din munca câmpului, fiind în sărbători nelipsiţi de la bi- 
serică. Patru din cei zece copii au murit de mici, iar cinci din cei 
şase fraţi rămaşi în viaţă au intrat în cinul monahal, Trei fraţi: 
Vasile, Gheorghe şi Constantin au intrat, în anul 1929, în ob- 
ştea Mănăstirii Sihăstria, care era atunci un mic schit de lemn 
povăţuit de marele stareţ Ioanichie Moroi, un adevărat călugăr 
cu viaţă sfântă. Al patrulea frate, Mihai, a răposat ca rasofor în 
Schitul Cozancea - Botoşani, iar sora lor, Ecaterina, s-a nevoit 
la Mănăstirea Agapia Veche. 

Toţi fraţii Părintelui Cleopa au răposat de tineri. Apoi a 
adormit în Domnul şi tatăl lui, în anul 1944. Mai rămăsese doar 
el, la Sihăstria, şi cu mama sa văduvă, acasă. 

După ce face armata la Cernăuţi, în anul 1936, fratele Con- 
stantin a fost călugărit de stareţul său, Ioanichie, şi rânduit să 
pască oile schitului. După zece ani de ascultare la oi, în anul 
1942, bătrânul stareţ a căzut bolnav la pat, iar călugării din 
obştea Schitului Sihăstria au urcat cu toţii pe munte, la stână, 
unde Părintele Cleopa tundea oile, şi l-au silit să le fie stareţ. 

Aşa a ajuns Părintele Cleopa locţiitor de stareţ, ajutând pe 
bătrânul său părinte duhovnicesc până în anul 1944, la 5 sep- 
tembrie, când Protosinghelul Ioanichie Moroi s-a strămutat la 
cele veşnice. 

Fiind silit de toţi să primească preoţia, el nu voia. Insă, în 
toamna aceluiaşi an, mergând cu fraţii la culesul strugurilor, 
aproape de oraşul Buhuşi, o femeie evlavioasă, prin pronia divi- 
nă, văzând pe călugări, i-a ieşit în faţa Părintelui Cleopa şi i-a 
zis: „Părinte, iată, a rămas la mine în casă, de la un preot mili- 
tar, acest epitrahil, un Liturghier şi un toiag preoţesc şi le dau 
sfinţiei tale, să le duci la mănăstire, poate trebuiesc cuiva, că eu 
nu am ce face cu ele". 

Părintele Cleopa le-a luat şi a zis în sine: „Oare, nu cumva 
este un semn de la Dumnezeu ca să primesc Preoţia şi egumenia 
Sihăstriei?". Toţi cărora le-a spus de aceasta, au cugetat la fel. 
La 27 decembrie 1944 a fost hirotonit diacon, iar la 23 ianuarie 
1945 a fost hirotonit preot la Mănăstirea Neamţ, fiind apoi nu- 
mit egumen la Sihăstria. 

în doi ani de zile obştea Schitului Sihăstria ajunsese la peste 
70 de vieţuitori. Atunci patriarhul Nicodim a ridicat Schitul Sihăs- 
tria la rang de mănăstire, iar Protosinghelul Cleopa cu încă trei- 
zeci de monahi şi ieromonahi din Sihăstria au fost transferaţi la 
Mănăstirea Slatina - Suceava. Aici au format o obşte model de a- 
proape 170 călugări şi fraţi - o adevărată academie duhovnicească. 

Părintele Cleopa însă a fost şi prigonit sub vechiul regim 
ateist, fiind nevoit să se retragă în adâncul Munţilor Carpaţi de 
trei ori, între anii 1948-1964, ca mare pustnic, numărând în to- 
tal aproape zece ani de singurătate şi viaţă pustnicească. 

în anul 1964 Arhimandritul Cleopa se reîntoarce la mă- 
năstirea de metanie, de unde nu va mai pleca niciodată până la 
mutarea sa din viaţă. 

Din acest an, 1964, Părintele Cleopa face misiune duhovni- 
cească la nivel naţional şi chiar european, fiind permanent tot 
mai căutat şi solicitat să mărturisească, să dea sfaturi la cre- 
dincioşi de toate vârstele şi nivelele, să ţină aproape zilnic mici 
cuvinte de suflet, să răspundă la tot felul de întrebări ortodoxe 
şi de zidire sufletească. 

In anul 1968 se duce la cele veşnice mama sa, Agafia Ilie, că- 
lugărită în anul 1947 în obştea Mănăstirii Agapia Veche, fiind 
acum în vârstă de 94 de ani. în anul 1990, după mai bine de 90 
de ani, se mută la Domnul şi duhovnicul său, Ieroschimonahul 
Paisie Olaru, care 1-a crescut de mic. Rămas aproape singur, 
Părintele Cleopa nu încetează să înveţe credincioşii pe calea 
mântuirii, făcând misiune cu tot felul de oameni, până în ulti- 
mele zile ale vieţii sale. Se ruga mult, spovedea pe cei apropiaţi, 
îmbărbăta pe toţi şi stătea în aşteptare. 

Marţi, 1 decembrie, după-amiază, a spus ucenicilor săi: 
„Citiţi-mi Acatistul Mântuitorului!". Apoi a zis: „Citiţi-mi şi ru- 
găciunile dimineţii!". Ucenicii i-au spus; „Părinte Cleopa, dar acum 
este ora de Vecernie. Mâine dimineaţă le vom citi!". Bătrânul, ca 

un înainte văzător ce era, le-a spus: „Acum să-mi citiţi rugăciu- 
nile dimineţii, căci mă duc la fraţii mei!". 

într-adevăr, Părintele Cleopa ştia că va pleca la Domnul 
după miezul nopţii şi voia să aibă rugăciunile dimineţii citite 
când va pleca din trup. A adormit întru Hristos ca un copil în 
braţele mamei sale, la orele 2,20, pe 2 decembrie, împăcat cu 
sine, cu Dumnezeu şi cu noi toţi. 

Aceasta a fost pe scurt viaţa şi nevoinţa marelui duhovnic şi 
arhimandrit Cleopa Iiie, părintele sufletesc al Mănăstirii Si- 
hăstria şi al multor părinţi, maici, ierarhi şi credincioşi din toa- 
tă ţara şi chiar de peste hotare. 

Deşi Prea Cuvioşia Sa nu era teolog cu studii, totuşi, prin 
viaţa şi sfinţenia sa, a dobândit de la Dumnezeu darul cunoştin- 
ţei, al înţelegerii şi al uimitoarei sale memorii. Totodată el a 
scris peste zece cărţi duhovniceşti şi de apărare a credinţei orto- 
doxe, mult căutate astăzi. 

Cu adevărat, Părintele Cleopa, dacă voia, cu harul lui Hris- 
tos, mai putea rămâne încă cu noi! Dar dorea din suflet să 
meargă la Hristos, Căruia I-a slujit cu sfinţenie toată viaţa. 

Sfinţia Sa a trăit ca un sfânt printre noi, s-a rugat toată via- 
ţa, a luminat ca o candelă şi şi-a dat sufletul lui Hristos, ca un 
copil nevinovat. 

Doamne, odihneşte cu sfinţii pe adormitul robul Tău, Arhi- 
mandritul Cleopa! Amin. 



Cum l-am cunoscut pe Părintele Cleopa 



Arhim. loanichie Bălan - M-rea Sihăstria 

Era în vaxa anului 1949. Prin Moldova circula zvonul că undeva 
în Munţii Neamţului se nevoieşte un stareţ îmbrăcat în cojoc şi 
cu opinci în picioare, care ziua păştea oile prin păduri, iar noaptea 
se ruga în biserică cu ucenicii săi. Se mai auzea că oamenii îl cău- 
tau de peste tot, să le dea sfaturi şi cuvinte de folos, căci avea 
mare dar în cuvânt şi era foarte milostiv şi blând. 

Abia terminasem liceul şi mă îmbisericeam la Episcopia Roma- 
nului. Un părinte de aici mi-a spus că stareţul Cleopa ducea o viaţă 
sfântă. Aceasta m-a făcut să plec singur, pe jos, spre mănăstirile 
nemţene, ca sâ-1 văd, poate mă va primi şi pe mine în obştea lui. 
Am plecat într-o zi de joi, 8 iulie 1949. Un dor de taină mă trăgea 
spre munţi. 

Pe la Vecernie am ajuns la Mănăstirea Neamţ. Mă uimeau zi- 
durile înalte şi atmosfera de mănăstire. Dar sufletul meu nu avea 
odihnă aici! îmi lipsea ceva. Sufletul meu căuta pe omul lui Dum- 
nezeu care îmi putea linişti cugetul, dar încă nu-1 găseam. Am 
dormit în noaptea aceea la Mănăstirea Neamţ. A doua zi, după 
Sfânta Liturghie, călăuzit de pelerini, am ajuns la Schitul Vovi- 
denia şi apoi la Schitul Pocrov, o mare vatră isihastă ascunsă în 
pădure, povăţuită pe atunci de Arhimandritul Vasile Vasilache. 
Cugetul meu însă mă călăuzea tainic spre Mănăstirea Sihăstria. 

Am părăsit Pocrovul şi, traversând şoseaua, am urcat pe Valea 
Secului. Afară era cald şi multă linişte. Am ajuns la Mănăstirea 
Secu. Arhimandritul Vasian, stareţul mănăstirii, m-a mişcat foarte 
mult. Avea chip de sfanţ. M-a primit cu blândeţe. Dar eu căutam pe 
acel stareţ care păştea deopotrivă oile cele cuvântătoare şi pe cele 
necuvântătoare. Era vineri. Sâmbătă dimineaţă, după Sfânta Li- 
turghie, am ajuns la Sihăstria. După ce m-am închinat în biserică, 
părinţii m-au invitat la trapeză. 

l-am întrebat unde este părintele stareţ Cleopa, iar ei mi-au 
spus că este cu fraţii la prăşit cartofi în grădina mănăstirii, dar că 
va coborî la masă. Apoi a venit părintele stareţ cu toţi fraţii la masă. 
Era încălţat cu opinci şi purta o dulamă veche. 

După masă obişnuia să vorbească cu credincioşii. Atunci i-am 
sărutat mâna şi m-a invitat în chilia sa care ţinea loc şi de „stăreţie". 
Era o încăpere modestă, cu două scaune de brad, o bancă şi câteva 
icoane şi cărţi. 

- Cum te cheamă, frate, şi ce doreşti? m-a întrebat el. 

- Mă cheamă Ioan şi aş vrea să vin la mănăstire, părinte. 

- Da. Bun lucru doreşti, frate Ioane, dar aici la noi este mai greu 
de făcut călugărie, că trebuie să mergi în fiecare zi la ascultare, 
unde este nevoie, iar noaptea trebuie să te scoli la Utrenie şi să-ţi 
faci canonul rânduit. Trei zile pe săptămână trebuie să mănânci o 
dată pe zi, fără ulei, să faci trei sute de metanii şi închinăciuni în 
fiecare noapte şi să te rogi în taină neîncetat. Ai să poţi face toate 
acestea? 

- Mă rog lui Dumnezeu, părinte, şi sper să pot face ceva! 

- Bine, frate Ioane. Roagă-te lui Dumnezeu şi Maicii Domnului 
şi cred că vei putea să vii la mănăstire. Mai stai o zi, două aici la 
mănăstire, apoi du-te acasă şi vino cu bagajul, când vei putea, că 
te primim... 

Inima îmi bătea de emoţie. Am simţit cu duhul că vorbesc cu 
un stareţ sfânt! Era duminică dimineaţă. Credincioşii veniţi de 
prin sate îl căutau pe Părintele Cleopa. La sfârşitul Sfintei Litur- 
ghii, sfinţia sa a ţinut o frumoasă predică, care a mişcat inimile 
tuturor. Apoi am stat cu toţii la masă în trapeza mănăstirii, atât 
călugări, cât şi credincioşi. Mă simţeam fericit că voi fi primit în 
mănăstire. Aveam binecuvântarea Părintelui Cleopa. 

Către seară am plecat spre mănăstirile Agapia şi Vâratec îm- 
preună cu un grup de credincioşi. După încă o zi, cu sufletul li- 
niştit şi călăuzit de Duhul Sfânt, m-am reîntors acasă. 

Nu mai aveam odihnă. Mă rugam tot mai mult şi aşteptam să 
revin la Mănăstirea Sihăstria. Bunătatea Părintelui Cleopa mă 
copleşise şi parcă mă îndemna să nu zăbovesc mai mult în lume. 

La 4 noiembrie 1949, de ziua Sfântului Ioanichie cel Mare, am 
plecat definitiv la Mănăstirea Sihăstria, care mi-a fost hărăzită de 
Dumnezeu prin rugăciunile Maicii Domnului. Ajuns aici, am aflat 
cu mare durere că Părintele Cleopa cu încă treizeci de călugări 

aleşi fuseseră transferaţi la Mănăstirea Slatina - Suceava, la 30 
august, 1949. Atunci am început să plâng că nu ştiam ce să fac. 
Noul stareţ, Protosinghelul ioil Gheorghiu, rămas în locul Părin- 
telui Cleopa, m-a îndemnat să rămân la Sihăstria, şi am rămas. 

Câţiva părinţi povesteau cât de greu s-au despărţit părinţii 
trimişi la Slatina de cei rămaşi la Sihăstria. Unii suspinau din- 
coace de pârâu şi ceilalţi dincolo. Dar Arhimandritul Maxim 
Bâtâcă din Mănăstirea Agapia, mare duhovnic şi vestit protopsalt, 
fiind de faţă acolo, i-a încurajat pe toţi, zicând: „Părinţilor, de ce 
sunteţi aşa trişti? Sfinţii Părinţi şi-au dat viaţa pentru Hristos şi 
au apărat Ortodoxia, iar sfinţiile voastre plângeţi aici ca la râul Ba- 
bilonului? Auziţi cum cântă Biserica: «Sfinţilor mucenici, care bine 
v-aţi nevoit şi v-aţi încununat, rugaţi-vă Domnului să se mântu- 
iască sufletele noastre!»". Apoi au cântat cu toţii „Cuvine-se cu ade- 
vărat" şi „Apărătoare Doamnă" şi, sârutându-se frăţeşte, s-au des- 
părţit, împlinind porunca dată de Patriarhia Română. 

Trebuie subliniat şi faptul că Patriarhul Justinian a încredinţat 
Părintelui Cleopa şapte mănăstiri şi schituri din Moldova ca să fie 
sub supravegherea sa duhovnicească, şi anume: Mănăstirile Sla- 
tina, Sihăstria, Putna, Raşca, Moldoviţa şi schiturile Sihla şi Ra- 
rău. Pentru aceea Prea Cuvioşia Sa făcea constant vizite canonice 
în aceste aşezăminte monahale, dând sfaturi, spovedind şi povăţu- 
ind pe toţi pe calea mântuirii. 

Spre sfârşitul anului 1949, Părintele Cleopa, însoţit de câţiva 
ucenici, a cercetat duhovniceşte Mănăstirea Sihăstria şi Schitul 
Sihla. Atunci l-am întrebat ce să fac. Să rămân la Sihăstria sau 
să mă duc la Mănăstirea Slatina? Iar Sfinţia Sa, inspirat de Duhul 
Sfânt, mi-a spus: „Frate Ioane, rămâi la Sihăstria cu Dumne- 
zeu şi Maica Domnului şi ajută pe Părintele Stareţ Ioil> că are 
nevoie de cineva la cancelarie. La Slatina acum sunt destui şi nu 
mai avem chilii!". 

L-am ascultat şi i-am sărutat cu lacrimi ambele mâini, însă 
am suferit multă vreme după plecarea sa. Dar, tăindu-mi voia, 
am păzit cuvântul său. 

Prin anul 1953 Mănăstirea Sihăstria avea peste 60 de vieţui- 
tori, iar Sihla avea până la zece părinţi. în acest an, ne-a binecu- 
vântat Dumnezeu prin reîntorcerea la Sihăstria a ieroschimo- 
nahului Paisie Olaru, duhovnicul Părintelui Cleopa şi al întregii Mă- 
năstiri Slatina, fiind foarte iubitor de linişte. în toamna aceluiaşi an, 

Părintele Cleopa, împreună cu Ieromonahul Arsenie Papacioc, 
fiind urmăriţi de organele politice, s-au retras în taină în Munţii 
Rarăului, unde au stat peste un an de zile, neştiuţi de nimeni. 

Auzind Patriarhul Justinian şi apelând la organele de condu- 
cere din acea vreme, i-a chemat pe amândoi la Palatul Patriarhal 
din Bucureşti unde au zăbovit câteva luni- Apoi Părintele Cleopa s-a 
reîntors la ascultarea sa în calitate de stareţ al Mănăstirii Sla- 
tina, care devenise acum o mănăstire de elită cu peste 80 de mo- 
nahi, dintre care mai mult de zece teologi renumiţi. 

Credincioşii din Bucovina, auzind de reîntoarcerea Părintelui 
Cleopa în mănăstire, veneau mai mulţi ca înainte să se închine 
şi îl cinsteau ca pe un mare awă din Patericul egiptean. Zilnic era 
căutat de călugări şi credincioşi din toate părţile. Unii îi cereau 
sfaturi, alţii se spovedeau sub epitrahilul lui, iar alţii erau mulţu- 
miţi numai să-1 vadă. 

Un alt moment greu pentru Arhimandritul Cleopa Ilie a fost în 
anul 1954, când a fost propus de Patriarhul Justinian să se tran- 
sfere ca stareţ la Mănăstirea Neamţ cu un grup de călugări pentru 
a reînnoi duhovniceşte cea mai mare mănăstire din România. Insă 
Părintele Cleopa nu voia să tulbure obştea Mănăstirii Neamţ. 

De aceea s-a închis în chilia sa în taină, fiind ştiut doar de uce- 
nicul său, ieromonahul Serapion, şi s-a rugat lui Dumnezeu şi Maicii 
Domnului timp de nouă zile fără să mănânce nimic, ca să fie izbă- 
vit de această grea încercare din viaţa sa. Precum ne spunea ucenicul 
său, şi mai târziu însăşi el ne-a confirmat, în a noua zi de post, la 
miezul nopţii, Părintele Cleopa a auzit din icoana Maicii Dom- 
nului de pe perete un glas, care i-a spus: „De ce eşti în îndoială? 
Lasă că lucrurile de la Mănăstirea Neamţ le rânduiesc eu! w . Atunci 
Părintele Cleopa, luând îndrăzneală, a mulţumit Maicii Domnului 
pentru această minune şi a rămas în continuare ca stareţ la Mă- 
năstirea Slatina. 

Din anul 1955, Părintele Cleopa s-a retras din stăreţie, lăsând 
această grea ascultare Protosinghelului Petroniu Tănase, im teo- 
log desăvârşit, în prezent stareţ al Schitului Românesc Prodrornul 
din Muntele Athos, iar Cuvioşia sa se ocupa numai cu spovedania 
şi sfatuirea duhovnicească a obştii şi a credincioşilor. 

După ce ajută la reorganizarea Mănăstirii Putna, în vara anului 
1956, Părintele Cleopa se întoarce la mănăstirea de metanie, Sihăs- 
tria, unde se afla şi părintele său duhovnicesc, vestitul ieroschi- 

monah Paisie Olaru. Stareţ al acestei mănăstiri era pe atunci Proto- 
singhelul Ioil Gheorghiu. Aceasta a fâcut ca, între anii 1956-1959, 
Mănăstirea Sihăstria să ajungă la un nivel duhovnicesc deosebit, 
având o obşte de peste 80 de vieţuitori şi duhovnici iscusiţi. Pă- 
rintele Cleopa însă presimţea că iarăşi vor veni zile grele de pri- 
goană peste călugări şi credincioşi. De aceea mereu ne îndemna să 
ne rugăm cât mai mult, să nu lipsim de la sfintele slujbe, să facem 
ascultare şi să nu uităm de ceasul morţii. 

într-adevăr, în primăvara anului 1959, la 22 aprilie, a venit o 
grea prigoană asupra mănăstirilor şi a călugărilor, fiind excluşi 
din monahism, de regimul ateu de atunci, o bună parte din cei mai 
evlavioşi stareţi, ieromonahi, călugări şi toţi fraţii şi surorile din 
mănăstiri. 

în vara aceluiaşi an, în miez de noapte, s-a retras şi Părintele 
Cleopa cu ucenicul său, ieromonahul Varsanufie, ascunzându-se 
în munţi, unde s-a nevoit pustniceşte, în rugăciune, în post şi la- 
crimi peste cinci ani de zile, având nădejde numai în Dumnezeu şi 
Maica Domnului, precum şi în rugăciunile părinţilor din Sihăs- 
tria şi ale credincioşilor. 

Din anul 1960, Mănăstirea Sihăstria a fost transformată în 
mănăstire cu regim de azil de bătrâni pentru toate mănăstirile 
de monahi din Moldova, stareţ fiind pe atunci Protosinghelul 
Caliopie Apetrei. 

Părintele Cleopa ne ajuta din munţi cu rugăciunile sale şi ale 
ucenicului său, rugându-se lui Dumnezeu neîncetat. Acolo, în bor- 
deiul său pustnicesc, a deprins el în mod deplin rugăciunea cea de 
taină a inimii şi a primit darul sfintelor lacrimi cu care se mân- 
gâia duhovniceşte. Tot acolo, Cuvioşia sa a scris câteva cărţi 
sfinte „pe trunchiul brazilor", cum spunea el, dintre care amintim: 
Predici duhovniceşti, tipărite la Mănăstirea Neamţ sub numele de 
Urcuş spre înviere. Minunile lui Dumnezeu din zidiri. Spovedania 
monahilor, a preoţilor de mir, a duhovnicilor şi a arhiereilor, 
precum şi un număr de acatiste compuse de Sfinţia sa. 

Iar nevoinţa Părintelui Cleopa şi a ucenicului său, ieromona- 
hul Varsanufie, în Munţii Neamţului era aceasta: seara, după două 
ore de somn, se rugau 4-5 ore, de la orele 11 până în zori de zi. Apoi 
iar se odihneau 2 ore şi se rugau în continuare cinci ore până se 
termina Sfânta Liturghie în mănăstiri. Apoi se odihneau 1-2 ore şi 
citeau din Sfinţii Părinţi sau scriau cuvinte duhovniceşti câteva 

ore, iar la orele 3-4 după-amiază gustau puţină hrană, o dată pe 
zi, cartofi şi legume fierte, pesmeţi şi apă. După masă, făceau Ve- 
cernia şi rugăciunile de seară şi se odihneau. Numai duminica şi 
la praznice gustau mâncare de două ori pe zi. In general, se ru- 
gau peste 15 ore, din cele 24, afară de rugăciunea inimii. 

Aşa s-a nevoit Părintele Cleopa cu ucenicul său în cei peste 
cinci ani de pustnicie (1959-1964), fără ca cineva din Mănăstirea 
Sihăstria să ştie unde anume se aflau aceşti doi cuvioşi părinţi. în 
vara anului 1964, după eliberarea deţinuţilor din închisori, părinţii 
din Sihăstria se străduiau^să-1 afle pe Părintele Cleopa cu ucenicul 
său şi să-i aducă în obşte. însă Cuviosul Părinte Cleopa ezita, fiind 
deprins cu frumoasa viaţă duhovnicească şi cu rugăciunea inimii. 

Văzând că nu primim nici un semn de la Cuvioşia sa, m-a în- 
vrednicit Dumnezeu, printr-un om de taină, să ajung la bordeiul 
unde se nevoia împreună cu ucenicul său. După ce ne-am rugat 
şi am plâns împreună, Părintele Cleopa a acceptat să revină în 
mănăstirea sa de metanie, deşi mitropolitul Moldovei ezita. Apoi, 
cu mila lui Dumnezeu, cu binecuvântarea mitropolitului Iustin 
şi cu ajutorul unor oameni de bine, s-a obţinut această aprobare, 
iar la 28 septembrie 1964, Arhimandritul Cleopa, părintele nostru 
iubit, a ajuns din nou în obştea Mănăstirii Sihăstria împreună cu 
ucenicul său, ieromonahul Varsanufie, şi toţi am plâns de bucurie 
că ni 1-a dăruit Dumnezeu sănătos şi l-am văzut iarăşi printre 
noi. Din aceşti ani de prigoană împotriva Bisericii şi mai ales a mo- 
nahismului românesc s-a creat o profundă legătură duhovnicească 
între Părintele Cleopa şi ieromonahul Varsanufie, care i-a rămas 
ucenic de chilie până la moarte. 

Din anul 1964 până la sfârşitul vieţii sale, 2 decembrie 1998, 
Părintele Cleopa nu a mai fost supărat de nimeni. Dimpotrivă, fai- 
ma vieţii sale, nevoinţa sa de taină şi înţelepciunea duhovnicească 
cu care călăuzea pe toţd - de la monahi până la ierarhi, de la cre- 
dincioşii de rând până la teologi, scriitori şi chiar conducători de 
ţări, români şi străini — l-au făcut pe Părintele Cleopa să ajungă 
unul din cei mai venerabili duhovnici ai Ortodoxiei din ultimele 
decenii ale secolului al XX-lea. 

Noi înşine, ca fii ai săi duhovniceşti, pe care ne povăţuia zilnic 
şi ne hrănea din învăţăturile Sfinţilor Părinţi, permanent găseam în 
Prea Cuvioşia sa cel mai mare sprijin sufletesc. Aceasta o spun toţi 
călugării, ierarhii şi credincioşii. Când îl întrebam ceva, el ne 

spunea precis sfatul şi cuvântul cel mai potrivit pe care trebuia să-1 
împlinim întocmai, în orice situaţie am fi fost. Şi cred că acest fapt 
este foarte important, căci Părintele Cleopa ne spunea acestea 
inspirat de darul Duhului Sfânt. 

Uneori, Prea Cuvioşia sa spunea, fie călugărilor, fie credincio- 
şilor, sfaturi pentru viitor fără să le ceară cineva şi care se îm- 
plineau întocmai. Aceasta ne uimea pe toţi. Prin mănăstirile noastre 
sunt numeroşi călugări, îndeosebi mai tineri, care au intrat în mă- 
năstire cu sfatul şi binecuvântarea sa. De aceea îl căutau oamenii de 
toate vârstele, călugări, intelectuali, tineri şi bătrâni, sănătoşi şi 
bolnavi, pentru că le spunea exact ce trebuie să facă şi de ce să se 
ferească înviată, pentru mântuirea lor. 

Părintele Cleopa nu mustra aspru pe oameni, căci era foarte 
blând şi milostiv. Dar, totodată, era categoric în tot ce vorbea şi făcea. 

Aşa l-am văzut şi l-am cunoscut eu pe Părintele Cleopa, sub as- 
cultarea căruia am trăit aproape cincizeci de ani. Desigur, în lipsa 
Prea Cuvioşiei Sale, duhovnicul meu, ca şi al Părintelui Cleopa, a fost 
ieroschimonahul Paisie Olaru, cel care a educat şi a format duhovni- 
ceşte întreaga familie a Părintelui, formată din zece copii. 

Ca ucenic de-o viată a ieroschimonahului Paisie Olaru, comple- 
tându-se unul pe altul , aceşti doi mari duhovnici ai Moldovei au 
menţinut viata duhovnicească la un înalt nivel, atât la mireni, cât 
şi la călugări, mai ales în ultimii cincizeci de ani, şi au crescut mii 
de ucenici la spovedanie dintre care nu puţini au îmbrăcat haina 
monahală. Fără a exagera, Ieroschimonahul Paisie Olaru şi Arhi- 
mandritul Cleopa Ilie au fost amândoi harismatici, au spus unele 
taine viitoare, au fost mari şi neîntrecuţi rugători, au avut darul 
lacrimilor, s-au nevoit ca nişte sfinţi şi s-au mutat la Dumnezeu 
împăcaţi cu ei înşişi, cu lumea şi cu Hristos. Aşa i-am cunoscut 
eu, începând din vara anului 1949, până au plecat la Domnul. 

Insă nimeni dintre noi nu poate afirma că ştie întru totul viaţa 
acestor doi mari duhovnici, care erau atât de legaţi sufleteşte unul 
de altul. Mai ales Părintele Cleopa, care era atât de iscusit în 
scrierile Sfinţilor Părinţi şi căutat de tot felul de oameni, de la ţă- 
rani şi călugări de rând, care predominau, până la intelectuali, 
scriitori, teologi şi pelerini din ţară şi de peste hotare. 

Părintele Cleopa avea o viaţă duhovnicească dublă. Adică una 
văzută, cunoscută de noi toţi, şi o alta de taină, pe care o ştia nu- 
mai sfinţia sa şi Dumnezeu. Adică viaţa interioară, de rugăciune, 
de vorbire numai cu Dumnezeu, pe care nu o poate şti nimeni dintre 
noi, afară de el singur. 

însăşi naşterea sa a fost providenţială. Căci era să moară în 
primele luni de la naşterea sa, până a fost „dăruit" şi închinat icoa- 
nei Maicii Domnului în biserica Schitului Cozancea. De atunci şi 
până la sfârşitul vieţii sale nu a mai fost niciodată ameninţat de 
vreo boală de moarte. 

Dar şi venirea sa la Mănăstirea Sihăstria în anul 1929, îm- 
preună cu fraţii săi, a fost rânduită în chip tainic de Dumnezeu. 
Căci nici până la el, nici după aceea, nu a mai fost un alt frate is- 
pitit să stea trei zile la poarta mănăstirii şi să bată cu băţul în 
butuci la porunca egumenului Sihăstriei. 

Iată şi un alt fapt tot atât de important. Toţi fraţii săi, în nu- 
măr de nouă, au murit de tineri, până la 30-35 de ani. Apoi a murit 
şi tatăl său. Alexandru. Numai Părintele Cleopa şi cu mama sa, 
Ana, devenită în anul 1946 călugăriţă în Mănăstirea Agapia Veche 
cu numele de Agafia, au supravieţuit până la adânci bătrâneţi, ma- 
ma sa plecând la Domnul în anul 1968 la vârsta de 92 de ani, iar 
Părintele Cleopa a plecat la Domnul în anul 1998, la 2 decembrie, în 
vârstă de aproape 87 de ani. 

însăşi memoria sa uimitoare şi darul cuvântului cu care covârşea 
pe mulţi, şi chiar pe unii din teologi, a fost un fapt rar şi minu- 
nat, care împreună cu marea sa bunătate şi milă faţă de toţi l-au 
caracterizat toată viaţa. 

Părintele Cleopa avea şi darul păcii şi al împăcării, căci nicio- 
dată nu se certa şi nu osândea pe nimeni şi tot ce primea în dar, 
împărţea la toţi, urmând marelui său duhovnic, Prqtosinghelul 
Vichentie Mălău. Apoi, pe unde mergea şi cu cine se întâlnea, pe 
toţi îi mângâia şi îi împăca cu cuvinte duhovniceşti. De aceea, timp 
de peste 50 de ani, permanent a fost un părinte duhovnicesc şi ha- 
rismatic; un părinte al blândeţii şi al împăcării, ca nimeni altul 
din generaţia sa. 

Părintele Cleopa era şi un suflet plin de bărbăţie şi de mare în- 
drăzneală înaintea lui Dumnezeu şi a oamenilor. Căci, când avea 



PĂRINTELE CLEOPA ILIE (1912-1998) 143 

câte un necaz mai mare, cădea la post şi la rugăciune şi îndată se 
stingea primejdia, paguba şi necazul. Dacă primejdia era mai gravă 
postea desăvârşit trei zile şi trei nopţi, citea la psaltire şi se ruga mai 
ales Maicii Domnului către care avea mare evlavie şi astfel toate se 
săvârşeau cu bine. Aşa a făcut şi când a fost transferat la Mănăstirea 
Slatina. întâi s-a rugat şi a postit o săptămână fără hrană, apoi, 
înţelegând că este voia Domnului să plece la Slatina, s-a dus cu 
bucurie, f&când ascultare. Căci cuvioşia sa nu făcea niciodată ceva 
important până nu postea şi se ruga lui Dumnezeu de la o zi până 
la şapte zile. Apoi, după îndelungată rugăciune cu post, făcea cele 
ce îi rânduia Dumnezeu. 

Părintele Cleopa avea şi darul înainte vederii, căci de multe ori 
spunea cele viitoare atât la călugări, cât şi la credincioşi, şi tot 
ce spunea se întâmpla întocmai. 

Un alt mare dar primit de la Dumnezeu era şi faptul că uneori 
trecea pe lângă oameni - mai ales în perioada prigoanei - fără 
să -l vadă cineva, în timp ce el se ruga în taină. 

Dar ceea ce ne uimeşte pe toţi este şi faptul că sfinţia sa era 
uneori răpit cu duhul la cele cereşti. Această răpire dura de la 
câteva ore la zile întregi. Acest fapt ne încredinţează că Duhul Sfanţ 
îi descoperea unele taine necunoscute nouă, ceea ce arată măsura 
duhovnicească la care ajunsese cuvioşia sa. 

Ultima sa „răpire", care este o lucrare de taină a Duhului Sfânt, 
a avut-o în după-amiaza zilei de duminică, 29 noiembrie 1998, 
începând de la ora 16, până luni, 30 noiembrie, ora 3 dimineaţa, 
când şi-a venit în sine după 11 ore. în acest timp nu a vorbit nimic 
cu ucenicii săi, deşi îi puneau unele întrebări, nici n-a mâncat, nici 
n-a băut, ci a stat pe scaunul său nemişcat cu ochii întredeschişi. 

Luni dimineaţă, după ora 3, dintr-odată a început a vorbi cu 
ucenicii săi, avea faţa senină şi era iluminat de bucurie. Apoi a cerut 
ceva de mâncare de la ucenici, probabil ca nu cumva să creadă ei că 
sfinţia sa este un mare nevoitor. De aceea le spunea: „Acesta-i că- 
lugăr care mănâncă la ora 3 dimineaţa?". 

în după-amiaza zilei de marţi, 1 decembrie, pe la ora 16, a 
cerut Ceaslovul de la ucenic şi a citit Acatistul Mântuitorului, apoi 
a început să citească rugăciunile dimineţii. Iar ucenicii i-au spus: 
„Părinte Cleopa, acum este ora Vecerniei, rugăciunile dimineţii le veţi 

citi mâine dimineaţă!" Iar bătrânul a zis: „Ba nu! Acum citesc 
rugăciunile dimineţii, ca să le am citite". Apoi le-a citit în linişte şi 
era mulţumit. 

După ce şi-a terminat pravila din Ceaslov a mai vorbit puţin şi 
la urmă a zis: „De-acum mă duc la fraţii mei! Mă duc la Hristos!". 

După vreo două-trei ore de somn în linişte, miercuri, 2 decem- 
brie, dimineaţa, pe la ora 2,20, ucenicul a observat că respiră tot 
mai greu şi s-a apropiat. Apoi a zis ucenicului: „Lasă-mă să mă 
odihnesc!" Revenind după puţin timp 1-a săltat puţin şi în clipa 
aceea şi-a dat duhul în mâinile lui Hristos. 

Aşa s-a nevoit şi aşa s-a mutat la Hristos, pe care L-a iubit 
atât de mult, Arhimandritul Cleopa Ilie, acest mare rugător şi 
duhovnic al secolului al XX-lea! Dumnezeu să-1 numere în ceata 
Cuvioşilor Părinţi, ca să se roage şi pentru mântuirea sufletelor 
noastre. Amin. 



Părintele Cleopa* 



Arhim. Luca Diaconu, stareţul M-rii Popăuţi 

După cum nu există ştiinţă fără oameni iluştri de geniu» ca- 
re se consacră integral ştiinţei, după cum nu există muzică fără 
compozitori remarcabili, după cum nu există literatură fără 
oameni de geniu, tot aşa nu există nici creştinism autentic fără 
creştini de geniu, fără oameni care i se consacră integral. Tipul 
creştinului care se consacră total lui Dumnezeu, trup şi suflet în 
întreaga viaţă, este călugărul. 

Un călugăr, în persoana Arhimandritului Cleopa Ilie din 
Mănăstirea Sihăstria Neamţului, s-a mutat la cele veşnice. Ma- 
re pierdere şi -n acelaşi timp mare câştig pentru Moldova, pentru 
creştinii ortodocşi şi chiar pentru întregul popor român. Mare 
pierdere, pentru că ne lipseşte aici, şi mare câştig, pentru că 
atât de mult iubitul de Dumnezeu a ajuns să se roage pentru 
toţi înaintea tronului Sfintei Treimi, dincolo. 

Ceea ce a fost Părintele Dumitru Stăniloae şi Nichifor Crai- 
nic pentru înalta teologie, Nicolae Iorga în accepţiunile pozitive 
pentru istorie şi cultură, Eminescu pentru poezie, Enescu pen- 
tru muzică, pictorii, de multe ori anonimi şi sfinţi, cu celebrele lor 
fresce moldave, pentru pictura creştin-ortodoxă, ca spaţiu trans- 
figurat care ne duce în altă lume, aceea a fost Părintele nostru 
Cleopa pentru monahismul românesc. 

Un autodidact de excepţie, înzestrat cu o memorie de geniu, 
care-i permitea să reproducă cel puţin 80% pe de rost o carte 
citită, la care s-a adăugat o educaţie monahală desprinsă de la 
cei mai mari şi renumiţi duhovnici şi sihastri ai timpului, Părin- 
tele Cleopa a ars ca o lumânare, alungând întunericul din sufle- 
tul celor mai diverse categorii de oameni: tineri şi bătrâni, elevi, 
studenţi şi profesori, intelectuali şi oameni simpli, creştini şi 



"Extras din „Gazeta creştină", anul II, nr. 30, 15-31 decembrie 1998, pp. 3-4. 

necreştini, ortodocşi şi neortodocşi, demnitari din ţară şi din 
străinătate, preoţi şi ierarhi şi mai ales călugări. 

Avea cunoştinţe remarcabile despre natură şi întregul cos- 
mos, despre păsări şi animale, de astronomie şi astrologie, de fi- 
losofie creştină şi istorie şi mai ales de teologie, care este mai 
presus de toate celelalte ştiinţe, datorită bidimensionalităţii sale: 
divină şi umană. 

A stăpânit dogmele Bisericii şi mai ales scrierile Sfinţilor 
Părinţi, de aceea putem spune, fără teama de a greşi, că Părin- 
tele Cleopa a fost şi va rămâne sinteza practică a Părinţilor şi a 
Tradiţiei ortodoxe în cea mai autentică actualitate. 

Ne rămâne un model de contemplativ, care putea trăi re- 
tras în deplină singurătate toată viaţa, dar a renunţat pentru a 
prescrie altora viaţa de obşte în ascultare, cu practicarea ascezei 
şi împlinirea poruncilor — calea cea mai sigură pentru mântuire. 
A ajuns să împlinească cuvântul lui Evagrie Ponticul care zice: 
„Monahul este cel care, separat de toţi, este unit cu toţi". 

A trăit în Sihăstria - mănăstire generatoare de sfinţi - ca 
un eremit în obşte. Nu a făcut din măsura sa măsura altora, ci 
s-a împărţit între sine, obşte şi credincioşi. A considerat deschi- 
derea spre lume absolut necesară, pentru timpurile de astăzi, 
pentru a-şi împlini canonul pe care singur şi 1-a impus, acela de 
a fi de folos pentru cât mai mulţi, de a dărui cât mai mult, deve- 
nind astfel un organ şi un canal al Duhului Sfânt prin care a 
curs deosebit de mult har spre lume în timpul vieţii sale, un su- 
flet de mamă înlăcrimată vizibil sau invizibil, care a fost faţă de 
fiii săi duhovniceşti inimă de mamă însetată pentru Rai. 

Când încheia asemenea comuniuni auzeam cu toţii cuvintele 
ieşite dintr-o inimă care trăia într-o altă lume: „Mânca-v-ar 
Raiul!". 

A vorbit fără răgaz, a scris, a luptat pentru dreapta credin- 
ţă, a îndemnat, a încurajat, a mângâiat, a fost un izvor de spe- 
ranţe spre mântuire, a impus o linie morală în viaţa de toate 
zilele a celor ce l-au căutat şi l-au cercetat folosind toate mijloa- 
cele duhovniceşti, dar mai ales: spovedania, rugăciunea, smere- 
nia şi cuvântul ieşit dintr-un suflet imaculat de Sfânt* extrem de 
hotărât de a aduce pe cât mai mulţi la Rai, la fericirea pe care o 
avea în inimă - Hristos, „Calea, Adevărul şi Viaţa". 






Un minunat cunoscător al Tradiţiei creştine româneşti* 



Pr. Prof. Dr. D. Stăniloăej Bucureşti, 1985 



întâia ediţie a cărţii Despre credinţa ortodoxă a Prea Cu- 
vioşiei Sale, Părintele Arhimandrit Cleopa Ilie, a avut o atât de 
mare căutare încât, curând după apariţia ei, în 1981, s-a ivit 
trebuinţa unei a doua ediţii, pentru a răspunde multelor cereri 
ale credincioşilor. Această a doua ediţie apare îmbogăţită cu 
unele noi teme ale credinţei noastre înfăţişate şi întemeiate de 
Prea Cuvioşia Sa cu aceeaşi pricepere şi putere convingătoare ca 
şi cele înfăţişate în prima ediţie şi reluată în ediţia de faţă. 

Aşa cum am spus şi în cuvintele înscrise pe coperta primei 
ediţii, Prea Cuviosul autor luminează, convinge şi cucereşte pe 
cititori în lămurirea punctelor dreptei noastre credinţe, atât 
prin întemeierea lor amănunţită pe textele Sfintei Scripturi, ale 
căror adevărate înţelesuri le pune în lumină, cât şi prin graiul 
înţeles de toţi, în care le explică. 

Prea Cuvioşia Sa se dovedeşte şi în scris, ca şi în grăirea vie 
către credincioşii care au fericirea să-1 audă, acelaşi cunoscător 
temeinic al Sfintei Scripturi şi fermecător maestru al cuvântu- 
lui rămas credincios îndelungatei tradiţii a graiului bisericesc al 
poporului nostru, cu totul deosebit, al grăirii către credincioşi cu 
care este înzestrat Prea Cuvioşia Sa, şi care, însoţit de o memo- 
rie a textelor Scripturii şi ale Sfinţilor Părinţi, cum nu se mai 
poate întâlni la altcineva în răstimpul unei sau mai multor ge- 
neraţii, dau Prea Cuvioşiei Sale putinţa să vorbească ceasuri 
îndelungate în modul cel mai închegat, dar, în acelaşi timp, în 
mod zâmbitor şi neobositor atât pentru Prea Cuvioşia Sa, cât şi 
pentru auzitori. Abundenţa de dovezi din Scriptură şi din Sfinţii 
Părinţi se revarsă ca o ploaie peste ascultători, încât nimeni nu 



* Prefaţa lucrării Călăuză în credinţa ortodoxă, ediţia a Ii-a, de Arhim. 
Cleopa Ilie, Ed. Episcopiei Romanului, 2000, pp. 12-13. 

mai poate găsi nici un temei pentru vreo părere opusă învăţă- 
turii de totdeauna a Bisericii. 

Deşi în cartea Despre credinţa ortodoxă nu mai e de faţă 
autorul care să spună lucrurile din ea şi textele din Sfinţii Pă- 
rinţi sunt mai puţine, dându-se spaţiul principal textelor din Scrip- 
tură, se simt în ea, totuşi, cunoştinţele rar întâlnite ale dreptei 
noastre credinţe şi modul uşor şi fermecător de a se exprima, 
care e propriu Prea Cuvioşiei Sale şi care încântă pe cei ce-1 as- 
cultă când le vorbeşte cu viu grai. 

Nu ştiu dacă s-a luat de cineva vreo măsură ca să se păs- 
treze vreuna din vorbirile prieteneşti ale Prea Cuvioşiei Sale, 
extinse pe ore întregi, ca un monument de grai românesc încân- 
tător redând conţinutul bogat al credinţei noastre strămoşeşti, 
ca pe un rod plin de seva grădinilor moldoveneşti. 

Dar, fie că se va păstra, fie nu în stare grăitoare imaginea 
acestui „Awă" unic al spiritualităţii româneşti, cartea P. C. Sale 
Despre credinţa ortodoxă va păstra, dacă nu chipul în stare gră- 
itoare al personalităţii sale cu totul remarcabile, măcar o frân- 
tură din farmecul graiului său şi un rezumat al uimitoarei sale 
cunoştinţe a dreptei noastre credinţe, întemeiată pe o rară şi 
deosebit de subţire înţelegere a textelor Scripturii şi ale Sfinţilor 
Părinţi ai Bisericii. 

Prea Cuvioşia Sa rămâne prin această carte un minunat 
martor viu şi cunoscător al Tradiţiei creştine româneşti din zile- 
le noastre. 



Părintele Cleopa de la Sihăstria* 



Protos. Petroniu Tănase, Stareţul Schitului Prodromu - Athos 

Ne-am întristat, fireşte, aflând că încă un mare părinte din 
lumea Ortodoxiei a plecat dintre noi, tocmai acum, când este 
atâta nevoie de călăuze sigure pe calea mântuirii. 

Nu de mult plecase părintele Paisie Atonitul. La începutul 
acestui an ne-a părăsit părintele Efrem de la Catunachi —Athos, 
iar acum, de curând, Părintele Cleopa de la Sihăstria — România. 
Dar nu este altă cale. Părintele Cleopa trecuse de mult vârsta 
psalmistului, avea 86 de ani, şi Domnul 1-a chemat întru bucuria şi 
odihna Sa, iar nouă ne-a rămas, cum zice apostolul, datoria să-1 
pomenim şi să-i urmăm credinţa. 

Numele Părintelui Cleopa de la Mănăstirea Sihăstria - trecuse 
de mult hotarele ţării. Era cunoscut nu numai în ţările ortodoxe, 
ci în toată lumea creştină. Străinii, îndeosebi ortodocşii, când 
veneau în România, nu se putea să nu treacă şi pe la Sihăstria, ca 
să-1 vadă şi să-1 audă pe Părintele Cleopa. Ierarhi, teologi, inte- 
lectuali, monahi şi oameni simpli treceau pe la Părintele Cleopa şi 
toţi plecau folosiţi de chipul cuvios şi sfătos al părintelui, de cu- 
vântul său duhovnicesc cu care îi mângâia pe cei încercaţi. Sfătuia şi 
lămurea nedumeriri, îi îndruma pe cei tineri, dar mai ales îi uşura de 
povara sufletească a păcatelor prin sfânta spovedanie. 

Şi pentru că viaţa celor ce bine şi-au sfârşit călătoria pămân- 
tească este plină de învăţăminte, se cade să stăruim puţin asupra 
vieţii marelui părinte plecat dintre noi. 

Părintele Cleopa s-a născut la 10 aprilie 1912 în comuna Suliţa, 
judeţul Botoşani, în nordul Moldovei, dintr-o familie de ţărani cre- 
dincioşi, Alexandru şi Ana Hie, cu 10 copii, dintre care cinci vor îm- 
brăţişa viaţa călugărească, iar mai la urmă şi mama Ana va deveni 

* Extras din lucrarea Icoane smerite din Sfânta Ortodoxie românească, de 
Ierom. Petroniu Tănase, Schitul Prodromu - Muntele Athos, Ed. Bizantină, 
pp. 46-55. 

monahia Agafia. Duhovnicul Paisie de la schitul Cozancea, cu- 
noscut familiei, îl va îndruma pe tânărul Constantin, că aşa îi era 
numele de botez, spre viaţa călugărească din Mănăstirea Si- 
hăstria, unde va merge în anul 1929, iar în anul 1937 va primi 
tunderea monahală, luând numele de Cleopa. 

în vremea aceea, Sihăstria era un schit modest din preajma 
Mănăstirii Secu, judeţul Neamţ, de care depindea, având o biseri- 
cuţă şi un corp de chilii pentru puţinii săi vieţuitori. Dar avea un 
stareţ vrednic, schimonahul Ioanichie Moroi, care făcuse deja un 
stadiu duhovnicesc la Sfântul Munte Athos şi pusese în Sihăstria 
rânduială aspră, ca în sihăstriile Athosului. Intre sfaturile sale, 
stareţul Ioanichie spunea mereu ucenicilor săi: „Frate, ia aminte 
de sine, păzeşte-ţi mintea şi nu uita pe «Doamne Iisuse»". 

In Sihăstria, după un timp de osteneală în ascultările obşteşti, 
tânărul monah Cleopa a fost rânduit cioban la stâna schitului, as- 
cultare pe care a îndeplinit-o vreme de 6 ani. In liniştea şi în mij- 
locul frumuseţilor naturale, unde îşi păştea oile, pe lângă treburile 
ciobăneşti. Părintelui Cleopa îi era nelipsită o carte cu scrieri du- 
hovniceşti - Vieţile Sfinţilor, Patericul, Scara Sfântului Ioan 
Scărarul ş.a. - pe care le-a citit şi răscitit de multe ori; şi fiind înzes- 
trat de Dumnezeu cu o memorie excepţională, le ştia aproape pe de 
rost. Şi nu numai că le ştia, dar avea şi acest dar de a le povesti fru- 
mos şi altora, nu numai ca din carte, ci ca şi cum el însuşi ar fi trăit 
acele vremi. Astfel, îndată s-a făcut cunoscut tuturor din obşte, iar 
când stareţul Ioanichie a murit, el a fost ales de toată frăţimea ca 
stareţ la Sihăstria. A fost îndată hirotonit preot şi duhovnic al ob- 
ştii, ascultare pe care a avut-o până la moarte, timp de 60 de ani. 

Ca stareţ şi duhovnic, Părintele Cleopa a sporit din putere în 
putere, ducând o viaţă de aspră nevoinţă călugărească. Numărul 
monahilor dornici să intre sub povăţuirea sa a crescut, ba chiar a 
fost trimis de conducerea bisericească cu un număr de 30 de monahi 
la Mănăstirea Slatina, care avea puţini monahi. Dar nu a stat mult, 
ci a revenit la Sihăstria, unde a încredinţat treburile gospodăreşti 
unui vrednic ucenic al său, iar el a rămas numai cu grija duhovni- 
cească a obştii şi a credincioşilor, care tot mai mulţi veneau pentru 
sfat şi spovedanie la Părintele Cleopa. 

în timpul prigoanei comuniste, când mulţi monahi au fost iz- 
goniţi din mănăstiri, Părintele Cleopa a stat o vreme, între anii 
1955-1964, ascuns prin pădurile nesfârşite din preajma Sihăstriei 

sau prin casele unor credincioşi devotaţi. Revenind în obşte în 1964, 
Părintele Cleopa şi-a continuat lucrarea sa de povâţuire a monahilor 
din obşte şi a credincioşilor care-1 asaltau. 

Care era programul de lucru al Părintelui Cleopa? După ieşirea 
de la Sfânta Liturghie, dimineaţa, avea rânduiala de chilie: rugă- 
ciune, îndeletnicire cu cititul şi scrisul. Credincioşii, care veneau zil- 
nic, îl aşteptau într-o odaie anume, aşezată în preajma chiliei, unde el 
mergea după-amiazâ. Preoţi, călugări din diferite mănăstiri, mame 
cu copii, credincioşi dornici de cuvânt, puneau întrebări, cereau 
sfaturi, însemnându-şi cu grijă răspunsurile primite. în general, 
problemele se discutau public, liber, spre folosul tuturor. Problemele 
duhovniceşti şi cele cu caracter personal le lăsa la urmă. Convor- 
birile ţineau ceasuri întregi, până seara târziu. Era o adevărată 
şcoală de catehizare, de îndrumare împotriva păcatului, împotriva 
prozelitismului sectar, pentru întărirea credinţei ortodoxe. 

In timpul comuniştilor, când orice fel de adunare era strict in- 
terzisă, o astfel de activitate era suspectă şi strict supravegheată. 
Printre credincioşii care veneau la Părintele Cleopa regulat se stre- 
cura şi câte un securist, venit anume să audă ce grăieşte şi să 
înregistreze predicile lui. Dar nu o dată se întâmpla ca înşişi secu- 
riştii să ceară mai discret sfatul părintelui pentru necazurile pe 
care le aveau în familie şi să vorbească cu admiraţie despre darul 
duhovnicesc al Părintelui Cleopa. In povăţuirile sale, Părintele 
Cleopa nu avea anume învăţături personale, ci vorbea din expe- 
rienţa sa duhovnicească şi din cuvintele Sfinţilor Părinţi ai Bise- 
ricii, pe care le ştia bine. 

„Fraţilor - zicea el, între altele - sfinţii şi cuvioşii părinţi ai Bi- 
sericii noastre Ortodoxe sunt pentru noi icoane vii de urmat pe 
calea mântuirii. Suntem datori să-i cinstim şi să le urmăm după 
putere rugăciunea, postul, sfinţenia vieţii, smerenia, răbdarea, blân- 
deţea, mila, sfatul, jertfa. La fel, să urmăm şi viaţa curată şi bine- 
cuvântată a părinţilor noştri trupeşti care ne-au născut şi a pă- 
rinţilor duhovniceşti care ne-au unit cu Hristos şi ne-au îndru- 
mat pe calea mântuirii." 

„Lumea şi tinerii din viaţa noastră se vor mântui numai dacă 
vor călători între aceste două ziduri: frica de Dumnezeu şi cugetarea 
la moarte. Să nu uităm niciodată că Dumnezeu de-a pururi este de 
faţă înaintea noastră în tot ceea ce facem şi că negreşit într-o zi 

vom muri şi vom da socoteală amănunţit de tot ceea ce am făcut 
în viaţă." 

Pe monahii care veneau să-i ceară sfat îi îndemna să se spove- 
dească des, săptămânal, şi să ţină cu scumpătate cele făgăduite, 
curăţenia, sărăcia şi ascultarea, fără de care monahul nu se mân- 
tuieşte. 

„Condiţiile mântuirii - zicea iarăşi părintele - sunt simple, pe 
înţelesul tuturor. Acestea sunt: să avem faţă de Dumnezeu inimă 
de fiu, adică să-L iubim şi să ascultăm de El cum ascultă un fiu bun 
de tatăl său; faţă de aproapele să avem inimă de mamă, adică să 
avem milă faţă de toţi oamenii, fără deosebire, şi să-i ajutăm după 
putinţă, sufleteşte şi trupeşte, la cele de nevoie. Iar faţă de noi să 
avem inimă de judecător, adică necontenit să ne judecăm pe noi 
înşine, socotindu-ne mai păcătoşi decât toţi oamenii." 

O parte dintre aceste învăţături simple şi practice Părintele 
Cleopa le-a strâns şi publicat în câteva volume — predici pentru 
credincioşi şi pentru monahi, îndrumări pentru spovedanie ş.a. — 
iar pe altele unii dintre ucenicii săi le-au consemnat într-o serie de 
caiete intitulate Ne vorbeşte Părintele Cleopa, care sunt mult cău- 
tate de credincioşi. 

Alături de dărnicia cuvântului duhovnicesc, Părintele Cleopa 
era şi mult milostiv. Nu era om sărac sau necăjit care, trecând pe 
la Sihăstria, să nu primească ajutor: bani, haine, alimente, iar la 
temelia multor biserici din satele sărace stau bani primiţi de la 
Sihăstria. 

între toate aceste osteneli, darul cel mai de preţ pe care 1-a avut 
Părintele Cleopa a fost acela de părinte duhovnicesc, de duhovnic, 
de adânc cunoscător al sufletului omenesc. Arhierei, stareţi de mă- 
năstiri, credincioşi din toate straturile sociale veneau şi se spovedeau 
la Părintele Cleopa, care, ca un iscusit doctor sufletesc, ştia să 
pună diagnosticul şi să trateze bolile sufletului omenesc. Iată ce 
mărturiseşte un preot, profesor de teologie, care s-a spovedit la 
Părintele Cleopa: „Când m-am spovedit pentru prima oară, Părin- 
tele Cleopa a rostit deasupra capului meu, timp de o jumătate de 
ceas, atâtea păcate posibile încât m-a uluit... Şi ştiu că nu mai ră- 
măsese în mine mai nimic, dar tocmai de aceea mă simţeam aşa de 
uşor că aş fi putut să zbor până la cer". 

în aceste vremuri de cumplite încercări; comunism, cataclisme, 
sărăcie, inundaţii, cutremure etc., mii de suflete împovărate, ajunse 

în pragul deznădejdii, s-au uşurat şi întărit trecând pe sub epitra- 
hilul Părintelui Cleopa. 

Toată această osteneală stăruitoare şi îndelungată a Părin- 
telui Cleopa a dat rod îmbelşugat. Modestul schit de altădată al 
Sihăstriei a devenit acum una dintre cele mai de seamă mănăstiri 
ale ţării. Alături de vechea bisericuţă se înalţă o mare catedrală, 
târnosită chiar în acest an (1997 n.n.) de doi patriarhi: Patriarhul 
Ecumenic Bartolomeu I şi Teoctist, Patriarhul României. Corpuri 
de chilii frumoase şi bine dotate adăpostesc cea mai mare obşte 
monahală din ţară, de aproape 150 de monahi şi fraţi, sau pot 
găzdui per-soane oficiale la cel mai înalt nivel. Mănăstirea are o 
editură proprie, condusă de un vrednic ucenic al părintelui Cleopa, 
Arhim. Ioanichie Bălan, care, pe lângă altă mulţime de cărţi de 
zidire sufletească pentru credincioşi, a publicat întreaga serie de 
12 volume cu Vieţile Sfinţilor. Pe de altă parte, mulţime de 
mănăstiri şi schituri din Moldova stăreţite de ucenici ai Părintelui 
Cleopa se află în plină creştere şi înflorire. 

Oprindu-ne aici, la aceste puţine însemnări, este firesc să ne 
întrebăm prin ce minune smeritul fiu de ţăran de altădată, fără 
şcolire la şcoli înalte, a ajuns la înălţimea părintelui duhovnicesc 
care a fost Părintele Cleopa. 

Viaţa din familia de ţărani credincioşi şi-a pus definitiv pecetea 
pe cei şapte ani de acasă. Credinţa şi evlavia insuflate de evlavi- 
oasa mamă Ana nu l-au părăsit niciodată. Apoi, la mănăstire, in- 
trând sub povăţuirea unor desăvârşiţi părinţi duhovniceşti, Ioanichie 
şi Paisie, a sporit din putere în putere şi talanţii pe care îi dăruise 
Dumnezeu, memoria excepţională şi darul cuvântului frumos, i-a 
înmulţit însutit printr-o străduinţă personală neîntreruptă. Bunul 
Dumnezeu dă fiecărui om la naştere şi prin botez o mare bogăţie 
latentă de daruri, care aşteaptă să fie puse în lucrare şi care, cel 
mai adesea, din ignoranţă şi nepăsare, rămân ca un preţios capital 
nefolosit. 

Pe lângă amintirea unei frumoase şi desăvârşite icoane a unei 
persoane duhovniceşti, pe lângă preţioasele învăţături pe care le-a 
lăsat, Părintele Cleopa, cu mersul mereu ascendent al vieţii sale, 
ne dă o mare lecţie de viaţă creştină, viaţă de familie creştină au- 
tentică, o bună povăţuire a obştii creştineşti şi o îndrumare temei- 
nică a tineretului. Acestea sunt bunurile cele mai de preţ ale unei 
ţări şi calea cea mai sigură pentru prosperitatea şi înflorirea ei. 



Părintele Cleopa* 



Pr. Prof. Univ. Dr. Nicolae D. Necula 

Părintele Arhimandrit Cleopa Hie este binecunoscut şi apre- 
ciat în ţara noastră ca unul dintre cei mai iscusiţi şi devotaţi 
duhovnici ai monahismului românesc. Format în cea mai înaltă 
şcoală duhovnicească a ascultării, a rugăciunii şi ascezei, a în- 
singurării şi înfrânării şi, mai ales, a iubirii de Dumnezeu şi de 
oameni, Sfinţia Sa şi-a format fiii sufleteşti în acelaşi duh de as- 
cultare deplină faţă de Dumnezeu şi Biserică , în aceeaşi smere- 
nie şi rânduială tradiţional-călugărească şi în acelaşi cuget de 
slujire a Evangheliei lui Hristos, de păstrare cu sfinţenie a învă- 
ţăturii şi rânduielii canonice în duh autentic ortodox, fără com- 
promisuri şi inovaţii din afară. 



"Extras din revista Chemarea credinţei, anul X, 2002, nr. 107-109, p. 13. 



Părintele Cleopa şi Ecumenismul 



Pr. Prof. Univ. Dr. Constantin Coman 

L-am întâlnit pe Părintele Cleopa de mai multe ori la chilia sa 
de la Mănăstirea Sihăstria. De cele mai multe ori eram însoţit sau 
însoţeam prieteni din România sau din Grecia. După 1990, mai 
ales, l-am cercetat de foarte multe ori însoţind grupuri de călugări 
şi de călugăriţe din Grecia, chiar din Sfanţul Munte. Am beneficiat 
şi eu de fiecare dată de ofranda de cuvânt pe care Părintele o adu- 
cea fără zgârcenie oricui poposea în pragul chiliei sale, dar cu 
deosebire celor care veneau din locuri binecuvântate ca Sfântul 
Munte. Mereu îşi amintea de pelerinajul pe care-1 făcuse Ia Sfântul 
Munte cu mulţi ani în urmă şi de discuţiile pe care le avusese cu 
mari părinţi aghioriţi ai momentului respectiv. Părintele Cleopa 
era cunoscut şi în Grecia ca un mare duhovnic, de aceea cercetarea 
sa era unul din punctele cele mai importante din programul ori- 
cărui pelerinaj în Moldova. L-am vizitat de câteva ori împreună cu 
bunul meu prieten — şi al românilor — editorul-teolog Stelian Ke- 
mentzetzidis. II pomenesc aici pentru că acesta a fost primul editor 
grec care a publicat traduceri în limba greacă din cărţile Părin- 
telui Cleopa, ca de altfel şi din alţi duhovnici români. în contextul 
în care spaţiul românesc este invadat de traduceri din duhovnicii 
greci, este potrivit să semnalăm faptul că există un grec care se 
străduieşte să traducă din duhovnicii români contemporani în 
limba greacă. 

Părintele Cleopa impresiona pe toţi cu verva sa duhovnicească, 
cu vorba sa vioaie, cu chipul frumos de bătrân înţelept, cu memoria 
sa fenomenală, cu sfinţenia vieţii sale. Am să pomenesc, de ase- 
menea, dificultatea pe care o întâmpina translatorul Părintelui 
Cleopa, cred că în orice limbă ar fi tradus, dar mai ales în limba 
greacă, în care traduceam eu de obicei. Era imposibil să redai totul, 
cu deosebire încărcătura de metafore dintre cele mai pitoreşti care 

însoţeau orice povestire, vorbirea populară! Te ajuta însă faptul că 
Părintele Cleopa era posesorul unei adevărate panoplii de mij- 
loace de comunicare nonverbale: chipul său vorbea de la sine, ges- 
tica sa foarte bogată, intonaţiile glasului său care atingeau deseori 
cote dintre cele mai contrare şi tulburătoare, de la vocea dulce, 
mângâietoare, drăgăstoasă până la vorba-tunet care uneori din 
senin pornea a se rostogoli în rafale nemiloase peste ascultători, 
in-diferent cine erau aceştia. Striga pur şi simplu, nu striga însă 
urechilor, ci adâncului fiinţei, unde dorea să pătrundă. 

Ar fi foarte multe momentele şi lucrurile care mi-au rămas în 
memorie de la întâlnirile pe care le-am avut cu Părintele Cleopa. 
Am să pomenesc două dintre acestea, cu foarte mare impact asu- 
pra persoanei mele şi, mai ales, asupra vocaţiei mele teologice. 

Prima amintire este legată de perioada de începuturi a activi- 
tăţii mele preoţeşti, pastorale. Tânăr preot, aşadar, beneficiind de 
oportunitatea de a cere sfat marelui duhovnic în legătură cu îmbu- 
nătăţirea mijloacelor mele pastorale, l-am întrebat ce aş putea să 
fac în plus să-i aduc pe oameni la biserică. Socoteam a fi găsit cea 
mai potrivită întrebare şi cred că în mintea mea se şi pregătea să 
încolţească gândul mândriei... Dar nu a mai apucat pentru că am 
fost pur şi simplu siderat de strigătul spontan al Părintelui Cleopa: 
„Măăăăi!!! Dar ce crezi că tu aduci oamenii la biserică! Nu-i aduci 
tu, Dumnezeu îi aduce pe oameni la biserică!". Am rămas buimac 
un timp şi, nici chiar după plecarea de la chilie nu m-am dumirit ce 
să fi fost cu acest răspuns, şi nu atât cu răspunsul, cât cu maniera 
în care Părintele 1-a proferat: mustrător, ameninţător, ultimativ, 
sentenţios. Aveam să mai întâlnesc această pedagogie a imprimă- 
rii unei deprinderi sau a unui lucru prin răstire ameninţătoare la 
un umil instructor de la şcoala de şoferi, care pentru a mă învăţa o 
dată pentru totdeauna să nu mai întorc capul la cel din dreapta 
mea când conduc maşina, atunci când am făcut lucrul acesta 
pentru prima dată, de la vorba blândă de până atunci a scos un 
strigăt de m-a blocat pur şi simplu: „Mă omori, părinte! Ce faci, mă 
omori! Uită-te înainte, nu te uita la mine când conduci". Bănuiesc 
eă şi la Părintele Cleopa tunetele sale verbale în mijlocul unui 
discurs paşnic aveau acelaşi scop, de a-ţi imprima în adâncul fiinţei 
un adevăr fundamental. Pe cât de lipsit de relevanţă imediată, pe 
atât de important s-a dovedit în timp pentru mine acel adevăr 
fundamental prins de Părintele Cleopa într-un strigăt ameninţător. 

Am înţeles cu timpul, în activitatea mea pastorală, dar mai ales în 
cea teologică, cât de important este să iei în calcul lucrarea lui 
Dumnezeu în tot ceea ce eşti chemat să faci. Acel adevăr răstit al 
Părintelui Cleopa avea să-mi stea în faţă în dezvoltarea mai târziu a 
ermineuticii duhovniceşti, care pune în evidenţă tocmai faptul că 
omul nu poate înţelege nimic, prin urmare nici Cuvântul lui 
Dumnezeu din Sfânta Scriptură, fără prezenţa şi lucrarea ne- 
mijlocită a Duhului Sfânt. 

Un al doilea episod, foarte semnificativ, priveşte o surprinză- 
toare lecţie de ecumenism primită de la Părintele Cleopa, unul 
dintre cei mai riguroşi ortodocşi, vajnic apărător al dreptei credinţe 
şi neîndurător luptător împotriva sectanţilor. Mă tem că mulţi 
dintre cititorii acestui material vor socoti pur şi simplu o blasfemie 
alăturarea cuvântului ecumenism de numele Părintelui Cleopa. Şi 
totuşi! Să povestesc mai întâi. In luna septembrie a anului 1998 a 
avut loc la Mănăstirea Neamţ (Seminarul Teologic, de fapt) prima 
întrunire est-vest a bibliştilor nou-testamentari, cu participarea a 
peste 35 de specialişti în Noul Testament din toată lumea şi de 
diferite confesiuni. In programul întrunirii a fost inclusă şi o vizită la 
Părintele Cleopa, într-una din serile libere ale simpozionului. Ajunşi 
în faţa chiliei, aşteptam cu toţii ieşirea părintelui. Acesta iese la un 
moment dat, însoţit de Părintele Vasile Mihoc, unul dintre organi- 
zatori, şi se adresează pe acelaşi ton strigat vizitatorilor: „Toţi sun- 
teţi ortodocşi, nu-i aşa?". Părintele Mihoc se apleacă la urechea 
dânsului şi-i aduce la cunoştinţă că nu sunt toţi ortodocşi, ci sunt şi 
catolici, şi protestanţi, şi anglicani... Replica Părintelui Cleopa la 
auzul precizării făcute de Părintele Mihoc a fost una pe cât de ne- 
aşteptată pe atât de importantă: „Dar toţi sunteţi botezaţi în nu- 
mele Sfintei Treimi!" Am stat după aceea mai mult de vorbă cu 
dânsul. A povestit ca de obicei multe lucruri. . . La plecare, pe drum, 
s-a discutat însă mult pe marginea a ceea ce se numeşte în limbajul 
ecumenic teologia baptismală pe care Părintele Cleopa şi-a înte- 
meiat spontan şi fără rezerve cuprinderea unui grup format din 
diferite confesiuni creştine. îmi amintesc cât de mirat s-a arătat un 
coleg de la Tesalonic, binecunoscut mediilor ecumeniste, Prof. Petros 
Vasiliadis, de deschiderea bătrânului Cleopa, în ochii tuturor un 
reprezentant de seamă al spiritului conservator din monahismul 

ortodox. Era pur şi simplu entuziasmat să găsească această atitu- 
dine pozitivă a Părintelui Cleopa şi întemeierea ei profund teologică 
şi nu se mai oprea exclamând cât de constructivă ar fi o astfel de 
abordare din partea călugărilor ortodocşi, atât de intransigenţi. De 
atunci, eu însumi, întemeiat pe autoritatea duhovnicească a Pă- 
rintelui Cleopa, mi-arn nuanţat mult atitudinea şi înţelegerea 
relaţiei dintre ortodocşi şi celelalte confesiuni. Am înţeles că nu pu- 
tem dispreţui pe nimeni şi, mai mult, am înţeles că trebuie făcute 
eforturi de a-i îmbrăţişa pe toţi oamenii, nu ignorând sau încăl- 
când adevărul de credinţă, ci tocmai întemeindu-ne în acest adevăr. 
Am înţeles că sunt grade diferite de unitate, pe care le experiem 
chiar în relaţiile noastre inter-personale. Atunci când i-a numit pe 
toţi ortodocşi, a avut în vedere, desigur, baza euharistică a unităţii 
ortodocşilor, care defineşte un grad foarte ridicat de unitate. Când 
a invocat botezul în numele Sfintei Treimi, Părintele Cleopa, apli- 
când dacă vreţi iconomia, a recunoscut baza baptismală ca pe un 
nivel concret de unitate în adevăr. Relatând în diferite împreju- 
rări acest episod-simbol, am adăugat de cele mai multe ori convin- 
gerea mea că, dacă întâmplarea făcea ca printre noi să se afle şi re- 
prezentanţi ai altor religii, Părintele Cleopa i-ar fi îmbrăţişat şi pe 
aceia, nu într-un salut convenţional, ci întemeindu-se în adevăr şi 
invocând teologia creaţiei. Ar fi exclamat, cred: „Dar, toţi avem 
acelaşi Creator!* Am întâlnit după aceea dezvoltată teologic şi 
mult aprofundată această atitudine pozitivă de deschidere şi de 
îmbrăţişare în adevăr fără a face vreun compromis faţă de dreapta 
credinţă a celor de alte confesiuni şi de alte religii chiar în lucrarea 
tradusă în limba română Ortodoxia şi problemele lumii contempo- 
rane, a Prea Fericitului Părinte Anastasie, Arhiepiscopul Tiranei 
şi a toată Albania, un ilustru teolog ortodox contemporan. 

Cum nu l-am putut suspecta pe Părintele Cleopa de atitudine 
duplicitară sau de convenţionalism, cred cu tărie că atitudinea sa 
a fost una sinceră şi responsabil asumată. Am depus această măr- 
turie şi pentru faptul că unii reprezentanţi tineri ai monahismului 
românesc îşi întemeiază intoleranţa, dispreţul şi uneori chiar 
ura faţă de semenii lor de alte confesiuni, invocând tradiţia marilor 
duhovnici români, între care cu siguranţă îl numără şi pe Părin- 
tele Cleopa. în contrast cu experienţa atitudinii tolerante a 

Părintelui Cleopa o să citez experienţa aproape incredibilă pe care 
am f&cut-o anul trecut (toamna lui 2004) la un congres interna- 
ţional despre Ecumenism, organizat la Tesalonic, unde mi-a fost 
dat să fiu martorul unei atitudini cu totul contrare exprimate de 
doi foarte tineri monahi români, de la o mănăstire din Moldova. 
Aceştia, asumându-şi (de fapt, uzurpând) titlul de reprezentanţi 
ai monahismului românesc au prezentat un material plin de 
fanatism şi de ură nu numai la adresa eterodocşilor, dar mai ales 
la adresa ortodocşilor, teologi sau ierarhi, care sunt în vreun fel 
implicaţi în mişcarea ecumenică sau dezvoltă, după părerea dân- 
şilor, activităţi ecumeniste în ţara noastră. Nu am să comentez 
această atitudine. Fără să mă declar şi iară să fiu ecumenist, îi 
rog pe tinerii monahi români, care-şi fac un titlu de glorie anga- 
jându-se în lupta împotriva ecumenismului şi a ecumeniştilor, să 
ia aminte la atitudinea Părintelui Cleopa. 



Comunicare în lumina Duhului Sfânt 



Pr. Nicolae Dascălu, 
Consilier Cultural al Arhiepiscopiei laşilor 

în veacul nostru, comunicarea a trecut prin artă către dome- 
niul ştiinţelor. Se vorbeşte tot mai mult despre comunicare, într-o 
lume sufocată de mass-media, se scriu cărţi voluminoase despre 
această disciplină, care se învaţă de la grădiniţă şi până la 
universitate. Cu toate acestea, o maladie care bântuie societa- 
tea noastră de azi este singurătatea, resimţită ca înstrăinare de 
semeni şi de Dumnezeu, din lipsă de comunicare sinceră şi 
autentică. Raporturile care se stabilesc între oameni sunt 
marcate de grabă, de criza de timp, de interese de moment şi de 
idei preconcepute. Mai ales întâlnirile cu persoane necunoscute, 
impuse de contextul social în care ne mişcăm în lume, se reduc 
adesea la reacţii-şablon, cu zâmbete forţate sau crispări con- 
trolate, împrumutate parcă de la maşinile care ne ocupă univer- 
sul domestic. 

Credinciosul mirean face din calea către mănăstire o necesi- 
tate de comunicare mai intensă în libertatea harului, sub raza 
Duhului, o şansă de a pătrunde mai profund câtre miezul cre- 
dinţei, prin experienţa rugăciunii şi a întâlnirilor cu Părinţii. Pe 
calea aceasta avem nevoie fiinţială de Părinţi duhovniceşti, ca 
să primim de la Părintele Ceresc hrana noastră cea spre fiinţă 
şi să ne întoarcem acasă mai buni şi mai curaţi. 

L-am întâlnit pe Părintele Cleopa de la Mănăstirea Sihăs- 
tria în mai multe rânduri şi dau slavă lui Dumnezeu că lumina 
chipului şi binecuvântările Sfinţiei Sale m-au făcut să înţeleg 
lucruri şi evenimente pe care altfel le-aş fi neglijat sau nu le-aş 
fi priceput în sensul lor adevărat, duhovnicesc. Sunt şi astăzi 
fapte şi situaţii din viaţa Bisericii noastre care mă fac să re- 
flectez la un răspuns; oare cum ar tâlcui acestea Awa Cleopa? 

Din clipele binecuvântate de odinioară, mi-au rămas adânc 
întipărite în memorie trei împrejurări, îndepărtate în timp una 
de alta, dar pe care le retrăiesc aievea dintr-un singur gând. 

Cea dintâi se petrecea în primăvara anului 1978, după Sf. 
Paşti, când am participat la un pelerinaj de studiu organizat de 
către Părintele Mircea Păcurariu de la Sibiu. Tineri teologi, în 
apropierea sesiunii de vară, aveam în minte o mulţime de 
versete biblice şi de texte patristice, pregătite pentru examene. 
La Sihăstria, îndrumătorul nostru 1-a rugat pe Părintele Cleopa 
să ne rostească un cuvânt de învăţătură. Am recunoscut în 
vorbirea lui molcomă şi poruncitoare texte sfinte învăţate de noi 
pentru examene, dar în ţesătura frazelor Părintelui descope- 
ream cu uimire sensuri şi accente pe care nu le bănuisem până 
atunci. Ştia atât de multe Awa Cleopa şi ni le spunea şi nouă cu 
atâta smerenie şi bunătate, încât ni se părea că le auzim pentru 
prima dată, înveşmântate într-o lumină care pătrunde în 
adâncul inimii. în cântările învierii simţeam cuvintele cum în- 
vie în noi. 

O altă împrejurare revelatoare pentru mine a fost prilejuită 
de o vizită a Arhipăstorului nostru, înalt Prea Sfinţitul 
Mitropolit Daniel, la mănăstirea de metanie. L-am însoţit, îm- 
preună cu Părintele Stareţ Victorin şi cu alţi doi părinţi, la chi- 
lia Awei Cleopa, din partea de sus a mănăstirii. Bătrânul ne-a 
deschis cu bucurie uşa chiliei sale strălucind de curăţenie, 
amirosind a busuioc şi mir. Am admirat simplitatea vieţii 
călugăreşti întruchipată în acest monah pe chipul căruia stră- 
luceau razele sfinţeniei. în cuvintele sale se împletea înţelep- 
ciunea de duhovnic încercat şi respectul monahului ascultător 
faţă de Chiriarh, acesta fiind chiar fiul său spiritual. Bucuria şi 
pacea aceea mă cuprind de fiecare dată când mă apropii de 
chilia binecuvântată sau de cărţile Părintelui Cleopa. 

A treia întâlnire care îmi stăruie acum în minte s-a întâm- 
plat la Iaşi, la Mănăstirea Golia. Părintele venea de la spital, 
era după o operaţie dificilă, cu trupul subţiat de suferinţă. în 
drurn spre casă, a poposit să vadă pe stareţul Vitalie şi pe 
ceilalţi monahi plecaţi de la Sihăstria ca să lucreze la tipografia 
mitropolitană. Purta însă în privirile sale şi în suflet bucuria 
nevoinţei dăruite ca jertfă bineprimită de Dumnezeu. Vorbea cu 

fină ironie despre slăbiciunile firii noastre trecătoare şi despre 
mila lui Dumnezeu, revărsată asupra noastră prin Maica 
Domnului şi prin sfinţi. Asceza trupului îi făcuse transparentă 
lumea aceasta trecătoare, iar boala care-1 ţinuse departe de 
chilia sa devenise o cale către mântuire şi o- experienţă existen- 
ţială a iubirii Iui Hristos. 

Din fericire ne-au rămas de la Părintele Cleopa cărţi zidi- 
toare de suilet, cuvinte înţelepte înregistrate pe casete audio, 
imagini fotografice şi filmice păstrate cu evlavie de mulţi uce- 
nici. Prin toate acestea, se prelungeşte în viaţa noastră un dar 
dumnezeiesc, prin care ni se comunică tainic apa curată a 
comunicării mântuitoare. „Să ai inimă de fiu pentru Dumnezeu, 
să ai inimă de mamă pentru aproapele şi inimă de judecător 
pentru tine însuţi". La Sihăstria va rămâne mereu deschisă o 
fântână duhovnicească, fântâna Părintelui Cleopa. Venim aici 
când ni se face dor de el, ca să ne potolim setea de comunicare, 
în lumina Duhului Sfânt... 



O lecţie de sfinţenie din Moldova - Părintele Cleopa* 



Pr. Prof. Ion Bria 



O conferinţă ortodoxă organizată de către Consiliul Ecume- 
nic al Bisericilor la Mănăstirea Agapia, în septembrie 1976, la 
invitaţia Mitropolitului Iustin al Moldovei, viitorul Patriarh al 
Bisericii Ortodoxe Române, a adus în inima Moldovei un grup 
de peste 30 de femei din toate părţile Ortodoxiei, pentru a 
reflecta asupra unui subiect de mare importanţă pastorală Par- 
ticiparea şi rolul femeii în viaţa Bisericii Ortodoxe de azi. 

Cei care răspund de organizarea unor astfel de reuniuni or- 
todoxe urmăresc nu atât să producă rapoarte sau să adopte re- 
zoluţii, ci mai ales să creeze un eveniment spiritual şi să desci- 
freze mărturia şi mesajul acelui eveniment. Noi ne-am dus în 
Moldova, aşadar, nu cu intenţia de a dezbate o temă sau de a 
propune teze dogmatice, ci cu dorinţa de a asculta vocea auten- 
tică a unei Biserici locale. Ştiam că spaţiul moldovenesc ascun- 
de, în afară de renumitele biserici pictate în exterior, aceste uni- 
ce temple liturgice şi de iconografie bizantină, prezenţe haris- 
matice şi personalităţi spirituale, care nu se lasă a fi identificate 
de mulţimea de vizitatori de monumente istorice şi de turişti a- 
matori de cultură artistică. 

După primele zile de discuţie, s-au conturat două tendinţe 
ireconciliabile: una care susţinea că nu există un răspuns în tre- 
cut, prestabilit, la tema discutată, de aceea răspunsul trebuie 
căutat; alta care susţinea că, pentru Biserica Ortodoxă, o ase- 
menea temă nu constituie o problemă. Or, o Biserică ce nu are 
nici răspunsuri, nici probleme, este un trup mort. Nimeni nu 
era de acord cu această concluzie. Trebuie deci căutat adevărul, 
răspunsul veritabil, care să ilumineze analizele şi controversele 
noastre superficiale. In acest moment de impas mai mult de 

natură conceptuală decât existenţială, s-a făcut propunerea de 
a asculta cuvântul unuia din părinţii spirituali care vieţuiesc în 
Mănăstirea Sihăstria. Conferinţa a avut astfel prilejul binecu- 
vântat de a se aduna în jurul uneia din „coloanele" neclintite şi 
solide ale acestui univers moldovenesc, Părintele Cleopa. 

Tradiţia filocalică ortodoxă ne învaţă că numai sfinţii au 
avut curajul de a scrie biografia sfinţilor. Ucenicii care trăiesc în 
comuniunea Părintelui Cleopa au nu numai practica aceleiaşi 
sfinţenii, ci şi răspunderea de a pregăti pentru mâine biografia 
acestui mare îndrumător spiritual al Ortodoxiei româneşti. Noi 
transcriem aici doar câteva din urmele pe care le-a lăsat în 
inimile noastre acea neuitată lecţie de filosofia şi practica sfinţe- 
niei, ţinută în trapeza Mănăstirii Văratec, după Liturghia din 
ziua de 14- septembrie, sărbătoarea înălţării Sfintei Cruci. 

Mai întâi, Părintele Cleopa ni s-a descoperit ca o persoană 
de o autenticitate cristalină, primitivă, neprefăcută. Un Adam 
biblic original, care poartă în constituţia sa fizică toate compo- 
nentele descrise de Geneza. Un om într-adevăr „după chipul lui 
Dumnezeu", în care raportul dintre trup şi suflet, dintre vizibili- 
tatea materiei şi transparenţa spiritului se schimbă. In această 
icoană vie, trupul pământesc devine ceresc, iar duhul dumneze- 
iesc devine vizibil O ilustrare personală, istorică, a schimbului 
ontologic care s-a produs între Dumnezeu şi om în şi prin per- 
soana lui Iisus Hristos: Dumnezeu a luat trupul nostru şi ne-a 
dat Duhul Său. Prin sfinţi, noi facem experienţa personalizării 
şi localizării lui Dumnezeu în om, în timp şi spaţiu. Dumnezeu 
trebuie să fie căutat înainte de orice în inima omului, în ţesu- 
turile care alcătuiesc structura lui spirituală. Mântuirea constă 
în bucuria acestei descoperiri. 

în al doilea rând, Părintele Cleopa ni s-a părut de o vitalita- 
te extraordinară, care nu vine din hrana şi seva pământului, ci 
din exerciţiul luptei spirituale, al „războiului nevăzut", în care 
este angajat cu toată fiinţa sa. Omul care urcă zilnic treptele 
urcuşului duhovnicesc şi măsoară pas cu pas distanţa dintre pă- 
mânt şi cer. O luptă cu el însuşi până la lacrimi, o asceză conti- 
nuă pentru a depăşi barierele false sau reale, personale sau so- 
ciale, care îl împiedică să se identifice cu Dumnezeu şi cu seme- 
nul său. în practica sinergiei, nevoinţa începe cu această adver- 
sitate iconoclastă, de distrugere a idolilor care falsifică chipul 

lui Dumnezeu în om. Marea lui suferinţă este aceea că nu toţi 
oamenii ajung să identifice pe Dumnezeu în propriul lor chip. 
Părintele Cleopa este nu numai un exemplu, ci $i un luptător 
pentru semenii săi. El nu face „şcoală" în jurul lui, ci mai degra- 
bă atrage pe ucenicii săi într-o continuă mişcare şi vibraţie, pen- 
tru a deveni făclii şi mărturii vii ale lui Hristos, acolo unde ei 
trăiesc şi muncesc. în el, Ţara Moldovei are un dârz apărător al 
credinţei, libertăţii şi unităţii ei. El îşi începe rugăciunea cu să- 
rutarea pământului, pentru a arăta nu numai sensul metafizic 
al creaţiei, ci şi sensul istoric, local, geografic al persoanei. La 
botez s-a sfinţit nu numai un nume, o persoană., ci şi un loc, un 
teritoriu. Părintele Cleopa este ţăranul îndumnezeit în care se 
reflectă frumuseţea şi dulceaţa solului moldovenesc. 

In al treilea rând, Părintele Cleopa ne-a impresionat prin 
libertatea şi luciditatea sa spirituală. O libertate care vine din 
totala lui dependenţă de Duhul Sfânt, o luciditate care îşi are 
sursa în puritatea inimii sale. Bănuind că este marginal şi inhi- 
bat, fără experienţa societăţii şi a lumii, el s-a arătat, dimpotri- 
vă, că se află exact în inima lucrurilor, că analiza noastră dis- 
cursivă şi ştiinţifică este superficială şi insuficientă. Cu cât ex- 
perienţa divinului este mai profundă, cu atât înţelegerea uma- 
nului este mai clară. Puterea lui de a Judeca", în sensul de a 
discerne şi de a ilumina realităţile acestei lumi, nu provine 
dintr-un exerciţiu intelectual, ci mai degrabă din colocviul pe 
care el îl susţine clipă de clipă cu Dumnezeu. De aceea, el vor- 
bea detaşat de orice constrângere, suspiciune sau ezitare. în 
conduita lui, nu găsim nici o urmă de agresivitate, fiind mai 
presus de orice polemică şi fanatism. 

Trăind într-o epocă în care tot felul de speculaţii exegetice 
asupra istoriei şi societăţii se contrazic, noi nu am rezistat ten- 
taţiei de a „ispiti" duhul său profetic, în scopul de a afla care 
sunt „semnele" timpului, care este direcţia pe care o urmează is- 
toria omenirii de azi. Părintele Cleopa a rezistat să răspundă 
curiozităţilor noastre exegetice. Sfinţii nu sunt sociologi, ei nu 
fabrică „profetisme", nici nu manipulează scheme pentru viitor. 
Ei nu sunt pedagogi, ci mistagogi. Metodologia Părintelui Cle- 
opa de a clarifica istoria se întemeiază pe o deviză patristică: „a 
înţelege în mod divin lucrurile divine". Toată capacitatea lui 
profetică decurge din „vederea" tainelor în misterul lui Dumnezeu, 



166 PRIETEN AL SFINŢILOR Şl DUHOVNIC AL CREDINCIOŞILOR 

din simţirea istoriei mântuirii oamenilor. Creştinul trebuie să 
participe la proiectul pe care Dumnezeu îl are cu umanitatea în 
viaţa prezentă. 

Spre surprinderea noastră, el a formulat mesajul său profe- 
tic în cei mai simpli termeni biblici. El a vorbit de înnoirea a trei 
mari vocaţii apostolice ale spiritualităţii creştine: 

1. Apelul la rugăciune: „Rugaţi-vă neîncetat". Nevoia invo- 
cării numelui lui Dumnezeu (Fapte 2, 21) are pentru el un ca- 
racter de urgenţă şi de permanenţă. Probabil cea mai mare 
„spaimă" a sfinţilor este „părăsirea" creaţiei şi istoriei de către 
Dumnezeu (Sfinţii Părinţi vorbesc de o „părăsire pedagogică"), 
posibilitatea unui vid de har, a unei întreruperi a providenţei. 
De aici necesitatea de a invoca fără întrerupere numele Celui 
care susţine totul în existenţă, de a celebra zi şi noapte prezenţa 
lui Dumnezeu în mijlocul oamenilor. Cuvântul rugăciune are în 
gura lui o rezonanţă sacră, pentru că el însuşi este un „atelier" 
de rugăciune şi de mulţumire. Iar în rugăciune, el foloseşte mai 
ales limbajul doxologic: „Sfînţească-se numele Tău". El are un 
mare respect fată de numele lui Dumnezeu, care trebuie prote- 
jat de orice blasfemie. Pentru el, toată viaţa creştină este cen- 
trată pe rugăciune, singura forţă capabilă să redea persoanei 
umane interioritate, coerenţă, stabilitate. Astfel, Sfinţii ne ara- 
tă ce importanţă are stilul de viaţă al creştinilor. Atâtea dificul- 
tăţi pentru comunicarea Evangheliei astăzi sunt create prin sti- 
lul de viaţă superficial al creştinilor. Ei arată că dinamica sfin- 
ţeniei constă într-o perfectă coincidenţă între ceea ce creştinii 
proclamă, ceea ce ei invocă şi ceea ce ei aşteaptă. 

2. Al doilea apel al Părintelui Cleopa a fost: „Faceţi ucenici". 
Pentru el toată vocaţia misionară şi pastorală a Bisericii este 
cuprinsă în această poruncă evanghelică, într-un moment în care 
toate strategiile şi instituţiile misionare tradiţionale se dislocă, 
apelul „Faceţi ucenici" îşi capătă toată forţa sa, deoarece el anga- 
jează Biserica exact acolo unde se decide continuitatea şi succe- 
siunea ei fizică: noua generaţie de creştini. Toţi membrii Bisericii: 
laici, monahi, preoţi şi episcopi, toţi au o mare răspundere faţă de 
transmiterea în timp a Evangheliei, transmitere care nu se poate 
separa de arta de a face ucenici. Comunicare înseamnă aici comu- 
niune, tradiţie înseamnă succesiune în experienţa Sfinţilor, căci 
Biserica nu învaţă ca scribii, ci cu puterea Duhului Sfânt. 

„Faceţi ucenici", nu este oare acesta remediul crizei de voca- 
ţii sacerdotale şi monastice cu care sunt confruntate azi toate 
Bisericile? 

3. „Să ne întâlnim în rai!" Ce uşurare şi încredere în acest 
salut filocalic cu care Părintele Cleopa întâmpină pe prietenii şi 
vizitatorii săi! El e deschis pentru istorie, tocmai pentru că e 
deschis pentru eshatologie. Nici o instituţie istorică, grupare 
sau entitate umană nu are eshatologie, singură fiinţa umană 
simte dorinţa de Dumnezeu şi setea de libertate şi de speranţă. 
Toată istoria trebuie organizată în perspectivă eshatologică, 
care este o perspectivă fxlocalică şi numai aşa ea capătă dina- 
mism, frumuseţe şi sens. Toţi Sfinţii Părinţi consideră viaţa de 
aici ca un atelier de eshatologie şi de filocalie (Nicolae Cabasila). 
De aici marele preţ pe care îl pun pe posesiunea anticipată, pe 
pregustarea împărăţiei lui Dumnezeu. Nimic fatalist sau apoca- 
liptic în această viziune. Sfinţii nu sunt lunatici, ci „nebuni pen- 
tru Dumnezeu", pentru că ei ascultă o singură voce, vocea care 
invită pe toţi în casa şi la cina Tatălui: „Veniţi la Mine toţi cei 
osteniţi şi împovăraţi şi Eu vă voi odihni pe voi. Luaţi jugul Meu 
asupra voastră şi învăţaţi-vă de la Mine, că sunt blând şi smerit 
cu inima şi veţi găsi odihnă sufletelor voastre. Căci jugul Meu e 
bun şi povara Mea este uşoară" (Matei 11, 28-30). 

Ne oprim aici cu prezentarea portretului Părintelui Cleopa, 
pentru a trage câteva concluzii: 

1. Biserica are în instituţiile şi centrele monastice o energie 
care nu mai trebuie neglijată. Ele trebuie să devină acele comu- 
nităţi mistice de bază ale vieţii eclesiale, care să susţină prin ru- 
găciunea lor permanentă , prin cultul lor „în duh şi adevăr" şi cu 
slujirea lor dezinteresată, edificiul instituţional, vizibil al Bise- 
ricii. Astăzi, când ascultarea nu mai înseamnă fanatism religi- 
os, când sărăcia nu se mai traduce cu mizeria sau ignoranţa, 
mişcarea monastică trebuie chemată să asigure fondul mistic al 
organizării vieţii bisericeşti. Biserica are nevoie nu numai de si- 
noade care iau decizii, ci şi de corul celor care recită şi cântă ne- 
încetat „Kyrie eleison", 

2. Binecuvântată să fie Biserica şi poporul în care au odrăs- 
lit şi odrăslesc sfinţi, martiri şi mărturisitori. Sfinţii trebuie să 
fie nu numai ascultaţi, ci şi identificaţi. Biserica se recunoaş- 
te în sfânt. Ironia este că tocmai oamenii din afara Bisericii 

cercetează din ce în ce mai mult vocea sfinţilor. Poate că cel mai 
promiţător factor evanghelic în prezent este acela că necreştinii 
caută „Vestea cea bună". în orice caz, Biserica trebuie să pregă- 
tească pentru fiecare generaţie un calendar cu sfinţi noi; pentru 
a identifica astfel coloanele permanente şi solide pe care ea se 
reazemă, înnoirea instituţiilor tradiţionale bisericeşti, care dau 
semne de oboseală, începe cu înnoirea calendarului de sfinţi şi 
martiri, în care creştinismul actual are o sursă impresionantă 
de înviorare. 

3. într-un moment în care previziunile despre viitorul ome- 
nirii sunt din ce în ce mai pesimiste, sfinţii sunt avocaţii curaju- 
lui şi ai speranţei, ai rezistenţei împotriva jocului cu „supravie- 
ţuirea" şi alte slogane ideologice, care frustrează oamenii să fie 
solidari şi liberi. Sfinţii nu condamnă, ci judecă, adică restabi- 
lesc adevărul, formulând concluzii drastice împotriva celor care 
folosesc puterea pentru a domina şi exploata. „Nedrepţii nu vor 
intra în împărăţia lui Dumnezeu". Scrutinul sfinţilor nu este neu- 
tru: pentru unii ei sunt „mijlocitori", pentru alţii judecători". 

4. Sfinţii fac parte din patrimoniul veşnic al Bisericii univer- 
sale. Când se vorbeşte de separarea creştinilor şi de dezunitatea 
Bisericilor, adesea se uită cât de profund sunt uniţi creştinii 
prin comuniunea sfinţilor şi martirilor de pretutindeni şi de tot- 
deauna. Noi nu avem nevoie de catehisme ecumenice, ci de bio- 
grafia sfinţilor şi martirilor, a cărei dimensiune ecumenică nu 
trebuie demonstrată. „Cred în comuniunea sfinţilor" este una 
din cele mai vechi afirmaţii de credinţă ale creştinismului. Să ne 
rugăm deci ca Duhul Sfânt să vină asupra noastră, pentru ca 
rugăciunea şi liturghia noastră pământească să devină imagi- 
nea mistică a mijlocirii şi liturghiei cereşti şi veşnice a sfinţilor. 



Părintele Cleopa Ilie - văzător cu duhul 



Pr. Prof. Dr. Alexandru Moraru, Cluj-Napoca 

In curgerea vremii, Biserica Ortodoxă Română a fost binecuvân- 
tată de Tatăl Ceresc cu vrednici monahi care, prin viaţa lor aleasă, 
trăita în Hristos, au rămas cunoscuţi în istoria neamului nostru; 
între aceştia s-au evidenţiat Sfanţul Ioan Casian, Sfântul Nicodim 
de la Tismana, Sfântul Cuvios Paisie de la Neamţ, Sfântul Cuvios 
Vasile de la Poiana Mărului, Sfântul Ierarh Calinic de la Cernica, 
Sfântul Cuvios Ioan Iacob de la Neamţ şi Prea Cuviosul Părinte 
Cleopa Ilie de la Sihăstria. 

Prin trăirea şi scrierile lor, fiecare în parte a impulsionat viaţa 
monahală, creându-i o personalitate românească, ce îşi are rădăci- 
nile în vechiul monahism răsăritean, recunoscut în întreaga lume; 
din izvoarele vieţii şi din învăţăturile lor s-au adăpat nu numai 
monahii (respectiv, monahiile), ci şi mase întregi de credincioşi, pe 
care i-au învăţat păzirea poruncilor dumnezeieşti, statornicia în 
credinţa străbună şi calea spre mântuire. 

Fiecare dintre monahii pomeniţi mai sus a fost o binecuvântare 
dată de Dumnezeu, în vreme de restrişte, străbunilor noştri şi nouă; 
cu toţii s-au dovedit modele călugăreşti, iar pentru credincioşi, că- 
lăuze sigure către Tronul Celui Prea înalt. 

L-am cunoscut pe Părintele Cleopa Ilie de la Sihăstria într-o 
excursie de studii la mănăstirile din nordul Moldovei, cu elevii 
seminarişti din Cluj Napoca, în luna mai 1989). Era, după cum se 
ştie, o perioadă de grea încercare pentru poporul român. Am ajuns la 
Mă-năstirea Sihăstria înspre seară; am aflat că aproape toate gru- 
purile de excursionişti care au vizitat mănăstirea au mers apoi şi la 
chilia Părintelui Cleopa, fiecare s-a învrednicit de poveţele sale 
izbăvitoare. Nouă ne-a vorbit prin cuvinte simple, dar de o rară pro- 
funzime, despre vocaţia preoţească (având în faţă elevi seminarişti), 
despre rolul însemnat al familiei preotului în viaţa credincioşilor, 

despre obligaţia de a ne apăra credinţa strămoşească în faţa proze- 
litismului sectar şi de a-L propovădui pe Mântuitorul Hristos prin 
cuvânt şi faptă. 

Nevrednicia mea, deşi eram cadru didactic şi preot, în acea ex- 
cursie nu mă îmbrăcasem în reverendă, cum era firesc, dar nici nu 
i-am spus că sunt şi preot; la urmă ne-a binecuvântat pe fiecare în 
parte şi le-a dăruit elevilor câte o cruciuliţă, pe care o scotea dintr-un 
buzunar al rasei sale. După ce au trecut toţi elevii prin faţa dânsului 
(învrednicindu-se de marele dar), la urmă m-am apropiat cu sfială 
de renumitul duhovnic, care mi-a spus: „Ia, părinte, pentru copiii 
dumneavoastră, câte o cruciuliţă"; şi a introdus mâna în buzunar 
şi, în clipa următoare, mi-a oferit darul şi m-a binecuvântat. După 
ce ne-am despărţit, mi-am deschis pumnul şi mare mi-a fost mi- 
rarea când am constatat că mi -a dat patru cruciuliţe (câţi copii 
aveam atunci, mai apoi a venit şi al cincilea). Mi-am zis atunci: 
de unde ştia Părintele Cleopa că sunt căsătorit, că sunt preot şi că 
aveam patru copii? 

Convingerea şi răspunsul meu a fost şi este: Părintele Cleopa 
Ilie a fost omul lui Dumnezeu şi a văzut cu duhul situaţia mea de 
atunci. Câte întâmplări şi minuni n-or fi fost în viaţa călugărilor şi 
a credincioşilor care l-au cunoscut? 

Ca un smerit slujitor al lui Dumnezeu, nu pot decât să-I aduc 
slavă Tatălui Ceresc care m-a învrednicit de binecuvântarea Pă- 
rintelui Cleopa, să mă rog pentru sufletul său, cu nădejdea că el 
se află în „corturile drepţilor", unde nu este decât „viaţă fără de 
sfârşit". 



L-am cunoscut pe Părintele Cleopa 



Pr. Conf. Dr. Ion Vicovan 

Despre viaţa şi opera Părintelui Cleopa s-a scris şi s-a vorbit 
foarte mult şi foarte frumos. Şi cu toate că s-a scris foarte mult, nu 
s-a scris îndeajuns pentru cât a făcut şi ce a însemnat Părintele atât 
pentru monahismul românesc, cât şi pentru Biserica noastră în 
cea mai cumplită perioadă din existenţa sa, perioada comunistă. 
De aceea salutăm cu bucurie iniţiativa de a se edita un volum 
omagial dedicat sfinţiei sale, cu prilejul împlinirii a şapte ani de la 
mutarea sa la viaţa veşnică. 

In acest context, în volumul de faţă, doresc să închin câteva 
smerite rânduri despre modul cum l-am cunoscut eu pe Părintele 
Cleopa, în semn de recunoştinţă pentru ceea ce a reprezentat Pă- 
rintele Cleopa, mare duhovnic ş\ zelos misionar, pentru monahismul 
şi spiritualitatea românească, pentru teologia şi Biserica noastră. 

Foarte multă lume 1-a cunoscut pe Părintele Cleopa. Şi mai mul- 
tă lume însă a auzit despre Părintele Cleopa. Este cunoscut atât în 
ţara, cât şi în străinătate, viaţa şi opera sa fiind traduse deja în 
mai multe limbi (italiană, franceză, engleză, greacă, sârbă, polo- 
neză, finlandeză, chineză, norvegiană). Şi este firesc să fie aşa, 
deoarece Părintele Cleopa a fost un om prin care Duhul Sfânt a 
lucrat „cu bogăţie". 

Părintele Cleopa a fost, pe de o parte, continuatorul părinţilor 
duhovniceşti din părţile Neamţului, trăitori ai isihasmului, iar pe 
de alta, el a fost părintele, chiar şi pilda, altor părinţi, dornici de tră- 
ire în duhul isihast-paisian. 

Modul cum fiecare 1-a cunoscut şi 1-a înţeles pe Părintele Cleopa 
diferă de la o persoană la alta. Unii l-au ascultat direct, pentru că 
Părintele ieşea adesea în faţa modestei sale chilii, într-un loc spe- 
cial amenajat, cu mai multe bănci sub o copertină, pentru a semăna 
„cuvintele vieţii veşnice" celor veniţi special să-1 audă vorbind; 

alţii l-au ascultat fie la Radio TRINITAS al Moldovei şi Bucovinei, fie 
din casetele cu predicile cuvioşiei sale înregistrate, ce se găsesc la 
pangarele mănăstirilor şi ale bisericilor; unii l-au auzit vorbind la 
diferite conferinţe, alţii la biserică, la Mănăstirea Sihăstria sau la 
diferite hramuri de biserici de parohie sau de mănăstiri etc; iar 
unii, chiar foarte mulţi, l-au cunoscut mai îndeaproape, Părintele 
fnndu-le duhovnic. însă cred că cei mai mulţi sunt aceia care au 
auzit despre Părintele Cleopa din gura celor care l-au cunoscut, 
mai mult sau mai puţin, direct şi care au fost impresionaţi de cu- 
vântul său „plin de putere". 

Unde am auzit eu de Părintele Cleopa? 

Potrivit cuvântului Sfântului Apostol Pavel, „credinţa vine din 
auzire"(cf. Romani 10, 17), mai întâi am auzit despre Părintele 
Cleopa. Şi aceasta din mai multe surse. Cea dintâi sursă a fost bu- 
nicul meu, Grigore Bârsan - Dumnezeu să-1 odihnească! El a fost 
un om foarte apropiat de Biserică, un bun cunoscător al învăţă- 
turii ei, dar şi un fidel trăitor al ei. Era renumit în sat, şi nu numai, 
pentru înţelepciunea sa, dar şi pentru evlavia pentru duhovnicii şi 
mănăstirile din zonă. Şi cum Mănăstirea Slatina era cea mai 
apropiată mănăstire de comuna Capu Câmpului (judeţul 
Suceava), locul natal al familiei mele, bunicul mergea frecvent la 
„mănăstire". Şi când în comună se spunea mănăstire, nu era 
nevoie să i se spună şi numele, pentru că toată lumea ştia că era 
vorba de Mănăstirea Slatina, ctitorie şi gropniţă domnească a lui 
Alexandru Lăpuşneanu, a cărei biserică are cunoscutul hram 
isihast „Schimbarea la Faţă" a Domnului nostru Iisus Hristos. 

Bunicul meu, întrucât toată viaţa a trăit cu convingerea că nu- 
mai Dumnezeu 1-a salvat de la moarte din cel de-al Doilea Război 
Mondial (luptase la Cotul Donului), deoarece a purtat mereu cu 
sine, la inimă şi în inimă, Noul Testament, mergea adesea la Sla- 
tina, atât în sărbători, cât şi în cursul săptămânii. Mergea foarte 
des şi pentru aceea că oamenii din sat, ştiind că el este foarte legat 
de Mănăstirea Slatina, când aveau necazuri sau voiau să trimită 
pomelnice şi ofrande la mănăstire, i le aduceau lui cu rugămintea 
de a le duce el părinţilor de la mănăstire. Şi aşa 1-a cunoscut pe Pă- 
rintele Cleopa, cel care a condus obştea Mănăstirii Slatina din au- 
gust 1949 până în primăvara lui 1952, iar mai apoi din 1955 până în 
1956. Deşi Părintele Cleopa pe atunci era un om destul de tânăr, 

bunicul meu vorbea despre el ca despre un părinte duhovnic în- 
cercat, cu multă experienţă şi înţelepciune* care ştia să conducă o 
obşte monahală din care făceau parte nume de elită ale monahis- 
mului românesc: Protosinghelul Petroniu Tănase, Ierodiaconul 
Antonie Plămădeală, Arhimandritul Dosoftei Morariu, Protosin- 
ghelul Gherontie Bălan, Ieroschimonahul Daniil Tudor şi Ieromo- 
nahul Arsenie Papacioc. 

A doua sursă din care am auzit despre Părintele Cleopa a fost 
un consătean, Constantin Gemănar. Acesta, în anii copilăriei mele, 
povestea, cu firească prudenţă, despre modul cum 1-a ajutat pe 
Părintele Cleopa, care, în anii grei de prigoană comunistă, a fost 
nevoit să se retragă în pădurile dintre localităţile Voroneţ, Capu 
Câmpului şi Slatina, la ceea ce în zonă se cunoaşte sub numele de 
Poiana Arşiţei (in această poiană soarele luminează cu putere toată 
ziua, de la răsăritul şi până la apusul lui). 

Potrivit tradiţiei, în apropierea acestor locuri, pe vremuri aici 
s-a ostenit pustnicul Pahomie, dar şi mulţi alţi pustnici numai de 
Dumnezeu ştiuţi. In pădurile de aici, izolate şi sălbatice, s-a retras 
şi Părintele Cleopa, el fiind hrănit în ascuns (şi) de cel menţionat 
mai sus. Aşa se explică şi faptul că, imediat după 1989, în această 
poiană, din iniţiativa mai multor credincioşi din Capu Câmpului, 
cu acordul Părintelui Cleopa şi cu binecuvântarea înalt Prea Sfin- 
ţitului Pimen, Arhiepiscopul Sucevei şi Rădăuţilor, s-a pus temelia 
unei biserici, cu hramul „Sfânta Treime", şi s-a construit un schit, la 
sfinţirea locului şi apoi a bisericii participând şi Părintele Cleopa. 

Ce-am citit eu mai întâi din Părintele Cleopa? 

Evident, asemenea relatări, ca cea de mai sus, asemănătoare cu 
cele din Pateric, m-au impresionat profund şi mi-au trezit curiozitatea 
de a citi din lucrările Părintelui Cleopa şi chiar de a-1 cunoaşte 
personal. Dar, mai întâi, am citit din lucrările sale. Am citit un studiu 
foarte bine documentat despre problema calendarului. Se ştie că 
după adoptarea stilului nou, în 1924, o parte dintre credincioşii din 
Moldova în special, probabil şi din cauza insuficientei pregătiri a 
poporului, alături de unii clerici, cu sediul la Slătioara, au rămas pe 
stilul vechi. Şi pentru că Părintele Cleopa era un foarte bun 
cunoscător al Pidalionului, al învăţăturii Bisericii, dar şi al pro- 
blematicii calendarului în general, a fost rugat de autorităţile bise- 
riceşti să alcătuiască un studiu în care să dovedească netemeinicia 

afirmaţiilor stiliştilor. Şi acel studiu mi-a căzut în mână. Citindu-1, 
am rămas profund impresionat de mulţimea şi precizia argumentelor 
folosite. Şi aceasta mi-a alimentat şi mai mult dorinţa de a-1 cu- 
noaşte direct pe Părintele Cleopa, de a-1 vedea cel puţin. Şi Dumnezeu 
mi-a ajutat apoi să-1 şi văd. 

întâia oară când l-am văzut pe Părintele Cleopa a fost cu pu- 
ţin timp înaintea Praznicului înălţării Domnului la Cer. Această 
sărbătoare, după cum se ştie, este hramul Lavrei Neamţ. Şi cum 
din satul natal se organizau pelerinaje la mănăstirile din Neamţ 
(Bistriţa, Văratec, Agapia, Secu, Sihăstria şi Neamţ), câte două-trei 
autobuze şi mulţimi de maşini „mici", pelerinaj ce începea de dumi- 
nică dis-de-dimineaţă şi se sfârşea joi seara, la unul din ele, fiind 
elev prin clasa a VTII-a sau a LX-a, am participat şi eu. In acel pele- 
rinaj l-am văzut pentru prima oară pe Părintele Cleopa despre 
care auzisem şi citisem deja. Sigur, m-a impresionat felul de a 
vorbi al Părintelui, simplu, popular, dar plin de miez. 

Apoi, de mal multe ori, l-am văzut şi auzit pe acelaşi mare teo- 
log autodidact \n perioada în care am urmat cursurile Semi- 
narului Teologic de la Mănăstirea Neamţ (între anii 1977-1982). 
L-am văzut şi audiat la biserica Mănăstirii Neamţ, la Sihăstria şi 
de fiecare dată când Părintele Profesor Mihai Vizitiu, pe atunci şi 
director al Seminarului, îl invita în şcoală pentru a ne vorbi nouă 
elevilor. 

Cred însă că cel mai mult m-a impresionat Părintele Cleopa la 
cuvântul pe care 1-a ţinut promoţiei mele la absolvirea Semina- 
rului şi când, în urma unui pelerinaj organizat la Mănăstirea 
Sihăstria, ne-a vorbit, pe durata a peste două ore, despre preoţie, 
dând citate şi nume de Sfinţi Părinţi, pe care le stăpânea, aşa cum 
bine se ştie, cu o uşurinţă deosebită. De altfel, era lucru binecu- 
noscut că indiferent de subiectul sau întrebarea la care era provocat, 
Părintele Cleopa răspundea prompt, cu o mulţime de citate, având 
o memorie fantastică. Răspundea de fiecare dată ca şi cum ar fi 
ştiut dinainte ce urma să fie întrebat, ca şi cum s-ar fi pregătit în 
mod special pentru a da răspunsurile respective. Acesta era dă- 
rui oferit de Dumnezeu Părintelui Cleopa, iar Părintele Cleopa 
a fost darul oferit de Dumnezeu nouă, tuturor. „Să fim următorii 
lui, după cum el a urmat lui Hristos" (I Corinteni 4, 16). 



O prea modestă însemnare despre 

Prea Cuviosul Părinte - adormit întru Domnul - 

Arhimandritul Cleopa Hie de la Mănăstirea Sihăstria 

Arhidiacon Prof. loan Jvan, M-rea Neamţ 

Până să mă apuc a înşira câteva cuvinte despre prea vene- 
rabilul şi prea cunoscutul Părinte Arhimandrit Cleopa Ilie, m-am 
tot uitat la chipul său dintr-o fotografie, unde mustaţa şi barba, 
ca şi părul capului, lăsau a se întrevedea ochii cu întreaga faţă 
în plină linişte sufletească, gata a se dezlănţui pentru a mân- 
gâia prin cuvinte duhovniceşti pe cei pe care îi avea în faţa sa. 

în vremea de când mă aflu la Mănăstirea Neamţ, şi ea nu 
este puţină - din 1952 -, fie la Slatina, fie la Sihăstria, slujind în 
sobor, l-am ascultat vorbind din faţa Sfântului Altar sau având 
cuvânt de învăţătură în trapeză. Câţi nu l-au ascultat fiind la 
chilia sa - chilie cu adevărat călugărească — cu pat de adevărat 
monah fără moliciunea arcurilor, a saltelelor şi a plapumelor de 
lână, dar având mereu candela aprinsă şi pereţii plini de icoane! 

în ceea ce mă priveşte, pe Părintele Cleopa l-am auzit vor- 
bind numai în duhul Sfintei Scripturi - mângâind cu duhul blân- 
deţii şi certând cu dragoste frăţească şi părintească. Am avut pri- 
lejul a-1 asculta la luările de cuvânt la cursurile misionare care se 
ţineau la Seminarul Teologic de la Mănăstirea Neamţ cu părinţii 
din Eparhia Moldovei pe probleme de calendar şi de misionarism. 

Am fost de multe ori în excursii cu elevii pe la mănăstiri şi, fie 
la dus, fie.la întors, ne opream şi pe la Sihăstria. Nu plecam 
până nu mergeam şi pe la chilia Părintelui Cleopa. I se cerea 
binecuvântare şi rugămintea de a li se spune cuvinte de folos, 
Plecarea era plină de entuziasm prin darul pe care vrednicul 
duhovnic, Părintele Cleopa, îl avea de a vorbi despre cele ale 
vieţii spirituale. Aproape toţi elevii care poposeau la chilia Părin- 

telui Cleopa îşi exprimau dorinţa de a mai trece pe la Prea Cuvi- 
oşia Sa pentru primi da sfaturi pentru viaţa lor de viitori slujitori 
ai Sfintelor Altare. 

Cei care au auzit cuvintele Părintelui Cleopa şi le-au con- 
semnat, ca adevărate bijuterii spirituale, cu speranţa că le vor 
păstra şi — mai mult - le vor multiplica şi dărui şi altora care 
aveau cunoştinţă doar din auzite de vrednicul Părinte Cleopa. 

Modest în ţinută, în vorbire şi în lucrare, atrăgea pe toţi 
care-1 cercetau. Nu se putea vedea extravaganţă în ţinuta mona- 
hală sau dorinţe de trai bun şi moleşeală în împlinirea îndatori- 
rilor vieţii monahale. 

Părintele Cleopa considera unele situaţii, pe care unii le con- 
siderau ca folositoare, ca fiind pricină de moleşeală duhovni- 
cească şi sleire sufletească. 

Formula „Mânca-v-ar Raiul!", folosită de Părintele Cleopa 
era un îndemn la viaţă cu adevărat duhovnicească. 

Prin Părintele Arhimandrit Cleopa Ilie s-a format la Mănăs- 
tirea Sihăstria un climat monahal -duhovnicesc, o ambianţă spi- 
rituală, o oază a tăcerii, a dragostei şi a muncii care sprijină şi 
încheagă întreaga obşte monahală într-un tot indivizibil în lu- 
crarea Sfinţilor Părinţi, un adevărat Athos şi o adevărată Te- 
baidă a Sfintei noastre Biserici Ortodoxe Române. 

Viaţa şi activitatea Părintelui Cleopa Ilie s-au înscris în su- 
fletele celor care l-au ascultat şi l-au urmat şi îşi vor binemerita 
dumnezeiasca chemare „Vină, slugă bună şi credincioasă". Este 
cea mai bună şi vrednică certificare până la sfârşitul veacurilor. 






Părintele Cleopa, Mănăstirea Slatina şi „Rugul Aprins" 

Pr. Prof. Constantin C. Cojocaru 
I. Preliminarii 

LI. Despre mişcarea spirituală ortodoxă românească de la 
mijlocul secolului trecut, mişcare cunoscută sub denumirile de 
„Rugul Aprins" sau „Grupul de la Mănăstirea Antim" s-a mai 
scris 1 . Nu ştim dacă acest episod al Spiritualităţii româneşti, 
strict ortodox şi desfăşurat în cadrul şi sub autoritatea Bisericii, 
este suficient cunoscut de contemporanii noştri. De aceea ne 
vom îngădui, în cele ce urmează, să rezumăm, după priceperea 
noastră, datele semnificative. Nu vom face o prezentare teo- 
logică. Această prezentare a fost făcută la nivel înalt, cu ţinută 
academică şi limbaj adecvat (cu evaluări semantice şi semiotice) 
de Andrei Scrima. 

1.2. Noi vom urmări mai ales desfăşurarea istorică — crono- 
logică - a evenimentelor, mai ales că sărbătorirea Părintelui 
Cleopa, la 7 ani de la mutarea sa la Domnul (2 decembrie 1998), 
o impune. 

Despre relaţiile Părintelui Cleopa cu „Rugul Aprins" s-a a- 
mintit sporadic şi nu ştim să -şi fi luat cineva sarcina să sistema- 
tizeze datele. După cum ne vom strădui să dovedim în cele ce 
urmează, intervenţiile Părintelui Cleopa în activitatea „Rugului 
Aprins" au fost rânduite de Dumnezeu la momente potrivite şi 
necesare. Părintele Cleopa a fost unul dintre „stareţii" acestei 
mişcări spirituale. 



1 Şerban Mironescu, „Rugul Aprind*, un mod de a retrăi Ortodoxia, în re- 
vista „Vestitorul Ortodoxiei Româneşti", periodic al Patriarhiei Române, anul 
III, nr. 35-36, 1-15 mai 1991, pp. 3 şi 6; Andrei Scrima, Timpul Rugului Aprins. 
Maestrul spiritual în tradiţia răsăriteană. Prefaţa de Andrei Pleşu, Humani- 
tas, Bucureşti, 1996. 

1.3. S-a vorbit despre „locaţiile" acestei mişcări, mănăstiri 
sau chiar case particulare care au găzduit şi adăpostit activita- 
tea „Grupului" sau măcar a unor nuclee ale „Grupului" în anu- 
mite perioade sau momente (aşa cum vom vedea din cele ce 
urmează). Dar mai puţin s-a vorbit despre Mănăstirea Slatina 
din judeţul Suceava (pe atunci în raionul Fălticeni, regiunea Su- 
ceava), mănăstire implicată activ în mişcarea „Rugul Aprins". 
Această mănăstire era condusă în anii '50 ai secolului trecut de 
Arhimandritul Cleopa Ilie. Datoria noastră este să căutăm, să 
adunăm şi să sistematizăm puţinele informaţii despre implica- 
rea acestei mănăstiri în activitatea „Grupului". 

Am circumscris astfel problematica intenţiilor noastre şi ru- 
găm pe Bunul Dumnezeu să ne ajute, iar pe Părintele Cleopa şi pe 
martirii acelui moment duhovnicesc îi solicităm să intre în strâm- 
ta noastră lungime de undă, să ne inspire, să ni se dezvăluie. 

II. Câte ceva despre „Rugul Aprins" 

II. 1. Şerban Mironescu, intelectual mirean, participant activ 
şi rememorator al activităţii „Rugului Aprins", defineşte această 
mişcare spirituală în două chipuri: „un mod de a retrăi Ortodo- 
xia" 2 sau „o redescoperire mistică - isihastă a Ortodoxiei" 3 . 

înalt Prea Sfinţitul Părinte Mitropolit Antonie Plămădeală 
consideră această efervescenţă duhovnicească „o ultimă tenta- 
tivă de implantare a spiritualităţii paisiene în Biserica Ortodo- 
xă Română" 4 . 

Cu respectul cuvenit spunem că nu suntem de acord a pune 
în paralel sau „alături" spiritualitatea paisiană şi Biserica Orto- 
doxă Română. Spiritualitatea paisiană, etapă şi treaptă a Spi- 
ritualităţii ortodoxe româneşti, s-a născut, s-a dezvoltat şi a 



2 Vezi titlul articolului său. Considerăm această definiţie mai puţin in- 
spirată. Nu înţelegem de ce „de a retrăi". Ortodoxia nu se trăieşte de mai 
multe ari şi în mai multe chipuri. Cei indiferenţi nu o trăiesc, cei păcătoşi şi 
leneşi o trăiesc insuficient şi ineficient, iar cei hotărâţi şi orientaţi să o 
trăiască, o trăiesc progresiv, suitor. 

3 în art, cit n p. 3, col. I. Şi această încercare de definire e neputincioasă. 
De ce ^redescoperire"? * 

4 Dr. Antonie Plămădeală, Mitropolitul Ardealului, Tradiţie şi libertate în 
spiritualitatea ortodoxă, 1995, Ed. Pronostic S.R.L., Bucureşti, p. 246. 

rodit în cadrul Bisericii Ortodoxe Române. Aici a găsit mediul 
prielnic de dezvoltare, chiar dacă în ea găsim asumate activ şi 
armonios elemente slave şi aghiorite ale aceleiaşi mari, generale 
şi unitare Spiritualităţi ortodoxe. Şi de aici a trimis refluxul de 
influenţă benefică asupra Spiritualităţii întregii Ortodoxii. (Uni- 
tate în multiplicitate. Culori ale aceluiaşi curcubeu care se in- 
tercondiţionează şi niciodată nu pun un hotar precis intre ele. 
Dacă eşti prea precis delimitat de celelalte componente, nu te 
mai poţi considera parte componentă a întregului.) 

Deci nu era nevoie de o re-implantare a spiritualităţii paisi- 
ene. Această nuanţă a spiritualităţii noastre exista, latentă sau 
estompată, şi trebuia, dacă era necesar, reactivată. Dar reactiva- 
rea s-a făcut nu la nivelul şi la condiţiile istorice ale secolului al 
XVIII-lea, ci la solicitările societăţii româneşti din secolul al 
XX-lea, debusolată de cataclismele celor două războaie mondiale. 

Noi suntem convinşi că Mişcarea spirituală (duhovnicească) 
isihastă pornită în deceniile V şi VI şi continuată până la sfârşi- 
tul secolului al XX-lea este parte componentă şi treaptă superi- 
oară a Isihasmului românesc, specifică acelei perioade de dicta- 
tură comunistă şi de ateism. 

„Rugul Aprins" a fost o mişcare de intensă trăire duhovni- 
cească, iniţiată de un grup de intelectuali laici şi clerici în Bucu- 
reşti, în deceniul al cincilea al secolului trecut, în cadrul şi sub 
stricta îndrumare a Bisericii Ortodoxe Române, cu influenţe be- 
nefice, „lumină din lumină" spre zone îndepărtate ale ţării noastre. 

II.2. Putem semnala câteva caracteristici ale acestei mişcări: 

- iniţiată de mari intelectuali, renumiţi teologi şi condusă de 
mari duhovnici. 

-primită şi ocrotită cu dragoste părintească de conducerea 
superioară a B.O.R. de atunci (Patriarhul Justinian), valoarea 
şi jertfa ei fiind recunoscute şi de conducerea superioară a 
B.O.R. de azi (Patriarhul Teoctist). 

- nu a fost o mişcare exclusivist călugărească, ci cu o largă 
participare clerico-laică. Andrei Pleşu o defineşte ca fiind „ulti- 
mul episod de sobornicitate reală a Bisericii noastre, în anii dic- 
taturii comuniste. Mari intelectuali şi mari călugări au comuni- 
cat şi au cuminecat într-o neverosimilă libertate lăuntrică", 

pentru că „între cult şi cultură inteligenţa respiră firesc şi 
larg" 5 . Acţiunea organizatorică a aparţinut unor intelectuali mi- 
reni cărora Dumnezeu le-a trimis la timpul potrivit îndrumăto- 
rii duhovniceşti. Unii dintre aceşti intelectuali au îmbrăţişat, pe 
parcurs, viaţa monahală. 

- această mişcare duhovnicească a rodit martiriul închisori- 
lor comuniste pentru un număr însemnat de clerici şi laici. Doi 
dintre ei, cei mai importanţi, au trecut din lume la Lumină în 
anii detenţiei. 

II. 3. Denumirea mişcării, Rugul Aprins, este o denumire 
simbolică, amintind episodul biblic (Ieşire 3, 1-6; Deuteronom 
33, 16; Marcu 12, 26). Minunea este prefigurarea tainică a Pu- 
rurea Fecioriei Maicii Domnului 6 . Iniţiatorii mişcării au propus 
această frumoasă denumire. Dar mare le-a fost bucuria mem- 
brilor acestui „Grup" când au descoperit, prin îndrumătorul lor 
spiritual (Ieromonahul Ioan Kulighin), că în spiritualitatea ru- 
să sărbătoarea „Rugului Aprins" de la 4 septembrie 7 constituie 
în mod tăcut momentul şi locul de reunire în Duh a tuturor ce- 
lor ce au fost binecuvântaţi cu darul trăirii şi cunoaşterii isihas- 
te. Această denumire a fost dată Grupului de la Antim începând 
cu anul 1944. S-a încercat, dar fără succes, înregistrarea oficia- 
lă a „Asociaţiei Rugului Aprins" 8 . 

Mai târziu a apărut creaţia în versuri a poetului Sandu Tudor 9 , 
Imnul Acatist la Rugul Aprins al Maicii Domnului. Acest imn 
este una dintre lucrările de referinţă ale mişcării duhovniceşti 

5 Andrei Pleşu, Prefaţă la A. Scrima, Timpul Rugului Aprins, pp. 14 şi 15. 

6 „Precum rugul cel aprins nu se mistuia, aşa şi tu, Fecioară, ai născut şi 
fecioară ai rămas", Dogmatica glasuEui 2. 

7 în calendare şi în cartea de cult Mineiui lunii septembrie, la ziua a patra, 
este pomenit Sfanţul Proroc Moise. Dar A. Scrima, op. cit., p. 170, nota 60 
arată că vechile Menologii sau ediţiile „bătrâne" ale Vieţilor Sfinţilor pome- 
neau, la zeciuială, şi amintirea „minunii Rugului Aprind* . înţelegem că, în 
Biserica Rusă, acestei sărbători a „Rugului Aprins" i se dă (sau i se dădea) o 
importanţa mai mare 

8 A. Scrima, op. cit, p. 171 şi nota 61. 

9 Poetul Sandu Tudor (1896-1963), Părintele Daniil, în monahism, principa- 
lul iniţiator al Grupului de la Antim, asupra căruia vom mai reveni pe larg, a 
scris, începând cu anul 1927, numai poezie de factură religioasă: Acatistul 
Preacuviosului Părintelui nostru Sf. Dhnitrie cel Nou, boarul din Basarabi, 
. publicat la Bucureşti în 1942 şi 1950; Acatistul Rugului Aprins, publicat la 

despre care vorbim. Este un strigăt al credinciosului însetat de 
lumina dumnezeiască, lumina harică, lumina taborică: 

„Spre Tine noi alergăm, arşi, mistuiţi de dor! 

Ia-ne şi pe noi părtaşi ai Sfântului Munte Tabor" (Condac I) 

Acestui strigăt îi răspunde Cerescul Părinte prin glasul altui 
poet, membru activ al „Grupului": 

„Şi chiar de-ar fi ca sterpul bulz de tină 

Să-1 părăsească ostile cereşti, 

Tu să rămâi, că tu eşti doar lumină 

Şi nu trăieşti decât când străluceşti!" 10 






III. începuturile, organizarea şi peregrinările „Rugului 
Aprins" 



III.l. Doritori de comuniune, de comunicare şi de cumineca 
re, de căutare a sfinţeniei, a harului divin, un grup de intelectu- 
ali s-au împrietenit, s-au întâlnit în dialoguri creatoare, lăsând 
apoi meditaţiei şi soliloqui-ei locul festinului, în deceniile trei şi 
patru ale secolului trecut, perioadă numită, în general, interbe- 
lică. Comunicare şi cuminecare le-a oferit acestor „seniori" ai 
viitorului Grup de la Antim, în anul 1943", în calitate de gazdă, 



Madrid în 1983. Apoi, prin anii '50 (după prima detenţie la Canal, 1948-1949): 
Acatistul Sf. Ioan BogoslovuJşi Acatistul Sf. Calinic Cemicanul, ambele tipă- 
rite la Madrid în 1987 de Fundaţia Culturală Română. Vezi Ş. Mironescu, 
art. cit, p. 3, col. I şi II. 

Episcopul Teofan Sinaitul, Vicar patriarhal (azi Mitropolitul Olteniei) 
spune în Cuvânt înaintela Imnul Acatist la Eugul Aprins ai Maicii Domnului, 
Tesalonic, Grecia, 1992, că acest imn acatist a fost creat în Mănăstirea Antim 
din Bucureşti. Dacă s-a păstrat manuscrisul şi data, are dreptate. Dar dacă a 
fost scris după prima detenţie, încheiată în 1949, s-ar putea să fi fost scris la 
Mănăstirea Sihăstria, Ia Mănăstirea Slatina sau la Schitul Rarău, toate din 
Moldova, pe unde a peregrinat, cum vom vedea. 

Imnul se încheie cu Condacul DC (deci flacăra lui trebuie să ardă suitor 
până la a treia triadă a Luminii, iară să se supună tiparelor vechilor imno- 
grafL Am primit, prin anii '60, de la Mănăstirea Slatina o copie dactilografiată 
a Acatistului, care mergea tradiţional până la Condacul XIII. Aşadar un ur- 
maş, probabil vieţuitor al acestei mănăstiri, crezând că textul a rămas neter- 
minat, se străduise sâ-1 completeze, imitând palid stilul autorului. 

10 V. Voiculescu, Bătea Ia poarta cerului, din volumul Poezii, Editura pen- 
tru Literatură, 1968, pp. 15-17. 

11 Anul 1936 dat de Şerban Mironescu pentru întrunirea de la Cernăuţi este 
greşit {art. cit, p. 3., col. II): Tit Simedrea nu era atunci mitropolit al Bucovinei. 

Tit Simedrea 12 , Mitropolitul Bucovinei. S-a organizat la Cernă- 
uţi, între 1 şi 7 august 1943 (deci sub semnul Schimbării la Fata, 
al Transfigurării), o întâlnire destinată reflecţiei şi rugăciunii, 
întâlnirea era organizată de Sandu Tudor 13 şi de Părintele Arhi- 
mandrit Benedict Ghiuş. Cu ei au participat la întrunirea de la 
Cernăuţi şi alţi intelectuali clerici şi laici. Probabil că a fost pre- 
zent şi alt „senior" al Grupului, Alexandru Codin Mironescu 14 . 

Au fost opt zile de „retragere spre un alt orizont''. Se celebra 
zilnic Sfânta Liturghie, apoi timp de meditaţie şi de rugăciune 
personală, sesiune de comunicări (dimineaţa şi după-amiază), 
discuţii deschise (înregistrate de un stenograf, care se găsesc în- 
că în Biblioteca Sinodului din Bucureşti). Printre participanţii 
întrunirii de la Cernăuţi se afla şi Constantin Noica, cu o comu- 
nicare intitulată Patos şi Patrnos. Şerban Mironescu 15 crede că 



12 Tit (Teodor) Simedrea (1886-1971, Cernica), Mitropolit al Bucovinei 
între anii 1940-1945. Biografia, pe scurt, şi opera, vezi la Pr. Praf. univ. Dr. 
Mircea Păcurariu, Dicţionarul teologilor români, Univers enciclopedic, Bucu- 
reşti, 1996, p. 405. 

1S Alexandru Teodorescu (1896-1963), devenit monahul Agaton la Mănăs- 
tirea Antim în anul 1948. în anii 1948-1949, prima detenţie la Canalul Du- 
năre-Marea Neagră, recent inaugurat. în anul 1952 schimonah, la Mănăsti- 
rea Sihăstria, cu numele de Daniil. Nu ştim dacă în acest timp era vieţuitor 
la Mănăstirea Sihăstria sau la Mănăstirea Slatina. Ambele mănăstiri, îm- 
preună cu altele câteva, erau grupate sub conducerea Părintelui Arhiman- 
drit Cleopa Ilie. Părintele Ioanichie Bălan ştie că în acest timp Daniil era în- 
chinoviat la Slatina. La recomandarea Părintelui Cleopa, Patriarhul Justini- 
an (patriarh între anii 1948-1977) îl numeşte egumen la Schitul Rarău, schit 
ce aparţinea de Mănăstirea Slatina. Arestat a doua oară în anul 1958 (Pro- 
cesul Rugului Aprins), moare în închisoarea din Aiud în anul 1960 (după Ş. 
Mironescu) sau în aprilie 1963 (după A. Scrima). Este îngropat într-o groa- 
pă comună. Nu i se ştie nici azi mormântul. Vezi, pe larg, despre el: Serbam 
Mironescu, art. cit, p. 3; Andrei Scrima, op. cit. t pp. 137-142 şi 180; Arhiman- 
drit Ioanichie Bălan, Viaţa şi nevoinţele Arhimandritului Cleopa Ilie, Trini- 
tas, Iaşi, 1999, p. 97. 

14 Alexandru Codin Mironescu (?-1973), profesor universitar de chimie- 
fizică, scriitor, gazetar remarcabil şi critic literar. Locuinţa sa din Bucureşti 
a găzduit numeroase întâlniri ale Grupului de la Antim. Arestat în 1958 
împreună cu fiul său, Şerban, în vârstă de 22 de ani. Decedat la 20 ianuarie 
1973. Vezi A. Scrima, op. cit, pp. 142-144 şi 180; G. Călinescu, Istoria 
Literaturii Române de la origini până în prezent, ediţia a Ii-a, revăzută şi 
adăugită, Editura Minerva, Bucureşti, 1986, pp. 928 şi 1027. 

w Ar& cit.,p. 3. 

la Cernăuţi s-a pus problema constituirii Grupului, dar Andrei 
Scrima 16 spune răspicat că aceasta a fost întâlnirea fondatoare. 
III.2. Grupul de la Antim (sau participanţii la mişcarea spi- 
rituală „Rugul Aprins") s-a constituit la această mănăstire bu- 
cureşteană din mai multe motive, majoritatea evidenţiate de 
A. Scrima 17 , dintre care considerăm trei mai importante: 

a. Aici era căminul monahilor studenţi 18 . Deci auditoriul pen- 
tru orice conferinţă sau discuţie de ordin spiritual era asigurat. 

b. La biserica acestei mănăstiri toate slujbele, dar mai ales 
Sfânta Liturghie, căpătaseră frumuseţe deosebită şi fast nemai- 
întâlnit. Frumuseţea liturghiilor ruseşti era adusă aici de câţiva 
tineri ieromonahi refugiaţi din Basarabia: Sofîan Boghiu 39 , Felix 
Dubneac, Veniamin Gavrilovici, Zaharîa Glodun 20 . Mai trebuie 
adăugat numele Părintelui Gheorghe Roşea, preot de mir, fost 
misionar în Eparhia Chişinăului, refugiat şi el din Basarabia. 
Bun cunoscător al limbii ruse, la solicitarea Grupului, a tradus 
din această limbă multe lucrări cu conţinut duhovnicesc 21 . Să nu 
uităm pe Arhimandritul Benedict Ghiuş, şi el cu formaţie basa- 
rabeană, călugărit la Mănăstirea Noul Neamţ şi trăitor aproape 
un deceniu în Basarabia. Aceşti basarabeni erau purtătorii fru- 
museţii şi fastului cultului divin rus, dar şi ai spiritualităţii pra- 
voslavnice ruse. Toate acestea făceau ca membrii Grupului plă- 
nuit la Cernăuţi să găsească la Mănăstirea Antim cel mai potri- 
vit loc unde cerinţele lor sufleteşti să fie împlinite şi unde să for- 



16 6>p. c/'£, pp. 156-158. 

17 Ibidem, passim. 

lS Protos. Ioanichie Bălan, Convorbiri duhovniceşti, voi. II, Editura Epis- 
copiei Romanului şi Huşilor, 1988, p. 617. 

19 Sofian Boghiu (1912, Basarabia - 2002, M-rea Căldărusani). Tuns în 
monahism la Mănăstirea Dobruşa, în 1936. Facultatea de Teologie şi 
Academia de Belle Arte. în anii 1950-1951, profesor la Seminarul Monahal 
Superior de la Mănăstirea Neamţ. Din anul 1952, stareţ şi duhovnic al Mă- 
năstirii Antim. Vezi Protos. Ioanichie Bălan, Convorbiri duhovniceşti, voi. II, 
p. 613, notai. 

20 Ş. Mironescu art. cit, p. 3. 

21 S-au tradus atunci Culegerile provenind de Ia Mănăstirile Optina şi Va- 
laam, Convorbirile Sf. Serafim de Sarov, Epistolele lui Teofan Pustnicul, car- 
tea lui Xgor Smolici despre stareţii ruşi, lucrările lui Florenski, Florovski, 
Teologia Mistică a lui VI. Loski, cartea lui Fr. Spunda despre Muntele Athos 
etc. Vezi: Ierom. Ioanichie Bălan, Convorbiri duhovniceşti. Editura Episcopi- 
ei Romanului şi Huşilor, 1984, p. 402; Idem, Convorbiri duhovniceşti, voi. II, 
p. 617; Ş. Mironescu, art. cit., pp. 3 şi 6, nota 6. 

meze, mireni şi clerici, un tot unitar, un buchet de suflete cău- 
tând spre un alt orizont, spre Emaus. 

c. împlinirea a venit de la Bunul Dumnezeu, Care le-a trimis 
îndrumătorul duhovnicesc, maestrul spiritual 22 , stareţul 23 . 

în toamna anului 1943, însoţind trupele române în retragere 
de pe frontul din Rusia, au ajuns şi s-au stabilit la Mănăstirea 
Cernica, lângă Bucureşti,, Mitropolitul Rostovului, Nicolae, în 
vârstă de 80 de ani, şi duhovnicul acestuia, Ioan (Ivan) Kuli- 
ghin. Acest ieromonah modest 24 , din comunitatea vestitei Mă- 
năstiri Optina 25 (nu departe de Moscova), în vârstă de 60 de ani, 
acceptă să devină stareţul 26 (maestrul spiritual) al Grupului 
„Rugului Aprins" de la Mănăstirea Antim, misiune ce şi-o înde- 
plineşte cu mare râvnă şi dragoste până în toamna anului 1946, 
când a fost arestat şi trimis în detenţie la Odesa, unde a şi 
murit 27 . 

Acest Ioan Kulighin, care se numea pe sine Ioan cel Străin, 
era duhovnic şi dascăl al rugăciunii inimii de renume, un ru- 
gător autentic şi iscusit lucră tor al Rugăciunii lui Iisus, aşa 
cum îl caracterizează mai târziu Părintele Arhimandrit Sofian 



"Andrei Scrima, op. cit t pp. 181-207. 

^Toţi acei ieromonahi de la Mănăstirea Antim erau duhovnici. Dar noi ne 
referim la acel cineva pe care toţi îl aşteptau, mireni şi clerici, pe acel ma- 
estru spiritual, numit aşa de Andrei Scrima, sau pe acel stareţ, în sensul tot 
de îndrumător duhovnicesc. Ne referim aici la sensul pe care cuvântul stareţ 
îl are în spiritualitatea rusă (stăreţism) sau în cea moldovenească a secolelor 
XV-XVI. Vezi Igor Smotici, Din viaţa şi învăţătura stareţilor, Humanitas, 
Bucureşti, 1997, pp. 76-89. (Cartea lui Igor Smolici a fost tradusă la Bucu- 
reşti chiar în perioada de care ne ocupăm, sub influenţa şi la solicitarea Gru- 
pului de la Antim. Vezi Ş. Mironescu,, art. cit, p. 6, nota 6); Vezi şi Pr. Con- 
stantin C. Cojocarii, Sfântul DaniiJ Sihastrul, în volumul omagial „Grai ma- 
ramureşan şi mărturie ortodoxă. Prea Sfinţitului Episcop Justinian al Mara- 
mureşului şi Sâtmarului la împlinirea vârstei de 80 de ani". Editura Episco- 
piei Baia Mare, 2001, pp. 202-203. Studiul este reeditat şi în volumul Pr. 
Constantin C. Cojocaru, „Paşi prin secole de Istorie bisericească", Editura 
Golia, Iaşi, 2005. Pentru problema de faţă vezi pp. 144-145. 

24 Ş. Mironescu, art cit, p. 3, col. II-IIL 

25 Vezi şi Dr. Antonie Plămădeală, Mitropolitul Ardealului, Tradiţie şi li- 
bertate.. ., p. 276. 

26 El însuşi îşi recunoaşte această calitate. A. Scrima, op. cit, p. 22. 

27 fbi<fem r pp. 158-160. 

Boghiu 28 . Ieromonahul rus a închegat Grupul într-un cadru de 
rugăciune şi de binecuvântare, ajutat în osteneala sa de Pă- 
rinţii Benedict Ghiuş şi Sofian Boghiu, ei înşişi vrednici du- 
hovnici 29 . Aceasta a dus la omogenizarea Grupului. Noi vorbim 
despre Grupul de la Antim, dar trebuie să considerăm ramifi- 
caţiile lui până foarte departe. Şi aceasta pentru că fiecare 
membru purta binecuvântarea în afara Antimului, printre cole- 
gi, printre discipoli, printre prieteni. Astfel, spiritualitatea de 
la Antim, „Rugul Aprins", îşi dovedea plurivalenta şi emana 
lumină până departe. 

Suntem datori să pomenim, chiar şi în mare grabă, măcar 
încă vreo câteva nume de membri ai „Rugului Aprins", aflaţi pe 
diferite trepte de participaţie la activitatea spirituală de comu- 
nicare şi cuminecare a Grupului 30 . 

Am vorbit deja câte ceva despre „seniorii" Grupului, cei care 
la Cernăuţi au hotărât întemeierea lui 31 . Alţii; Paul Sterian, 
compozitorul Paul Constantinescu 32 , poetul şi medicul Vasile 
Voiculescu (1884-1963) 33 , arhitectul Constantin Joja 34 , profe- 
sorul Alexandru Elian 35 , profesorul Anton Dumitriu 36 , pr. prof. 
Dumitru Stăniloae 37 , ieromonahul Sofian Boghiu, despre care 
am mai vorbit 38 , ieromonahul Petroniu Tănase 39 , ieromonahul 

^Ierom. Ioanichie Bălan, Convorbiri duhovniceşti, voi. I, p. 402. 
29 Ş. Mironescu, art. cit, p. 3, col. III şi p. 6, nota 7. 

30 1-a prezentat destul de frumos şi de interesant Andrei Scrima {op, cit., 
p. 133 şi urm.). 

31 In vara anului 1947, tot în perioada 1-7 august, a avut loc o nouă retra- 
gere spirituală la Mănăstirea Govora. Erau prezenţi: Sandu Tudor, Părinţii 
Benedict Ghiuş şi Sofian Boghiu şi profesorul Alexandru Mironescu. Ceilalţi 
participanţi erau tineri şi pentru câţiva dintre ei această durată de intensita- 
te liturgica şi limpezime în cuvânt a fost determinantă. 

32 A. Scrima, op. cit, p. 143. 

33 Ibidem, pp. 147-148. 

34 Ibidem, p. 144. 
& Ibidem, p.US. 

36 Ibidem, p. 145. 

37 Ibidem, pp. 146-147. 

38 Ibidem, pp. 152-153. 

39 Ibidem, p. 153. Născut în anul 1915 la Farcasa, Neamţ Călugărit la Mă- 
năstirea Neamţîn 1936. Licenţiat în Teologie. A audiat şi cursurile de Filosofîe 
şi Logică ale lui Anton Dumitriu. Profesor la Seminarul Monahal Superior de 
la Mănăstirea Neamţ. Apoi vieţuitor şi o vreme stareţ la Mănăstirea Slatina. 

Arsenie Papacioc 40 , Antonie (Leonida) Plămădeală (1926-2005) 
şi Bartolomeu (Valeriu) Anania (n. 1921), actualul Arhiepiscop 
al Clujului 41 . 

încheiem lista incompletă 42 cu Andrei Scrima, cel mai tânăr 
din Grup, dar rânduit de Bunul Dumnezeu spre a fi rememora- 
torul şi sistematizatorul spiritualităţii „Rugului Aprins" 43 . Pă- 
rintele Arhimandrit Andrei Scrima (Arhimandrit al Patriarhiei 
Ecumenice de la Constantinopol) ne-a lăsat volumul de Spiritu- 
alitate şi înaltă Teologie Timpul Rugului Aprins. Maestrul spi- 
ritual în tradiţia răsăriteană, Humanitas, Bucureşti, 1996. 1 s-au 
publicat postum şi volumele: Teme ecumenice, Humanitas, Bu- 
cureşti, 2004; Duhul Sfânt şi unitatea Bisericii. Jurnal de Con- 
ciliu, Anastasia, Bucureşti, 2004. 

III. 3. In anul 1948 regimul comunist a interzis şi a suprimat 
prin lege toate asociaţiile religioase. Ca să distragă atenţia 



Din 1985 egumen al Schitului românesc Prodromul de la Muntele Athos. Vezi: 
Protos. toanichie Bălan, Convorbiri duhovniceşti, voi. II, p. 785; Idem, Viaţa şi 
nevoinţele..., p. 97. 

**Nâscut în anul 1914. Tuns în monahism la Mănăstirea Sihăstria, în anul 
1949, iar în anul 1950 hirotonit ieromonah. O vreme duhovnic (spiritual) la Se- 
minarul Monahal Superior de la Mănăstirea Neamţ, apoi vieţuitor şi duhovnic 
la Mănăstirea Slatina. în prezent duhovnic la schitul „Sf. Măria" de la Te- 
chirghiol. Vezi: A. Scrima, op. cit., p. 153; Protos. loanichie Bălan, Convorbiri 
duhovniceşti, voi. II, p. 657. 

41 A. Scrima, op. cit., p. 161, note. 

* 2 Ibidem, p. 161-162, note, sunt pomeniţi mulţi alţii. 

43 Andrei Scrima (1930, Gheorghieni - 2000, Bucureşti). La numai 15 ani 
studentul şi colaboratorul apropiat al profesorului Anton Dumitriu. în 1946 ia 
contact cu Grupul de la Antim. în anul 1948, licenţiat în Filosofic Se înscrie la 
Teologie în anul 1949, (A luat licenţa în anul 1956, cu Părintele Stăniloae). 
Este primit frate la Mănăstirea Antim. între anii 1950-1953 îl găsim profesor 
la Seminarul Monahal Superior de la Mănăstirea Neamţ, împreuna cu pă- 
rinţii: Benedict Ghius, Petroniu Tanase, Sofian Boghiu şi Arsenie Papacioc. 
între anii 1953-1954 osteneşte la reorganizarea Bibliotecii Patriarhiei, împre- 
ună cu Bartolomeu Anania. Urmează o perioadă severă de asceză la Mănăs- 
tirea Slatina, sub îndrumarea Părintelui Cleopa. Aici este călugărit, la 26 iulie 
1956, de către Părintele Benedict Ghiuş. în toamna aceluiaşi an începe pere- 
grinările prin Europa, India, Liban, Statele Unite ale Americii. în perioada 
pascală a anului 1991 (3-13 aprilie) a venit în ţară, a poposit la Mănăstirea 
Sâmbăta şi apoi la Mănăstirea Antim, fiind primit cu mare căldură şi de Prea 
Fericitul Părinte Patriarh Teoctist. Vezi: Andrei Pleşu, Prefaţă la A. Scrima, 
op. cit, p. 7-12; Ş. Mironescu, ari. cit, p. 6> nota 9. Nota aparţine Părintelui 
Sofian Boghiu, stareţul Mănăstirii Antim. 

masei de credincioşi, a aprobat înfiinţarea comitetelor parohi- 
ale. Activitatea Grupului înceta formal. Totuşi, o parte dintre 
membri continuă întâlnirile, fie în chilia fratelui Andrei Scrima 
sau în cea a Părintelui Sofian Boghiu de la Antim, dar mai ales 
în locuinţele particulare ale lui Alexandru Mironescu şi Con- 
stantin Joja (arhitectul era închis la Canal, 1948-1953, dar 
familia sa era, în continuare, primitoare) 44 . 

Noul Patriarh, Justinian Marina, simpatizează cu Grupul 
de la Antim şi îl ocroteşte 45 . Numai aşa se explică faptul că, vo- 
ind să-i scoată din vizorul noilor stăpânitori ai României, Patri- 
arhul găseşte rosturi unui important nucleu al Grupului la 
Seminarul Monahal Superior de la Mănăstirea Neamţ, Aici ei 
erau autonomi chiar şi faţă de conducerea lavrei nemţene şi 
totodată aveau material formativ în plan duhovnicesc nume- 
roşii monahi şi fraţi care erau elevii acestei şcoli. Astfel, în peri- 
oada 1950-1953 găsim aici profesori pe părinţii Benedict Ghiuş, 
Petroniu Tănase şi Sofian Boghiu. Cu ei se ostenea aici şi fratele 
Andrei Scrima, iar părintele Arsenie Papacioc era duhovnicul 
(spiritualul) şcolii 46 . Bănuim câtă emulaţie duhovnicească va fi 
fost la acest seminar. Sunt în viaţă majoritatea elevilor de a- 
tunci, care pot să mărturisească 47 . 

In anul 1953, urmând cerinţelor necesare şi fireşti, Semi- 
narul monahal nemţean se transformă în Şcoală de cântăreţi şi 
Seminar Teologic. Menjbrii „Kugului Aprins" nu-şi mai găsesc 
aici locul. Mulţi dintre ei se întorc la Bucureşti, continuând 
întâlnirile prin case particulare. Lor li se adaugă alţi intelectu- 
ali. Această aşa-zisă activitate „ilegală" (care era legalitatea?!) 
se încheie în anul 1958, cum vom vedea mai jos. 

IV. Părintele Cleopa, „Rugul Aprins" şi Mănăstirea Slatina 

Părintele Arhimandrit Cleopa Ilie (1912-1998), stareţ la 
vârsta de 35 de ani al nou-înfiinţatei Mănăstiri Sihăstria, jude- 
ţul Neamţ (30 iunie 1947), autodidact, era un predicator vestit, 



**Ş. Mironescu, art. cit, p. 3, col. IV şi p. 6, nota 10. 
** A. Scrima, Timpul Rugului Aprins, p. 121. 

46 Andrei Plesu, Prefaţa la A. Scrima, op. cit, p. 9. 

47 Aşa cum face, de exemplu. Părintele Ioanichie Bălan, în Convorbiri du~ 
hovniceşti, voi. II, pp. 618-619. 

bun cunoscător al Scrierilor Sfinţilor Părinţi, mare duhovnic şi 
iscusit gospodar şi organizator. Faima lui ajunsese până în capi- 
tala ţării. 

In vara aceluiaşi an, 1947, mergând la Bucureşti pentru 
rezolvarea unor probleme administrative ale mănăstirii, este 
invitat de membrii Grupului de la Antim să le vorbească. Solici- 
tanţii îl pierduseră în toamna anului trecut pe îndrumătorul lor 
duhovnicesc, Părintele loan Kulighin. De aceea erau doritori să-1 
cunoască pe Părintele Cleopa. S-au adunat în casa profesorului 
universitar Alexandru Mironescu. Erau prezenţi arhimandriţii: 
Benedict Ghiuş, Dosoftei Morariu 48 , Gherontie Ghenoiu, Părin- 
tele profesor Dumitru Stăniloae şi mulţi alţi intelectuali 49 . Mulţi 
dintre cei prezenţi s-au ataşat sufleteşte de acest mare stareţ. 

Solicitat de Patriarhul Justinian să reorganizeze monahis- 
mul moldovenesc, Părintele Cleopa se aşază, cu 30 de ucenici ai 
săi, la Mănăstirea Slatina (mai spaţioasă, ctitorie voievodală şi 
mai bine aşezată decât Sihăstria) la 1 septembrie 1949. La 
îndemnul şi cu binecuvântarea Patriarhului, el acceptă să devi- 
nă îndrumătorul duhovnicesc al unui grup de mănăstiri şi schi- 
turi: Slatina, Putna, Moldoviţa, Raşca, Sihăstria şi schiturile Sihla 
şi Rarău 50 . 

Sandu Tudor (din 1948 monahul Agaton de la Mănăstirea An- 
tim) s-a ataşat în aşa măsură de Părintele Cleopa încât, după pri- 
ma detenţie (1948-1949), vine la Mănăstirea Slatina 51 şi vieţuieşte 
acolo unde hotărăşte noul său duhovnic şi stareţ, când la Slatina, 
când la Sihăstria. In anul 1952 primeşte, prin mâinile Părinte- 
lui Cleopa, la Mănăstirea Sihăstria, marea schimă, devenind 
ieroschimonahul Daniil. Apoi, cu aprobarea Patriarhului Justi- 
nian, este numit stareţ la Schitul Rarău. De aici face dese dru- 



4S Dosoftei Morariu (1913-1990, Mănăstirea Slatina). Călugărit la Mănăs- 
tirea Sihăstria. Licenţiat în Teologie la Sibiu, cu teza Viaţa Sf. Serafim de 
Sarov. 

49 Arhim. Ioanichie Bălan, Viaţa şi nevoinţeîe..., pp. 85-87. 

50 Ibidem, pp. 96 şi 98. Din această încercare, în afară de relaţia Slatina- 
Sihăstria (de unde venise grupul de călugări), cea mai statornică şi îndelun- 
gată relaţie s-a creat între Mănăstirea Slatina şi Schitul Rarău. Călugări 
formaţi la Slatina se retrăgeau la acest schit. Chiar şi stareţul actual al Ra- 
râului este călugăr de Slatina, din vremea Părintelui Cleopa. 

51 Arhim. Ioanichie Bălan, Viaţa şi nevoinţeîe... , p. 97. 

muri la Bucureşti, organizând întâlniri ale Grupului, până în 
anul 1958, când este din nou arestat 62 . 

Părintele Cleopa ne povestea adesea cum, fiind în munţi 53 , 
adăpostit 5n gospodăria unui creştin de încredere şi ascuns în ies- 
lea din grajdul vitelor, a venit noaptea Părintele Daniil de la Ra- 
rău şi 1-a aflat, după ce colindase zile în şir toţi munţii, căutându-1. 
Mare a fost atunci bucuria reîntâlnirii. 

în afară de Părintele Daniil Tudor, la Mănăstirea Slatina s-au 
mai închinoviat, pe rând, după anul 1950, alţi câţiva teologi 
iscusiţi, membri ai Grupului „Rugul Aprins": Protosinghelul 
Petroniu Tănase, Ierodiaconul Antonie Plămădeală, Arhiman- 
dritul Dosoftei Morariu, Ieromonahul Arsenic Papacioc şi proba- 
bil şi alţii 54 . Unii veneau direct de la Bucureşti la Slatina. Alţii 
trecuseră, pentru un an sau doi pe la Seminarul Monahal Supe- 
rior de la Mănăstirea Neamţ. Aşadar, la Slatina, cu ştirea şi bi- 
necuvântarea Patriarhului Justinian şi sub autoritatea duhov- 
nicească a Părintelui Cleopa, se regrupează nucleul „Rugului 
Aprins". Mănăstirea e înfloritoare, populată mai ales de monahi 
tineri, peste 80. Sfintele slujbe capătă măreţie. Corul organizat 
de Petroniu Tănase cântă înălţător. Se încearcă introducerea în 
viaţa monahală a normelor Sf. Teodor Studitul, acţiune propusă 
de Părintele Cleopa şi aprobată de Patriarhul Justinian. Mănă- 
stirea se comporta ca stavropighie. De aceea contactele Părinte- 
lui Cleopa erau direct cu Patriarhia. 

Dar marele stareţ nu uită nici pe membrii Grupului rămaşi 
la Bucureşti. Când e chemat In capitală de Patriarh, să se sfătu- 
iască în probleme duhovniceşti, Părintele Cleopa se întâlneşte şi 
cu ei. Iată cum redă, din memorie, Şerban Mironescu, o astfel 
de întâlnire: 

„Punctul culminant în acest şir de întâlniri s-a situat în 
1953, când au venit la Bucureşti Părinţii Cleopa Ilie şi Arsenie 



62 A. Scrima, Timpul Rugului Aprins, pp. 141-142; Ş. Mironescu, art. cit, p. 3, 
col. IV; Despre relaţiile duhovniceşti deosebite între Părintele Daniil Tudor şi 
Părintele Cleopa vorbeşte şi Dr. Antonie Plămădeală, Mitropolitul Ardealu- 
lui, op. cit, p. 277. 

53 A doua sa retragere în munţi, 1952-1954. Vezi Arhim. Ioanichie Bălan, 
Viaţa şinevoinţele..., pp. 100-105. 

"Arhim. Ioanichie Bălan, Viaţa şi nevoinţele..., p. 97. 

Papacioc 55 . Părintele Cleopa a ţinut atunci o conferinţă la Insti- 
tutul Teologic şi într-o zi a venit şi în casa lui Alexandru Miro- 
nescu 56 . Un număr mare de persoane, vreo 80, s-au adunat aici 
cu acest prilej. Casa era aşa de plină de lume, că uşa nu se mai 
putea închide. Părintele Cleopa a vorbit timp de câteva ceasuri 
şi la urmă ne-am rugat împreună" 57 . 

Părinţii de la Slatina fuseseră chemaţi la Bucureşti de Patriar- 
hul Justinian ca să cerceteze mănăstirile din jurul capitalei, să 
pună rânduială în viaţa monahală şi să spovedească pe vieţuitorii 
(vieţuitoarele) acestor mănăstiri 58 . Aceste amănunte le-am ascul- 
tat şi noi din gura Părintelui Cleopa de multe ori. Considerăm că, 
atât cât a stat la Bucureşti, această întâlnire cu membrii „Rugului 
Aprins" (relatată din aduceri aminte de Ş. Mironescu, care atunci 
avea 19-20 de ani) nu a fost singura. 

Prin anul 1954 vine la Mănăstirea Slatina şi fratele Andrei 
Scrima, care, de la Seminarul nemţean, trecuse pentru o scurtă 
perioadă pe la Biblioteca Patriarhiei, unde activase alături de 
Bartolomeu Anania. Pentru fratele Andrei la Slatina urmează o 
perioadă de „asceză severă" (cum singur a mărturisit lui Andrei 
Pleşu) 59 . De aici merge şi îşi susţine (în 1956) Teza de Licenţă în 
Teologie cu Părintele Profesor Dumitru Stăniloae {Schiţa a unei 
antropologii apofatice, în spiritul tradiţiei ortodoxe). 

La 26 iulie 1956 vine la Slatina de la Bucureşti Părintele 
Arhimandrit Benedict Ghiuş, trimis de Patriarhul Justinian, şi 
îl călugăreşte pe Andrei Scrima 60 . Aşadar, acest arhimandrit al 
Patriarhiei de Constantinopol are călugărie de Slatina, în vâl- 



55 Arhim. Ioanichie Bălan, în Viaţa şi nevoi/iţele..., p. 105, situează aceas- 
tă venire la Bucureşti a celor trei părinţi (erau însoţiţi şi de Părintele Daniil 
Tudor) în vara anului 1954. 

56 Bineînţeles, cu ştirea şi binecuvântarea Patriarhului Justinian. Cei trei 
„slătineni" locuiau la Patriarhie şi se sfătuiau duhovniceşte cu Patriarhul în 
fiecare seară. Arhim. Ioanichie Bălan, Viaţa şinevoinţele..., p. 105. Nu putea 
marele călugăr Cleopa să facă ceva fără ascultare şi binecuvântare. 

57 Ş. Mironescu, art. cit, p. 3, col. IV. 

58 Arhim. Ioanichie Bălan, Viaţa şi nevoinţele...,^. 105. 

59 Andrei Pleşu, Prefaţă la A. Scrima, Timpul Rugului Aprins.. ., p. 9. Pu- 
tem face comparaţie, prin spusele tânărului călugăr, între viaţa duhovni- 
cească de la Slatina, şi alte mănăstiri. 

60 Andrei Pleşu, Prefaţa la A. Scrima, Timpul Rugului Aprins..., p. 9. 

vătaia „Rugului Aprins" la „Taborul" acestei mănăstiri 61 . Pen- 
tru acest tânăr fiu al Grupului Patriarhul Justinian avea planu- 
rile sale, planuri rânduite de Dumnezeu, care s-au împlinit la 
puţin timp, în toamna aceluiaşi an, când Andrei a plecat în lun- 
gul drum al străinătăţii 62 . Dumnezeu rânduise lui Andrei nu 
martiriul închisorii, ci martiriul înstrăinării (pe care de mic co- 
pil şi-1 ceruse), iar Patriarhul Justinian era unealta, împlini- 
torul voinţei divine 63 . 

Iată-1, aşadar, pe Părintele Cleopa îndrumător al Grupului 
„Rugul Aprins", continuator al lucrării începute de Părintele 
Ioan cel Străin (Ioan Kulighin). Şi iată-i pe cei doritori după 
Tabor (Ia-ne şi pe noi părtaşi ai Sfântului Munte Tabor, Con- 
dacul I din Acatist), pelerini prin timp (1-7 august 1943 şi 1-7 
august 1947) şi prin spaţiu (Cernăuţi, Antim, Cernica, Govora, 
Neamţ, Sihăstria), îmbătaţi de străfulgerarea harică (Luca 9, 32) 
la Taborul Mănăstirii Slatina. Era popasul fericit („învăţă to- 
rule, bine este ca noi să fim aici", Marcu 9, 5) înainte de marea 
confruntare cu cătuşele iadului 64 . 

V. Procesul „Rugului Aprins" 

în anul 1958 are loc marele val de arestări. 



61 Mănăstirea Slatina are hramul „Schimbarea la Fată" şi Patriarhul Jus- 
tinian ştia aceasta şi atunci când 1-a trimis aici pe Părintele Cleopa cu cei 30 
de ucenici ai săi, dar şi atunci când a hotărât ca la această mănăstire să se 
regrupeze membrii „Rugului Aprins". 

62 Andrei Pleşu, Prefaţă, la A. Scrima, Timpul Rugului Aprins, pp. 9-10. 

63 De ce a fost trimis la Slatina Părintele Benedict Ghius sâ-1 căLugă- 
reascâ pe Andrei? Probabil pentru faptul că Părintele Cleopa nu se afla 
atunci în mănăstire. Arhim. Ioanichie Bălan ( Viaţa şi nevoinţele..., pp. 106- 
108) aminteşte activitatea din anul 1956 a Părintelui Cleopa, fără a o detalia 
pe luni şi zile. Astfel, la începutul anului, el se retrage din stăreţia Mănăs- 
tirii Slatina (bineînţeles, cu aprobarea Patriarhului Justinian), lăsând în 
această funcţie administrativă pe ucenicul său, Emilian Olaru. Este trimis 
apoi în misiune la mănăstirile din Banat. La Mănăstirea Gai, de lângă Arad, 
chiar a zăbovit mai multă vreme. Reîntors, se stabileşte pentru o perioadă de 
timp la Mănăstirea Putna, unde îl aşezase stareţ pe ucenicul său din tine- 
reţe, Arhim. Dosoftei Morariu. Toamna se întoarce la Mănăstirea Sihăstria. 

M Leonida (Antonie) Plămădeală, Trei ceasuri în iad. Editura Eminescu, 
1970. Reeditări în 1993 şi 1995. 

Precizăm că dosarul procesului intentat membrilor „Rugului 
Aprins" a purtat numele de „Lotul Teodorescu Alex. şi alţii" 
(Dosarul păstrat la M.A.I., nr. 113668 «). 

Părintele Daniil venise la Bucureşti (aşa cum făcea destul 
de des) pentru o planificată întâlnire în casa lui Alexandru 
Mironescu. A fost arestat în această casă în noaptea de 13 spre 
14 iunie, împreună cu Alexandru Mironescu şi cu fiul acestuia, 
Şerban, în vârstă de 22 ani 66 . în aceeaşi noapte au mai fost 
arestaţi şi alţi membri sau simpatizanţi ai Grupului. 

Poetul Vasile Voiculescu, în vârstă de 74 ani, a fost arestat 
între orele 1 şi 2 după miezul nopţii, în noaptea de 4 spre 5 
august 1958 67 . în aceeaşi noapte este arestat şi Dr. Gheorghe 
Dabija, mare prieten al Grupului de la Antim, conferenţiar la 
catedra de fiziologie a Facultăţii de Medicină din Bucureşti 68 . 

Anchetele au început în data de 3 iulie 195 8 69 . 

Dosarul avea 10 volume 70 . 

Procesul propriu-zis a avut loc în luna noiembrie şi s-au pro- 
nunţat următoarele condamnări pentru infracţiunea de unel- 
tire contra ordinii sociale: 

Părintele Daniil (Alexandru Teodorescu) — 25 de ani de 
închisoare 71 ; Alexandru Mironescu — 18 ani; Şerban Mironescu - 
8 ani; Benedict Ghiuş- 20 de ani; Arsenie Papacioc — 20 de ani; Sofi- 
an Boghiu - 16 ani; Felix Dubneac - 16 ani; Dumitru Stăniloae 
- 5 ani; Vasile Voiculescu — 5 ani; şi mulţi alţii 72 . (Bartolomeu 



65 Cifra e suitoare şi simbolică. Ea îi pune întâi în evidenţa pe Cei doi mar- 
tiri, egali în rostul şi jertfa lor: 1. Sandu - Daniil Tudor = iniţiatorul şi 1. Ioan 
Kulighin = îndrumătorul. Cifra 3, armonia perfectă, sfinţenia, arată ac- 
tivitatea binecuvântată de har a Grupului. Cifra 66 arată perioada forţelor 
râului, pornite să stopeze, să reducă, să desfiinţeze. Dar totul se termină 
sublim în cifra 8 = deplinătatea, veşnicia. 

66 Ş. Mironescu, art, Cl%, p- 3, col. IV; A. Scrima, Timpul Rugului Aprins, 
pp. 142-143 şi 171. 

67 A. Scrima, Timpul Rugului Aprins..,, p. 148; V. Voiculescu, Gânduri 
albe, Ed. Cartea Românească, 1986, Cronologie, de Victor Crăciun şi Radu 
Voiculescu, p. LXXI. 

68 A. Scrima, op. cit., p. 174. 
69 Ibidem,p. 171. 
™Ibidem. 

71 A murit, cum am arătat mai sus, în închisoarea din Aiud. 
72 Ş. Mironescu, art. cit, p. 3, col. IV. 

Anania a fost în detenţie între anii 1958-1964 73 , iar Antonie 
Plămădeală a fost închis între anii 1954-1956. 74 ) Detenţia lor a 
luat sfârşit în anii 1963 şi 1964, ca urmare a amnistiei survenite : 
la finele anului 1962 75 . 

Moartea lui Vasile Voiculescu şi a lui Alexandru Mironescu 
s-au datorat anilor grei de detenţie şi tratamentului inuman de 
acolo. Numele lor se alătură celor doi martiri pomeniţi şi mai 
sus: Daniil Tudor, iniţiatorul Grupului, şi Ioan Kulighin, îndru- 
mătorul lor. 

Punct şi de la capăt 

A fost odată un Părinte... Cleopa... 

A fost odată o mănăstire de călugări... Slatina... 

Dar căldura spirituală a Rugului Aprins o simţim şi acum! 

Doamne, scânteia pe care o mai păstrăm în suflet, fă-o din 
nou Vâlvătaie! 

Aşa se vor fi rugat intelectualii urmaşi ai martirilor, cerce- 
tând Antimul, cercetând Slatina, petrecând ultimele „Dimineţi" 
cu Stăniloae, ultimele „Seri" cu Galeriu sau purtându-şi spe- 
ranţa, poate cu folos, pe la Stavropoleos. Vor fi nutrit „promisiu- 
nea şi substanţa unui nou început" 76 din întâlnirea episodică cu 
epuizatul Andrei Scrima. 

Aspiratorul sfârşitului de secol XX î-a răpit pe toţi. Ni i-a luat. 

— Părinte Cleopa, „ce se va întâmpla cu Mănăstirea Sihăs- 
tria, dacă vă veţi duce Sfinţia Voastră ia Domnul? 

Iar bătrânul, privind în jos, a zis: 

- Ziduri, ziduri, ziduri..." 77 . 

Dar dacă în cetate mai sunt 10 drepţi (Facere 18, 32), să 
avem speranţa că orice sfârşit cheamă după el un nou început. 
Să doxologim cu poetul: 

„Lăudaţi-1, că e mare 

Dumnezeu 

Ce-a păzit cu mână tare 



73 Pr. Prof. univ. Mircea Păcurariu, Dicţionarul Teologilor Români, p. 15, 

74 Ibidem, p. 33" 

75 Ş. Mironescu, art cit* p. 3, col. IV. 

76 Andrei Pleşu, Prefaţă la A. Scrima, Timpul Rugului Aprins..., p. 15. 

77 Arhim. Ioanichie Bălan, Viaţa şinevoinţele..., p. 192. 

Pe Români, poporul Său" 

Speranţa o îndreptăm spre mila lui Dumnezeu că se va ridi- 
ca şi pentru secolul al XXI-lea măcar un Stareţ (Maestru spi- 
ritual, îndrumător duhovnicesc). 

Iar când Milostivul Dumnezeu va întreba: 

, ,Pe cine îl voi trimite şi cine va merge pentru Noi?" 

El va răspunde: 

„Iată-mă! Trimite-mă pe mine!" (Isaia 6, 8). 










Părintele Cleopa şi începuturile Radioului TRINITAS 



Pr. Petru Sidoreac 

Principala caracteristică a postului de radio TRINITAS al Mi- 
tropoliei Moldovei şi Bucovinei este zidirea sufletească a ascultăto- 
rilor săi, la care se lucrează asiduu din 17 aprilie 1998 când, din 
iniţiativa I.P.S. Daniel, Mitropolitul Moldovei şi Bucovinei, acesta 
apărea la Iaşi ca primul post de radio din Biserica Ortodoxă Română. 
Cu un avânt demn de remarcat, fiecare misionar a\ acestui am- 
von descnîs societari, întunece de specificul emisiunii sa\e, aduce 
o contribuţie însemnată la propovăduirea Evangheliei, la propagarea 
valorilor culturale şi la înfrăţirea între oameni, dacă ar fi să 
enumerăm doar câteva dintre obiectivele instituţiei amintite. 

Latura spirituală ocupând un loc preponderent în activitatea 
acestui post de radio, în special realizatorii emisiunilor teologice 
sunt aceia care culeg ca nişte albine neobosite nectarul învăţătu- 
rilor divine aflate în Sfânta Scriptură, în scrierile Sfinţilor Părinţi, 
dar şi în opera duhovnicilor contemporani care, răspunzând nevoilor 
spirituale de astăzi, devin stindarde ale Ortodoxiei şi ale orto- 
praxiei în acelaşi timp. 

Deoarece anul 2005 încheie cununa de şapte ani de pomenire 
cu drepţii a Părintelui Cleopa Ilie, am considerat că este bine- 
venită prezentarea câtorva aspecte legate de „prezenţa" marelui 
duhovnic în viaţa postului de radio TRINITAS şi de contribuţia 
sa la sporirea vieţii spirituale a ascultătorilor lui. 

Din păcate, Părintele Cleopa nu a avut niciodată ocazia să vor- 
bească în direct la Radio TRINITAS. Era deja spre sfârşitul vieţii 
sale, iar boala nu-i mai permitea un asemenea „lux". A avut posi- 
bilitatea să se adreseze ascultătorilor prin intermediul unor înre- 
gistrări. Casete cu predici, interviuri, gânduri transmise prin alţii 
ofereau ascultătorilor care îl cunoscuseră bucuria reîntâlnirii, fie şi 
pe această cale, cu cel care le-a binecuvântat viaţa, iar celor care îi 

auzeau vocea pentru prima data - revelaţia unei lumini care în rniez 
de sihăstrie ardea pentru toţi. 

După mai bine de un an de înregistrări la Sihăstria, vocea ini- 
mitabilă a bătrânului isihast a încetat să se mai reverse spre repor- 
tofoanele veşnic flămânde după hrană duhovnicească. în noaptea 
de 2 decembrie 1998 s-au spulberat speranţele atâtor reporteri 
şi redactori, atâtor seminarişti sau studenţi teologi care se între- 
cuseră în a prinde din zbor cuvintele înţelepte ale neîntrecutului 
predicator. 

îmi amintesc cu înfrigurare sosirea la Iaşi a unor părinţi si- 
hăstreni, imediat după plecarea la Domnul a Părintelui Cleopa. 
Ascultătorii au aflat de la vocile tremurânde de durere şi emoţie 
amănunte legate de schimbarea pentru veşnicie a sălaşului său. 
Ce a urmat se poate uşor închipui: telefoane, întrebări, pregătiri. 
Până la înmormântare, casete cu vocea părintelui se auzeau din ce 
în ce mai des. La fel şi după aceea. 

Printre cei prezenţi la prohodire m-am aflat şi eu. Am înregistrat 
slujba, cuvintele ierarhilor slujitori. Şi încă ceva: vocea popo- 
rului, reprezentat cu dărnicie în acea zi la Sihăstria. Oameni de di- 
ferite categorii, unii veniţi de departe, în ciuda iernii grele, înmăr- 
muriţi de minunea încălzirii neaşteptate a vremii. Picuri din stre- 
şini şi lacrimi din inimi se lăsau armonios, ca o jertfa, pe pământul 
care îşi cerea dreptul garantat de legea divină. 

Şi în ziua înmormântării, şi la parastasul de 40 de zile am avut 
ocazia să-i înregistrez pe mulţi. Pentru Kadio TRINITAS. Pentru 
revista Mitropoliei, „Candela Moldovei". Pentru posteritate. Măr- 
turiile oamenilor erau nenumărate. Vorbeau cu exaltare sau cu re- 
gret, cu vocea înecată de plâns sau şoptit, ca într-o rugă, cu privirea 
undeva, departe, cu certitudinea că nu ne-a părăsit, că se află acolo, 
sus, în rând cu sfinţii. Mulţi întrebau când va fi canonizat. După 
şapte ani? După mai mulţi? 

De atunci, Radio TRINITAS a intrat într-o altă etapă. Se vorbea 
la trecut despre părintele, însă materialele se înmulţeau remarcabil. 

Mi-am dat seama de necesitatea unei emisiuni care să trateze 
în mod exclusiv teme legate de duhovnici. Aşa am început să rea- 
lizez emisiunea săptămânală „Mărturii duhovniceşti", dorită a fi 
punte vie între radio, duhovnici şi ascultători. S-a vorbit despre nu- 
me mari ale Ortodoxiei româneşti: Părinţii Cleopa Ilie, Paisie Olaru, 
Ioil Gheorghiu, Iachint Unciuleac, Ilarion Argatu, Teofil Părăian, 



PĂRINTELE CLEOPA ILIE (1912-1998) 



197 



Arsenie Papacioc. Am văzut cu adâncă surprindere cât tezaur 
duhovnicesc există în conştiinţa poporului. Fapte şi învăţături, 
chipuri de icoană grefate pe fiinţa unui popor martir. Sprijin şi 
alin, izvor de bucurie şi de înălţare din cotidianul care macină, 
din indiferenţa care spulberă. 

Cât de adevărate sunt cuvintele Arhiepiscopului Bartolomeu 
de la Cluj, care, la înmormântarea Părintelui Cleopa, a dat măr- 
turie despre forţa aceluia. Dacă Ceauşescu îşi exercita puterea 
asupra unui restrâns aparat format din oameni care-i îndeplineau 
poruncile, Părintele Cleopa ţinea în palmele sale întreaga Românie! 

Binecuvântată ţară, cu salbe şi cununi de duh, presărate darnic 
de Creator la răspântii, în văgăuni sau în plină forfotă a vieţii! 

In semn de recunoştinţă, ei, cei care l-au cunoscut sau au auzit 
de Părintele Cleopa, au dat mărturie. Au venit la radio ca invitaţi, 
au sunat în direct sau au acordat interviuri. S-a creat o legătură 
spirituală deosebită între ascultătorii înşişi care, auzindu-se la 
radio, se căutau reciproc pentru a spune sau a afla lucruri noi 
despre cel care era mărturisit a fi printre ei. Mărturiile erau ca pi- 
căturile de sânge dătătoare de viaţă, care treceau dintr-o venă în 
alta pentru a duce mai departe mesajul salvării. 

Astfel, mulţi au avut posibilitatea de a vorbi despre Părintele 
Cleopa. Ierarhi, stareţi sau simpli vieţuitori din mănăstiri, pro- 
fesori universitari sau preoţi parohi, credincioşi din oraşe şi sate, în 
vârstă sau mai tineri, cu toţii erau marcaţi de binecuvântarea unui 
om dăruit rugăciunii şi altruismului. 

Am trăit momente unice. Studioul se transforma în altar, iar 
ascultătorii într-un larg cor de voci armonizate, care psalmodia des- 
pre bătrânul duhovnic ea despre un părinte, un prieten, un sfanţ... 

Am rămas legat duhovniceşte de această emisiune care mi-a 
luminat viaţa timp de aproape doi ani de zile. Eu primul m-am fo- 
losit, înaintea ascultătorilor, datorită mărturiei lor şi a harului 
care a pătruns atât de adânc în existenţa acestora. 

Până azi, Părintele Cleopa este de asemenea prezent în viaţa 
postului de radio TRINITAS. Citat în multe emisiuni, oferit prin 
casete audio în altele - ale căror nume înfrumuseţează grila de 
programe - Părintele Cleopa rămâne flacăra care, din turnul Goliei, 
luminează acum în aproape toată România, până acolo unde, în 
dangăt de clopot, o voce sobră şi pătrunzătoare anunţă: „Aici, 
Radio TRINITAS! Mitropolia Moldovei şi Bucovinei". 



Cât de mult ne-a iubit Părintele Cleopa* 



Pr. Neculai Domeanu 

Una dintre reuşitele unui om este aceea ca, atunci când 
pleacă dintre cei vii, lumea sâ îl regrete sincer. Cu cât mai mulţi 
sunt cei care-1 regretă din inimă, cu atât mai mult însemnează 
că a fost iubit şi preţuit. 

Părintele Cleopa Ilie de la Mănăstirea Sihăstria a fost un 
astfel de om. 

Adeseori prea marea popularitate a unei persoane, pentru 
mulţi dintre noi, cei care am trăit sub comunism, era egală, da- 
că nu cu nepopularitatea, cu o nemeritată popularitate. Cel pu- 
ţin, pentru cei din generaţia mea, „conducătorul iubit** şi, în ge- 
neral, orice personalitate a timpului, nu era decât o imagine 
răsturnată a adevăratei realităţi. Ca atare, am privit cu reti- 
cenţă orice personalitate din jurul meu. Prea eram obişnuit cu 
falsuri, cu imagini şi biografii fabricate. 

De aceea, mărturisesc că atunci când am auzit prima oară 
de Părintele Cleopa - eram la Seminar la Mănăstirea Neamţ — 
nu m-am dus imediat să-1 văd şi să mă conving că spusele des- 
pre el sunt autentice. Eram sceptic, dar nu din rea voinţă, ci 
dintr-o păcătoasă obişnuinţă. Când l-am ascultat prima oară, 
m-a cucerit predica sa, care-1 făcea atât de iubit, dar nu fusese 
suficient să-mi răstoarne scepticismul. Apoi l-am văzut şi ascul- 
tat pe Părintele Cleopa mai des şi, foarte important, am ascul- 
tat şi de oamenii care-1 cunoşteau şi înţelegeau. Treptat, am 
început să nu-1 mai socotesc pe marele duhovnic al Sihăstriei ca 
pe o „personalitate" şi am simţit o pornire lăuntrică să-1 respect. 
In preajma sa puteai învăţa ce-i smerenia. Am devenit şi eu 
pelerin la chilia lui şi l-am simţit ca pe un părinte duhovnicesc. 



'Extras din revista „Candela Moldovei", anul VII, nr. 11-12, 1998, p. 14. 

însă, aşa cum adeseori se întâmplă, când scapi de o ispită, o 
alta vine să-i ia locul în suflet. Mă întrebam: chiar era iubit Pă- 
rintele Cleopa aşa de mult sau cei care veneau la chilia sa o fă- 
ceau din simplă curiozitate? 

Răspunsul avea să mi-1 dea însuşi Părintele Cleopa la în- 
mormântarea sa. 

Mă aşteptam să fie mulţi creştini veniţi, asemenea mie, să 
cinstească plecarea la Domnul a marelui duhovnic. 

Când am văzut mulţimea pelerinilor, cînd am simţit pulsul 
inimilor lor, când le-am citit în ochi speranţa credinţei, atunci 
am înţeles: Părintele Cleopa era iubit pentru că, mai înainte, el 
i-a iubit pe ei toţi, iar ei i-au simţit rugăciunea şi dragostea şi 
puterea! Altfel, ce i-ar fi adus la Sihăstria, în ziua aşezării tru- 
pului său în ţărână, pe atâţia pelerini veniţi din întreaga ţară? 
De ce ziua înmormântării Părintelui Cleopa a depăşit, prin 
mulţimea venită, chiar şi hramul însuşi al mănăstirii unde s-a 
ostenit ani în şir? 

Sâmbătă, 5 decembrie 1998, la Mănăstirea Sihăstria, la în- 
mormântarea Părintelui Cleopa, s-a întâmplat o minune şi ori- 
ce minune adevărată va avea înţelesurile aflate în timp, mai 
târziu, când Dumnezeu va voi. Până când le vom afla şi le vom 
pricepe, să ne rugăm pentru sufletul Părintelui Cleopa, răsplă- 
tindu-1 pentru dragostea sa. Şi pentru noi să ne rugăm, pentru 
ca Dumnezeu să ne ajute să-i urmăm Părintelui Cleopa. Şi vom 
vedea, la a noastră înmormântare, până unde i-am ajuns lui pe 
cale. Vom vedea câţi ne-au regretat şi iubit şi vom şti atunci cât 
de mult am iubit. 

Atunci voi afla, de fapt, răspunsul la o nouă şi ultimă între- 
bare: cât de mult ne-a iubit Părintele Cleopa? 



Un drept adăugat în ceata drepţilor 



Protos. Macarie Drago i, 
Eclesiarhul Catedralei Arhiepiscopale din Cluj-Napoca 

Prin trecerea la cele veşnice a Părintelui Cleopa am pierdut pe 
pământ un mare duhovnic în urcuşul mântuirii noastre, însă am 
câştigat în ceruri un rugător şi ocrotitor prin care Dumnezeu con- 
tinuă să lucreze, împărtăşindu-ne mângâieri, linişte şi pace sufle- 
tească. După mutarea sa la ceruri, îl simţim tot atât de aproape 
de sufletele noastre, călăuzindu-ne destinele şi dându-ne un răs- 
puns frământărilor care ne apasă, fiindcă acum este în slava lui 
Dumnezeu, în „ceata sfinţilor care a aflat izvorul vieţii şi uşa raiului". 
Suntem încredinţaţi că Părintele Cleopa L-a purtat pe Hristos în 
inimă pe tot parcursul vieţii sale pământeşti, iar acum, din veci- 
nătatea „prietenilor lui Hristos", mijloceşte tuturor mângâieri. 
„Prin vieţuirea sa sfântă, Părintele Cleopa a fost printre noi ca un 
contemporan şi prieten al sfinţilor din toate veacurile", spunea în 
panegiric Părintele Mitropolit Daniel al Moldovei la prohodirea pă- 
rintelui, acum şapte ani. 

Ştim că sfinţilor li s-a dat prin smerenia, evlavia şi credinţa lor 
puterea facerii de minuni atât cât trăiau în această viaţă, cât şi 
după moarte. Părintele Cleopa a dovedit şi dovedeşte acest lucru. 
Nenumărate din facerile sale de bine s-au consemnat, însă altele 
urmează a se face cunoscute, atât cât va îngădui Dumnezeu. 
Mi-aduc aminte de mărturisirea de suflet a unei călugăriţe care, 
atunci când s-a hotărât să îmbrăţişeze viaţa monahală, a venit la 
Părintele Cleopa să-i ceară sfatul în care mănăstire să intre. A 
rămas descumpănită când părintele i-a răspuns să meargă în 
Occident. Peste câteva luni avea să înţeleagă rostul celor spuse de 
iscusitul awă, în momentul în care a ajuns în Anglia, la Essex, unde 
şi-a găsit liniştea şi a devenit monahie. 

Şi după trecerea celor şapte ani de la mutarea sa la cele veşnice 
mulţi credincioşi îşi găsesc bucuria şi pacea prin ajutorul pe care îl 
primesc în urma pelerinajelor la chilia şi la mormântul său. Aşa este 
şi cazul unor părinţi din Alba Iulia a căror unică fiică, studentă la 
Facultatea de Filosofie, s-a sinucis. Erau deznădăjduiţi, simţind că 
viaţa lor nu mai are nici un rost. Au fost sfătuiţi să meargă la Si- 
hăstria, unde s-au rugat la chilia Părintelui Cleopa, cerându-i cu 
lacrimi în ochi alinare prin mijlocirile sale către Bunul Dumnezeu. 
Au trecut şi pe la mormânt, au participat la sfintele slujbe, au pri- 
mit povăţuire de la părinţii mănăstirii, dobândind o nouă viaţă 
în Hristos, prin asumarea suferinţei. 

L-am cunoscut mai întâi pe Părintele Cleopa prin mărturisirile 
câtorva ţărani din satul meu nâsăudean care au vizitat Mănăs- 
tirea Sihăstria. Copil fiind, eram fascinat de cele relatate de către 
pelerini, de binecuvântările şi învăţăturile pe care le-au primit de 
la Cuvioşia Sa. Eu însumi l-am cunoscut mai întâi prin mijlocirea 
unor scrieri ale sale, iar apoi, pe când am ajuns în Moldova ca 
elev al Seminarului Teologic din Suceava, cea mai arzătoare do- 
rinţă pe care o aveam în suflet a fost aceea de a ajunge la Părintele 
Cleopa. Mi-a rânduit Milostivul Dumnezeu şi acest lucru şi am ajuns 
în chilia Cuvioşiei Sale însoţit de profesorul meu din seminar, 
părintele Constantin Cojocaru, pe care Părintele îl cunoştea bine. 
Ne-a primit cu multă căldură sufletească, spre surprinderea mea, 
care mi-1 închipuiam din cele citite, că este un om foarte aspru. 
Ne-a învăluit cu dragostea şi vorba sa dulce, moldovenească. Ne-am 
aşezat în genunchi la picioarele sale şi aşa l-am ascultat cu negrăită 
bucurie şi uimire, vreme de aproape un ceas. Ne-a povestit mai mult 
din nevoinţele şi încercările pe care le-a întâmpinat în perioada cât 
a stat în singurătate, momente despre care Părintele vorbea foarte 
rar. Ne-a arătat şi cutia în care îşi păstra Sfânta împărtăşanie în 
acea perioadă de asceză riguroasă. Eram copleşit de bunăvoinţa şi 
deschiderea sa, regretând în acelaşi timp că nu mi-am luat cu mine 
un reportofon ca să înregistrez cele spuse de către dânsul. Poate 
mai bine ca toate acestea să rămână în tainiţele sufletului nostru. 

La sfârşit ne-a făcut o rugăciune de binecuvântare, invocând 
şirul lung al marilor sfinţi, ierarhi, mărturisitori, mucenici şi cu- 
vioşi. Părintele Constantin i-a cerut să-mi dea blagoslovenie ca să 
devin „un bun preot de mir în Ardeal, unde este mare nevoie de 
slujitori cu viaţă duhovnicească". Părintele Cleopa a ezitat, în 

ciuda insistenţelor profesorului meu, apoi în final, a rostit apăsat, 
bine cuvânta ndu-mă pe creştet: „Nu, să devină un bun călugăr!" 
Binecuvântarea Duhovnicului a rodit în sufletul meu. Era ceea 
ce căutam cu ardoare fără să fi spus cuiva aceasta. 

Am început să-1 caut tot mai des, adăpându-mă din izvorul 
proaspăt al învăţăturilor şi trăirii sale duhovniceşti. Cu câteva luni 
înainte de stingerea lui din viaţă, l-am vizitat pentru ultima oară. 
Mi-a dăruit un şirag de metanii cu care mai târziu am fost călu- 
gărit şi pe care le păstrez cu sfinţenie. Am avut mare mulţumire 
sufletească atunci când Părintele Arhiepiscop Bartolomeu mi-a 
spus să-1 însoţesc la înmormântarea Părintelui Cleopa. Eram la 
Cluj doar de câteva luni, secretar la cabinetul înalt Preasfinţiei 
Sale. Astfel am avut marele privilegiu de a-mi lua rămas bun de la 
povăţuitor şi, totodată, de a fi martor la convorbirile duhovniceşti 
pe care le-au purtat înalt Prea Sfinţiţii Daniel şi Bartolomeu, Prea 
Sfinţitul Casian şi părinţii din consiliul Mănăstirii Sihăstria. A- 
tunci s-a hotărât ca odaia părintelui să rămână permanent des- 
chisă pelerinilor. 

S-au evocat multe din lucrările de taină ale marelui duhovnic. 
Ucenicii de chilie mărturiseau cum în ultimele zile - cu faţa senină 
şi cu o bucurie de copil - le vestea: „Măi, trebuie sâ plec la fraţii 
mei. Ştiţi voi? Mă aşteaptă fraţii mei". Seara, după pravila obiş- 
nuită, şi-a fâcut şi rânduiala rugăciunilor de dimineaţă. Ştia că 
înainte de ivirea zorilor va fi alături de fraţii cuvioşi, acolo „unde 
nu mai este durere, nici întristare, nici suspinare", „unde cetele 
sfinţilor şi drepţii ca luminătorii strălucesc", de unde ne veghează 
sufletele şi năzuinţele cu aceeaşi iubire şi bunătate. 



Despre Părintele Cleopa, 
prin rugăciune şi tăcere 

Pr. Lucian Leonte, Protopop de Botoşani 

în perioada când urmam Seminarul Teologic de la Mănăstirea 
Neamţ, între anii 1970-1975, şi apoi, după armată, în timpul cât 
am fost student la Facultatea de Teologie din Bucureşti, în vacanţe 
stăteam la Schitul Sihla, unde era egumen P. Cuv. Chirii Şaramet, 
de origine din comuna Suliţa, judeţul Botoşani, cam de aceeaşi vârstă 
şi din acelaşi loc natal cu Părintele Cleopa. 

Sus, la schit, din când în când, urca din Mănăstirea Sihăstria 
şi rămânea pentru câteva zile Marele Pustnic şi Sihastru. Aici l-am 
ascultat predicând cuvântul lui Dumnezeu şi dând sfaturi duhov- 
niceşti pelerinilor sau vieţuitorilor schitului. 

La sărbătoarea „Schimbării la Fată" din anul 1979, la prima mea 
slujire a Sfintei Liturghii, după perioada de practică liturgica, proas- 
păt hirotonit, am fost coliturghisitor cu Părintele Cleopa. 

Am fost apoi de multe ori singur, cu preoteasa, iar mai târziu şi 
cu copiii la sfinţia sa jos, la Mănăstirea Sihăstria. 

II ascultam cu o admiraţie care avea în ea ceva sacru. 

Când îl întâlneam — eu eram firav preoţel de la ţară — îi făceam 
cuvenita metanie mică şi-i sărutam mâna. De fiecare dată mă cu- 
tremuram când el, Marele Sihastru, mă îmbrăţişa, îmi lua mâna şi 
la rându-i mi-o săruta, zicând în timp ce eu făceam gesturi de îm- 
potrivire: „Dă mânuţa încoace, pentru Sfânta Preoţie". Neştiind ce 
să fac, de emoţie, întotdeauna îi sărutam încă o dată mâna şi parcă 
mă mai uşuram sufleteşte. 

Acest gest de mare respect pentru Sfânta Preoţie rnă impresio- 
nase profund şi la Sihla, când îi vedeam pe Părintele Cleopa, pe Pă- 
rintele Chirii, pe Părintele Paisie cum, la întâlnire şi la despărţire, 

îşi sărutau reciproc mâna. Gândeam totuşi că la statura şi vârsta 
lor este de neînţeles. Dar acum eu fiind cel în cauză, eram copleşit 
de măreţia sihastrului care vedea şi respecta la mine Preoţia Mântui- 
torului. 

De fiecare dată când veneam la Cuviosul Părinte Cleopa, după 
ce vedea cine sunt, botoşănean de la el de acasă, cu o bucurie nepre- 
facută evoca ţinuturile natale, Mănăstirea Cozancea, unde fusese 
monah la început, Coştiugenii, satul meu natal, aproape de mă- 
năstire, din care cunoştea o mulţime de săteni. Apoi satele din 
jurul Dobârcenilor, unde atunci eram preot, şi faptul că în copilărie 
de multe ori parcursese pe jos dealurile şi pădurile de aici, valea 
Jijiei, cu diverse treburi legate de vite, de oi, de pământ. Cu exac- 
titate nemaiîntâlnită descria drumurile şi oamenii, nopţile şi dimi- 
neţile de la ţară, din zona Botoşanilor. Evoca vremuri duse de mult, 
oameni care odihneau în cimitire. Cu vorba sa înaltă, puternică, 
privea cu ochii mici şi privirea depărtată o lume a copilăriei, a tine- 
reţii sale şi strigarea ţăranului cu vorbă tare, fermă, convingătoare, 
care se trezeşte la prima geană de lumină şi rânduieşte cu hotărâre 
în glas lucrurile. 

Nu pot uita niciodată portretul lumii de la ţară, al scenelor 
pastorale, al lumii rustice pe care o descria Părintele Cleopa sur- 
prinzând detalii în culori extrem de vii. Mi-a rămas neşters în minte 
cum surprindea de fiecare dată viul, mişcarea vieţii, tumultul tra- 
iului de la ţară şi, mai ales, amintirea mea păstrează splendidele 
descrieri ale naturii. 

Pesemne, memoria copilăriei sale trăită în mijlocul naturii şi a 
vieţii de la ţară şi apoi sihăstria petrecută în bordeie, în codri a- 
dânci, în munte, şi formidabila capacitate de a reda plastic graiul 
naturii, era un ecou al cântecului păsărilor, al murmurului 
apelor, al foşnetului pădurilor. 

Reda cu exactitate. Interjecţiile sale nu erau, acum, doar părţi de 
vorbire ale unei gramatici poetice, ci bulgări, fărâme, bucăţi rupte 
din viaţa naturii pe care le scotea din traista sihastrică, după ce 
le-a cules şi le-a strâns acolo, de multă vreme, păşind cu talpa 
goală sau cu opinca satul natal ori drumurile şi pădurile. 

Pocnetul harapnicului, de când mergea cu vitele la păscut, parcă 
atunci plesnea văzduhul; parcă atunci trosneau sub tălpile sale 
vreascurile uscate din pădure. Parca prinsese toate păsările codrului 
sub cojoc şi atunci, una câte una, se prezentau auditoriului. 

Era un nou Adam al creaţiei, care i se supusese cu ascultare. 
Microcosmosul rural şi cel al pădurii nu mai avea ascunzişuri pentru 
Prea Cuviosul Părinte Cleopa. 

De fapt acesta a fost unul din filoanele de aur prin care-i venea 
inspiraţia de la Duhul Sfânt. Avea, la o cotă extrem de înaltă, cu- 
noaşterea naturală şi cea din împrejurările vieţii, aşa cum o avea şi 
pe cea suprafirească, tainică, obţinută prin sfânta-i călugărie, prin 
slujirea Altarului şi a Evangheliei Mântuitorului Hristos, 

A fost un munte de vorbe pline căruia nu-i ştie nimeni vârful şi 
nici rădăcinile. Cuvintele se desprindeau nu de pe buzele lui, ci din 
trupul şi din sufletul lui. Şi după ce le auzeai răsunând, aceste cu- 
vinte rămâneau parcă în aer, plutind o vreme ca entităţi reale care 
nu se destramă decât dacă vin alte cuvinte, ca un şuvoi peste ele. 

Am intrat de atâtea ori în chilia sa, să-1 ascult, să-i cer sfat des- 
pre nevoile preoţiei, să ne spovedim, să cerem rugăciuni, dezlegări şi 
binecuvântare - cu preoteasa, cu copiii. Aveai senzaţia că intri 
într-un Sfânt Altar. Era o concentrare de har în cămăruţa aceea cu 
pereţii numai icoane, care umplea de tainică bucurie pe orice 
pelerin sau fiu duhovnicesc care-i trecea pragul. 

Era minunat şi să stai să aştepţi pe banca aşezată în cerdacul 
chiliei. Chilia se simţea plină, un spaţiu plin de har, atrăgându-te 
ca un magnet. Aveai senzaţia că, stând cu spatele rezemat de o aşa 
casă, poţi privi lumea ca un învingător. Din interior îţi venea putere, 
sprijin, de la omul sfânt dinlăuntru, Prea Cuviosul Părinte Cleopa. 

De unde avea Sfinţia Sa toate acestea şi atâta autoritate?! 

De la Hristos Mântuitorul, prin sfinţii şi părinţii Bisericii, ale 
căror cuvinte le reproducea cu atâta exactitate, de multe ori pe zi, 
comunicând un impresionant volum de adâncă teologie şi impre- 
sionante stări de aleasă viaţă duhovnicească? De la prestanţa vieţii 
de sihastru? De la vârstă? De la înfăţişare? 

Poate toate acestea unite şi susţinute de harul lui Dumnezeu, 
care a curs fără oprelişte din vorbele şi gesturile lui, din simpla sa 
prezenţă lângă noi. 

După pomenirea şi rugăciunea necontenită la Sfânta Prosco- 
midie, nu există un alt mod de a mă raporta la el decât tăcând, 
în această tăcere păşeşte tainic în sufletul meu Părintele Cleopa. 
Chipul lui, glasul şi mâna lui mă mângâie iar binecuvântător. 






Sihastrul Cleopa - pildă de vieţuire creştină* 



Pr. Prof. loan Nistoroaea 

Din gropniţa în pripă întocmită 

Vă privesc şi mă-ntreb ce-i cu voi?(D. Paciag) 

Valoarea unui trăitor sub chipul şi măsura Părintelui Cleo- 
pa este spre mângâierea noastră şi socotim că este potrivit a 
vorbi despre ea, deoarece între uitare şi eternă amintire e puru- 
rea mai bună ultima, trăind convingerea că Dumnezeu cu 
dreapta-I socoteală va aşeza la locul potrivit pe fiecare. 

Ca preot şi duhovnic în aceeaşi parohie - Pârteştii de Jos - 
timp de paisprezece ani, iar pe atunci destul de tânăr, licenţiat 
în teologie, observam că această comunitate a credincioşilor de 
aici nu punea probleme, decât de trăire şi cunoaştere, iar pro- 
gresul lor duhovnicesc depindea în mare măsură de tactul şi 
răspunsurile date la dilemele ce s-ar fî ivit în viaţă. Biserica era 
plină, predicile ascultate, faptele bune erau săvârşite curent, 
peste tot plutea pacea şi cum în timp de pace se zidesc multe, iar 
cele zidite atunci şi astăzi pot fi cercetate, era cazul să se 
ivească şi ispite ca şi prin aceasta să se învedereze tăria cre- 
dinţei. Au început a veni credincioşi din alte parohii în sărbători 
şi duminici şi se adunau la diferite case, unde cântau, se rugau, 
vorbeau despre Iisus şi la acompaniamentul unui acordeon sau 
casete, transpuneau melodii pe fel de fel de versuri, iar către 
seară unul dintre ei începea un fel de cuvânt şi afirma că 
rânduiala Sfântului Botez nu este suficientă, că ar mai trebui 
un legământ către fraţi; că în locul vinului trebuie limonada, că 
acele cântări ale lor mai degrabă scot lacrimi decât Tatăl nos- 
tru; nunţile fără lăutari; în Biserici să predice şi ei... 



" Extras din revista „Candela", Suceava, anul IX, 1999, nr. 7, p. 12. 

Vă puteţi imagina că eram preotul lor şi că nu-mi puteam 
lăsa turma la îndemâna oricăror influente din afara dreptei cre- 
dinţe. Luate pe rând, fiecare în parte, nu erau greu de răspuns, 
însă trebuiau convinşi cu Sfânta Scriptură şi Sfânta Tradiţie, cu 
trăirea şi respectul înaintaşilor, cu explicarea originii rugăciu- 
nii Tatăl nostru, că legământul Botezului nu este altul decât cel 
dat de Mântuitorul: De nu se va naşte cineva din apă şi din Duh, 
nu va moşteni împărăţia cerurilor. Apoi le-am arătat textele 
scripturistice despre vin şi nu despre limonada, obiceiurile bune 
ale vieţii şi istoriei românilor, apoi canonul care arată când un 
laic poate să cuvânte şi aceasta numai cu binecuvântarea arhie- 
reului şi multe altele... Fără a ii lipsit de modestie, atunci a fost 
o reuşită, dar am întărit toate după aceea, organizând excursii 
cu credincioşii la mănăstiri şi, mai ales, la un mare duhovnic, 
sihastrul Cleopa. Aşa mi-a devenit duhovnic Părintele Cleopa 
şi, tot aşa, într-o anumită ocazie, m-a recomandat (Părintele 
Cleopa) ca mod de lucrare I.P.S. Pimen, pe atunci locţiitor de Mi- 
tropolit la Iaşi, care m-a şi chemat la Mitropolie spre a arăta cum 
am luptat „lupta cea bună". 

N-am dat credincioşilor niciodată numai un răspuns pro- 
priu, ci întotdeauna în Duhul Bisericii, iar argumentele se ba- 
zau pe una sau mai multe mărturii. O mărturie vie era marele 
Cleopa. Acest duhovnic ştia că iubirea creştină e mai presus de 
toate. 

Credincioşii pelerini veneau la el şirag, puneau întrebări, 
luau însemnări, cereau sfaturi, se spovedeau între lacrimi şi 
suspine. Era aidoma păstorului din munţi, vertical, cu toiagul 
personificat, cu nelipsitu-i cojoc şi flaneaua de lână, încins cu 
cureaua şi câteodată surprins cu câte o sârmă împrejurul lui, de 
unde şi vorba smerită: „Aţi venit să vedeţi un hârb legat cu 
sârmă, un putregai!" 

însă vorbele sale, temeluite pe Scriptură şi Tradiţie, pe Pa- 
teric şi Filocalie, pe scrierile pustnicilor îmbunătăţiţi însoţite de 
istorioarele nelipsite, te purtau pe toate coclaurile şi-n toate 
peşterile sihastrilor. Călătoreai cu el aievea şi în gând prin Dog- 
matică şi studii teologice, pe Muntele Athos şi la Locurile Sfinte, 
încât cel neavizat n-ar fi crezut că Părintele n-a făcut şi docto- 
ratul, şi poate chiar la Oxford. 

Am poposit odată la chilia părintelui, într-unui din Pos- 
turile Mari, cu familia şi câţiva credincioşi pentru spovedanie 
dar şi cu vreo douăzeci de întrebări pe un petic de hârtie, astfel 
că, după vreo două ore de cuvânt, ne întreabă când plecăm 
acasă?! Când m-am uitat pe foiţa de hârtie, toate întrebările 
fuseseră atinse fără ca să mai fie puse, era un vizionar. Avea 
răspunsuri prompte. „Iată ce spune Sfântul Maxim Mărturisi- 
torul: «Când vei vedea pe cineva că te urăşte sau te nedrep- 
tăţeşte, fie cu dreptate, fie cu nedreptate, să începi să-1 pome- 
neşti în rugăciune (nu la vrăjmaşi), adică să nu-1 pomeneşti să-i 
fie lui vreun rău, că atunci cade pe tine». Şi continua, iată ce 
zice Sfântul loan Scărarul: «Să nu învinuieşti cumva pe fratele, 
când te rogi pentru el sau să-i ceri pedeapsă»", şi revenea Ia vâr- 
ful ortodoxiei, spunând: „Toate faptele bune ajută pe om să 
câştige dragostea de Dumnezeu, însă rugăciunea îl uneşte". 
Părintele Cleopa a fost un îndreptător al credinţei, deoarece cu 
multă înţelepciune, cu multă râvnă duhovnicească şi cu mult 
curaj a corectat abaterile sectare din viaţa oamenilor. Fiecare 
dintre duhovnici lucrează cu capacitatea lui, cu înţelepciunea 
lui, folosindu-şi cunoştinţele pe care le are, cu experienţa, câtă a 
acumulat-o, dar ar trebui să lucreze mai ales cu lumina Duhului 
Sfânt, că doar de aceea este duhovnic, spunea un părinte. 

Iată o pildă, din cele multe, ale Părintelui Cleopa: „Un împă- 
rat s-a dus odată la un duhovnic să se spovedească. Acesta era un 
duhovnic iscusit căci, după ce împăratul şi-a mărturisit toate 
păcatele, zicându-i în cele din urmă că nu mai are nimic de spus, 
preotul a întrebat: «Cum aşa, împărate, chiar ai terminat 
mărturisirea? Da, părinte! Atunci duhovnicul i-a replicat: Să ştii 
că până acum ai spus păcatele lui Alexie, căci aşa se numea 
împăratul, iar acum te rog să-mi spui şi pe cele ale împăratului», 
vrând să-i arate prin aceste cuvinte că cel cu dregătorie nu se 
cade să se spovedească precum un om de rând sau ca unul din 
popor, ci, ca stăpân, va da seamă pentru tot ce a făcut bun sau 
rău pentru supuşii săi". 

Cu vocea harică şi cutremurătoare, ca de tunet - Mânca-v-ar 
Raiul! -, aveam a cunoaşte ce este rugăciunea, pentru că el în- 
suşi a simţit prin rugăciune fiorul celui rănit de dragostea lui 
Hristos, a cunoacut prin experienţă că adevărul iese la iveală în 

baia suferinţei şi se va strădui nu să schimbe lumea, ci să se 
sfinţească pe sine sfinţind, astfel, şi lumea. 

Vocea sa pătrunzătoare şi trăirea unică sporeau tot mai in- 
tens dorinţa de a părăsi „toată grija cea lumească". în preajma 
sa vedeai rugăciunea practică, o căldură lină, o lumină în care 
îţi scăldaî sufletul, o uşurare benefică, efectele puternice ale ru- 
găciunii şi forţa ei mântuitoare. Zicea adesea: „Nemernic este 
omul pe pământ şi străin ca toţi părinţii săi. Moartea este viaţă 
pentru cel ce nu o uită. Atâta vreme cât protopărinţii noştri, A- 
dam şi Eva n-au uitat de moarte, au fost în rai; dar cum au uitat 
de moarte, au murit cu sufletul şi, după nouă sute şi ceva de 
ani, au murit şi cu trupul". 

Mesajul profetic şi crezul său istoric a fost înnoirea a trei 
mari vocaţii apostolice: nevoia invocării numelui lui Dumnezeu 
(F. Ap. 11, 21), marea răspundere a Bisericii faţă de transmi- 
terea în timp a minunii Evangheliei, de a creştina şi reîn- 
creştina popoarele în duh şi adevăr, iar, în al treilea rând, pre- 
gustarea împărăţiei lui Dumnezeu, ca un salut cotidian, un me- 
mento al morţii, pentru a progresa duhovniceşte şi a desluşi din 
această lumină măcar un „colţ de rai". 

Marele arhimandrit a fost „un rănit permanent de durerile, de 
suferinţele, de bolile oamenilor şi de prea multele lor păcate, însă a 
fost mereu senin, plin de bunăvoinţă, îngăduitor, milostiv şi 
iertător". S-a dovedit ca un Joan Botezătorul" al zilelor noastre, nu 
pentru că a ştiut să asculte, ci pentru că a ştiut să îndrume şi să 
stăpânească duhovniceşte, ţinând în palmă po-porul român întreg 
prin toată credinţa şi evlavia lui. Viaţa sa sfântă 1-a remarcat a fi 
un „misionar statornic, în chilie", reuşind să „schimbe vieţi" si chiar 
de la tinereţe „a chemat ţara-ntreagă" la chilia sa. A plecat şi a 
lăsat un gol, dar urmaşii săi vor avea la îndemână viaţa, trăirea, 
cărţile şi exemplul, consecvenţe pe a căror scări trebuie început 
urcuşul chiar de astăzi. 






întâlnire cu distinsul arhimandrit Ilie Cleopa* 



Pr. Nicolae Grebenea 

Mă găseam în lagărul de muncă silnică de la Baia Sprie în 
1951, când am auzit pentru prima dată numele acestui monah 
al nostru. Sosise atunci în lagăr un nou condamnat, ieromona- 
hul greco-catolic Loluţiu, originar din părţile Făgăraşului, doc- 
tor în teologie de la Roma şi cu studii de filosofic l-am ieşit în 
întâmpinare cu inima deschisă şi, după prezentare, l-am între- 
bat: Ei! Ce mai e nou în ţară şi în Biserică? 

El mi-a răspuns: în ţară comunismul strânge „chinga" serios, 
în Biserica Ortodoxă, să ştiţi că pe lângă cel mai mare călugăr 
pe care-1 ştiam până acum şi care este Arsenie Boca de la Sâm- 
băta, mai există încă unul tot atât de vestit, Ilie Cleopa de la Si- 
hăstria. Cunoscusem îndeaproape pe arhimandritul Arsenie Bo- 
ca şi-1 preţuiam mult. Era o culme. Sfinţenia lui se evidenţia, 
imediat ce te apropiai de el, prin nişte emanaţii, care parcă te 
atingeau fizic. Ştiam multe lucruri minunate despre el şi afla- 
sem că în 1948 a fost arestat şi el. Era într-adevăr o culme. Şi 
iată acum „o altă culme": Ilie Cleopa. Ardeam de dorinţa de a-1 
vedea şi de a-1 cunoaşte. In 1959 sosi ia Aiud în temniţă un 
colaborator intim al lui Ilie Cleopa, talentatul şi admirabilul 
călugăr Arsenie Papacioc. 

El mi-a povestit multe despre Ilie Cleopa şi cum a sărit pe fe- 
reastră şi s-a ascuns în pădure, iar el, Arsenie, n-a mai avut timp 
să fugă şi a fost arestat. Doream deci a-1 cunoaşte direct. Dar oca- 
zia mi s-a ivit abia prin 1975, după ce mă mutasem din Transil- 
vania în Moldova. Auzisem că el a vindecat o nepoată a lui Geo 
Bogza, cu care acesta, neputându-şi vindeca nepoata în ţară, s-ar 
fi dus cu ea în vestul Europei şi a trecut şi oceanul - dar fără 
folos. Iar Ilie Cleopa ar fi vindecat-o îndată prin rugăciunile sale. 



" Extras din „Telegraful Român", anul 140, nr. 25-26, 1992, pp. 3-4. 

Şi acest lucru l-ar fi zguduit profund pe Geo Bogza, care, am cin- 
stit, de atunci şi-ar fi schimbat atitudinea faţă de Sfânta Biserică 
şi de slujitorii ei. 

Intr-o după-masă am poposit la Sihăstria. Frumoasă mă- 
năstire! Loc retras între dealuri, cu lucrări în continuare pentru 
îmbunătăţiri. După ce am stat de vorbă cu unii călugări ai mă- 
năstirii, dintre care unii mă cunoşteau după nume, am solicitat 
permisiunea să mă întâlnesc cu marele monah Cleopa. După 
puţină aşteptare, căci mulţi voiau să-1 vadă, a binevoit să mă 
primească. 

Fire deschisă şi plină de har, s-a dezvăluit îndată şi mi-a 
spus o mulţime de lucruri frumoase. Timpul trecea, dar nu mă 
lăsa să plec, deşi stătusem vreo două ore. Şi era o vistierie din 
care primeam şi eu acum câte ceva din frumuseţile ei. A confir- 
mat vindecarea nepoatei lui Geo Bogza. Deci nu era o poveste. 
Era o realitate. Harul lui Dumnezeu a curs peste nepoată, 
dezlănţuit de rugăciunea cuviosului călugăr, ca să-1 scoată pe 
unchi din împietrirea lui. Şi 1-a scos. Astfel a deschis drumul 
mântuirii amândurora. Mi-a spus multe, ca şi când ne-am fi cu- 
noscut de mult. Dar notez un fapt, spre a nu fi uitat. Şi-1 spun 
acum, până mai trăieşte marele călugăr, spre a putea fi confir- 
mat de dânsul, dacă cineva l-ar pune la îndoială, şi până a nu 
muri eu, eventual, căci sunt acum la vârsta înaintată de 85 de 
ani. Iată faptul povestit de Prea Cuvioşia Sa; M într-o seară era 
la mine Mihail Sadoveanu, marele scriitor. El mi-a zis; «Cleopa, 
fugi până la Iaşi, că astă seară primesc hapul mitropolitul Sebas- 
tian (Rusan) şi episcopul de la Arad, Magheru». Am spus: «Nu 
mai pot ajunge, e târziu» Dar el a spus: «Nu cu trenul, du-te 
repede cu maşina mea. Du-te şi spovedeşte-1 şi împărtăşeşte-1. 
Poate-1 prinzi viu». Am plecat în grabă. Când am intrat în palatul 
mitropolitan, mitropolitul era înlemnit pe scaun cu o mână în 
sus". L-am întrebat: „De ce l-au ucis?" Mi-a răspuns: „Se bucura 
de trecere, dar vorbea prea deschis. El spunea oamenilor: Nu vă 
luaţi după ăştia care zic că nu există Dumnezeu; ăştia-s nişte 
nebuni. Cum să nu existe Dumnezeu? Cine le-a făcut toate?" 

Scriu acestea pentru că unii confraţi greco-catolici accentuează 
prea mult suferinţele ce le-au îndurat în timpul prigoanei comu- 
niste până la moartea lui N. Ceauşescu şi au impresia că episco- 
patul nostru ortodox a stat pe roze, precum şi preoţii ortodocşi. 

Mărturisesc că atunci când Biserica Greco-Catolică, în oc- 
tombrie 1948, a fost desfiinţată şi protopopul ortodox de la Alba 
Iulia, Baba, mi-a adus ştirea aceasta, am simţit o mare durere. 
Şi asta pentru maniera în care se făcea trecerea şi pentru asu- 
prirea şi suferinţele celor ce refuzau să treacă la sfânta noastră 
Biserică. Dar durerea mea cea mai mare decurgea din faptul că 
o Biserică vie, eroică, cu un frumos trecut, neintrând în Biserica 
Ortodoxă, ieşea din tranşee, părăsind lupta împotriva comunis- 
mului şi ateismului impus de acesta tocmai în momentele când 
ea trebuia să fie activă pe terenul de luptă. Am crezut şi cred că 
episcopatul greco-catolic - acest admirabil episcopat, în frunte 
cu distinsul şi plinul de sfinţenie episcopul Ion Suciu — nu a iden- 
tificat bine momentul istoric prin care treceam noi, aşezându-se 
pe o linie de totală intransigenţă şi împotrivire. Retrăgându-se 
episcopii şi preoţii, cui rămânea poporul? Putea rămâne de izbe- 
lişte? Nu! El şi preoţii trebuiau să fie acolo unde era poporul. 
Dacă l-ar fi citit mai bine pe Fericitul Augustin, ar fi identificat 
mai just clipa şi s-ar fi orientat mai bine. Şi multe suferinţe ar fi 
lipsit. Căci nu treceau la păgânism, ci la o biserică soră. Dar 
acum» după toate, să nu se laude! Toate cultele în România au 
suferit în acest timp în diferite forme. Dacă au suferit mai mult, 
vor lua plată mai multă de la Dumnezeu. 

Ştiu ei cum au murit şi alţi episcopi şi mitropoliţi ortodocşi? 
Nu! 

Dar iată că monahul Arşenie Papacioc, care împreună cu ar- 
himandritul Cleopa spovedeau pe patriarhul Justinian Marina, 
mi-a spus că acesta le-a arătat picioarele, pe care erau urmele 
unei otrăviri. Şi dacă el, când stătea de vorbă cu cineva care îi 
aducea o cafeluţă dar în cinci minute nu o bea, mai târziu nu 
mai cuteza să o guste. Iată condiţiile în care trăia el, cel ce avea 
protecţia lui Gheorghiu Dej. Atunci cum erau ceilalţi? 

Deci să înţelegem mai bine lucrurile şi să nu mai acuzăm. 

Spiritul creştin ne cere mai multă modestie. 



Părintele Cleopa — predicatorul din munţi* 



Pr. Drd. A. Mihail Ungureanu 

Carpaţii au constituit pentru poporul român o rezistenţă, un 
refugiu, ei dospind şi apărând credinţa neamului de câte ori a 
fost nevoie. Iar la momentul potrivit, alături de credinţă, de pe 
culmile lor s-au revărsat durerile şi bucuriile imortalizate în 
doine şi poezii care au avut, au şi vor avea rolul de a alina, mân- 
gâia şi îmbărbăta pe stăpânul lor, adică pe poporul român. 

Asemenea acestor doine şi poezii, sfaturile Părintelui Cle- 
opa, venite din munţi, s-au imprimat în memoria gândirii orto- 
doxe, dovedindu-se a fi unele din cele mai bune leacuri duhovni- 
ceşti de care românul ortodox are atâta nevoie în drumul lui 
spre veşnicie. 

De-a lungul timpului, Biserica Ortodoxă Română a împăr- 
tăşit momentele dureroase din viaţa fiilor ei, fiind alături de ei 
mai ales prin aceşti stâlpi ai credinţei, precum a fost Părintele 
Cleopa. 

Deşi monah, retras de lume, Părintele Cleopa a ştiut cel mai 
bine ce se întâmplă în lume - fapt dovedit de sfaturile sale — 
prin harul dumnezeiesc ce-1 lumina şi conducea. El credea din 
„tot sufletul şi tot cugetul" că Iisus Hristos este Dumnezeu şi 
Omul care a unit în Sine pe cele de Sus cu cele de Jos, adică pe 
Dumnezeu cu omul şi, prin aceasta, pe Dumnezeu cu întreaga 
creaţie. 

Această teologie înaltă pe care şi-a însuşit-o şi a experimentat-o, 
această mare bucurie, trăită în „duhul dumnezeirii", a căutat 
de-a lungul vieţii sale să şi-o manifeste faţă de semenii săi, fă- 
cându-şi din aceasta un ţel, care, potenţat de harul lui Dum- 
nezeu, şi-a atins scopul. 



Extras din revista „Candela Moldovei", anul VII, nr. 11-12, 1998, p. 14. 

După cum însuşi afirma că este „fiul neamului şi al Bisericii 
Ortodoxe Române strămoşeşti", Părintele Cleopa şi-a îndeplinit 
cu multă abnegaţie ambele roluri, îmbinându-le într-unui sin- 
gur: acela de a-i călăuzi şi feri de lucrarea diavolului pe semenii 
săi şi a-i conduce spre o viaţă în care bucuria este eternizata. 

Părintele Cleopa se înscrie în galeria marilor apologeţi ai 
Bisericii Ortodoxe Române, atât prin opera sa scrisă, cât şi prin 
harul său de mare duhovnic de excepţie, pentru monahi şi clerici, 
pentru credincioşii de toate nivelele şi vârstele duhovniceşti. 

Aceste două mari calităţi ale sale, scrisul şi sfaturile duhov- 
niceşti, au fost armele cu care a luptat împotriva materialismu- 
lui marxist ateu impus de dictatura comunistă, arme ce s-au do- 
vedit a fi eficiente. 

Azi, când îşi primeşte răsplata eforturilor sale, azi, când 
suntem lipsiţi de sfaturile sale din scaunul spovedaniei, ne le- 
găm rănile provocate de păcate doar cu învăţăturile rămase de 
la el în scris. Părintele Cleopa a ajuns, de pe când trăia, chiar să 
anuleze acest dicton latinesc: „verba volant, scripta manet" prin 
faptul că acei credincioşi care auzeau dumnezeieştile sale 
învăţături şi sfaturi nu mai aveau nevoie de creion şi hârtie pen- 
tru a le nota, ci li se întipăreu direct în suflet. Astfel, motivat de 
aceste mari calităţi, Părintele Cleopa va rămâne de-a pururea, 
nu numai în memoria Bisericii, ci şi în conştiinţa poporului ro- 
mân, ca unul ce a luptat pentru idealurile de dreptate şi adevăr 
ale ţării sale, pentru Ortodoxie. 



In memoriam: Părintele Cleopa 



Pr. Dorin Ploscariu 

Să nu te bucuri când te-orpune, 
să nu te întristezi când te-or scoate/ 

Orice evocare are, fără îndoială, o undă de emoţie şi de plonjare 
în inefabil. De ce inefabil? Pentru că aducerea-aminte este timpul 
frumuseţii dintâi, a vremii copilului, a lui atunci* care este o 
prelungire a lui acum, asemeni unui cordon ombilical ce leagă illo 
tempore (timpul acela) de h/e et nune (aici şi acum). 

Părintele Cleopa, în anii '78 - '79, când l-am cunoscut, era „baci" 
al Sihăstriei şi duhovnic vestit. Eram elev în anul III la Seminarul 
de la Neamţ şi auzisem de Ioan Alexandru, poetul. Citisem o parte 
din cărţile sale. Venea destul de des pe la Sihăstria şi voiam să -l 
cunosc. Sihăstria însemna, evident, Părintele Cleopa. Devenise o 
agora duhovnicească pentru foarte mulţi tineri absolvenţi de Fa- 
cultate şi care doreau să se călugărească. 

Nu ştiu de ce unul dintre colegi sau prieteni îmi spusese că este 
foarte aspru în scaunul spovedaniei, că dă canoane foarte grele. O 
vreme m-am speriat şi n-am avut îndrăzneală. Apoi, când m-am 
hotărât, era foarte aglomerat. Când nu era aglomerat, era retras la 
stupină, la scris. Aşa că n-am mai ajuns, cu toate eforturile mele, să 
mă spovedesc la Părintele Cleopa. 

Sunt însă fericit şi bucuros să spun că m-am mărturisit la pă- 
rintele Paisie de la Sihla, care nu era chiar atât de asaltat de lume 
şi care a găsit pentru noi, doi-trei elevi, o picătură de timp şi un 
cuvânt de miere şi mângâiere. 

Ţin minte şi simt şi acum căldura mâinilor sale care s-a aşezat 
pe creştetele noastre ca o căldură a Duhului, care m-a străbătut ca 
un curent din creştet până-n tălpi. Apoi o linişte, o pace şi un somn 
dulce, ca-n leagănul prunciei. 

Părintele Cleopa tiuia şi fulgera când vorbea poporului despre 
apărarea credinţei străbune. Am luat de la el o imagine de mare 
expresivitate: „Cum scoate ciobanul la stână caşul din zer", folosită 
pentru a exemplifica facerea lumii după Hexaemeronul Sfântului 
Vasile cel Mare, pe care am stilizat-o în volumul de poezie „Peştele 
pe uscat" (Ed. Dacia, Cluj Napoca, 2001). Memorabil mi-a rămas 
în tainiţa inimii cuvântul auzit şi apoi scris al părintelui: „Să nu 
te bucuri când te-or pune, să nu te întristezi când te-or scoate!". 

Locul de întâlnire a lui Ioan Alexandru cu Părintele Cleopa era 
un pic mai la deal de chilia sa, lângă un stog mare de fân, pe un 
platou unde stăteau adunaţi fraţi, părinţi, elevi şi studenţi, ca-ntr-o 
Academie a lui Platon, în aer liber. S-a întâmplat, o dată sau de 
două ori, să vină şi Părintele Galeriu împreună cu Ioan Alexandru. 
Bucuria a fost deplină. 

Nu ştiam când se făcea miezul nopţii sau când era bine trecut 
de miezul nopţii. Seri albastre cu târâit de greieri şi miros de fân 
proaspăt cosit. Mă întorceam la chilie (căci primisem un pat într-o 
chilie, dat fiind pe mâna unui frate mai experiat, unde-mi făceam 
pravila şi participam la programul slujbelor de mănăstire), fericit, 
uşor ca un fulg, bucuros că avusesem ocazia să cunosc astfel de oa- 
meni în timpul vieţii mele, cum ar fi zis Nichita, prin purtarea de 
grijă a Tatălui Ceresc. Nu-mi mai trebuia nici mâncare, nici somn, 
nici apă. Eram îndestulat cu de toate. 

Mai târziu, după '90 (prin '92 - '93), în Programul Serilor de Poe- 
zie din Vânători (proiect cultural iniţiat de poetul Daniel Corbu) era 
inclusă şi lansarea cărţilor Părintelui Cleopa: Valoarea sufletului. 
Călăuză în credinţa ortodoxă şi altele. Bolnav şi bătrân, părintele 
n-a putut coborî. Am mers noi însă la el: Cezar Ivănescu, Dorin 
Ştefânescu, Lucian Vasiliu, Vasile Andru, Liviu-Ioan Stoiciu, Petre 
Stoica, Adrian Popescu, Dorin Ploscaru, Cassian Măria Spiridon, 
Nichita Danilov. Ne-am oprit mai întâi pe la Secu pe la vremea prân- 
zului, la o ciorbă de fasole. Ne-am închinat şi am tăifăsuit cu pă- 
rintele stareţ vreme îndelungată. 

Părintele Cleopa ne-a primit cu bucurie în chilia lui, cerându-şi 
iertare că nu a putut veni la întâlnire, cu vestitele-i spuse, de- 
venite apoftegme: „moş putregai" şi „mânca-v-ar raiul!". Apoi, cu 
ştiuta-i dibăcie şi smerenie, ne-a spus că nu ştie prea multe şi nu 
merită el atâta cinste şi onoare. Că scrie pentru popor, să priceapă 
şi să înţeleagă. 

Cezar Ivănescu i-a pus câteva întrebări, la care părintele a 
răspuns pentru o conferinţă academică de două-trei ceasuri. Au 
urmat mici dialoguri cu ceilalţi scriitori şi apoi părintele ne-a 
oferit câte un autograf-binecuvântare: mie mi-a scris, aflând că 
sunt şi preot: „Preasfânta Treime să vă lumineze şi să vă binecu* 
vinteze» în vecii vecilor. Amin". 

Păstrez mireasma acestui autograf pe pagina Valorii sufle- 
tvluişi de fiecare dată când îl apropii de buze văd în faţa ochilor 
chipul alb al părintelui din seara aceea, aud vocea lui de tunet, cât 
clopotele Mănăstirii Neamţ, şi-mi sună în minte definiţia raiului 
atât de frumoasă, atât de simplă: „Păi raiul, măi băieţi, este aşa o 
grădină cu copaci înfloriţi şi cu păsări care cântă fără să obosească 
niciodată. Cum vedeţi voi aicea". 

Am plecat bucuroşi târziu în noapte de la Părintele Cleopa. 
Toţi radiind de lumină şi pace. Scriitorimea română se întâlnise 
cu Scriitorul. Am coborât cu grijă treptele, ţinându-ne de bara aceea 
de lemn, şi pe mulţi dintre noi seara aceea ne-a marcat pentru tot 
restul vieţii. 

Astăzi, nu ştiu de ce, la Proscomidie, pentru a-1 avea mai aproape 
pe părintele, rostesc ca un poem al aducerii-aminte: Nifon 
arhimandrit, Benedict arhimandrit, Ilarion arhimandrit, Cleopa 
arhimandrit. 






Părintele Cleopa - JPăstorul cel bun 



»* 



lerom. Andrei Coroian 

Părintele Cleopa a fost considerat cel mai mare părinte şi 
duhovnic al veacului trecut 1 , poate prin hărnicia de neegalat cu 
care şi-a lucrat talanţii, din plin dăruiţi de Dumnezeu. Nu a fost 
singur 2 ; în grădina duhovnicească a Ortodoxiei Româneşti au 
mai fost şi alţi părinţi, ca Părintele Arsenie Boca, Părintele So- 
fian Boghiu, Părintele Dumitru Stăniloae, Părintele Contantin 
Galeriu, Părintele Arsenie Papacioc, Părintele Danii! - Sandu 
Tudor, Părintele Teofil Părăian şi alţii, toţi mari în felul lor. 

Au trecut cinci ajii de la mutarea la cele veşnice a Părintelui 
Cleopa, dar, prin pilda vieţii sale, prin scrierile, sfaturile sale 
vorbite (înregistrate pe benzi audio sau video) sau transcrise, el 
rămâne şi este cu noi. 

Se ştiu multe despre Părintele Cleopa; el a fost, este arhicu- 
noscut prin toată slujirea sa în Biserica Ortodoxă Română şi nu 
numai. în octombrie 1997, Sanctitatea Sa Bartolomeu I spunea: 
„întreaga Ortodoxie are nevoie de rugăciunile Părintelui Cle- 
opa" 3 . Era un „izvor de înţelepciune şi de har" 4 , din care s-au 
adăpat zeci de mii, sute de mii de suflete. 

Biografia - Viata Părinte/ui Cleopa - este scrisă de Părin- 
tele Ioanichie Bălan, ucenic de-al său. Cărţile Sfinţiei sale sunt 
citite cu mult folos duhovnicesc, dintre care Urcuş spre înviere 



'Extras din revista „Renaşterea", nr. 12, 2003, p. 10. 

IT .P.S. Bartolomeu Anania - Cuvânt rostit Ia înmormântarea Părintelui 
Cleopa - 5 decembrie 1998. 

2 Pr. Prof. Ioan Buga - Minipatrologie contemporană, 

3 Sanctitatea Sa Bartolomeu I, Cuvânt rostit în trapeza Mănăstirii Sihăs- 
tria, la 13 octombrie 1997. 

1 1.P.S. Antonie Plămădeală, Cuvânt trimis la înmormântarea Părintelui 
Cleopa. 

poate fi considerată o filocalie pe înţelesul tuturor şi cred că 
reprezintă cel mai bine trăirea şi vorbirea duhovnicească a 
Părintelui. 

Aş propune doar câteva relatări, amintiri, întâmplări, consi- 
deraţii, prin care să ne întărim, să ne luminăm, să ne mângâ- 
iem în viaţa noastră duhovnicească. 

Părintele Cleopa a fost mare întru smerenia lui, deşi fără 
studii, a învăţat de pretutindeni. Din Sfânta Scriptură, din scri- 
erile Sfinţilor Părinţi, de la oameni, animale, de la întreaga zidi- 
re a lui Dumnezeu, devenind un mare înţelept. 

Aş spune că Părintele Cleopa a fost un creştin desăvârşit, un 
monah desăvârşit şi un părinte adevărat. Un creştin desăvârşit, 
crescut de copil într-o familie evlavioasă cu vocaţia înaltei trăiri 
duhovniceşti (şase membri ai familei au fost călugări) în duhul 
celei mai autentice şi tradiţionale credinţe ortodoxe. De mic co- 
pil postea, se ruga, citea Sfânta Scriptură şi Vieţile Sfinţilor. 

A fost un monah desăvârşit. Dacă, după Părintele Rafail 
Noica, Ortodoxia este în firea omului, Părintele Cleopa a trăit 
firesc toate poruncile dumnezeieşti şi, mai mult, toate canoanele 
şi rânduielile vieţii monahale sau sfaturile evanghelice. Ajun- 
gând, asemeni Părinţilor din vechime, un adevărat pustnic pur- 
tător de Duh, păstrând acea rânduială de severă asceză şi după 
întoarcerea din pustie în viaţa de obşte. 

A fost un părinte adevărat, pentru că iubea pe toţi şi pe toa- 
te. Iubea toată făptura şi creaţia lui Dumnezeu. Avea „către 
Dumnezeu inimă de fiu, către sine, inimă de judecător, iar către 
aproapele, inimă de mamă" - cum el însuşi spunea că trebuie să 
aibă un creştin. 

Era un om cu adevărat liber. Nu se mânia, nu se tulbura 
niciodată, nu era de acord cu extremele şi exagerările de mei un 
fel. în viaţa duhovnicească, totdeauna aprecia dreapta socoteală 
şi sfătuia şi îndruma călătoria pe calea de mijloc sau calea 
împărătească. Râvna lui neobosită izvora din marea sa iubire 
de Dumnezeu şi de oameni. Era apreciată fenomenala sa me- 
morie, vastele şi profundele sale cunoştinţe teologice, scripturis- 
tice, patristice, canonice, dar şi din alte domenii. Dar mai mult 
decât acestea, Părintele a fost şi a rămas un model de dragoste 
profundă, de smerenie nefaţarnică, de răbdare în necazuri, în- 
delungă răbdare în ispite, de milă, milostivire şi iertare, de curaj 

duhovnicesc, de ajutorare a sărmanilor, de întărire a celor slă- 
biţi în nădejde, de ridicare a celor căzuţi, de împăcare a celor 
tulburaţi, de sărăcie, de feciorie, de ascultare mai ales; de rugă- 
ciune neîncetată, de post, de priveghere, de citirea şi meditarea 
Scripturii, de propovăduire cu timp şi fără timp a cuvântului lui 
Dumnezeu — vorbea uneori 10-12 ore pe zi; de purtarea Crucii, 
de suferirea bolilor fără cârtire - avea şapte operaţii. L-am vă- 
zut la două zile după ce i-a fost extras un rinichi; în spital că- 
zuse, fracturându-şi două coaste; iar în aceste dureri parcă altul 
suferea. Era senin, cu faţa luminoasă, binevoitoare şi radioasă. 

Poate cele mai caracteristice virtuţi îi erau iubirea de Dum- 
nezeu şi de oameni şi lepădarea de sine. Iubirea sa se vedea din 
felul în care era iubit. Numai cineva care iubeşte putea fi atât 
de iubit. Eram de faţă când un părinte îi cerea un sfat într-o 
problemă, şi se părea că soluţia ar fi fost aplicarea dreptăţii şi 
totuşi, de trei ori a spus iubire, iubire, iubire. Atunci mi-am 
amintit de Sfântul Evanghelist Ioan, care la bătrâneţe rostea 
adesea acest cuvânt. Cât a iubit şi cât era de iubit s-a văzut mai 
ales la înmormântarea sa, când mii de oameni, veniţi din toată 
ţara, pe un ger cumplit şi drum anevoios, mergeau ca la un 
hram. 

Era total lepădat de sine şi lăsa harul lui Dumnezeu să 
lucreze prin el. Toate le-a făcut cu harul lui Dumnezeu, numai 
prin har putea rodi atâta rod. Când Sfântul Siluan Atonitul a 
fost numit economul marii mănăstiri ruseşti din Athos - „Sfân- 
tul Pantelimon" (cu peste 2300 de călugări) - atunci s-a rugat 
Domnului să-1 ajute şi a primit următorul răspuns: „Adu-ţi 
aminte de harul Duhului Sfânt şi străduieşte-te să-1 dobândeşti" 5 . 

Părintele Cleopa nu se încredea niciodată în sine. Mereu 
apela la rugăciune, la cuvântul Scripturii, la cuvintele Sfinţilor 
Părinţi. O minte atât de luminată cu o memorie atât de uimi- 
toare şi totuşi cu o cugetare atât de smerită. Cu harul înţelep- 
ciunii izvorâte din smerenie, pe mulţi i-a luminat, i-a tămăduit 
de neştiinţă, ignoranţă şi multe alte patimi. 

Ca părinte duhovnicesc era uneori aspru, mai ales cu lenea, 
trândăvia şi cu moleşeala. Nu suporta făţărnicia. Era ca un doc- 
tor care ura orice boală, iar el iubea şi iradia sănătatea sufle- 



Sf. Siluan Atonitul, între Jadul deznădejdii şi iadul smereniei. 

teascâ. Cunoştea pe de rost toate păcatele şi bolile sufleteşti, 
după cum ştia şi modul lor de vindecare. 

Plecarea Părintelui a fost atât de frumoasă şi de luminoasă 
precum i-a fost întreaga viaţă. „Mă duc la Tatăl", „mă duc îa 
fraţii mei", spunea mereu. Era înfrăţit cu toată făptura, Sfinţii 
îi erau prieteni apropiaţi şi de aceea îşi doreau mereu plecarea. 
Aceasta s-a petrecut într-o noapte de 2 decembrie 1998. De cu 
seară şi-a spus şi rugăciunile dimineţii (mai bine să prisoseas- 
că), apoi cu pace, linişte şi bucurie a plecat. înmormântarea să- 
vârşită de sărbătoarea Sfântului Sava cel Sfinţit - 5 decembrie 
1998 - a fost voievodală, după cum spunea înalt Prea Sfinţitul 
nostru Bartolomeu 6 . Opt ierarhi, sute de preoţi, mii de monahi şi 
monahii din toată ţara, peste zece mii de credincioşi au fost 
prezenţi. Toţi plângeau, dar nimeni nu era trist. Slujba a fost 
mai mult bucurie decât întristare, a fost mai mult o slujbă a 
„învierii", la sfârşit chiar s-a cântat „Hristos a înviat". 

, Cel ce a fost întărire şi nădejde poporului român dreptcre- 
dincios, prin „credinţa, evlavia şi ruga sa" 7 „se urcă să se roage 
mai lângă Dumnezeu". De acolo, din „Rai", despre care vorbea 
atât şi îl dorea tuturor, continuă să sfătuiască, să îndrume, să 
povăţuiască. Nu faţă către faţă, ci prin cuvintele sale vii şi prin 
amintirea sa. Chilia sa a rămas un loc de rugăciune, iar mor- 
mântul un loc de reculegere şi e minunat să asculţi tăcerea ace- 
lor locuri. 

Am sfârşi aceste gânduri despre Părintele Cleopa cu un „tes- 
tament duhovnicesc" în care ne-ar spune: 

„Să iubiţi şi să cinstiţi pe Dumnezeu, Treimea cea de o fiinţă 
şi nedespărţită; 

Să iubiţi pe Mântuitorul Hristos, Care S-a întrupat, a răb- 
dat Cruce şi moarte pentru mântuirea noastră; 

Să iubiţi şi să cinstiţi pe Maica Domnului, Maica noastră cea 
din ceruri şi împărăteasa îngerilor; 

Să iubiţi pe sfinţi, urmând după putere exemplul lor; 

Să iubiţi îngerii voştri păzitori şi toate cereştile cete; 



6 1.P.S. Bartolomeu Anania - Cuvânt rostit la înmormântarea Părintelui 
Cleopa- 5 decembrie 1998. 

7 IP.S. Bartolomeu Anania - Predică în Catedrala Ortodoxă din Cluj 
Napoca, după înmormântarea Părintelui Cleopa. 

Să iubiţi oamenii buni, copiii, bătrânii evlavioşi, săracii şi 
toţi nevolnicii, 

Să iubiţi tot ceea ce a creat Domnul Dumnezeu; 

Să iubiţi şi să apreciaţi orice lucru bun şi frumos; 

Să nu mă uitaţi, să ne vedem la Rai - «mânca-v-ar Raiul pe 
toţi»". 

Iar noi să mi-1 uităm. Amin. 



Cuviosul Cleopa - părinte al dragostei şi al iertării* 



Monah Damaskinos Grigoriatul, 
Mănăstirea Grigoriu- Athos 

Părintele Arhimandrit Cleopa Ilie este un isihast şi un învă- 
ţător al rugăciunii minţii. 

Cel care vizitează România şi mănăstirile ei, fără să -l întâl- 
nească pe Părintele Cleopa, se lipseşte de cel mai de preţ mir al 
monahismului românesc. Nu am exagerat câtuşi de puţin spu- 
nând aceasta. Faţa sa luminoasă, cuvintele mângâietoare, învăţă- 
turile duhovniceşti convingătoare şi numeroasele sale scrieri asce- 
tice şi apologetice sunt suficiente pentru a indica înalta statură a 
acestui reprezentant al monahismului românesc contemporan. 

Părintele Cleopa s-a născut în judeţul Botoşani în 1912. La 
17 ani a intrat în Mănăstirea Sihăstria unde, împreună cu fra- 
ţii săi, a devenit ucenic al marelui Părinte Ioanichie Moroi. A 
crescut cu repeziciune în ascultare, rugăciune şi învăţătură. 
După 20 de ani de vieţuire ascetică în mănăstire, îi pierdem 
urma timp de 10 ani, în timpul celui de-al Doilea Război Mon- 
dial, în codrii de nepătruns ai Munţilor Carpaţi, singur cu Unul- 
Dumnezeu, silindu-se în dobândirea harului dumnezeiesc pe 
care îl simţea în inimă. Toate elementele naturii, văzute şi ne- 
văzute, i-au fost împotrivă, voind să -l abată, să-i strecoare îndo- 
iala în minte, dar el, ca un martir de bunăvoie al lui Hristos, le-a 
îndurat pe toate. A ales izolarea, întemniţarea şi moartea omu- 
lui celui vechi, pentru ca să descopere învierea şi Raiul. 

La 80 de ani, avea părul alb ca zăpada şi faţa plină de riduri, 
mintea luminată, inima închinată într-o neîncetată iubire întru 
cele de sus ale lui Dumnezeu, mănăstirii sale de metanie şi peleri- 
nilor. Este întotdeauna pregătit să sprijine pe cei ce se clatină, să 
fie milos faţă de cei săraci, să îndrume pe ucenici, să pro- 
povăduiască tuturor pocăinţa, dragostea dumnezeiască şi smere- 



* Text tradus de Pr. Petru Sidoreac. 

nia. Este părinte duhovnicesc al Mănăstirii Sihăstria, dar şi al 
multor monahi ce vin din ţară să asculte cuvânt pentru mântuire. 
Multe suflete suferinde aşteaptă binecuvântare la uşa chiliei sale; 
aşteaptă să îngenuncheze sub epitrahilul său şi să primească ier- 
tarea păcatelor. 

Ziua Părintelui Cleopa este împărţita în trei perioade de câte 
8 ore. în prima perioadă, de-a lungul nopţii, se odihneşte puţin şi 
se roagă. în timpul perioadei următoare citeşte din Sfinţii Părinţi 
şi scrie, iar în timpul celei de-a treia se dăruieşte ucenicilor săi şi 
pelerinilor, care vin la el pentru învăţătură şi spovedanie. 

Pentru ca să se poată ruga şi scrie fără să fie deranjat, pă- 
răseşte chilia sa din mănăstire în flecare dimineaţă şi merge 
preţ de 20 minute spre nord, rămâne acolo singur aşternând pe 
hârtie unele din experienţele sale, iar după-amiază coboară în 
mănăstire ca să-i primească pe credincioşi şi să-i spovedească 
pe călugări. 

Pe vrednicul de cinstire Părinte Cleopa l-am întâlnit pentru 
prima dată în momentul când, alături de alţi monahi, a venit la 
Muntele Athos în luna septembrie 1977. 

A vizitat şi mănăstirea noastră, Grigoriu, şi, la rugămintea 
venerabilului nostru stareţ Gheorghios, ne-a vorbit în sala ofi- 
cială a mănăstirii, numită Sinodicon. 

In predica lui s-a referit în exclusivitate, aş zice, la practica- 
rea rugăciunii minţii. Ne-a impresionat prin cuvintele lui înţe- 
lepte, care se vedea că sunt picături izvorâte din multele şi di- 
versele lui experienţe. Predica lui a fost înregistrată şi tipărită în 
două numere în revista anuală omonimă a mănăstirii noastre. 

In anul 1982, mănăstirea m-a rânduit cu ascultarea la bi- 
rou. Intr-o zi am primit o carte intitulată Patericul Românesc. 
Am înţeles imediat că ea conţine vieţi de sfinţi ortodocşi români. 
Nici nu ştiu cum s-a născut în mine dorinţa de a învăţa limba 
română şi a traduce această carte în greacă, pentru a cunoaşte 
şi grecii - creştini ortodocşi - viaţa, nevoinţele ascetice şi lucră- 
rile sfinţilor Bisericii Ortodoxe Române. 

După o grea încercare la care am fost supus de stareţul meu, 
pentru a se încredinţa dacă este voia lui Dumnezeu să învăţ 
limba română, cu binecuvântarea lui, am mers la Schitul 
Românesc [Prodromul]. Acolo l-am întâlnit pe egumen, pe Prea 
Cuviosul Părinte Petroniu. El s-a bucurat pentru planurile mele 

şi mi-a dăruit o gramatică românească de gimnaziu şi un mic 
dicţionar român-grec. Dar cum să încep acum să-mi însuşesc 
gramatica şi dicţionarul, din moment ce nu aveam profesor? Stră- 
dania mea a depăşit limitele rezistenţei umane. Am început, cu 
o mare răbdare şi insistenţă, să traduc Patericul Românesc, fâ- 
ră să cunosc limba. Apelam la micul dicţionar pentru orice cu- 
vânt, orice expresie, pentru a le afla şi a le descoperi sensul, pe 
care îl notam pe un caiet. După o muncă de trei luni, cu o tradu- 
cere de slabă calitate şi aproape de neînţeles, am început să des- 
copăr sensurile propoziţiilor. 

După un an am terminat traducerea Patericului Românesc^ 
bineînţeles, după ce am luat-o de la capăt şi am îmbunătăţit-o, 
îndreptând multele mele greşeli. 

Venerabilul meu stareţ a părut mulţumit de această stră- 
danie şi a dat binecuvântarea şi altor fraţi din mănăstire de a 
învăţa limbile ţărilor învecinate, de aceeaşi credinţă cu noi, în 
vederea comunicării între popoarele noastre ortodoxe, între cle- 
rici şi monahi. 

în septembrie 1984, cu binecuvântarea lui, am mers pentru 
prima dată în România, pentru a cunoaşte pe autorul Patericu- 
lui Românesc, pe Părintele loanichie Bălan. împreună cu el am 
avut ocazia să vizitez locurile unde au trăit şi s-au nevoit sfinţii 
români a căror viaţă tocmai o tradusesem. 

Pe Părintele loanichie l-am întâlnit atunci la Mănăstirea 
Bistriţa, în Moldova. M-a impresionat ţinuta lui monahală tra- 
diţională, simplitatea lui, politeţea şi zelul de a-mi explia neîn- 
cetat despre locurile în care au trăit sfinţii monahi şi pustnici ai 
României în decursul secolelor. 

Am mers apoi împreună la Sfânta Mănăstire Sihăstria, 
unde l-am întâlnit pe înţeleptul dascăl şi scriitor, pe fericitul 
întru Domnul Părinte Cleopa. Am fost găzduit în mănăstire 
timp de aproximativ 20 de zile. Deseori, în după-amiezi, ne lua 
Părintele Cleopa şi, împreună cu alţii, în special cu călugări ti- 
neri, urcam pe colinele mănăstirii şi, aşezaţi pe iarbă, ascultam, 
ca şi cerbii însetaţi, cuvintele de mângâiere duhovnicească şi de 
zidire sufletească. 

în duminici şi sărbători slujea cu evlavie şi cu frică de Dum- 
nezeu, încât din faţa lui parcă ieşeau raze strălucitoare ale ha- 
rului divin. Ne răpea mintea şi inima atât ţinuta lui liturgică, 

smerenia şi cuviincioşia sa, cât şi limba lui dulce ca mierea, de 
unde ieşeau râuri de haruri dumnezeieşti care trezeau pe cei 
adormiţi duhovniceşte şi înfierbântau zelul nevoitorilor evlaviei 
pentru cele mai înalte piscuri ale virtuţilor. 

Sfânta Mănăstire Sihăstria, în toţi anii în care a avut pe 
Părintele Cleopa ca stareţ şi duhovnic, a cunoscut o perioadă de 
măreţie şi înflorire spirituală. Zeci de maşini şi autobuze cu ne- 
număraţi creştini evlavioşi, dar şi cu turişti, veneau, în special 
în duminici, ca să vadă şi să asculte pe înţeleptul dascăl şi pă- 
rinte al dragostei şi al iertării. 

Atunci nu am piedut ocazia nici eu de a-1 ruga să mă pri- 
mească pentru dialog duhovnicesc. Prin cunoscutul lui accent 
moi-dovenesc şi cu simplitatea-i proverbială, m-a acceptat 
părin-teşte. între noi a avut loc dialogul de mai jos, pe care l-am 
notat încă de atunci: 

- Blagosloviţi, Părinte Cleopa! 

- Domnul să te blagoslovească! Bine aţi venit! 

Am ajuns împreună la chilia sa, unde am făcut cunoştinţă şi 
nu după mult timp, am început să-i punem întrebări. 

- Ce faceţi acum, Părinte Cleopa? La ce lucraţi în prezent? 

- Tocmai am terminat de scris Predicile la Praznice Impară' 
teşti ale Mântuitorului şi ale Maicii Domnului şi astăzi am 
început să scriu omiliile la sfinţii mari. Astăzi am scris una pen- 
tru sărbătoarea Sfântului Grigorie Decapolitul, ale cărui moaş- 
te neputrezite se află la Mănăstirea Bistriţa din Oltenia. Am 
început lucrul şi la altă carte sub formă de predici despre fru- 
moasa lume creată de Dumnezeu — cerul şi pământul, marea, 
animalele, păsările şi aşa mai departe - şi felul în care prezenţa 
lui Dumnezeu, providenţa Sa şi atotputernicia Sa sunt revelate 
în natură ca şi într-o icoană. Dar, cu ajutorul lui Dumnezeu, 
vreau să o termin anul viitor, după ce voi încheia predicile la 
sfinţii mari. 

- Părinte, ce să le spun părinţilor din mănăstirea noastră 
când mă vor întreba ce mai face Părintele Cleopa? 

- Spune-le că Părintele Cleopa face păcate. 
I-am spus apoi Părintelui: 

- Rugaţi-vă pentru ieromonahul Gheorghe şi fraţii săi. 

- Mi-am pierdut minţile pentru păcatele cele multe ale mele - 
frăţia ta trebuie să te rogi pentru mine. 

După multe ezitări a cedat la insistenţele noastre şi conver- 
saţia a continuat cu rodnicie: 

- Părinte Cleopa, care trebuie să fie lucrarea unui monah? 

- Monahul şi mireanul au datoria să mărturisească credinţă 
adevărată în Dumnezeu prin rugăciune, frică de Dumnezeu şi 
frică de moarte. 

- Care sunt cele mai importante virtuţi ale unui călugăr ce- 
nobitic (care trăieşte în obşte)? 

-Ascultarea, spovedania sinceră, tăierea propriei voinţe şi, 
potrivit Sfinţilor Părinţi, trebuie să trăiască în binecunoscuta 
treime: castitate, ascultare şi sărăcie. 

- Părinte Cleopa, spuneţi-mi un cuvânt de folos pentru sta- 
reţi şi pentru duhovnici. 

- Fiecare părinte duhovnic şi stareţ trebuie să fie ca un melc 
atunci când vrea să dea pedeapsă şi ca un peşte când dă ierta- 
rea. Melcul se mişcă cu încetineală, la fel şi părintele duhovni- 
cesc nu trebuie să se grăbească să pedepsească pe cineva. Peş- 
tele înoată cu repeziciune în apă, astfel şi duhovnicul trebuie să 
dea iertarea imediat celui ce se căieşte şi îndreaptă greşeala sa. 

- Părinte Cleopa, daţi-mi şi un cuvânt de folos pentru călu- 
gării cei bătrâni ai mănăstirii noastre. 

- Bătrânii să trăiască în smerenie, în umilinţa inimii şi a 
trupului, căci profetul David spune: „M-am smerit şi Domnul m-a 
mântuit". 

- Părinte, spuneţi-ne un cuvânt de mângâiere pentru cei 
bolnavi. 

- Dumnezeu voieşte de la ei două lucruri: să-I mulţumească 
pururea şi să se roage neîncetat. Pe acestea trebuie să le facă. 

- Părinte, ştiu că vă obosesc cu multele mele întrebări, dar 
vă rog să-mi mai spuneţi un cuvânt pentru bucătarul mănăsti- 
rii noastre. 

- Pregătirea mâncării este o mare rugăciune înaintea lui 
Dumnezeu, când este făcută în duhul dragostei lui Hristos. Bu- 
cătarul este mâna de aur a fraţilor. 

- Spuneţi-ne un cuvânt pentru economul mănăstirii. 

- Să îşi desăvârşească discernământul şi să împartă ascul- 
tările potrivit puterii fiecăruia. 

- Ce cuvânt să transmit paraclisierilor din mănăstirea noastră? 

- Să-i slujească Domnului cu frică şi în rugăciunea minţii, 
ca şi când însuşi Domnul ar fi înaintea lor, aceasta este rugăciu- 
nea cea mai înaltă. 

- Pentru ca să nu se plângă grădinarii noştri, ce cuvânt să le 
transmit de la Prea Cuvioşia Voastră? 

- Cei care slujesc cu dragoste şi cu duhul jertfei săvârşesc 
Liturghia, spune Sfântul Teodor Studitul. 

- Părinte, cum să dobândim lacrimi în rugăciunea noastră? 

- Lacrimile curg în trei cazuri: duhovniceşte, uman sau na- 
tural, şi demonic. în primul caz, lacrimile izvorăsc din frica de 
Dumnezeu, din dragostea dumnezeiască, din gândirea la moarte 
şi iad şi aducerea aminte a păcatelor noastre. In cel de-al doilea 
caz lacrimile izvorăsc la întâlnirile emoţionante dintre rude şi 
cunoştinţe — nici nu rănesc, nici nu ajută. Lacrimile de la de- 
moni vin din furie, deznădejde, avariţie, egoism, duşmănie îm- 
potriva cuiva etc. 

- Când ne părăseşte harul dumnezeiesc? 

- Când suntem cuceriţi de mândrie, gânduri rele şi disperare. 

- Când dobândeşte omul smerenia? 

- Ca să dobândească smerenia, omul trebuie să facă ascul- 
tare, să îşi taie propria voinţă şi să fie conştient de păcatele 
săvârşite. 

- îi ajută cuiva repetarea neîncetată a rugăciunii, fără ca să 
fie conştient de păcatele săvârşite? 

-Ajută la dobândirea conştientei, dar când mintea este obo- 
sită poate fi spusă cu buzele. 

- Părinte Cleopa, spuneţi-mi un cuvânt de folos pentru fraţii 
începători din mănăstire. 

- Să fie ascultători, să citească din Sfânta Scriptură şi din 
Sfinţii Părinţi, căci prin această citire mintea se luminează şi 
dorul după lupta duhovnicească se aprinde şi se aude ca o trâm- 
biţă de bătălie împotriva duşmanului. 

- Când este cineva pregătit pentru viaţa isihastă? 

- Când este smerit şi ascultător în toate, când citeşte Sfin- 
tele Scripturi şi din Sfinţii Părinţi, când are binecuvântarea 
unui Părinte şi după ce a trăit destui ani în mănăstire. 

- Ce să facem când avem în mănăstire mulţi turişti şi pelerini? 

— PrimiţL-i cu ospitalitate, smerenie şi dragoste. Sfântul Efrem 
Şirul spune că ospitalitatea este singurul chip în care poţi vorbi 
unui suflet despre Hristos şi să-1 câştigi. 

— Ce este egoismul? 

— Egoismul şi iubirea de sine sunt părinţii, rădăcinile şi iz- 
voarele de căpătâi ale tuturor păcatelor. 

— Care este înţelesul cel mai profund al pocăinţei? 

— Pocăinţa reprezintă conştiinţa trează a păcătoşeniei noas- 
tre, atunci când inima nu mai poate zăgăzui mulţimea păcatelor. 

— Ce puteţi să ne spuneţi despre lumea de astăzi? 

— Oricât de rea ar fi, Dumnzeu o iubeşte. Dacă iubirea lui 
Dumnezeu ar înceta, lumea ar fi pierdută. Această iubire a lui 
Dumnezeu dă naştere la milă şi cu mila Sa acoperă întreaga 
omenire. Mila Domnului e peste lucrurile Sale. Dumnezeu iu- 
beşte tot ceea ce a creat. Nu iubeşte păcatul, căci nu El este ca- 
uza lui, dar iubeşte pe oameni, chiar şi atunci când păcătuiesc. 

Aici am pus capăt neîncetatelor mele întrebări, deoarece 
Părintele trebuia să se odihnească. 

într-o altă zi, împreună cu Părintele Ioanichie - activul ie- 
romonah şi scriitor — am vizitat cam 50 de mănăstiri. Peste tot 
luam notiţe, scoteam fotografii, vorbem în acelor cuvioşi părinţi 
şi maici şi toate acestea, după un an de zile, au constituit cartea 
Pelerinaj în Biserica Ortodoxă Română, care a fost publicată în 
Grecia şi s-a vândut în scurt timp. 

Evlavia şi respectul meu faţă de Prea Cuviosul Părinte 
Cleopa au crescut încă şi mai mult după ce m-am întors din Ro- 
mânia, în 1984. Atunci am adus cu mine şi alte cărţi româneşti, 
dintre care unele fuseseră scrise de Părintele Cleopa. 

Cu binecuvântarea venerabilului meu stareţ, Arhimandri- 
tul Gheorghios, am continuat cu zel traducerile acestor cărţi, 
care au fost publicate la Editura „Ortodoxoy Kypseli". Astfel, cu 
publicarea a aproximativ 20 de cărţi duhovniceşti ortodoxe, care 
nu sunt doar ale Părintelui Cleopa, s-a răspândit în toată Gre- 
cia şi la toţi grecii din diaspora mireasma spiritualităţii ortodo- 
xe româneşti. 

Mulţumim înţeleptului călăuzitor al poporului român, Prea 
Cuviosului Părinte Cleopa, pentru faptul că prin publicarea mul- 
telor lui cărţi în limba greacă a aprins şi în inimile noastre, prin 

cuvintele lui de foc, flacăra dragostei de Hristos, care reprezintă 
esenţa vieţii şi petrecerii ortodoxe în Hristos. 

Mulţumim şi Părintelui Protosinghel Ioanichie Bălan, cel 
care a adunat aceste convorbiri cu Părintele Cleopa, neobosit şi 
activ părinte al sufletelor însetate după duhovnicie din Biseri- 
ca Română, pentru efortul depus de a aduna, scrie şi publica 
aceste tezaure de har, care s-au revărsat ca nişte raze de lumină 
din buzele sfinţite şi luminate de Dumnezeu ale Părintelui 
Cleopa. 

Cerem binecuvântarea Sfântului Părinte Cleopa, precum şi 
a tuturor părinţilor şi maicilor din Biserica Ortodoxă Română 
adormiţi întru Domnul în vechime sau mai recent, pentru a ne 
ocroti şi a ne orienta pe noi toţi, greci şi români, pe drumul Orto- 
doxiei şi al ortopraxiei cu putemicile lor rugăciuni, ca cei care 
au mare îndrăzneală la tronul lui Dumnezeu Atotţiitorul. 



Ultima întâlnire cu Părintele Cleopa 



Constantin Sturzu 

Eram patru mireni şi un preot. Intr-o dimineaţă de iulie, în 
1998, plecaserăm din Iaşi cu gând să trecem pe la mănăstirile 
din Neamţ. La Sihăstria, Părintele Ioanichie Bălan nu e de gă- 
sit. Nu e la chilie şi cei câţiva călugări pe care-i întâlnim nu ne 
pot lămuri unde e. „Poate la biserică!" „Nu, azi nu slujeşte sfin- 
ţia sa". îl aşteptăm aproape jumătate de oră. 

- Să mergem la Părintele Cleopa! propune cel mai tânăr 
dintre noi. 

Ştim că e foarte bolnav şi că nu mai primeşte vizitatori. Dar 
îndrăznim. Urcăm dealul spre chilie în linişte. îl rugăm pe uce- 
nicul care ne întâmpină la intrarea în chilia Părintelui să-i spu- 
nă să suntem din Iaşi şi că am dori să-1 vedem. Măcar pentru câ- 
teva minute. 

- Aşteptaţi puţin! 

în urma lui, uşa rămâne întredeschisă. Inima mi se ghemu- 
ieşte într-un colţ, la gândul unui refuz. Dar încordarea dispare 
imediat ce-i aud glasul. Nu înţeleg ce-i spune Părintele — deşi 
vorbeşte tare, distanţa e prea mare pentru a desluşi sunetele — 
dar simt că ne va primi. Am simţit bucuria din glasul lui. De 
parcă ne-ar fi aşteptat de multă vreme. 

Intrăm cu sfiiciune, ca în biserică. Mai întâi într-un holişor, 
apoi în chilie. 

- Sărăcuţii de voi! 

îngenunchem şi sărutăm mâna aceea fină, nebrăzdată de 
plugul timpului. In modul cel mai firesc, Părintele sărută şi el 
mâna părintelui Prodan. Unul are 65 de ani de călugărie, celă- 
lalt e preot de mir şi slujeşte la altar de aproape doi ani. 

- Sărăcuţii de voi! 



" Articol publicat în „Monitorul religios", 5 decembrie 1998 

Pe sub sprâncenele stufoase, Părintele priveşte direct în ini- 
ma noastră. Numai acolo e ceva de căinat, nimic altceva din înfă- 
ţişarea noastră nu e „sărăcuţ?. 

- De unde sunteţi? 

Ne ia pe fiecare în parte. Unul din Piatra Neamţ, altul din 
Roman, dar acum toţi locuim în Iaşi. Doar părintele Prodan este 
preot într-o comună din jurul laşului. Ne întreabă de Golia, de 
Mănăstirea „Sfinţii Trei Ierarhi", de Radio Trinitas... Găsim, 
între timp, fiecare un loc pentru a ne aşeza în cămăruţa aceea în 
care pereţii aproape că nu se văd din cauza icoanelor. De altfel 
şi pe cei dinafară atârnă ciorchini de sfinţite imagini. In toată 
mănăstirea, doar chilia Părintelui s-a învrednicit de aşa o hai- 
nă. Ceilalţi nu îndrăznesc încă. Ispitele sunt prea mari. 

- Mai 'nainte l-am spovedit şi pe Mitropolitul Daniel. Când l-am 
văzut, l-am întrebat: Ai molitva făcută? 

Face o scurtă pauză. 

- Ii sunt nănaş de călugărie, l-am luat sub mantie. 

- Părinte, citiţi-ne o rugăciune. 

Mi se pare o cerere cam îndrăzneaţă. Cel care vorbise îl pri- 
vea neclintit ca un copil. 

- Mergeţi în vale. Sunt 20 de duhovnici tineri. 

- Om merge la ei când or îmbătrâni, răspunde un altul. 

- E! e! ce căutaţi voi la un putregai? Eu sunt Moşu T Putregai; 
şase operaţii; mâna dreaptă mi-i ruptă. Ştiţi ce spune psalmis- 
tul: Zilele anilor noştri sunt şaptezeci de ani; iar de vor fi în pu- 
tere optzeci de ani şi ce este mai mult decât aceştia osteneală şi 
durere. Eu sunt în anii de osteneală şi durere. Am fost bolnav, 
am stat la Iaşi, în spital, la Parhon, apoi la Golia... Toată ziua ve- 
neau să mă vadă. 

Nu ne dăm plecaţi. Tânjim după cuvinte de folos. Vrem să 
vedem şi să pipăim, să ne convingem că în lume există şi oa- 
meni în care cuvintele duhovniceşti lucrează, sunt vii. Să ne 
convingem că există Părintele Cleopa! 

îl întrebăm de Părintele Bejan. 

- Săracul, a suferit mult, a fost în Oranki... Uite, colo, o foto- 
grafie de la înmormântarea lui. 

Abia acum îndrăznesc să-1 privesc şi eu. E îmbrăcat în haine 
simple, strânse de un brâu. 

Capul descoperit lasă pletele ninse să-i înconjure faţa lumi- 
noasă. Mă uit atent: pe suprafaţa albită a obrajilor şi a frunţii 
nu a îngăduit Dumnezeu nici un rid. Omul acesta chiar are 86 
de ani? Sunt bătrâni cărora la 60 de ani li se strânge pielea feţei 
în valuri. îmi lipesc privirea de albastrul neobosit al ochilor, răs- 
fir cu mintea firele de mustaţă pentru a mă bucura de zâmbetul 
abia perceptibil, care colorează cald cuvintele. Nimic, absolut ni- 
mic din povara unei bătrâneţi trecută binişor de 80 de praguri. 

Cel mai tânăr dintre noi mai îndrăzneşte o dată, cu aceeaşi 
candoare. 

- O rugăciune, Părinte... 

De data aceasta îşi pune patrafirul, sub care ne strânge, 
ocrotitor, pe toţi cinci. Nici nu mai ştiu ce rugăciune este. Cuvin- 
tele îmi alunecă direct în suflet şi de acolo... E ca şi cum ai mân- 
ca, iar hrana ar intra direct în stomac, ar trece prin gură atât de 
repede, încât nu i-ai da de gust. 

„Să ne vedem ia rai, iubiţilor". De fiecare dată când am fost 
la Sihăstria, cu urarea aceasta şi-a încheiat Părintele cuvântul 
de gazdă. „Dar suntem în rai, PărinteP - îmi vine să-i spun, an- 
ticipând de data aceasta sfârşitul vizitei. „Rugăciunea SGnţiei 
Voastre ne-a desprins parcă de chilie. Acum nimic nu ne mai 
apasă, nimic nu ne mai strâmtorează. Ştiu că mult timp nu va 
mai dura şi Domnul vă va lua pe lângă EL Cum dar, să nu ne 
înGorăm, când îl vedem AZI pe cel care, MÂINE-POIMÂINE, îl 
va vedea pe Dumnezeu. Cum dar, să nu simt că sunt deja în 
rai?" 

Rugăciunea, cea rostită cu voce tare, ia sfârşit. Sărutăm 
crucea şi mâinile Părintelui, care o ţine strâns. Ucenicul ne face 
semn că trebuie să plecăm. Ne retragem. Coborâm spre biserică 
în aceeaşi linişte în care am urcat, dar cu altfel de pace. 

în faţa bisericii îl găsim pe părintele Ioanichie. Fusese în 
Sfântul Altar, tot timpul, pentru a predica, la sfârşitul slujbei, 
ţăranilor de prin satele din împrejurimi. Veniseră şi ei în această 
zi la mănăstire, să mai pună puţin balsam pe rănile sufletului. 



Secretul Părintelui Cleopa 



Constantin Sturzu 

Apropierea de luna decembrie îmi aduce aminte în fiecare 
an de momentul în care Părintele Cleopa a plecat la „fraţii săi". 
Pe 2 decembrie 1998 România pierdea un mare duhovnic pe pă- 
mânt pentru a câştiga un rugător 5n ceruri. Şi, de fiecare dată 
de atunci, mă apropii cu sfială şi chiar teamă de „subiectul Cleopa". 
O singură dată am mai îndrăznit să scriu despre Părintele care 
transforma cerdacul de la Sihăstria în „rezervaţie de îngeri". Era 
chiar în decembrie 1998, la câteva zile după ce aflasem că deveni- 
serăm orfani. Noi, cei câteva milioane de români ortodocşi. De 
atunci, de fiecare dată când m-a ispitit gândul de a scrie despre 
Părintele Cleopa, m-am oprit înainte de a începe prima frază. 
La urma urmei, ce aş (mai) putea să spun? 

Şi totuşi, mă macină deseori gândul de a descifra misterul a- 
tracţiei harismatice pe care o exercita Părintele. Cum se explica 
rândul nesfârşit de pelerini care veneau să-1 vadă pe „moşul pu- 
tregai"? De ce cuvinte pe care le citisem în Scriptură sau în cărţi, 
aceleaşi cuvinte căpătau putere, se înfigeau în inimă şi în minte ca 
un glonţ muiat în miere când le rostea Awa? Care era, în fine, 
secretul „fenomenului" Cleopa? 

Ştiu, sunt o sumedenie de explicaţii la îndemână, sute de pa- 
gini ale unor zeci de autori au încercat să înjghebeze răspunsuri. 
Era un om de o smerenie autentică pe care nu puteai să nu o apre- 
ciezi; era un om care trecuse prin filtrul său învăţăturile Sfinţilor 
Părinţi şi, după ce le digerase bine, ca o harnică albină ne oferea 
mierea Cuvântului; ducea o viaţă sfântă, de parcă n-ar fi avut trup 
pământesc (poate de aceea, ghicindu-ne gândurile, se şi tot „lăuda" 
cu neputinţele sale); era un misionar statornic care întorsese mii 
de suflete la credinţă fâră să meargă din uşă în uşă ca unii „propo- 
văduitori" post-moderni; şi aprecierile ar putea continua (aproape) 

la nesfârşit. Despre oamenii în care Dumnezeu îşi arată puterea 
Sa poţi vorbi oricât de mult fără a avea sentimentul că ai epuizat 
subiectul, aşa cum. nu există limite în a-L lăuda pe Cel fără de li- 
mite. Căci nu persoana umană este cea pe care o (bine)cuvântăm 
ci pe Dumnezeu Care a trimis Duhul Său Cel Sfânt asupra ei. 

Care este limita iubirii? 

într-o zi însă, ca într-o străfulgerare, i-am descifrat secretul. 
Un vrednic ierarh şi un mare teolog vorbea despre dragostea pe 
care trebuie să o avem noi pentru semeni. Şi spunea ceva şo- 
cant: a-1 iubi pe aproapele tău ca pe tine însuţi (Matei 22, 39) nu 
este de ajuns. Cum adică? Nu am învăţat noi de atâtea ori că exis- 
tă un soi de Jimită" cu înţelepciune trasată pentru ca dragostea 
pentru aproapele să nu fie transformată în dragoste pătimaşă? 
„Ca pe tine însuţi" înseamnă şi că vei acorda celuilalt toata cinstea, 
dragostea şi ajutorul pe care ţi-1 acorzi ţie însuţi, dar mai în- 
seamnă şi că toate acestea se acordă cu măsură, nici mai mult, 
nici mai puţin. 

La Evanghelia după Ioan însă, continua ierarhul tâlcuirea, 
găsim un nivel superior al iubirii pentru aproapele. Acolo Iisus le 
spune ucenicilor: „Precum Eu v-am iubit pe voi, aşa şi voi să vă 
iubiţi unul pe altul" (Ioan 13, 34). Adică „limita", „etalonul" nu-1 
reprezintă dragostea pentru propria mea persoană, ci dragostea 
lui Hristos pentru fiecare dintre noi. Perspectiva se răstoarnă 
cumva. Dacă citind evangheliile sinoptice pot sta oarecum liniş- 
tit văzând că ştacheta, deşi nu e foarte jos, nici foarte sus nu e, 
citindu-1 pe Ioan încep să am dubii că am înţeles ceva din felul 
în care trebuie să mă raportez la cel de lângă mine. „Precum Eu v-am 
iubit pe voi" e o ştachetă ridicată foarte sus, atât de sus că atinge 
cerurile. Vai mie!, cum aş putea să mă ridic vreodată la înălţimea 
acestei porunci divine? Şi ce om ar putea? 

Ei bine, atunci îmi apare în minte figura luminoasă a Părintelui 
Cleopa. Iată un om în care am văzut şi eu, cu uimire, împlinită a- 
ceastă poruncă. A citit Scripturile, a citit tâlcuirile Sfinţilor Pă- 
rinţi şi a înţeles. Ştacheta trebuie ridicată sus, foarte sus, acolo unde 
numai Hristos a ajuns şi unde numai cu ajutorul Lui poţi ajunge. 
Dragostea pe care Părintele o arăta tuturor nu era cea a lui „ca pe 
tine însuţi", ci era cea a lui „precum Eu v-am iubit pe voi". Cum 

era să ne iubească precum îşi iubea propriul „hârb", curo îi plăcea 
să se numească? Nu se iubea pe sine nici măcar a mia parte din 
cât ne iubea pe noi. Ieşea din chilie indiferent cât de suferind sau 
obosit era. Nu refuza pe nimeni. Cred că ar fi facut-o chiar dacă ar 
fi ştiut că în secunda următoare, vlăguit de energie, se va pră- 
buşi în somnul morţii. 

De multe ori am încercat să îmi imaginez cum era să fii în preaj- 
ma Mântuitorului? Cum trebuie să-I fi fost privirea, gestul, vorba? 
Lângă Părintele Cleopa experiai o adevărată întâlnire cu Hristos. 
Sentimentele şi gândurile care te potopeau trebuie să fie măcar în- 
rudite cu cele care fâceau mulţimile să constate uimite că Nazari- 
neanul le învăţa „ca unul care are putere" (Matei 7, 29). Unii 
dintre noi nu vom putea să pregustăm din această viaţă dulceaţa 
întâlnirii cu Hristos în intimitatea rugăciunii. Dar cunoscând oa- 
meni ca Părintele Cleopa putem măcar să ne consolăm cu ideea că 
am gustat ceva asemănător. De unde ştiu? Nu ştiu, e un mister 
care va trebui, la rându-i, dezlegat. 



Bucurie* 

lui Ilie Cleopa 



loan Alexandru 



Cea dintâi minune-a lui Iisus 
Fost-a săvârşită la o nuntă 
De la veselia noastră-n sus 
A adaos bucuria sfântă 

Nu la jale s-a lipit de noi 
Ci s-adauge la bucurie 
Ne-ntorceam prea grabnic înapoi 
Cu un spor mereu de sărăcie 

Vinul era silnic pe pământ 
Mai degrabă dat să pustiască 
Trebuia din apă şi cuvânt 
în potirul jertfei să se nască 

De-nsetarea cea mai de nestins 
Unde vinului nu-i sta-n putere 
Logosul din milă s-a atins 
S-a lăsat văzut ca înviere 



Extrasă din Iniif.de Iubirii, Editura Cartea Românească, 1983. 



Sihăstrie* 

luiUieCleopa 



După furtună focul a venit 
Şi nu era în el statornicie 
Şi flăcările cînd s-au potolit 
Amurg a fost şi pace pe câmpie 

Şi văzătorul între stânci dosit 
In adierea vântului de seară 
A înţeles că cerul s-a-m plinit 
Şi umbra lui se varsă peste ţară 

De-atunci e liniştirea pe pământ 
Virtutea cea mai tainică şi sfântă 
Un lac de munte-nfiorat de vânt 
Şi-ntr-însul cerul care îl cuvântă 

Şi a mai fost apoi un legământ 
Când s-a desprins columba peste ape 
Şi omul pribegit-a din cuvânt 
Şi-i cel de fiecare mai aproape 



loan Alexandru 



Extrasă din Imnele Moldovei, Editura Albatros, Bucureşti, 1980. 



La început a fost începutul... 



Cristian -Petru Rădăşanu, 

Asemeni unor magi, lipsiţi de daruri însă, fără numai puţi- 
nă disponibilitate, trei seminarişti adastă în preajma unei chilii 
a Sihăstriei Secului. Veniţi de cu seară, ei au în minte, printre 
altele, gândul la o posibilă întâlnire cu el, cu Părintele. De va 
voi sâ-i spovedească, foarte bine. Dacă nu va putea din pricina 
adâncilor bătrâneţi, măcar de vreun cuvânt acolo să-i învredni- 
cească. Ar fi frumos... or avea ce să le povestească colegilor; vor 
fi centrul atenţiei pentru măcar o vreme... şi toţi îi vor invidia şi 
vor voi să facă asemeni lor, dar, cine ştie? Se aude că Părintele 
este bolnav, din ce în ce mai bolnav şi lipsit de putere. Dintr-o 
dată cineva îndrăzneşte să formuleze negânditul: dacă moare? 

Doamne fereşte! Aşa ceva nu se poate, formulează altcineva 
posibilul. Cu o strângere de inimă acum, cei trei aşteaptă... „Voi 
sunteţi seminarişti?" „Păi, da... blagosloviţi şi iertaţi..." şi când 
te gândeşti la cât s-au pregătit ei să nu fie luaţi prin surprin- 
dere... Căci Părintele este om aspru şi ei trebuie să fie la înălţi- 
me, să nu-1 supere cu ceva. Toţi dau fuga pe sub mâna lui, cule- 
gând în grabă şi totuşi consistent, binecuvântarea harului. Mâ- 
na lui se lasă caldă şi fermă pe creştetul fiecăruia, apoi coboară 
moale pe lângă trup aruncând la o parte nesiguranţa unui înce- 
put plin de nepregătirea neaşteptatului. Apoi, cu un gest larg, 
mânuind parcă o sabie nevăzută, dar cu două tăişuri şi ascuţită 
foarte, mâna lui începe să se concentreze altcumva asupra lor, 
într-un fel care le ţine ochii mari aţintiţi asupra lui, fără putinţă 
de desprindere: „Să spuneţi Adevărul, măi! Că voi sunteţi prici- 
na pentru care Adevărul va sta sau va fi aruncat de la oameni". 
Idolii oricărei complezenţe gratuite, ai oricărei preţiozităţi fă- 
ţarnice cad sfărâmaţi ca sub ciocanul lui Uie, acolo, pe Muntele 
Carmelului. „Adevărul şi numai Adevărul, că vin vremuri 

grele". Vor fi pline dumbrăvile inimilor omeneşti de Baali şi 
Astarte şi cine să le mai cureţe? Dar Duhul Domnului, după ce 
vuieşte cu putere, susură blând şi întremător: „da 1 voi sunteţi ti- 
neri, încă nu sunteţi stricaţi din pricina lumii, să aveţi grijă!" Şi 
iarăşi tunetele Sinaiuhii potopesc inimile lor, ale celor trei: „să 
învăţaţi acolo, să nu pierdeţi vremea". Turnurile babilonice ale 
bunei păreri de sine amestecate cu pretenţia valorii inerente 
cad cu vuiet de capete plecate. Asemeni lui Moise, cei trei se 
lasă în genunchii inimii, acoperindu-şi feţele duhovniceşti ca să 
nu vadă şi să moară. Faţa lui Dumnezeu... Un chip bătrân, dar 
de pe care străluce cu putere chipul Duhului care este chipul 
Fiului care este chipul Tatălui. In faţa lui, a Părintelui, te în- 
trebi: oare sunt eu fiu iubit întru care el ar binevoi? El, Părintele, 
este duhovnic, şi prin gura lui Duhul Sfânt trimite nouri luminoşi 
de confirmare a lucrării dumnezeieşti în oameni; pe creştetul lui 
Duhul Sfânt a aşezat o mică flăcăruie pe care noi o întrezărim, 
dar ne e frică să zicem ceva ca nu cumva să cădem în osânda 
Ananiei şi Safirei. Cincizecime întrupată, asta era Părintele. 
Cred că aşa s-au simţit Apostolii în foişorul de sus: orice teamă 
s-a rispit în prezenţa vuietului ca de vânt şi a focului ceresc, şi ini- 
mile lor au crescut atât de mari cât să cuprindă o lume întreagă 
întru ele. „Să nu vă temeţi voi, da' să fiţi oameni adevăraţi, măi. 
Asta trebuie să faceţi!". Este ca şi cum ar spune: luaţi şi voi din 
Duhul Sfânt, luaţi din belşug, să nu vă fie teamă nici să vă 
înfricoşaţi de ceva. Trântită la pământ, fiinţa celor trei este re- 
făcută cu mistria Duhului şi cu legătoria bunelor doriri. Purtaţi 
prin nimbul luminos al Părintelui, cei trei nu mai ştiu unde 
sunt. Vor fi voind şi ei să facă trei colibe, dar nu îndrăznesc. în 
preajma lui se stă cu o stare ce nu se mai termină vreodată, se 
stă, de asemenea, ca sub puhoaie ce vin şi te lasă gol, fără nimic 
în spatele căruia să te ascunzi, fără nimic după care să-ţi pri- 
meneşti goliciunea. Unde-o fi Adamul cel vechi? Dar noi? Sim- 
ţim că n-am putea să ascundem nimic de la faţa lui, căci el este 
pe pământ ochiul şi urechea lui Dumnezeu. Nu poţi ca în faţa 
sau în spatele lui să cutezi a bâigui sau să te încurci în cuvinte. 
Nu mai ai nici gânduri care să zburde zănatec, doar gândul lui 
Hristos! Dureroasă şi în acelaşi timp atât de plină de bucurie, 
naşterea lui Hristos are loc sub binecuvântarea lui, sub mus- 
trarea lui, sub aşezarea a toate la locul lor, după voia Duhului 

vădită în voia lui. Tonul aspru face casă bună cu mângâierea 
privirii: dintr-o dată te simţi şi centru, şi periferie, te simţi pre- 
tutindeni pe unde ai fi trebuit să fii şi de unde nu mai eşti din 
pricina fugii de responsabilitate şi pe nicăieri pe unde nu ar fi 
trebuit să fii. Trădare, urât cuvânt. Dar folosit de el are alt 
înţeles, înţeles care 1-a făcut pe Petru să plângă cu amar şi să 
zică apoi Domnului; „Tu ştii că Te iubesc!" Abdicarea de la uma- 
nitatea noastră completă, cu asta nu era de acord Părintele, 
umblarea cu jumătăţi de măsură, care să justifice netemeinic 
voirile noastre imperfecte. O lume a autojustificărilor şi nicio- 
dată satisfăcătoare merita să fie scoasă afară din Casa Tatălui 
de păruta impoliteţe a biciului mânuit însă cu asprime pe- 
dagogică şi multă iubire de oameni. „Ierusalirne, Ierusalime, de 
câte ori n-am voit Eu...", şi celor trei le vine să caute mai de- 
grabă aripile ocrotitoare ale porumbelului păcii şi al fidelităţii 
care de atâtea ori va fi voit să îi acopere de toată ispita neascul- 
tării şi a uciderii prorocilor. Piatră pe piatră din vechiul eu nu 
trebuie să mai rămână, dacă voim să ajungem vreodată în Ieru- 
salimul cel de sus. De unde şi transpunerea imediată şi sigură 
în lumea în care a. sta de-a dreapta sau de-a stânga, a te bucura 
sau nu de invidia colegilor sunt mai degrabă modalităţi de pier- 
dere a timpului decât de prefacere a lui în veşnicie. Şi, ca şi fiii 
lui Zevedei, cei trei trebuie să bea paharul din care el s-a adăpat 
şi să se boteze cu botezul cu care el s-a botezat, fără ca prin 
aceasta să stârnească mânia celorlalţi. Şi-apoi moartea lui..., e 
doar un putregai de om, cuvânt care te îngenunchează definitiv 
în adâncul de taină al raiului smereniei. Nu mai ieşi om de la 
Părintele, ieşi fiu. 

... şi începutul 

In biserica mănăstirii zace, pe obişnuitul pat de scânduri, 
trupul Părintelui. înghesuiţi în jurul lui, oamenilor nu le vine 
să creadă. Unii cred totuşi că dacă te apropii suficient de mult 
de pieptul lui s-ar putea să-i auzi inima bătând încet şi respira- 
ţia uşoară, ca de prunc, urcând şi coborând, urcând şi coborând. 
Cu durere în suflet parcă ai vrea să începi Starea întâia a Pro- 
hodului din Vinerea Mare şi în acelaşi timp să începi a cânta 
Hristos â înviat. Cuvinte mari rătăcesc bezmetice prin preajma 
banalităţilor de tot felul şi aerul de aşteptare are ceva nefiresc 
în el. Aşteptarea de dinainte se sfârşea de cele mai multe ori cu 

o întâlnire. Acum întâlnirea era vădită, dar şi mai vădită aştep- 
tarea... Unde-o fi el cu adevărat? Va ieşi pe neaşteptate de pe 
uşa chiliei sale? Va pleca cu pasu-i liniştit şi măsurat din biseri- 
ca în care tocmai a predicat? Sau va rosti cuvânt de mângâiere 
fraţilor la masă? Nimic din toate acestea? Trupul alb, nespus de 
alb, sade acum pe o căruţă care din clipă în clipă se va ridica de 
pe pământ la cer. Va fi oare cineva care să strige: Caii şi căruţa 
lui Israel? Vreun Elisei silit sâ lase perechile sale de boi pentru 
cojocul mijlocirii acoperitoare a toată răutatea şi toiagul mus- 
trărilor celor drepte? La câte întrebări nu mai avem răspunsuri 
de când el a plecat? Câte răni vădite nu vor mai fi acoperite de 
balsam? Câte oi nu vor mai fi aduse la staulul bunei înţelegeri şi 
a păcii cu Biserica? Nu avem de unde să ştim. Cădelniţele îşi su- 
ie fumul în ritm de Veşnica pomenire, iar trupul Părintelui cu 
pământ rece se acoperă. Şi asta pentru ca noi să nu-1 mai sim- 
ţim atât de rece când vom coborî la rându-ne în sânul lui. S-a 
dus Părintele să-1 încălzească cu respiraţia lui molcomă de fiinţă 
prefăcută-n har. Cerul ne va fi poate mai deschis nouă, celor 
rămaşi să luptăm în această lume, de când a plecat el să mai 
tăifăsuiască cu Avraam despre cum pot fi mântuiţi cei ce nu 
merită. Şi acest cer şi acest pământ vor mărturisi că nu am fost 
lăsaţi orfani şi că el este mai alături de noi decât a fost vreodată. 






Părintele Cleopa - un far în furtună 



Paul Miron, Germania 

Parisul devenise centrul politic al diasporei române, centrul 
spiritual însă se afla tainic la Mănăstirea Sihăstria. 

După o călătorie obositoare am ajuns în Moldova. Prima noap- 
te, era la 22 august 1968, am dormit la Mănăstirea Agapia. 
M-am trezit devreme şi am ieşit să văd dacă automobilul meu 
e încă în bună stare. Un şoc puternic m-a îngheţat. In parca- 
re, cele peste o sută de maşini care se îngrămădiseră în ajun 
să capete un loc mai ferit, dispăruseră în timpul nopţii. 

In piaţa pustie, rămăseseră două maşini, una a mea, cealaltă 
a unui pastor belgian. Trupele sovietice intraseră în Cehoslovacia. 
Rudele şi prietenii care veniseră să mă vadă m-au înconjurat cu 
ţipete disperate: „Vin ruşii! Ce stai? Fugi! Pleacă! Gândeşte-te la 
copiii tăi. De vă prind ruşii, vă nenorocesc". întrebai: „Dar voi?! 
Nu v-aţi săturat de atâta suferinţă?". 

N-am plecat. Fugisem de ruşi în 1944; încă le mai simţeam 
răsuflarea fierbinte în ceafă; acum mă dădeam de bună voie în 
mâinile lor. Singura persoană care a înţeles de ce rămân a fost 
stareţa Eustochia. M-a sfătuit să mă duc la Sihăstria să-1 văd 
pe Părintele Cleopa de care auzisem. Era oarecum duhovnicul 
întregii ţări. Am urcat pe cărarea pietruită, nu m-am oprit la 
Secu şi, aproape de amiază, mi-am ajuns ţelul. Oameni nenu- 
măraţi se învârteau prin curtea mănăstirii, vorbeau turmentaţi 
de frică, se rugau, plângeau. Eram într-un cazan în clocot. Pă- 
rintele Cleopa tocmai ieşea din biserică. Vrui să urc spre el, dar 
rămăsei deodată înlemnit. Bătrânul călugăr, cu părul şi barba 
răvăşită, şchiopăta ţinut de braţe de doi monahi. Dar şarpele 
nesocotinţei, al bănuielilor deşarte, prinse a se zvârcoli în min- 
tea mea. Cred că, deznădăjduit, am şoptit cam tare osânda mea: 
„Doamne, Dumnezeule, e beat!" 

în grupul în care înaintam şi eu se produse o oarecare ru- 
moare. Dar stareţul, care mă ajunsese din urmă, mă făcu de ru- 
şine: „Ştii că n-a mai dormit de alaltăieri? Priveghează în bi- 
serică, se roagă să nu vină ruşii". Cleopa şi-a făcut loc printre 
pelerinii care constituiau un baraj de neclintit, s-a apropiat şi 
m-a salutat prietenos: „Ai venit? Bine ai venit! Te aşteptam de 
mult". M-a poftit în chilia sa. S-a spălat şi, înviorat, m-a invitat 
să-1 însoţesc la plimbare. Două ceasuri bune l-am urmat pe că- 
rările şerpuite ale munţilor. A vorbit el tot timpul. Nu mânca- 
sem, îmi culegea boabe şi ierburi. A predicat, dar predica lui al- 
terna cu un şir de istorioare poznaşe din viaţa lui, spuse de un 
Ion Creangă sfinţit. 

La întoarcere a vorbit de pe cerdac poporului. Mă prezentă 
ca pe un frate de departe, recunoscut, şi îi rugă pe cei ce aştep- 
tau de cu seară să mă primească între ei. Fiindcă îmi închipu- 
iam că el postea, n-am mâncat nici eu. Cu greu m-am desprins 
din ochii lui pătrunzători şi totuşi blânzi. 

Seara, la Agapia, am povestit Maicii Eustochia de sfaturile 
lui. Nu bănuiam atunci că drumul meu la Sihăstria, în zilele 
când haosul în ţară creştea, va deveni literatură. 

întors la Bucureşti, mi-a comunicat Patriarhul că sunt invi- 
tat la o scurtă şedinţă cu nişte „tovarăşi" la Comitetul Central: 
„Faci absolut ce vrei tu, nu uita că tu eşti liber!" „Şi ce să le spun?" 
„Te priveşte". M-am dus pe jos cu destulă emoţie în pântece. As- 
censorul, la care mă condusese un gradat, zgâlţâi la pornire, 
periculos, după cum mi s-a părut. însoţitorul meu m-a liniştit: 
„Ăsta rezistă, că e făcut înainte de vremea noastră". Am mai 
urcat o scară şi am intrat într-un salon; mă aşteptau trei per- 
soane, un şef, comportându-se ca toţi şefii din România, un se- 
cretar cu un creion în mână şi un al treilea, pe care l-am taxat 
de auditor, după urechile lui uriaşe. Şeful a spus câteva cuvinte 
la început, dar a închis repede gura, fiindcă uitase să schimbe 
tonul de politruc obişnuit. A revenit cu un glas dulce, melodios ... 
„Domnule profesor, ştim ce aţi făcut minut cu minut din clipa 
când aţi aflat că o invazie a unui stat vecin cu noi ar fi posibilă ". 
„M-aţi urmărit?!" Auditorul zâmbi parcă ar fi muşcat într-o lă- 
mâie. „Sigur că v-aţi dat seama, a fost numai pentru protecţia 
dvs. Aţi afirmat faţă de toţi cunoscuţii dvs. că ruşii nu vor veni, 
ba chiar aţi vorbit în public în gara de la Fălticeni şi în grădina 

Copou la Iaşi, repetând insistent convingerea dvs. că nu se va 
întâmpla nimic. N-aţi luat contact cu ambasada dvs. cum au 
fâcut toţi turiştii germani. N-aţi fost la ambasada americană şi 
la nici una de dincolo de ceea ce numiţi dvs. «cortina de fier». 
Ştiţi ceva? Ce e? Ce ştiţi?" 

Ideea îmi veni în acel minut: „Bineînţeles că ştiu". Auditorul 
sumbru croncăi: „De unde?" Preşedintele sună; un chelner apă- 
ru: „Doriţi cafele?" „Cafele", porunci. Apoi se clăti cu miere de al- 
bine: „Aşa e, ştiţi ceva?" încercai şi eu să vorbesc ca un preşedin- 
te, dar eşuai. Cred asta, fiindcă anchetatorii nu au înţeles. „Ştiu 
de la Cleopa". Toţi trei rămaseră cu gura deschisă ca la dentist. 
Nu pricepuseră . Preşedintele făcu un semn secretarului, fii per- 
spicace, scrie tot! Acesta îşi mări viteza rotocoalelor pe blocnote- 
sul său. „O persoană? Cine mai e şi asta? O spioancă?" „Nu asta, 
ci ăsta". „Indiferent. Ce-a spus?" „A spus să ne fie frică, ruşii nu 
vor intra. A fost mare răscoală în cer. Dar s-a rugat Maica Dom- 
nului să nu se verse paharul. Să nu cadă pedeapsa, ca întotdea- 
una, pe români". Preşedintele se oţărî, auditorul se mânie de-a 
binelea. Un plesnet suav răsună peste tăcerea noastră. Nu era 
nimic grav. Creionul secretarului consternat se rupsese. 

Tocmai în acest moment, nefericitul chelner apăru cu patru 
ceşcuţe de cafea fumegânde. Şeful îl ameninţa cu pumnul: „Ieşi 
afară!" 



O figură istorică 



Grigore llisei 

Părintele Ilie Cleopa era monahul cărturărit. Autodidactul 
prin excelenţă. Cu harul zicerii simple, dar doldora de sensuri şi 
pecete originală. Senzaţia încercată, când îl ascultai, era cea a 
nerostitului. O alcătuire umană ieşită din tipic şi tipare. Cum 
oare a fost cu putinţă să ajungă un om la asemenea înălţimi de 
gând şi de expresie fără să fi urmat şcoli înalte şi ucenicii sub 
patrahirul unor învăţaţi? 

Duhovnicul din chinoviile Moldovei, dorit îndată după vâltori- 
le anului 1989 în scaunul patriarhal, a absolvit doar şapte clase. 
A hălăduit ani şi ani cu oile prin tihăriile munţilor, a grăit cu săl- 
băticiunile şi paserile cerului. Obârşia lui se găsea în lumea mo- 
destă a satului, într-o familie ţărănească numeroasă din părţile 
Botoşanilor, care a luat aproape toată drumul călugăriei. E lim- 
pede că nu existau premisele unei traiectorii cărturăreşti. Cum 
să-ţi închipui că un ins ieşit din plămada vieţii rurale, legat tot 
timpul puternic de matricea sa, avea să fie perceput peste câteva 
decenii drept unul dintre învăţaţii Bisericii Ortodoxe Române?! 

Traseul străbătut de duhovnicul de la Sihăstria rămâne 
unul atipic. Era de presupus că acest pui de ţăran va ajunge un 
vrednic membru al obştii monahale, un temeinic ziditor şi un 
preţuit ascultător şi împlinitor al rânduielilor, un ostenitor de 
ispravă. Nu părea prea cutezător a întrezări în fratele Ilie şi pe 
slujitorul de vocaţie. Avea verb, ştia a citi iarba fiarelor, cobora 
uşor în sufletul omului şi dezghioca din pildele vieţii tâlcuri de 
alţii neînţelese. Dar de aici până la cărturărie, la acel fel parti- 
cular de a pătrunde tainele vechi ale scripturilor, a le lămuri 
pentru orice însetat de credinţă şi chiar a adăugi o fărâmă de 
gândire proprie, calea se arăta lungă şi poate de nestrăbătut. 



248 PRIETEN AL SFINŢILOR ŞI DUHOVNIC AL CREDINCIOŞILOR 

Ceea ce se înfăţişa ca miracol a devenit realitate. Asupra aces- 
teia merită să reflectăm, spre a-i găsi resorturile. 

Cărţile cele sfinte vorbesc despre cel născut şi nu făcut. 
Pornind de la această sintagmă, ce pune în evidenţă filiaţia 
divină a Mântuitorului, constatăm că viaţa monahului Ilie 
Cleopa stă sub semnul celor două componente ale acesteia. El 
este născut parcă din subsuoara lui Dumnezeu. Domnul i-a 
picurat mai mult decât altora din seva sa şi 1-a înzestrat cu o 
putere mistică neobişnuită. Când monahul deschidea gura şi 
rostea un cuvânt, acela era fulgerat. Căpăta o luminiscenţă ivi- 
tă din transcendent. Cuvântul pornea dinlăuntru tămăduitor şi 
înălţător. Se născuse să fie luminător de popoare. Venise pe 
lume ca să se aşeze, oriunde ar fi fost, înaintea mulţimilor. Ilie 
Cleopa era făcut să urmeze neabătut porunca dumnezeiască şi 
să nu risipească talanţii, dimpotrivă sporindu-i. 

Părintele Ilie întrupează sinteza dintre har şi lucrare. A- 
ceasta a aureolat viaţa şi trecerea sa prin lume. Şi-a păstrat 
simplitatea, frusteţea ţărănească, de care era mândru. Se înflă- 
căra, deoarece trăia incandescent, mistuitor, crezurile izvorâ- 
toare din propria-i fiinţă. Acestea dădeau de fiecare dată colţ de 
iarbă proaspătă şi sănătoasă. Sămânţa îngropată în pământul 
bun şi roditor se ivea cu vigoare. Suise treapta înaltă a rugăciu- 
nii. A inimii, cum obişnuia el să spună, explicând ca într-o omi- 
lie credincioşilor, care urcau până la umila lui chilie de pe coasta 
de deasupra bisericii vechi de la Sihăstrie, ce înseamnă rugăciu- 
nea şi ce rol imens are în viaţa omului. De altfel Ilie Cleopa 
socotea că nu-i decât un rugător. încuviinţa cu fereală că din 
când în când Dumnezeu îi asculta ruga. O spunea cu o anumită 
codeală ruşinată, tălmăcitoare, nu neapărat a modestiei, cât a 
asumării misiunii duhovnicului de deschizător de drumuri către 
împărăţia cerească şi nu de vindecător şi făcător de minuni. 

Ilie Cleopa s-a purtat o viaţă aşa cum i-a fost vorba şi veş- 
mântul. S-a rugat închinător, dar cuviincios şi umil. A fost păs- 
tor de suflete, dar n-a azvârlit nimic din deprinderile sale de ţă- 
ran ieşit din acea aristocraţie a satului românesc. Nu 1-a ameţit 
faima pământeană dobândită, pentru că privirile i s-au ridicat 
mereu spre cer. A declinat, amuzându-se de deşertăciunea ei, 
poftirea sa în scaunul patriarhal. A făcut- o dintr-un respect 
deplin al rosturilor şi o puternică conştiinţă de sine. Spiritul 

critic i-a rămas tot timpul neadormit. Cu câteva luni înainte de 
a trece în lumea drepţilor, când am filmat pentru un documen- 
tar de televiziune, filmări ce au avut loc în Joia Mare, zi în care 
stareţul i-a spălat picioarele aidoma lui Iisus, m-am pătruns 
încă o dată de viziunea sa critică şi pigmentată de umor. Apăsat 
de suferinţe, cu mintea însă fosforescentă, el găsea puterea să 
facă haz de necaz: „Mânca-v-ar raiul! Lăsaţi-1 în pace pe Moşul 
Putregai! Da, da. Moşul Putregai!" 

De la interviul luat în vara lui 1990 pentru Postul de Radio 
Iaşi, pe care tocmai reuşisem să-1 deschid spre credinţă, până la 
filmul ce i l-am consacrat, presărat cu secvenţe de la înmormân- 
tarea sa, petrecută sub lacrimile şi tristeţea unor mulţimi 
impresionante, m-am întâlnit în mai multe rânduri cu Părintele 
Ilie Cleopa şi am trăit veritabile lecţii de viaţă. Mi-ar fi plăcut, 
printr-o minune dumnezeiască, să mă fi transformat în ucenic 
şi să fi avut mai mult prilejul să mă împărtăşesc din izvorul său 
de înţelepciune. N-a fost să fie şi-mi pare rău, încât astfel n-am 
izbutit să cunosc toate faţetele diamantului. Atât cât s-a răs- 
frânt însă din lumina lui asupră-mi, mă îndreptăţeşte să-1 con- 
sider o figură emblematică a monahismului românesc, a unei 
călugării pe cale de dispariţie, în care se mai întâlnea lumea 
veche cu cea nouă a veacului nostru. Era indiscutabil o figură 
istorică. 



Părinte Cleopa, roagă-te şi acolo, 
în ceruri... pentru România noastră 



Dr. Gheorghe R Anghelescu, Secretar de Stat 

Vestea mutării la cele veşnice a Părintelui Cleopa s-a răspîndit 
în ţară cu iuţeala fulgerului. Mulţi pelerini la mănăstiri l-au cu- 
noscut, i-au văzut chipul blând, de „înger în trup", i-au ascultat 
vorba domoală, cuvintele pline de înţelepciuni scripturistice şi 
de Pateric. Odată cu pogorârea sa în mormânt, piere o viaţă de om, 
dar rămâne în urma sa o făclie duhovnicească ce nu se va stinge 
niciodată în vieţile noastre monahale» o făclie ce va lumina de-a 
pururea în spiritualitatea ortodoxă. 

Părintele Cleopa a intrat de multă vreme în Patericul românesc, 
înscriindu-şi cu smerenie şi evlavie numele în rândurile celor 
supranumiţi awa, a căror pildă de trăire duhovnicească va trăi 
în veac. Cei care nu au avut bucuria de a-1 cunoaşte faţă către faţă 
îi vor găsi gândurile sale pline de roadă duhului şi a iubirii de 
oameni în slova tipărită, dar şi în cele ce se vor povesti despre 
cuvioşia sa, căci cuvintele unui călugăr ca Părintele Cleopa se 
răspândesc tot atât de bine, ba poate şi rnai mult, prin viu grai. 

Ingăduiţi-ne, în acest ceas de vremelnică despărţire, când 
Părintele Cleopa se mută la Domnul, ca în numele Secretariatului 
de Stat pentru Culte şi al nostru, să ne plecăm în faţa sicriului 
şi în loc de tânguire să spunem: „Părinte Cleopa, roagă-te şi acolo, 
în ceruri, aşa cum ai făcut-o, o viaţă, aici pe pământ, pentru noi, 
nevrednicii, dar mai ales pentru România noastră care încă mai 
trece prin vremuri neaşezate şi triste!" 

Dumnezeu să-1 numere cu drepţii Săi şi să-i dea cunună pentru 
nevoinţele sale din această viaţă! 



* Mesajul transmis a înmormântarea Părintelui Cleopa din partea Secre- 
tariatului de Stat pentru Culte 1. Extras din revista „Candela Moldovei", anul 
VII,nr. 11-12, 1998, p. 8, 



Spovedanie târzie 



Lidia Popiţa-Stoicescu 

în anul acela mi se întâmplase ceva de neînţeles, de ne- 
explicat: îmi simţeam sufletul ca o corabie fără cârmaci, fâră 
echipaj şi, mai ales, fără busolă, părăsită în derivă, undeva, în 
largul mării cuprinse de furtună. Pierdusem credinţa! Aşa zi- 
ceam, aşa gândeam în neştiinţa mea, aşa simţeam când, 
încercând să mă rog, mă risipeam în gânduri de nimic, asemă- 
nându-mă cu un fir de păpădie peste care cineva sufla şi sfera 
iluzorie dispare într-o clipă. Mijlocul alb în care au fost înfipte 
seminţele era inima mea, rămasă pustie, inutilă şi singură- Nu 
ştiu cum ajunsesem la acea stare de gol imens. Nici acum nu-mi 
aduc aminte să o fi determinat ceva anume, vreo întâmplare, 
vreo cotitură a vieţii, un gând scăpat din frâul judecăţii şi al 
simţirii. Nu voi uita însă niciodată acea senzaţie de pendulare 
deasupra unei prăpăstii» cu încredinţarea că din clipă în clipă 
voi porni către hăul fără sfârşit. în fapt, nu pierdusem credinţa. 
Cu aceasta te naşti şi mori, dar poţi slăbi, pentru o vreme, în 
trăirea ei. Aşadar, slăbisem în credinţă. 

Deznădejde, panică, abandon de sine, încercare de apel, fie 
şi la o raţiune deşartă, pentru că ceea ce simţeam nu avea nici o 
raţiune! Aşa mi-am luat „inima-n dinţi" şi am pornit să-1 chem 
în ajutor pe... părintele Cleopa! 



La Sihăstria mai fusesem o dată, cu puţină vreme înaintea 
acestei întâmplări. Pe drumul» pe atunci plin de grohotiş» aspru 
şi duşmănos pentru cauciucurile maşinii, am întâlnit câţiva pe- 
lerini care se îndreptau spre sfânta mănăstire. Mai în urmă, 
luptând greu cu panta şi cu hârtoapele - o femeie tânără, cu un 
copilaş de vreo şase anişori în braţe. Ca şi pe ceilalţi închinători, 

purtaţi de evlavie spre mănăstire, am depăşit-o pe acea femeie. 
Dar oglinda retrovizoare m-a făcut să-mi fie cumplit de ruşine! 
Pentru câteva momente, femeia cu copilul în braţe se pierduse 
într-un nor de praf. Am oprit. Când s-a risipit praful, i-am văzut 
faţa arsă de soare, cii basmaua căzută de pe cap, lăsându-i 
libere câteva şuviţe castanii din părul strâns la spate într-o 
împletitură. Obrajii îi erau încinşi de căldura acelei zile de iulie 
- deşi era pe la asfinţit — dar mai ales de efortul mersului cu 
copilul în braţe. Căpşorul lui se abandonase pe umărul mamei, 
iar mâinile, slabe şi molatec cuprinzându-i umerii, păreau ori- 
când gata să-1 lase să cadă. Am deschis portiera şi i-am chemat 
să urce în maşină. Cu mare sfială, femeia s-a aşezat pe ban- 
cheta din spate, cu copilul adormit pe genunchi. „Suntem din 
Constanţa - mi-a spus - venim de trei zile. N-am aflat trenuri 
bune şi nici cursa de la Neamţ n-am apucat-o. Aşa că r de la 
Târgu' Neamţ venim pe jos. Da' nu-i nimic! Măcar sa ajungem şi 
să ne primească..." Cine?... am întrebat-o. Aveţi pe cineva 
cunoscut la mănăstire? „Nu, da ' îl avem pe un părinte cu har 
mare, Cleopa îi spune... Poate a da Dumnezeu şi, cu rugăciunile 
dumnealui, o să se vindece băiatul, că doftorii nu mai au ce-i 
facer. 



Când am ajuns la mănăstire, am aflat că părintele arhiman- 
drit Cleopa e cam bolnav şi că nu primeşte lume. Totuşi, în faţa 
chiliei sale din căsuţa cu cerdac moldovenesc credincioşii îl 
aşteptau. Păreau decişi să-1 aştepte oricât, „până s'a face 
bine!'... Nimeni nu vorbea cu glas tare, nimeni nu îndrăznea să 
bată la uşa părintelui, să insiste, să forţeze, să se impună. Oa- 
meni necăjiţi, din toate colţurile ţării, copleşiţi de amărăciune, 
de boli, de necazuri de tot felul. Tăceau. Soarele apusese după 
dealurile domoale. boare de seară mai stampară arşiţa. 
Aşteptau într-o smerită evlavie, înghesuiţi unii într-alţii pe lavi- 
ţele lungi de lemn, în faţa chiliei. O clipă, mi s-a părut că sunt la 
o înviere şi că toţi aşteaptă să iasă preotul din Sfântul Altar cu 
lumânarea aprinsă şi să le spună: „Venip' de luaţi lumină...? . 

Astăzi mi se pare că ar fi fost firesc să-mi aflu şi eu un colţ 
pe o laviţă şi să mă aşez lângă dânşii. Dar atunci... Atunci am 
ţinut calea unui frate, care urca cele trei trepte către cerdacul 

căsuţei părintelui Cleopa şi, declinându-mi identitatea, cât şi 
faptul că veneam dintr-o călătorie din altă ţară, l-am rugat - 
nepermis de imperativ! - să mă „anunţe" la părintele duhovnic. 
Nimeni din cei de faţă n-a murmurat vreun protest. Toate acele 
suflete necăjite au rămas în aceeaşi pace sfântă, plină de 
evlavie şi bună cuviinţă. 

Tânărul novice a intrat în chilie şi, peste un minut, m-a pof- 
tit înăuntru. 

Când uşa s-a închis în urma mea, abia atunci m-a cuprins o 
emoţie adâncă. Primul gând a fost: dacă părintele Cleopa crede 
că am venit să mă spovedesc? Ce-i voi spune? Şi oricum, nu 
sunt pregătită să-i spun totuh Venisem doar să-i spun că am 
slăbit în credinţă, că am, pierdut, de fapt, un tezaur. Şi să-1 rog 
să mă înveţe ce să fac să mă redefmesc în această relaţie cu 
Dumnezeu? Simplu, scurt, concret, nu?! 

Părintele şedea pe pat, cu spatele la uşa pe care intrasem. 
„Sărut mâna, părinte...", am îngânat, fără vlagă. Aşa mi s-a 
părut atunci, dar acum ştiu că am spus acele cuvinte cu destulă 
trufie... Părintele tăcea. Răsfoia nişte file de manuscris pe mes- 
cioara de lângă pat. „Părinte, ştiu că aţi fost bolnav. Uitaţi, v-am 
adus nişte untdelemn de măsline; vin dintr-o ţară a măslinelor, 
precum ştiţi, şi m-am gândit că vă va fi de folos pentru 
sănătate..." Abia atunci a ridicat privirile de pe manuscris şi, 
aţintindu-şi ochii spre colţul dinspre răsărit, cu icoane şi can- 
delă, a spus: „Pentru ei!... da, aista îi pentru ei..." . Pentru cei din 
icoane, adică, pentru candelă. „Nu, părinte, am adus şi pentru 
candelă, ulei obişnuit. Acesta e pentru sfinţia voastră!" . „Da, da, 
tocmai că lor trebuie să le dăm ce-i mai bun; noi... eu... îs un 
hârb legat cu sârmă... ce-mi mai trebuie!...". A tăcut iar, 
cufundat în gânduri. Simţeam cum cobor din gafă în gafă şi eram 
îngrozită că nici n-are să mă mai asculte. Mi-am luat curaj şi am 
rostit pe nerăsuflate: „Părinte, am slăbit tare în credinţă! Nu mă 
mai pot ruga! Ce să fac?!" 

Timpul, anii aşternuţi între ziua aceea şi acum scot la iveală 
faptul că, ceea ce mi se păruse atunci strigăt de deznădejde, 
astăzi îmi sună în urechi fals, fără convingere! 

Părintele Cleopa continua să tacă. O tăcere care devenea 
din ce în ce mai greu de îndurat, de înţeles. Mi-am zis că poate 
boala i-a slăbit auzul ori i-a vlăguit într-atât trupul, încât nu se 

mai poate concentra. Priveam chilia cu soba văruită alb, cu 
cerga rniţoasă pe patul tare, cu pereţii plini de icoane şi iconiţe 
şi, într-un colţ, o sarică şi o bâtă noduroasă. Lângă fereastră, 
analogul, cu epitrahilul pe el şi o carte - un Ceaslov, parcă. 

Clipele erau lungi, nesfârşite,, iar glasul mi se oprise în 
pieptul în care inima bătea anapoda. 

„Vreau să las un pomelnic, părinte". „Scrie pe cei vii şi pe 
răposaţi şi..." Apoi, când am pus pe mescioarâ hârtia scrisă 
atunci, în grabă şi cu mare neştiinţă, împăturind în ea nişte 
bani, părintele a zis: „Aista-i pe tăt anu', aşa să ştii...". Şi a 
tăcut iar. 

Am înţeles că nu mai trebuie să rămân. Atunci mi s-a părut 
că mă simt smerită şi neînsemnată, că va trebui să plec fără sâ 
fi folosit nimic din acest privilegiat timp petrecut în prezenţa 
părintelui Cleopa, Ia care venisem cu toate speranţele... Acum 
traduc altfel acea stare: mă simţeam, de fapt, „ofensată", 
ignorată... 

M-am întors spre uşă, am pus mâna pe clanţă şi am apăsat, 
nehotărâtă parcă, îngăimând stângaci un „sărut mâna, 
părinte...". 

Când clanţa a făcut un mic zgomot şi uşa s-a deschis puţin, 
glasul părintelui Cleopa, dintr-o dată plin, puternic şi tăios ca o 
sabie, m-a oprit locului: „Citeşte Psaltirea la candela aprinsă!...* 
Atât! Nimic mai mult. Părintele se întorsese iar la manuscrise, 
cu spatele la mine, cum mă primise. Am plecat, fără să mă simt 
câtuşi de puţin mângâiată, îndrumată în calea pe care aveam să 
merg mai departe. 



Au trecut doi-trei ani de la acea întâlnire cu părintele 
Cleopa. Nu i-am urmat atunci, imediat, sfatul, considerându-1, 
într-un fel, formal, „ca să scape de mine"...! Apoi, când „Domnul 
a întărit peste mine mâna Sa w ... când necazul m-a copleşit, mi- 
am adus aminte de „canonul" dat de părintele Cleopa şi am în- 
ceput, încet-încet, să-1 împlinesc. Treptat, am simţit că ceva 
blând şi cald mă învăluie uneori - numai uneori! — iar alteori 
gândurile la cele ale lumii acesteia, de la cele mai importante, la 
cele mai neînsemnate, îmi împrăştie mintea, iar ochii citesc 
singuri cuvintele Psalmilor, fâră ca inima să le primească şi ea. 

Dar ceea ce am înţeles acum din felul cum s-a arătat atunci 
faţă de mine părintele Cleopa mă scoate la limanul unei con- 
cluzii, pe cât de incomode şi stânjenitoare, pe atât de ziditoare: 
ceea ce-mi lipsea atunci nu era credinţa, nu era vorba nici mă- 
car de slăbirea ei. Acum înţeleg şi cred că, de fapt, nu era prea 
lămurită în mine, în adevăratul ei înţeles, o virtute dintre cele 
mai de seamă, care pot conduce sufletul, cu adevărat, către 
mântuire: smerenia! Nu numai că n-aveam smerenie - şi nici nu 
prea ştiam multe despre aceasta, cum şi astăzi ştiu foarte puţin! 
- dar aveam cu prisosinţă slavă deşartă. 

Asta trebuia să-i ii spus atunci părintelui Cleopa, să fi căzut 
în genunchi şi să-i fi mărturisit acest lucru - „şi mai mari decât 
acestea" - să fi profitat de şansa rară de a mă dezvălui sub Tai- 
na Sfintei Spovedanii, de a mă lăsa „ispitită" sub patrafir de 
harul său duhovnicesc, care rn-ar fi făcut, desigur, să mă cunosc 
aşa cum eram, aşa cum sunt şi cum, din păcate, nu ştiu mulţi 
duhovnici să-ţi îndrume gândul pe calea mărturisirii totale şi, 
poate, a unei oricât de târzii metanoia... 



* 



...Nu l-am mai văzut... n-am mai urcat treptele cerdacului 
său, iar acum... sunt trei ani de când el le-a coborât pentru 
ultima oară... 

îmi sună în urechi vorbele preacuvioşiei sale dintr-un 
interviu la radio, în emisiunea „Cuvânt şi suflet" . Spunea pă- 
rintele Cleopa despre credincioşii care îi sorbeau seară de seară 
cuvântul de zidire sufletească, acolo, sub umbrarul din faţa 
chiliei: „Ei vin, săracii, aduşi de îngerii lor păzitori.,. Secare cu 
năcazu' lui... el vine cu credinţă şi, dacă se tămăduieşte, nu-i de 
la mine, îi de la Dumnezeu!... vin, săracii, ca albinele; când îi 
văd, m-apucă plânsu'... aleargă, săracii, ca să câştige iertarea 
păcatelor, pentru credinţa lor curată cu care aleargă la 
Domnul..". 

Câtă blândeţe, câtă înţelegere, câtă iubire!... 

Da, pentru că ei, aceia, stăteau cuminţi şi aşteptau să se 
ivească în cerdac Cuvântul Adevărului, rostit de glasul 
părintelui Cleopa! Cuminţi şi„, mai ales smeriţi!.,. „lacătă la ei 
cum stau!... Dac-aş avea o traistă, să-i pun într-o traistă, să-i 
duc în Rai, sâ-i dau într-o grădină frumoasă, acolo..." . Aşadar, 

îi socotea dintru început, numai văzându-le evlavia, smerenia şi 
îndelunga-răbdare, vrednici de a vieţui în Rai! Ştia ce ştia 
marele duhovnic!... Nici acum nu cred că m-aş putea afla şi eu în 
traista aceea... 

Şi mai ştia ceva, atunci, părintele Cleopa; că nu citisem, 
până la vremea aceea, nici o dată Psaltirea!... „Citeşte Psaltirea 
la candela aprinsă!" 



Da, părinte Cleopa, citesc, mă străduiesc, dar nu îndestul şi 
nici cu credinţă tare. Ziceam că am slăbit în credinţă. Cred că 
nici n-o aveam pe atunci, aşa cum se cuvine să fie în sufletele 
hrănite cu dragostea de Hristos. 

Acum aş şti ce să spun când aş intra în chilia sfinţiei tale, 
părinte arhimandrit... Oare, într-adevăr aş şti? Poate! Dar... 

Părintele Cleopa a plecat... Se răresc stâlpii de susţinere ai 
sufletului acestui neam românesc. Vor fi gătiţi, oare, alţii să le 
preia povara? Poate că da„. Domnul nu va lăsa pe poporul Său! 

Pleacă mângâietorii celor necăjiţi, rămân chiliile goale de 
prezenţa lor trupească, dar încărcate de rugăciunea ne-ncetată. 
Numele lui Iisus, rostit în ceasuri de mare concentrare şi isihie 
deplină, pluteşte prin toate ungherele, picură din tavanul scund 
„ca o ploaie pe lână" , cum spune Psalmistul, rămâne ici-colo 
aninat de candela aprinsă, de ciucurii epitrahilului, sau îşi 
culcă fruntea pe cartea rămasă deschisă... 

A plecat tot iarna părintele Cleopa... Ca părintele Paulin 
Lecca... şi ca părintele Dumitru Stăniloae... Oare de ce pleacă ei 
- aceşti „îngeri în trup" - iarna? M-am întrebat, văzând cum, în 
urma cortegiului miilor de credincioşi şi clerici care-1 conduceau 
pe ultimul drum - pământesc - pe părintele arhimandrit Ilie 
Cleopa, în acel decembrie, brazii scuturau zăpada afânată, la 
adierea uşoară a cântărilor de-ngropăcîune. De ce iarna?... 

Şi răspunsul parcă mi 1-a şoptit Duhul: pesemne pentru că 
„înger în trup" fiind, sufletul său avea să pornească spre cer şi 
poate nici nu erau fulgi de zăpadă cei pe care i-am văzut căzând 
peste rămăşiţele sale pământeşti, ci câte o pană din aripile albe 
se va fi desprins, în zbaterea peste lumea aceasta. 

Şi mai cred că ei - părinţii aceştia, tot mai rari! - pleacă 
iarna, din smereniei Neaua albă şi proaspătă va acoperi îndată 

până şi urmele celor care-i însoţesc la mormânt, ca să nu fie 
prilej de mândrie mulţimea acelor urme... 

Şi iarăşi cred că ninsoarea va avea menirea să facă mereu 
neştiute întoarcerile şi plecările din chilie ale sufletului acestor 
părinţi duhovniceşti, spre a nu sminti şi nici tulbura devenirea 
urmaşilor întru această lucrare, dacă ei se vor fi aflând şi şti ca 
fiind vrednici să o ducă mai departe. 

Poate când aceştia dorm, după miezon optică, osteniţi — cum 
el însuşi nu părea să fî fost niciodată! — părintele Cleopa trece 
pe lângă somnul lor adânc, în care trezvia pâlpâie uneori mai 
slab, şoptind cu infinită blândeţe şi înţelegere părintească: 
Jlfânca-v-ar Baiu 7..." 






Dincolo de noi, dincolo de cuvinte, dincolo de timp... 



Mircea Motrici, scriitor, Suceava 

A scrie despre Părintele Cleopa înseamnă să ai puterea să cu- 
legi cuvintele din lacrimi, din dureri, din rugăciuni, din speranţă... 

A scrie despre marele duhovnic al timpului nostru, înseam- 
nă să strigi mângâierea vorbelor de folos cu care ai fost primit 
cândva în amurg de zi la streaşină casei Prea Cuvioşiei Sale din 
vatra Sihăstriei. 

A aşterne câteva gânduri despre Părintele Cleopa înseamnă 
să îndrăzneşti să te înalţi o clipă spre cerul bunicilor noştri, unde 
vorbele dragi, cu izvor în suflet, te duc pe o aripă a copilăriei.. . 

A scrie despre Părintele Cleopa e o dulce povară a orei pre- 
zente pentru că în rotundul vremii cu greu poţi măsura şi contu- 
ra ce a însemnat pentru fiecare pelerin sosit la Mănăstirea Si- 
hăstria întâlnirea duhovnicească cu marele povăţuitor, o întâl- 
nire dincolo de hotarele închipuirii. O speranţă suficientă pen- 
tru a trece peste impasul de moment. 

Am avut şansa sau, mai bine, zis rânduiala Bunului Dumne- 
zeu a făcut să-i fiu în preajmă de câteva ori, cu sau fără micro- 
fonul de reporter, pentru un interviu la radio sau pentru a sta 
de vorbă pur şi simplu întru frumuseţea Ortodoxiei. Mă privea 
şi primea cu mare dragoste, mai ales după ce a aflat că am fost 
în Athos şi că păstrez un fir de rudenie cu Arhimandritul Dio- 
nisie Udişteanu, fost stareţ la Mănăstirea Secu. Nu întâmplător 
peste ani aveam să aflu din Testamentul părintelui Udişteanu 
că trecerea Prea Cuvioşiei Sale la cele veşnice, petrecută la Mă- 
năstirea Slatina din judeţul Suceava» trebuia anunţată şi Părin- 
telui Cleopa, Şi cum puterea stă în taină, la acel timp nu am 
putut afla mai multe despre legătura de prietenie ce a existat 
între cei doi cuvioşi. Darurile primite de la Părintele Cleopa 

sunt interviurile pe care i le-ara luat, nepublicate încă, punţi 
spre oameni, punţi spre credincioşi, spre cei departe de ţară. 

într-o zi ca aceasta, tot într-un august, l-am întrebat pe 
Părintele Cleopa cum se vede Athosul din Munţii Neamţului. A 
încercat să aducă aproape anul când, la îndemnul Patriarhului 
de atunci, a plecat în Grecia cu mai mulţi călugări pentru a re- 
învia viaţa monahală de la Schitul Românesc Prodromul. Şi 
pentru că urma să plec în Athos, l-am rugat să transmită un cu- 
vânt de folos monahilor români de acolo. A făcut-o cu mare plă- 
cere, iar acel mesaj înregistrat pe bandă magnetică a luminat 
într-o noapte viaţa câtorva tineri călugări ce purtau în suflet 
dorul de Mănăstirea Sihăstria, dorul de Părintele Cleopa... 

Şi pentru că întotdeauna m-a îmbrăţişat cu mare dragoste, 
ţin să adaug şi aici, din respect aparte pentru Părintele Cleopa, 
o însemnare cu putere de simbol menită să-1 aducă aproape pe 
minunatul duhovnic ce a vindecat atâtea suflete şi a presărat 
speranţă de cursă lungă, multă putere în inima multor creştini. 

Coboram strada spre zona Karava a Pireului către Biserica 
„Sfinţii doctori fără de arginţi Cosma şi Damian" cu bucuria în 
suflet că mă voi reîntâlni cu preoţii Gheorghe Kritikos şi Vasile 
Tsimuris, statornici prieteni ai României şi, în special, ai celor 
ce slujesc în dreapta credinţă. Amintirile pe care le păstrau din 
ţara noastră, întâlnirile avute în preajma sfintelor altare româ- 
neşti i-au legat nu numai prin gând de meleaguri şi oameni, dar 
mai ales prin rugă . 

Coboram împreună cu prietenul meu, dr. Liviu Alexandru 
Andercou, preşedintele Comunităţii Ortodoxe „Ştefan cel Mare 
şi Sfânt" a românilor din Atena, păstrând în inimă şi o mare sa- 
tisfacţie pentru că, în urmă cu o zi, la Ambasada României, am 
stat aproape jumătate de oră în preajma Prea Fericitului Hris- 
todoulos, Arhiepiscopul Atenei şi al întregii Elade, căruia i-am 
luat un amplu interviu pentru Radio România. 

Coboram şi tot entuziasmul meu era umbrit de vestea pe 
care trebuia să le-o ducem smeriţilor părinţi... 

Cu câteva ore în urmă, Radio Pireu, postul Mitropoliei, a- 
nunţa trecerea la cele veşnice a Părintelui Arhimandrit Cleopa 
Ilie, un mare prieten al poporului grec, un ales prieten şi al pă- 
rintelui Gheorghe. 

Păşeam spre biserică şi contrastul trăirilor îmi aducea în 
minte cuvintele rostite de părintele Gheorghe, pe 13 iunie 1997, 
într-o discuţie înregistrată pentru radio. Atunci l-am rugat să-şi 
amintească mai întâi popasurile în România, după care să se 
oprească Ia legăturile dintre slujitorii sfintelor altare din cele 
două Biserici surori. 

Iată ce mi-a spus, cu multă căldură în glas: 

Sunt foarte bucuros să-mi amintesc de acele clipe minunate, 
petrecute în mai multe rânduri, In minunata dumneavoastră 
patrie, şi în mod deosebit, la extraordinarele mănăstiri. 

In ceea ce priveşte legăturile între Biserica Ortodoxă Româ- 
nă şi Biserica Ortodoxă Greacă, ca modest preot, slujitor al Bi- 
sericii lui Iisus Hristos, cred şi consider că Biserica e una singu- 
ră, e unică. Şi dorinţa Conducătorului Bisericii, Care este Dom- 
nul nostru Iisus Hristos, nu este alta decât ca Biserica să fie unită, 
şi pe calea acestei uniri, acestei înfrăţiri a Bisericii Ortodoxe de 
pretutindeni, sâ poată să reuşească să facă mărturisire creşti- 
nă adevărată, în spiritul adevărat creştin al Ortodoxiei 

Cu cât vom lucra mai mult, mai intens, în sensul de a câşti- 
ga teren şi dea fi într-adevăr în această atmosferă în relaţiile 
interortodoxe, cu atât mai mult o să reuşim să facem un lucru 
plăcut lui Dumnezeu în ceea ce priveşte menirea Bisericii. De 
aceea vedem cu deosebită bucurie, de fiecare dată, faptul că 
relaţiile între cele două Biserici creştine contribuie într-o luptă 
comună pentru a ajunge la un scop comun. Atât monahii, cât şi 
preoţii, clericii ortodocşi ai Bisericii Ortodoxe de pretutindeni, 
cu cât ne vom inspira mai mult din acest spirit adevărat creştin 
de unificare, de înfrăţire, de conlucrare, cu atât mai mult vom 
reuşi să progresăm în menirea, în activitatea noastră de păsto- 
rire creştină. 

Mai întâi de toate această înfrăţire întru Ortodoxie o reali- 
zăm în cadrul rugăciunilor pe care le facem flecare, şi în cadrul 
SBnteîor Liturghii. Ca de exemplu vă pot spune că eu, cu smere- 
nie, de fiecare dată, la fiecare Sfântă Liturghie, când fac Sfânta 
Proscomidie, primul pe care îl pomenesc cu smerenie şi iubire 
este Arhimandritul Cleopa Ilie. Bineînţeles, împreună cu' sta- 
reţul Victorin de Ia Mănăstirea Sihăstria. De fapt, cred că şi ei 
fac acelaşi lucru la Sfânta Proscomidie. Desigur, în momentul 

când ne rugăm pentru cei doi fraţi ne referim imediat sufleteşte 
şi duhovnîceşte şi-i pomenim şi pe slujitorii Bisericii Ortodoxe 
Române, ne gândim şi la fraţii creştini ortodocşi din poporul 
român. 

Şi de această dată părintele Gheorghe Kritikos m-a primit 
cu mare dragoste duhovnicească, acceptând să-mi acorde un in- 
terviu în memoria Părintelui Cleopa Ilie. 

Era în 2 decembrie 1998 înspre orele 10.00... 

Banda magnetică reţine acele clipe, acele vorbe rostite cu 
evlavie şi pentru cititorii acestei cărţi. 

- Părinte Gheorghe, iată că acest interviu are loc la câteva 
ore după stingerea din viaţă a iubitului Părinte Cleopa Ilie, 
despre care, din păcate, suntem nevoiţi să vorbim la timpul 
trecut. 

- Mai întâi vreau să-mi exprim bucuria, atât eu, cât şi părin- 
tele Vasile, că aţi poposit din nou în biserica noastră... Bucuria 
cu care v-am aşteptat să vă revedem pentru a afla veşti bune 
din România este umbrită, iată, de vestea aflată de Ia dumnea- 
voastră privind trecerea la cele veşnice a Părintelui Cleopa Ilie. 
Acest lucru ne produce mâhnire nu pentru că Părintele Cleopa 
a trecut la cele veşnice, ci pentru că noi, cei rămaşi aici, suntem 
lipsiţi de prezenţa unui asemenea duhovnic şi părinte sufletesc. 

Ultimele veşti pe care ni le -au trimis Părintele Cleopa şi 
părintele Victorin au fost că ne aşteaptă cu bucurie să mergem 
la Sihăstria, să -i revedem. Acum iată că, din păcate. Părintele 
Cleopa a plecat dintre noi. 

Este adevărat că nu ne-am întâlnit acolo, dar sufletele se în- 
tâlnesc în faţa Sfintei Mese din Sfântul Altar şi, în felul acesta, ne 
vom afla în comuniune cu Părintele Cleopa, iar dacă Bunul Dum- 
nezeu va îngădui, nădăjduim că ne vom întâlni şi noi cu dânsul, 
după ce vom trece la cele veşnice. . . 

în semn de respect am oprit o clipă reportofonul, pentru că 
lacrimile părintelui Gheorghe au început să coboare pe obraji, 
în glas, pe barbă... 

După o pauză în care nimeni n-a schiţat nici un gest, într-o 
tăcere plină de pioşenie, am aşteptat alte mărturii de mare 
sensibilitate. 

Noi considerăm că atât pentru noi doi, preoţii de aici, cât şi 
pentru ceilalţi clerici ai Bisericii Ortodoxe din Grecia este vala- 
bilă invitaţia pe care ne-a lăsat-o Părintele Cleopa, chiar dacă, 
atunci când vom merge la Sihăstria, Părintele Cleopa ne va ve- 
dea de deasupra, din ceruri. . . 

Cât despre Părintele Cleopa nu îndrăznesc să spun câte ce- 
va prin cuvintele noastre, pentru că el se află mereu deasupra 
cu vin telor noastre. 

Ca părinte duhovnicesc, cât şi din poziţia în care mă aflu în 
această Biserică, pot doar atât să exprim în mod profund 
recunoştinţa noastră deosebită pentru ceea ce a făcut Părintele 
Cleopa în viaţa dânsului, atât pentru via fa religioasă din 
România, cât şi pentru Ortodoxia noastră, în general. 

Părintele Cleopa a fost, este şi va fi un mare capitol pentru 
Ortodoxia noastră, cât şi un punct de referinţă în ceea ce priveş- 
te omul. Aceasta pentru că Părintele Cleopa a iubit, după iubi- 
rea pentru Bunul Dumnezeu, a iubit omul în general, şi de aceea 
persoana dânsului reprezintă o figură marcantă, deosebită, 
pentru omenire, în general. 

Am avut fericirea să-l cunosc pe Părintele Cleopa nu numai 
la mănăstirea dânsului din România, cât şi aici, la noi, în biseri- 
ca noastră şi, de asemenea, am avut fericirea să-l găzduiesc şi la 
mine, în casa mea şi consider că, în continuare, în casa mea 
există binecuvântarea dată, câştigată de trecerea Părintelui 
Cleopa prin casa mea. 

Am în biblioteca mea fotografia Părintelui Cleopa pe care 
am păstrat-o cu deosebită dragoste, după cum am, de aseme- 
nea, şi fotografia unui alt mare părinte duhovnicesc român, 
Elefterie Mihale. Pe amândouă aceste fotografii le voi păstra 
alături, ca două icoane, reprezentând două figuri ale sfinţeniei 
în Ortodoxia noastră. 

Părintele Cleopa a fost şi va rămâne pentru Ortodoxia noas- 
tră un propovăduitor al învăţăturii patristice. 

Desigur, momentul acesta este un moment de pierdere mare 
pentru Biserica Ortodoxă Română, cât şi pentru Ortodoxia 
noastră, în general, dar cred că de acolo, de unde este, Părintele 
Cleopa va continua să ne privească şi să ne sprijine. Noi vom 

continua să studiem cărţile Iui pentru a lua din ele lumină şi 
pentru a continua lucrarea noastră duhovnicească. 

Din tot sufletul ne rugăm Conducătorului Bisericii, Domnul 
nostru Iisus Hristos, să dea şi mai departe asemenea făclii de 
lumină şi sfinţenie în Biserica Ortodoxă Românească, cât şi în 
general, în Ortodoxia noastră, pentru ca să putem să ne conti- 
nuăm activitatea şi să putem îndeplini misiunea noastră în ca- 
drul Bisericii 

De asemenea, ne rugăm lui Dumnezeu ca mănăstirea carel-a 
găzduit pe Părintele Cleopa până la ultimele clipe ale acestuia, 
să o ajute Bunul Dumnezeu, începând cu stareţul Mănăstirii Si- 
hăstria, părintele Victorin 3 cât şi pe toţi ceilalţi fraţi care sunt 
acolo, să -i ajute Bunul Dumnezeu ca din rândul lor să apară, pe 
viitor, mulţi ca Părintele Cleopa. 

Cu ajutorul lui Dumnezeu şi cu harul Domn ului, mâine di- 
mineaţă, eu şi părintele Vasile Tsimuris vom £ împreună la Sfânta 
Liturghie pe care o vom oficia în memoria Părintelui Cleopa. 

în biserica goală la acea oră, am lăsat un buchet de lumâ- 
nări arzând.,, Flacăra lor dreaptă ne strecura în suflet o stare 
dureroasă... 

Picături de regret, în ochi, pe buze, pe chip... 

în uşa bisericii, părintele Gheorghe şi părintele Vasile au 
rămas cu mâinile încrucişate.. . 

Pa^ii noştri fără vlagă pe caldarâmul Pireului. Lumină din 
vorbele auzite aici, departe de ţară. 

La ceas de despărţire, rugă de cursă lungă întru pomenirea 
Părintelui Cleopa. 

Rugă şi în ELâda unde puterea paşilor Părintelui Cleopa a 
reuşit să lase o prezenţă permanentă în şi pentru frumuseţea 
lumii ortodoxe, o frumuseţe purtată peste mări şi ţări şi de acest 
mare duhovnic al neamului românesc. 

Lumânările ard şi la Atena. . . şi în Athos, la Prodromu şi la La- 
cu, dar şi în alte locuri cu mari adâncimi duhovniceşti din Grecia. 

Lumânările ard... Puterea lor, puterea rugăciunii luminea- 
ză drumul Părintelui Cleopa spre aştrii de unde ne va privi, în 
fiecare zi, în fiecare noapte, de unde ne va ocroti şi ne va îndem- 
na mereu, cât vom fi pe acest pământ, să poposim cât mai des la 
lăcaşele sfinte ale Ortodoxiei. Şi sigur, în drumurile noastre, în 

popasurile noastre, vom auzi înveşmântarea unui cunoscut şi 
drag ecou: Mânca-v-ar raiul... Mânca-v-ar raiul... Mânca-v-ar 
raiul.... 

Ecou pe care mi-aş fi dorit să-1 aud din nou, ca altădată, la 
Mănăstirea Sihăstria. 

Dar... am revenit în chilia Sfinţiei Sale şi locul era... Gol... 

La un moment dat rn-am aşezat pe un scaun, la îndemnul 
ucenicului său Iachint, şi am aşternut pe o filă dintr-un caiet 
următoarele rânduri: 

Până nu demult Părintele Cleopa ne aştepta în faţa chiliei... 
Acum ne aşteaptă peste tot, iar de undeva din ceruri ne trimite 
binecuvântare, ne trimite veşmânt de lumină, ne trimite pică- 
turi de pace duhovnicească, picături In stare să alunge neliniş- 
tea noastră. 

Vestea trecerii la cele veşnice a Părintelui Cleopa m-a găsit 
la Atena. La Radio Pireu s-a anunţat chiar în acea dimineaţa 
plecarea spre Domnul a părintelui. La câteva ore am poposit la 
Biserica Sfinţii doctori fără de arginţi Cozma şi Damian din 
Pireu. 

Acolo, cu lacrimi în ochi, părintele Gheorghemi-a vorbit de 
marile clipe ale vieţii petrecute cu Părintele Cleopa, cândi-a bi- 
necuvântat casa, la Atena. 

Atunci aveam să aflu de la un prieten CEVA ieşit din comun 
pentru noi păcătoşii de rând. Prietenul meu trebuia să traducă, 
mai bine zis, să înlesnească dialogul dintre părintele Gheorghe 
şi Părintele Cleopa, pentru că parohul grec nu ştia româneşte, 
iar Părintele Cleopa nu ştia greceşte. 

Uimit, de la primele fraze, prietenul meu s-a retras şi i-a 
lăsat singuri pentru că... deşi cei doi părinţi vorbeau în limbi 
diferite se înţelegeau aproape perfect! 

Şi aşa au stat de vorbă mai bine de o oră. Unul vorbea în 
greceşte, iar celălalt în româneşte. Comunicarea avea alt limbaj, 
numai de Dumnezeu ştiut. 

Dincolo de noi. . . 

Dincolo de cuvinte ... 

Dincolo de timp. . . 



Vocea sfântului 



Carmelia Leonte 

Cine ar vrea să pledeze pentru libertatea omului, ar trebui 
să pledeze mai întâi pentru libertatea lui Iisus. Persoana Mân- 
tuitorului este strâns legată de simbolul crucii, dar asta nu în- 
seamnă că noi avem libertatea să îl crucificăm perpetuu, prin 
păcatele noastre. 

Această idee, exprimată în diverse forme, străbate ca o lu- 
mină întreaga viaţă a Părintelui Cleopa. îndemnul său este 
spre pocăinţă, ca altădată îndemnul Sfântului Ioan Botezăto- 
rul. Aceeaşi duritate frapează în discursul monahului de la Si- 
hăstria, acelaşi îndemn la credinţă fermă, neabătută, aceeaşi 
intoleranţă faţă de întunericul păcatului, pe care o avea, în ur- 
mă cu 2000 de ani, sfântul botezător. 

Din capul locului, trebuie să spun că exemplul Arhimandri- 
tului Cleopa Ilie este la fel de viu şi pentru cei care nu l-au cu- 
noscut personal, ca mine. In ceea ce mă priveşte, Părintele Cle- 
opa este o voce: vocea sfântului. Ascultându-1 aşa cum a fost în- 
registrat pe benzi magnetice, mă uluieşte de fiecare dată prin 
timbrul inconfundabil, uşor ascuţit, cu volute înalte, acute, chiar 
stridente, menite să trezească vigilenţa în oameni, paza simţu- 
rilor, starea de trezvie. O asemenea voce, ca o notă muzicală ne- 
cunoscută, repetată obsesiv, este ea însăşi o pledoarie, un în- 
demn la viaţă. La viaţa cea adevărată. 

Părintele părea să vorbească în urma unor acumulări, atunci 
când i se cerea, dar şi atunci când nu mai putea rămâne în sin- 
gurătatea inimii. Comunicarea învăţăturii era singura cale de a 
realiza echilibrul şi viaţa veşnică. Unii oameni, vorbind, scot la 
lumină adevăruri de care ei înşişi nu sunt conştienţi. Dar 
conştiinţa vie pe care Părintele Cleopa o avea, în raport cu ade- 

vărurile pe care se simţea dator să le transmită, îi determina 
atitudinea severă şi altitudinea de exemplar monah creştin. 

Sincer vorbind, vocea lui mi se pare uneori insuportabilă, 
pentru că acutizează nişte trăiri pe care omul nu este obişnuit 
să le conştientizeze. Prin vocea lui vorbeşte firea omului, gata 
oricând să se salveze sau să se piardă. O asemenea voce atrage 
atenţia asupra pericolului iminent pe care omul trebuie să îl 
înfrunte în fiecare clipă şi pe care nu îl poate învinge decât cu 
ajutorul lui Dumnezeu. Discursul Părintelui Cleopa este un 
răspuns la întrebările noastre, este un ogor semănat cu dragos- 
te şi înţelepciune, spre desăvârşirea ascultătorilor. Nu există în- 
tristare în despărţire, pentru că absenţa unui asemenea om este 
la fel de puternică precum prezenţa. Faptul acesta e mărturisit 
de posteritatea veşnic vie, de faptul că oameni care nu l-au cu- 
noscut, îl urmează, de audiţiile pe care ni le furnizează Radio 
TRINITAS, de cărţile cu şi despre Părintele Cleopa. 

A vorbi fără un dram de ipocrizie este un lucru rar în lumea 
zilelor noastre. Cu atât mai mult, Părintele Cleopa rămâne un 
reper de onestitate şi înţelepciune, rămâne omul care nu a sfă- 
tuit pe nimeni să facă un lucru înainte ca el însuşi să îl facă. Cei 
care stabilesc legile, de multe ori sunt primii care le încalcă; cei 
care îndeamnă la austeritate, de multe ori sunt primii care se 
ghiftuiesc pe ascuns. Şi apoi privesc cu dispreţ la lumea cea la- 
comă. Există o vinovăţie în toate. Numai în vocea sfântului nu 
există. Părintele Cleopa se numără printre cei care au ajuns la 
un asemenea grad de smerenie şi duhovnicie, încât au depăşit 
orice vină. 

Casa în care locuim ne apără de rău: de frig, de ploaie, de 
vânt prea puternic. Vocea Părintelui Cleopa este casa noastră, 
în care ne permite să locuim. Aşa cum un cântec e valoros chiar 
dacă nu îi ascultăm cuvintele, vocea arhimandritului este impe- 
rativă, călăuzitoare, chiar şi atunci când nu sesizăm profunzi- 
mea adevărurilor pe care le transmite, pentru că s-a impregnat 
de acestea. Este ca un îndemn la lupta cu sine, pentru depăşirea 
patimilor, şi este, în primul rând, o eliberare de teamă. Când 
Părintele Cleopa spune; „Moartea, moartea, moartea, moartea...", 
aşa cum l-am auzit, înţelegem dintr-o dată că moartea nu este 

un sfârşit, ci o iniţiere. înţelegem că teama de moarte are în sine 
ceva pozitiv, coercitiv, şi nu trebuie să ne mai fie teamă de... 
teamă. Ci să ne asumăm viaţa şi moartea, în întregul lor, aşa 
cum părintele şi le-a asumat. De acolo, de dincolo, el ne încura- 
jează şi ne învaţă. Avem întotdeauna un adevăr de înţeles, 
alături de Părintele Cleopa Ilie. 



Viaţa, faptele, biruinţele şi îndemnurile 
Părintelui Ilie Cleopa* 

Sergiu David 
Pr. Cleopa - pictor de icoane 

După ce a deprins desenul şi pictura cu acuarelele, Părintele 
Cleopa a început să folosească vopselele. Stareţul mănăstirii 1-a 
întrebat într-o zi: 

— Ce preţ are icoana aceasta? 

— Nu are preţ! 

— Pe aceea s-o ţii la preţ, căci este frumoasă. 

Când a văzut el că trebuie să se tocmească cu oamenii şi să 
mânuie banii, s-a temut mult să nu fie biruit de mândrie şi de 
iubirea de argint. S-a întors la oile sale dragi, fiind scăpat de 
două păcate mari: preţuirea de sine şi atracţia banilor. 

Suferinţele trupeşti ale Părintelui Cleopa 

Organismul său a fost rezistent până după împlinirea vâr- 
stei de 70 de ani. Atunci a început să se simtă tot mai obosit jşi 
suferind. Perioada petrecută în munţi i-a marcat trupul. In 
1985 a fost operat de două ori de dublă hernie. Apoi a mai avut 
două operaţii la rinichi şi la faţă din cauza unei infecţii dentare. 
Durerile mari de pe parcursul anului 1998 prevesteau sfârşitul 
lui apropiat. Chiar Părintele zicea adesea: „Mă aşteaptă fraţii 
mei şi mă pregătesc să merg la ei!" 

Pelerinaje la locurile sfinte 

în 1974 Părintele Cleopa a mers la Ierusalim, unde s-a în- 
chinat la Mormântul Domnului. Apoi a mers pe Muntele Sion şi 

'Extras din ziarul „Naţiunea", anul XII, nr. 94, 2001, p. 8. 

la mormântul prorocului David. După atâtea necazuri, această 
călătorie a fost una din marile bucurii ale Părintelui Cleopa. 

După trei ani, în septembrie 1977, urmează o călătorie în 
Grecia. Aici este vizitat Muntele Athos, unde se află 20 de mă- 
năstiri mari, peste 15 schituri, aproape 200 de chilii mici şi mari 
şi unde trăiesc peste 1500 de călugări greci, sârbi, ruşi, români 
şi bulgari. 



Iubirea - temelia teologică a misiunii* 

Părintele Cleopa văzut prin ochii unui părinte anglican - 



Rev. Prof. Nicholas Stebbing Ph. D., 
de la „Colegiul învierii", Mirfield - Marea Britanie 

Părintele Profesor Nicholas Stebbing este monah al „Mă- 
năstirii învierii" din Mirfield, West Yorkshire, Marea Britanie. 
în acelaşi timp, este şi profesor la „Colegiul învierii" din cadrul 
Universităţii Leeds şi teolog cunoscut în Biserica Angliei. Una 
dintre marile sale pasiuni este spiritualitatea monastică româ- 
nească, Părintele Nicholas fiind un bun vorbitor de limbă româ- 
nă şi autorul cărţii Spiritual Fatherhood in the Romanian Or- 
thodox Church (Paternitatea spirituală in Biserica Ortodoxă Ro- 
mână) 1 , susţinută ca teză de doctorat la Universitatea din Leeds. 
în această lucrare, Părintele Nicholas Stebbing analizează teo- 
logic bogăţia de valori spirituale ale vieţii monastice româneşti 
şi ortodoxe. Lucrarea este focalizată pe personalitatea Părin- 
telui Cleopa Ilie ca punct de convergenţă spirituală între vocaţia 
misionară a călugărului şi dorul lui de singurătate şi de Cer. 

L-am invitat la un dialog despre valorile monastice ortodoxe 
şi, în special, despre paternitatea duhovnicească a Părintelui 
Cleopa. 

- Părinte Profesor Nicholas, de ce Părintele Cleopa? 

- Părintele Cleopa e pur şi simplu una dintre persoanele 
cele mai cunoscute din România. Toţi vorbeau despre el şi voiau 
să-1 vadă. Cred că Părintele Cleopa reprezintă într-un mod cul- 



" Interviu realizat şi tradus de Drd. Ioan Istrati, „Candela Moldovei", 
anul XI, decembrie 2002, nr. 12, pp. 10-11, 

1 Cartea Spiritual Fatherhood in the Romanian Orthodox Church a apărut în 
anul 2002 la Editura „Cistercian Publication" din Michigan, Statele Unite [şi în 
anul 2005 la Editura Deisis, Sibiu]. 

minant căutarea sfinţeniei; ceea ce m-a uimit în spiritualitatea 
lui monastică este ceea ce părea a fi spiritualitatea Bisericii Ro- 
mâne ca întreg. In Occident, există o divizare a monasticului de 
non-monastic. Spiritualitatea Părintelui Cleopa am văzut-o ca pe 
o spiritualitate monastică cu care fiecare putea să se identifice. 

- Cum se întâlnesc stricteţea Părintelui Cleopa cu liberalis- 
mul lumii occidentale, adânca sa ascultare faţa de Părinţi şi 
Tradiţie cu noile căutări ale unei lumi secularizate? 

- Din fericire, în România, societatea nu a fost secularizată 
în măsura celei de aici; în România există o identitate de expe- 
rienţă între majoritatea ortodocşilor şi lumea monastică. Pe de 
altă parte, în Occident, spiritualitatea a devenit profesionaliza- 
tă, fiind un apanaj al clericilor şi călugărilor. Aceasta a fâcut ca 
ea să devină o realitate foarte complicată pentru credincioşi şi 
aproape imposibil de atins. Ceea ce mă surprinde, în România, 
este că unul dintre cei mai sfinţi oameni - Părintele Cleopa - fo- 
loseşte aceleaşi căi de spiritualitate ca orice creştin obişnuit; 
posteşte mai mult, mai multe metanii, rugăciunea lui Iisus, re- 
guli de o mare simplitate, dar şi profunzime şi accesibilitate. 

- Jn Biserica Ortodoxă, sfinţii nu sunt declaraţi de Biserică, 
ci recunoscuţi ca sfinţi în conştiinţa Bisericii, ca aleşi şi declaraţi 
de Dumnezeu. Nu există, ca în Biserica Bomano-Catolică, o su- 
mă de reguli de atestare şi omologare a sfinţeniei şi un mini- 
mum de minuni săvârşite de sfânt. Există o cale firească de re- 
cunoaştere a sfinţeniei şi aceasta e conştiinţa Bisericii în Duhul 
Sfânt. Aceasta arată şi firescul dumnezeiesc al vieţii lor terestre 
şi veşnice: nu stigmatele sau apariţiile excepţionale, ci faptul că 
Biserica simte lăuntric valoarea şi puterea rugăciunii lor către 
Hristos. Poporul român, deci, simte în conştiinţa sa prezenţa şi 
rugăciunea Părintelui Cleopa. Cum se manifestă sfinţenia şi 
care este recunoaşterea ei în Biserica Angliei? 

- Sfinţenia într-o persoană e o realitate care mă fascinează 
de ceva vreme. Noi avem oameni sfinţi în Biserica Angliei, dar 
aceştia sunt necunoscuţi de obicei. In Ortodoxia românească, 
sfinţenia e calea pe care oamenii o aleg şi o recunosc. Cu toate 
acestea, nu oamenii declară un om sfânt. Părintele Cleopa şi 
oamenii care îi simt rugăciunile sunt un fenomen împreună. în 

Occident oamenii nu aşteaptă aşa ceva, nu caută sfinţenia şi de 
aceea potenţialul sfinţeniei în Biserica Angliei nu e realizat 
îndeajuns. Cred că, în vest, creştinii care atrag atenţia fac parte 
mai ales din curentele evanghelice şi mii de oameni merg la ei 
(cum este, spre exemplu, Billy Graham). Biserica Angliei şi 
Biserica Romano-Catolicâ au reţineri faţă de acest fel de „per- 
sonaj şi pe bună dreptate. De fapt, prin aceştia pierdem posibi- 
litatea de a câştiga sfinţenia. 

- Da, într-adevăr, există mişcări foarte populare, aşa-zis 
creştine, cum sunt cele ale luiReinhard Bonke sau BennyHinn, 
care speculează nevoia oamenilor de confort spiritual şi super- 
stiţie sau stimulează căutarea oamenilor de excepţional şi de 
minuni fără un urcuş spiritual pe măsură. Părintele Cleopa era 
foarte aproape de oameni şi foarte popular, dar, in acelaşi timp, 
era ancorat firesc în pământul roditor al Tradiţiei şi Bisericii. 
Părintele Cleopa este o sinteză a evenimentului sfinţeniei cu 
Tradiţia Bisericii sfinte. 

- De fapt, marca sfinţeniei - în Răsărit, ca şi în Apus - nu e 
de a aduna mulţimi de oameni, ci e în smerenie (Părintele Ni- 
cholas foloseşte termenul românesc, n.n.). Spun „smerenie" pen- 
tru că termenul corelativ britanic „humility" (umilinţă) a primit 
unele tonalităţi greşite în înţelegere. 

- Părintele Cleopa era plin de un entuziasm sfinţit, de o 
copilărie a spiritului care ne aminteşte de cuvântul Mântuitoru- 
lui: JDe nu vă veţi întoarce şi veţi S ca pruncii, nu veţi intra în îm- 
părăţia lui Dumnezeu" (ML 18, 3). Cum credeţi că ar reacţiona o 
societate ca cea britanică în faţa unei asemenea personalităţi? 

- Cred că credinciosul occidental s-ar putea întoarce la înţe- 
legerea sfinţeniei. Părintele Cleopa nu a predicat sau scris ceva 
absolut nou şi de la sine, ci aceleaşi lucruri ca alţi Sfinţi Părinţi, 
spre exemplu Sfântul Ioan Scărarul. Cu toate acestea, învăţătu- 
ra unică a Tradiţiei a fost filtrată prin experienţa sa de viaţă. 
Părintele Cleopa a scris predici de mare valoare, îmbogăţite 
prin metafore care reflectă bogăţia sa spirituală, dar care nu 
trebuie înţelese ca noutate absolută, ci ca o adâncă trăire a Tra- 
diţiei, Această experienţă ţine de calitatea sfinţeniei şi, când oa- 
menii din Occident o întâlnesc, o recunosc şi o doresc şi sunt a- 

traşi de ea. Trebuie să îi convingem să o caute şi să o primească 
atunci când o întâlnesc. 

- Care este istoria relaţiilor dumneavoastră cu România? 

- Am vizitat România de zece ori până acum. Prima dată am 
fost în 1990, Am vizitat mănăstiri, parohii, prieteni, am fost, în 
general, în mai toate colţurile României, mai puţin în sud-est. 
Am iubit mănăstirile şi ospitalitatea prietenilor mei români şi 
am fost uimit de deschiderea şi viaţa bisericilor de parohie. Sunt 
fascinat de faptul că în România aveţi o societate premodernă 
care începe să interacţioneze cu o lume postmodernă. Acest lu- 
cru ar putea să fie distructiv, dar în acelaşi timp ar putea în- 
semna puterea unită a amândurora (lumea premodernă şi cea 
postmodernă, n.n.), din care ambele arii să se hrănească reciproc. 

- Impărtăşiţi-ne un moment unic, decisiv, ceva special, care 
v-a marcat în viaţa sau scrierile Părintelui Cleopa. 

- L-am întâlnit doar pentru câteva minute. Am simţit în el 
ceva ca o uriaşă fântână de iubire, dar care era profund atinsă 
de durerile lumii. Am simţit că el era o picătură de transparen- 
ţă în vălul eternităţii, punct prin care cineva poate experia pe 
Dumne2eu. 

- Vă mulţumim mult pentru aceste cuvinte. 



Cuvântătorul de Dumnezeu, Ilie Cleopa* 



Valeriu Dăescu 

Prin cuvântul ziditor, punând har peste har în vatra spiritu- 
ală de la Sihăstria, prin lumina cărţilor izvodite în liniştea de la 
„Prisacă" şi prin lucrarea în lume a ucenicilor săi - monahi, pre- 
oţi, ierarhi şi mari cete de mireni - awa Cleopa Ilie a generat, în 
ultima jumătate a secolului XX, un curent de reînnoire a vieţii 
duhovniceşti în mănăstirile, parohiile şi casele credincioşilor. 

Sub acoperământul din faţa chiliei iscusitului duhovnic po- 
poseau, în grupuri mari, oameni simpli sau învăţaţi, vârstnici şi 
tineri, împovăraţi de necazurile lumii, de tulburările cugetului, 
însetaţi fiind de adevăr şi dreaptă judecată, căutând îmbărbă- 
tare şi bună călăuzire. Pe toţi îi întâmpina cu smerenie: „Ce aţi 
venit la un hârb legat cu sârmă, la un moşneag, la un cioban, la 
un putregai?" Pe toţi îi asculta, tuturor le deschidea inima spre 
limpede mărturisire. Problemele comune le discuta public, pe 
cele de taină le lăsa pentru scaunul de spovadă şi toţi coborau 
de la mănăstire cu îndestulă merinde duhovnicească, cu balsam 
pentru rănile sufletului, cu întărită credinţă şi, mai ales, cu do- 
rul de viaţă nouă şi sfântă. 

învăţăturile de la Sihăstria sunt purtate în lume de cugetul 
celor ce s-au împărtăşit din cuvintele marelui duhovnic şi au 
rămas, pentru generaţiile viitoare, între copertele unor cărţi de 
mare preţ: Călăuză în credinţa ortodoxă. Valoarea sufletului, 
Lumina şi faptele credinţei. Urcuş spre înviere, Despre vise şi 
vedenii, Predici la Praznicele împărăteşti şi Predici la Dumini- 
cile de peste an. 

Din îndemnul I.P.S. Daniel, Mitropolitul Moldovei şi Buco- 
vinei, ucenic şi el al Părintelui Cleopa, am zăbovit o vreme, în pri- 



* Extras din „Radio România: Revista programelor de Radio", nr. 354, 1-7 
decembrie 2003, p. 16. 

măvara anului 1993, în „livada duhovnicească" de la Sihăstria. 
Când am primit încuviinţarea să păşesc în camera părintelui, 
candela nopţii ardea încă, adâncind umbrele dintre zidurile ce 
arătau ca un adevărat iconostas. M-a cercetat câteva clipe, căci 
îl surprinsese faptul că adusesem în faţa sa „şarpele ispitei" - 
microfonul aparatului de înregistrat - şi, pornind de la acest 
amănunt, octogenarul stareţ avea să -mi vorbească despre încer- 
cările şi ispitele lumii, spunând că „sufletul este cea mai mare 
valoare a omului, căci ce va avea omul dacă îşi va pierde sufle- 
tul?". Mi-au rămas în cuget îndemnul şi încurajarea: „împacă-te, 
omule, cu sufletul şi vei împăca cerul cu pământul! Omul se poate 
mântui şi în lume, şi în mănăstire, şi în oraş, şi la sat, şi în pădure. 
Dar trebuie să avem către Dumnezeu inimă de fiu, către aproa- 
pele inimă de mamă, către noi înşine inimă de judecător". Spu- 
nea despre sine: „Am îmbătrânit în rele! Ce sfaturi să mai dau? 
întotdeauna mi-am rănit ştiinţa gândului, învăţând pe alţii cele 
ce eu n-am lucrat. Ce sfaturi să dau eu, un călugăr simplu, 
necărturar? Eu am fost la părinţii mei păstor de oi din copilărie. 
Şi după ce am venit la Sfânta Mănăstire Sihăstria, tot la oi am 
fost dat de ascultare, mai bine de zece ani. în vara anului 1942, 
fiind la tunsul oilor, au venit părinţii din obşte şi m-au luat să 
port grijă mănăstirii, căci arsese cu un an în urmă, iar stareţul 
era bătrân şi foarte bolnav". 

A scos de sub pocladă toiagul şi opincile de cioban, arătând 
că acelea sunt „diplomele" pe care le-a înfăţişat şi învăţaţilor de 
la Ierusalim şi Muntele Athos, care se interesau de izvoarele 
ştiinţei sale. 

Ilie Cleopa se născuse în aprilie 1912, în comuna Suliţa din 
judeţul Botoşani, într-o familie cu zece copii, cinci dintre aceştia 
luând de timpuriu calea mănăstirii. La 17 ani, Ilie Cleopa intra 
în obştea Mănăstirii Sihăstria; la 30 de am devenea stareţ, 
după doi ani era hirotonit diacon, apoi preot. în anii de negură 
ai prigoanei împotriva Bisericii, Ilie Cleopa şi-a găsit, în trei 
rânduri, adăpost în pădurile din Munţii Rarăului, hrânindu-se 
cu hribi şi poame uscate, biruind gerurile iernii cu dogoarea 
rugăciunii. 

După zece ani de pustnicie, în 1964, se întoarce la Sihăstria, 
pentru a-şi împlini vocaţia sa de duhovnic şi sfetnic. Din obştea 
de aici va pleca în marea călătorie spre cer la începutul lui 

decembrie 1998. Spunea adesea cuvântătorul de Dumnezeu de 
la Sihăstria că cea mai mare pagubă este să uite omul de moar- 
te. „Cum i se şterge omului din cuget frica morţii* îndată moare 
prin păcat". 

După mărturia Părintelui Arhimandrit Victorin, stareţul de 
azi al Mănăstirii Sihăstria, în ziua de 1 decembrie, după -amia- 
ză, Părintele Cleopa a cerut ucenicului să-i citească Acatistul 
Mântuitorului, apoi i-a zis: „Citeşte-mi şi rugăciunile dimineţii!". 
Ucenicul i-a răspuns: „Părinte Cleopa,. acum este ora de Vecer- 
nie, mâine dimineaţă le vom citi!" Bătrânul, ca înainte văzător 
ce era, i-a şoptit: „Acum să-mi citeşti rugăciunile dimineţii, căci 
mă duc la fraţii mei!" Părintele Cleopa ştia că va pleca la Dom- 
nul după miezul nopţii şi voia să-şi împlinească rânduiala pen- 
tru dimineaţa pe care n-o va mai trăi însă, aici, pe pământ... 



In memoriam: Părintele Cleopa şi Părintele Porfirie* 



Ioana Moidovan 

Fiii duhovniceşti sunt aceia care fac cunoscută, în cele mai 
multe cazuri, lucrarea părinţilor lor spirituali. Uneori, dacă e 
vorba de părinţi cu adevărat harismatici, pilda vieţii lor va 
transforma multe suflete, descoperindu-le taina mântuirii. De 
asemenea, persoanele marcate de astfel de întâlniri cu Bătrâni 
minunaţi, vor purta mereu în inimile lor flacăra râvnei către 
Hristos. Unii, rânduiţi anume prin iconomie divină, vor dez- 
vălui întâmplări din vieţile acestor cuvioşi spre a fi întărire tu- 
turor celor care se ostenesc în agonisirea merindelor veşnice. 

Bunul Dumnezeu a rânduit, atât pentru pământul nostru 
românesc, cât şi pentru cel elinesc, două personalităţi duhovni- 
ceşti care să lumineze întunecimile zbucimate ale acestui ultim 
veac din al doilea mileniu de creştinism: Părintele Cleopa Ilie 
(10 aprilie 1912-2 decembrie 1998) şi Părintele Porfirie Bai- 
raktaris (7 februarie 1906 — 2 decembrie 1991). Deloc întâmplă- 
tor, amândoi au trecut întru bucuria sfinţilor în aceeaşi zi a anu- 
lui, prin aceasta putând înţelege, deşi adâncimile cugetărilor 
divine sunt de nepătruns cu mintea noastră îngustă, că ade- 
văraţii duhovnici, deoarece se află într-o strânsă comuniune cu 
Dumnezeu, intră într-o tainică legătură unii cu alţii. 

Părintele Cleopa a reprezentat un far călăuzitor, nu numai 
pentru universul monahal, ci şi pentru cel mirenesc, căci Sihăs- 
tria lui a transformat-o în cetate duhovnicească, unde un convoi 
incomensurabil de pelerini a venit să se hrănească din dulceaţa 
cuvântului patristic. Om al rugăciunii, al propovăduirii, al mi- 
siunii departe de lume, dar pentru lume. Părintele Cleopa a 
format o adevărată şcoală filocalică - rodnică încununare a 



" Extras din revista „Renaşterea", supliment „Filocalia", Cluj, voi. X, 
nr. 12, 1999. 

lucrării de taină mai înainte începută de povâţuitorul său du- 
hovnicesc, Ieroschimonahul Paisie Olaru (t 1990). 

La celălalt pol al Balcanilor, în inima Greciei, la Atena, Pă- 
rintele Porfirie a ieşit la lucrare în maxima proximitate de con- 
vulsiile lumii contemporane. Domnul i-a dăruit încă din tinere- 
ţe multe daruri, prin care a adus multă alinare sufletelor şi tru- 
purilor. A fost înzestrat mai cu seamă cu darul înainte-vederii, 
căci s-a făcut vas ales al Duhului Sfânt prin care Dumnezeu a 
făcut multe minuni. De asemenea, avea darul blândeţii, al 
privegherii, al tămăduirii, al „înţelegerii" limbilor străine (glo- 
solalia)... Peste toate acestea străjuia discernământul, ca cel 
mai de preţ dar (după cum arată Sfântul Antonie cel Mare) 
împotriva înşelării. Părintele Porfirie învăţa că „din ascultare 
se naşte smerenia, iar din smerenie, discernământul". Părintele 
Porfirie nu a învăţat prin cuvinte, ci mai ales a reflectat 
prezenţa lui Hristos prin propriul exemplu. în istoria seculară a 
Bisericii noastre, puţini sunt sfinţii care au avut atât de multe şi 
însemnate daruri ca acelea ce împodobeau personalitatea 
Părintelui Porfirie. 

„între noi nu e nici o distanţă!" Acesta este cuvântul mângâ- 
ietor pe care ni-1 spun cetele sfinţilor contemporani nouă, „oste- 
niţi şi împovăraţi", oamenilor singuri, oamenilor ce suferă şi 
plâng, care nu au a le dărui decât lacrimile. Sfinţii trăiesc! Ei 
sunt lângă noi, sunt prietenii noştri ce ne întind mâna. Vom şti 
oare să le răspundem? 



O lumină care mi moare: Părintele Cleopa* 



George Bogatu 

La Dunărea de Jos s-a creat deja un cult pentru Părintele 
Cleopa. La chilia lui, la epitrahilul lui, ascultând cuvântul lui, în 
orice grup de pelerini găseai un brăilean sau un gălăţean. După 
un an de când părintele a trecut dincolo, acolo unde stăpâneşte 
Iubirea, chipul $i cuvintele sale sunt vii! In şi prin noi, cei care îi 
ducem dorul. Dunărea de Jos a ştiut să se bucure ca la Pateric în 
lacrimă de „veşnică pomenire", la mormântul Părintelui Cleopa: 
sâmbătă, 5 decembrie a. c. (1999, n.n.), P.S. Casian Crăciun, însoţit 
de P.Cuv. Protos. Danii! Oltean, exarh al mănăstirilor, s-a rugat 
alături de LP.S. Mitropolit Daniel al Moldovei şi Bucovinei, cu 
cuvânt de parastas şi cu lumină de făclie. Am fost toţi, noi cei de la 
Dunărea de Jos! Şi acolo, la Părintele Cleopa „acasă", simţim că 
am fost, cu dorul, până la „poarta raiului". 

Părinte Cleopa, roagă-te lui Dumnezeu pentru noi! 

(L.P.) 

La mormântul Părintelui Cleopa am întâlnit un călugăr bă- 
trân. Aproape orb, care se ruga în genunchi. L-am ajutat să se 
ridice şi, pe drumul către mănăstire, a început să-mi povesteas- 
că: „Părintele Cleopa a fost o lumină care nu moare; arhierei şi 
patriarhi îngenuncheau în faţa lui!... Smerenia ne înalţă, iar 
mândria ne coboară - asta-i lecţia de smerenie pe care am luat-o 
de la părintele. De flecare dată când i se cerea sfatul, spunea 
despre dânsul că este un păcătos şi un nevrednic... Părintele şi-a 
dat obştescul sfârşit de câteva luni, dar sufletul lui este aici, în 
mănăstire. Se uită la noi şi se roagă pentru iertarea păcatelor 
noastre şi ale lumii. 

Eu sunt călugăr în această sfântă mănăstire de vreo 50 de 
ani, dar să ştii că anii nu se numără... Aici am fost călugărit, 

'Extras din revista „Călăuză ortodoxă", voi. X, 1999, nr. 133-134, p. 26. 

aici am jurat credinţă lui Dumnezeu. Călugăria am învăţat-o de 
la Părintele Cleopa. El ne-a fost baci la toţi. Acum nu mai sunt 
în putere, că nu mă lasă bătrâneţile să mai muncesc pentru 
obşte. Aproape că nu mai văd deloc, de mic am avut ca o perdea 
pe ochi şi de asta nu am nici şcoală. Dar ştiu cărţile sfinte, mi-au 
citit părinţi: din mănăstire. Cele mai multe învăţături le-am 
citit însă în viaţa Părintelui Cleopa, în vorba lui, în rugăciunea 
lui pentru toţi. Acum numai mă rog la Dumnezeu pentru ier- 
tarea păcatelor. Te văd tânăr, ţii post? Să ştii că trebuie să ţii 
post în fiecare luni, în fiecare miercuri, pentru că într-c mier- 
curi a fost vândut Iisus; şi în fiecare vineri, pentru că vinerea a 
fost răstignit, pentru a învia spre mântuirea noastră, a păcăto- 
şilor. Să nu uiţi asta şi să posteşti! Să te ajute Dumnezeu!". 

— Cum vă numiţi, părinte? 

— Sunt Dionisie păcătosul. 

— Câţi ani aveţi? 

— 89 de ani. L-am găsit pe Dumnezeu aici şi n-am fost 
niciodată singur. Dumnezeu este lângă noi tot timpul, trebuie 
numai să-L strigăm din tot sufletul. .. El ne aude şi ne vede, ştie 
ce gândim şi ce simţim. Trebuie doar să ne ridicăm privirea sus 
şi să-I întindem mâna, pentru că El are întotdeauna mâna în- 
tinsă spre noi. Eu asta cred că a fost Părintele Cleopa: o mână 
dumnezeiască întinsă neamului românesc şi Bisericii noastre". 

M-au încântat duhovniceşte cuvintele bătrânului părinte. 
Cel mai mult mi-a plăcut vorba lui, asemenea unui râu de mun- 
te: când domol, când adânc, când năvalnic, dar sigur şi puternic. 
Am avut chiar senzaţia că eram în faţa Părintelui Cleopa. Parcă 
îmi vorbea el, parcă mă sfătuia el. Şi m-am luminat la suflet, 
acolo, în cimitir, şi am dat dreptate bătrânului: Părintele Cleo- 
pa este o lumină care nu moare. 



Pe patul Părintelui Cleopa* 



Dan Siminiuc 



Zăpada se aştemea de două luni pe mormântul Părintelui 
Cleopa, când, obosit de drum, dar plin de speranţă, am intrat pe 
poarta Mănăstirii Sihăstria. Veneam să-mi mărturisesc păca- 
tele la Părintele Serapion şi să găsesc odihnă sufletească în 
sfintele slujbe de aici. 

De mai bine de 12 ani aveam inexplicabile stări febrile. Ceva 
mă ardea în spate, in zona plămânilor; când arsurile acestea se 
deplasau, nu-mi mai găseam locul. Puteam să petrec astfel 2-3 
ceasuri sau 2-3 zilt. Luat de viaţa de zi cu zi, nu-mi găsisem 
timp să merg la medic, deşi îmi doream foarte mult să scap de 
aceste stări. 

Am rămas ca oaspete la Sihăstria cam patru zile. într-una 
din zile, mai precis pe 2 februarie 1999, eram cu ucenicul Părin- 
telui Cleopa, Iachint Ioniţă, în chilia marelui duhovnic mutat 
dintre noi. De părintele Ioniţă mă lega o prietenie frumoasă, 
încă de pe vremea când, elev de liceu fiind, petrecusem o 
vacanţă întreagă în mănăstire. Muncisem împreună la trapeză 
sau la fân, ne uniserăm glasurile dând răspunsurile la strană, 
la slujbele de noapte. Acum îmi arăta cu drag chilia celui care-i 
fusese părinte duhovnicesc, povestindu-mi crâmpeie din viaţa 
de pustie a acestuia şi arâtându-mi obiectele care îl însoţiseră 
în pribegia poruncită de securişti. 

La un moment dat, părintele Ioniţă a trebuit să părăsească 
chilia, chemat de ascultarea lui de călugăr. Eu am rămas des- 
tulă vreme singur în chilia Părintelui Cleopa, Am avut privile- 
giul şi bucuria de a citi Paraclisul Maicii Domnului de pe chiar 
cartea de rugăciuni folosită de părinte în anii de pribegie prin 
păduri. Apoi, pentru că ştiam din Patericul Românesc şi din alte 



' Extras din ziarul „Formula AS", anul XII, nr. 504, februarie 2004. 

paterice sau vieţi de sfinţi că mulţi oameni s-au vindecat de 
neputinţe şi boli, aşezându-se pe lespedea sau culcuşul sfinţilor 
sihastri sau părinţi, cu rugăciune la Dumnezeu şi cu credinţă, 
m-am aşezat şi eu pe patul vegheat de candele şi icoane al Pă- 
rintelui Cleopa. Acolo era cojocul purtat ani de-a rândul de cel 
care singur se numea, din smerenie, „moş putregai". 

M-am rugat lui Dumnezeu, Maicii Domnului şi Părintelui 
Cleopa să scap de chinul arsurilor din spate. De atunci, din 
chiar acel moment şi până astăzi, senzaţia aceea de foc interior 
care îmi măcina plămânii nu a mai revenit. Sunt convins că s-a 
petrecut o minune. Nu pentru vrednicia mea - departe de mine 
gândul - ci pentru dragostea de oameni a celui care aşa de fru- 
mos ne spunea: „Mânca-v-ar Raiul să vă mănânce" şi care a gă- 
sit ascultare la Domnul. 

Până acum n-am povestit nimănui întâmplarea, tocmai pen- 
tru a nu se crede că vreau să pledez pentru sfinţenia Părintelui 
Cleopa. Dar în urmă cu câteva săptămâni, în cercul meu de pri- 
eteni şi cunoştinţe, am întâlnit o femeie care fusese oarbă şi care 
începuse să vadă după ce se rugase cu lacrimi în cimitirul din 
Sihăstria, la crucea Părintelui Cleopa. 

Şi-atunci mi-am spus că poate e nevoie de astfel de mărturii. 
Cu cât mai multe, cu atât mai bine. Aşa am ajuns să vă povestesc 
minunea vindecării mele, petrecută în chilia Părintelui Cleopa, 
pe vremea când peste mormântul lui ningea abia de două luni. 
Şi parcă peste întreaga Sihăstrie plutea urarea lui, iradiind 
dragoste; „Mânca-v-ar Raiul să vă mănânce!" Fie ca ea să se îm- 
plinească pentru noi toţi. 



Ultima pildă a Părintelui Cleopa* 



Mircea Platon 

Miercuri, 2 decembrie 1998, la ceasurile două după miezul 
nopţii, Părintele Cleopa a murit. în toiul întunericului, pentru 
el, lucit-a cu putere aurora vieţii veşnice. 

Sâmbătă, 5 decembrie 1998, în plină zi, Cuviosul Cleopa a 
săvârşit prima minune. Chiar la înmormântarea sa, cu mulţi ar- 
hierei, preoţi şi credincioşi. 

Dacă moartea-i s-a petrecut doar la lumina stelelor şi-a can- 
delei, în taină-, e pentru că ea reprezintă cea din urmă, suprema 
smerenie a îmbunătăţitului awă. S-a micşorat pe sine până la 
extincţie pentru a se împreuna cu Hristos, pentru a se îmbăia în 
undele înmiresmate ale Harului. 

Dar s-a micşorat pe sine până la extincţie şi fiindcă ne-a iu- 
bit. Moartea sa nu este altceva decât exaltarea supremă a omu- 
lui ca Sfânt, e o covârşitoare dovadă de generozitate. Atât de 
mulţi îi căutau sprijinul, încât Părintele Cleopa trebuia să moa- 
ră pe pământ, să scape de trup, pentru ca, odată înviat în Ce- 
ruri, să poată avea grijă de noi toţi. Să fie al tuturor. 

Ceea ce Părintelui Cleopa îi era imposibil în viaţă fiind, da- 
torită restricţiilor biologice inerente naturii umane căzute, îi stă 
în putinţă acum Cuviosului Cleopa. Nu va mai trebui însă, pen- 
tru a ajunge la el, să străbatem şosele asfaltate sau sălbatice 
cărări forestiere, ci potecile line ale rugăciunii. 

Poate că acesta e tâlcul morţii awei Cleopa: să ne înveţe 
adevăratul drum către Cer, drum care nu e din piatră, ci din duh. 
Murind, priceputul duhovnic ne-a dat un ultim canon: ne-a obli- 
gat să-1 dibuim prin Rai cu ochii rugăciunii şi să-1 strângem la 
piept doar cu braţele sufletului. Stingerea sa nu e decât o ultimă 
pedagogie, o „stratagemă" de „Bătrân versat în ale Patericului". 



'Extras din revista „Candela Moldovei", anul VII, nr. 11-12, 1998, p. 11. 

Şi nevinovata viclenie i-a reuşit, căci din trupul acoperit de 
ţărână al lui Cleopa a răsărit miracolul. La doar câteva zile du- 
pă ce-au „sărbătorit" în dezbinare şi plictis Ziua Naţională» ro- 
mânii s-au unit în rugăciune şi curăţie sufletească la moartea 
unui bătrân pustnic. Au înălţat, din nou, românii frunte curată 
către cer. 

Dar la temelia acestui elan a stat virtutea unui monah care, 
din stirpea sfătoşilor schimnici moldavi fiind, te făcea să nu o 
admiri, ci să o iubeşti transfigurată în sfinţenie. 

Acestea sunt, cred, ultima pildă a bunului Awă şi prima mi- 
nune a unui nou Sfânt. 






Grădina cu sfinţi* 



Monica Dumitrescu 



Nici un cimitir nu este atât de frumos ca ce! al Sihăstriei. 
Aici te cuprinde liniştea şi pacea. Acest loc nu are nimic sinistru. 
Crucile părinţilor care au vieţuit în mănăstire sunt rânduite 
una după alta, formând, parcă, o armată. Armata lui Hristos. 
Deşi iarnă, credincioşii vin şi petrec ore în şir în cimitirul Si- 
hăstriei. Aprind lumânări şi candelele de la mormintele mona- 
hilor, se roagă, vorbesc cu cei care ar putea mijloci la Domnul, 
în jurul mormântului Părintelui Cleopa oamenii se strâng cior- 
chine. S-a format deja un ritual. Lumea se închină şi sărută 
crucea de la căpătâiul celui care le-a fost duhovnic şi îndrumă- 
tor. Alţii se aşază pe bordura de marmură care înconjoară 
mormântul şi vorbesc cu Părintele Cleopa. Printre lacrimi, oa- 
menii continuă să îl roage pe părinte să mijlocească pentru ei la 
Domnul. Unii vin şi cer vindecare de boli trupeşti, alţii doresc să 
scape de patimi, sărăcie, şomaj sau, deznădejde. Fiecare vine la 
părintele pentru a găsi alinare. „Plec tare liniştită de la 
mormânt. Ştiu că Părintele Cleopa mă aude. Că se roagă pentru 
mine. Deşi nu îl mai aud, ca atunci când era în viaţă, sunt sigură 
câ părintele îmi vorbeşte", mărturiseşte, cu lacrimi în ochi, o 
credincioasă. 

Oamenii sunt convinşi că majoritatea celor care se odihnesc 
în cimitirul Mănăstirii Sihăstria sunt la Domnul şi, ca atare, 
sfinţi. Pentru că locul are un aer de grădină - vara fiind împo- 
dobit cu flori şi străjuit de brazi - credincioşii au denumit cimi- 
tirul Sihăstriei - „grădina cu sfinţi". 



'Extras din. „Lumea creştină", supliment al cotidianului „Lumea ieşeanu- 
lui", joi, 2 decembrie 2004. 



Schiţă biografică 



• 10 aprilie 1912: se naşte în casa familiei Ilie Alexandru şi 
Ana copilul Costachi (Cleopa), în comuna Suliţa, judeţul Botoşani; 

• 1918-1924: studii - Clasele I-VII; 

• 12 decembrie 1929: data intrării în mănăstire; 

• 1935-1936: satisfacerea serviciului militar; 

• 2 august 1937: tunderea în monahism; 

• iunie 1942: locţiitor de egumen (la Sihăstria); 

• 27 decembrie 1944: hirotonia întru ieromonah; 

• ianuarie 1945: egumen al Schitului Sihăstria; 

• 1947: hirotesit Arhimandrit; 

• 30 august 1949: stareţ la Mănăstirea Slatina; 

• 1952-1954: retras în pustie; 

• 1956-1959: revenit la Mănăstirea Sihăstria; 

• 1959-1964: retras în pustie; 

• Toamna anului 1964: revine, ca duhovnic, în Mănăstirea 
Sihăstria până la 2 decembrie 1998; 

• 2 decembrie 1998: trece la Domnul. 





PĂRINTELE CLEOPA 

(1912-1998) 
- biografie în imagini - 

Preotul Gheorgne 
Chiriac, cel care l-a 
botezat pe Părintele 
Cleopa 




Schitul Cozancea 
în vremea copilăriei 
Părintelui Cleopa 



Casa In care Părintele Cteopa 
a văzut lumina zilei 
în data de 10 aprilie 1912 
(cam. Suliţa, jud. Botoşani) 



Biserica cu hramul -St, Ier, fNIcolae", 
din com. Suliţa, unde Părintele Cleopa 
a primit la botez numele de Constantin 



Icoana Maicii Domnului 

din biserica schitului, 

în faţa căreia, bolnav fiind, 

pruncul Constantin a fost 

dăruit Maicii Domnului 




PĂRINTELE CLEOPA IUE (1912-1998) 




Biserica Schitului Cozancea 
cu hramul ..Adormirea Maicii 
Domnului" (Tn prezent) 



Părintele Paisie, duhovnicul şi 

prietenul de o viaţă al 

Părintelui Cleopa 

(ta Schitul Cozancea în anii '30) 






Fratele Constantin, rasofor 

(Tnceputul anilor 40) 



Schitul Sihăstria în vremea închinovierii 
Părintelui Cleopa (vedere generală) 

Protoslnghelul loanlchle Moroi (1 859-1944), 
stareţul Mănăstirii Sihăstria 




Părintele Cleopa amintindu-si de anii tinereţii 
în care a păstorit oile Mănăstirii Sihăstria 






PĂRINTELE CLEOPA ILIE (1912-1998) 




Părintele Cfeopa lllern 1947, 
anul htrotesiril sale întru 
arhimandrit 



Arhimandritul Cleopa Iile 
în- anul 1950 



Părintele Cleopa, 

stareţul Mănăstirii Slatina. 

şi obştea mănăstirii în anul 1950 

Părintele Cleopo întors în mănăstire după 

cea de-a treia retragere în munţi (1964) 





' «Mit 



Părintele Cleopa cu mama sa, 
monahia Agafia, care a fost 
închinoviatâîn 1964, 
la Mănăstirea Agapia Veche 



Monahia Agafia în 
ultimii ani al vieţii 



Mormântul maicii Agatia, mutată fa Domnul în anul 1968 
- cimitirul Mănăstirea Agapia Veche 




PĂRINTELE CLEOPA ILIE (1912-1998) 




Trei mari duhovnici 

ai Sihăstriei: Paisie, 

ClGopaşJloilCîn 1972) 



Arhim. Dosoftgi Morariu.Cleopo Iile, 
Viclorin Ocnele şi ieroschim, Paisie Olaru 
(1984) 



Părintele Cleopaîn mijlocul unui grup 
de părinţi din mănăstire: 

stareţul Caliopie Apetrei, Paisie Olaru , 

loil Gheorghiu. Victorin Oanete. 
loanichie Bălan, Bartolomeu Florea, 

Varsanufie Lipan, Chirii Roşu şi alţii (1970) 

Arhimandriţii Cleopa Iile şi Arsenie Papacfoc. care s-au nevoit împreuna 
în tfmpul retragerii lor în munţii Moldovei datorită prigoanei comuniste 




Părinţii Cleopa şi Arsenie îmbrăţişăndu-seduhovniceşte în 1996 la Mănăstirea Sihăstria 



PĂRINTELE CLEOPA ILIE (1912-1998) 




Prieteni pe care moartea nu 

-a putut desparţi, pentru ca 

mereu s-ou gândit la ea: 

leroschim. Palsie Olaru 

şi Arhirn. Cleopa llie 



Părintele Paisie 

Părintete Cleopa 
în cimitirul mănăstirii 

Aj Părintele P«isie Olaru 
(1897-1990) 



1. Părintele Poisie 

în foto chiliei de- Io 

Sihla; 

2- Schitul Sihla - 1945, 

3. Duhovnic al 
Mănăstirii Sihăstria; 

4. Părintele Paisie 
în ultimii ani ai vieţii; 

5. Mâinile ia lucru 

si inima la rugăciune 
0960); 

6. Chilia părintelui 





PĂRINTELE CLEOPA ILIE (1912-1998) 

Obştea Mârvastirll Sihăstria în 1970 







Credincioşi din toate colţurile târli 

veneau să asculte cuvintele pline de har ale Părintelui Cleopa, 

Pe muntele Eleonului, deasupra Ierusalimului 




Pe Valea Iordanului, în Taro Sfânta. De la stânga la dreapta: loit Gheorghiu, 
Ambrozie Dogoru. Părintele Cleopa. Ierom. losif 



PĂRINTELE CLEOPA ÎLIE (1912-1998) 

La Zidul Ptânger 



La Mănăstirea . Sf. Gherasim" de la Iordan 



Cu un grup de credinciosiîn Taro Sfântă 

